
Partea întâi 


Unu 


Două lucruri am făcut atunci când am împlinit șaptezeci și cinci de 
ani. Am trecut pe la mormântul soției mele. Apoi m-am înrolat. 


Vizita la mormântul lui Kathy a fost cea mai puțin dramatică. 


E înmormântată în cimitirul Harris Creek, cam la o milă depărtare 
de casa noastră. Înmormântarea ei a fost un lucru destul de 
complicat, mai complicat decât aș fi crezut: niciunul dintre noi nu se 
aștepta să moară atât de curând. Prin urmare, niciunul dintre noi nu 
găsise de cuviință să își asigure un loc de veci. A fost oarecum 
umilitor, ca să folosesc un eufemism, să mă cert cu directorul 
cimitirului, care îmi reproșa faptul că soția mea nu se ostenise să-și 
facă o rezervare pentru un loc de veci. În cele din urmă, cu ajutorul 
fiului meu Charlie — care se întâmpla să fie chiar primar — am reușit 
să rezolvăm această problemă. Calitatea de tată al primarului are 
avantajele sale. 


Așadar, mormântul... Simplu și discret. O simplă tăbliță în loc de o 
piatră monumentală. Spre deosebire de mormântul vecin, cel al 
Sandrei Cain, care are o piatră uriașă, din granit negru, pe care se 
află fixată o fotografie a Sandrei de pe vremea când aceasta era la 
liceu, plus un citat sclifosit din Keats, ceva despre moarte și tinerețe 
și despre frumuseţea care se preface în praf. Sandra era egală cu sine 
și după moarte... Kathy s-ar fi amuzat să știe că alături de ea se afla 
parcată spre veșnica odihnă Sandra Cain, cu piatra ei de mormânt 
uriașă și melodramatică. În timpul vieţii, Kathy și Sandra Cain s-au 
aflat mereu într-o competiție neobosită, care a pigmentat relația 


dintre ele. Spre exemplu, la o acțiune de caritate, din acelea în care 
doamnele vând plăcinte și prăjiturele pentru a strânge fonduri, 
Kathy ar fi adus o singură plăcintă. Sandy ar fi adus trei și ar fi 
apucat-o dracii dacă a lui Kathy s-ar fi vândut prima. Kathy ar fi 
preîntâmpinat această problemă cumpărând de la bun început una 
dintre plăcintele Sandrei. Greu de spus dacă Sandra ar fi apreciat 
acest gest sau dimpotrivă. 


Presupun că piatra de pe mormântul Sandrei reprezenta ultimul 
răcnet în materie, dar și ultimul cuvânt al Sandrei în cadrul 
rivalității lor. Ultimul pentru că, la urma urmei, Kathy era moartă și 
nu mai putea replica nimic. Pe de altă parte, nu-mi aduc aminte să fi 
trecut cineva în vizită pe la mormântul Sandrei Cain. La trei luni 
după moartea ei, Steve Cain a vândut casa în care locuiseră 
împreună și a șters-o în Arizona, cu un rânjet larg întipărit pe 
moacă. Ceva mai târziu chiar mi-a trimis o vedere cu câteva rânduri 
pe spate, din care am aflat că se încurcase cu o femeie de pe acolo, 
care fusese un star porno în urmă cu vreo cincizeci de ani. Mi s-a 
părut de prost gust. Copiii și nepoții Sandrei locuiesc în orașul vecin, 
dar la fel de bine ar putea fi și în Arizona, la cât de des îi vizitează 
mormântul. Versurile lui Keats de pe monumentul funerar nu au 
mai fost citite de nimeni după înmormântarea Sandrei. De nimeni, 
în afară de mine. 


Tăbliţa care marchează mormântul lui Kathy nu conține decât 
numele ei (Katherine Rebecca Perry), data nașterii și data morții, 
precum și cuvintele: IUBITĂ SOȚIE ȘI MAMĂ. Citesc și recitesc 
aceste cuvinte ori de câte ori vin la mormânt. Patru cuvinte, 
insuficiente pentru a o descrie pe Kathy, dar care pot descrie perfect 
o viață. Nimic despre cum era Kathy în viața de zi cu zi, despre 
locurile pe care îi plăcea să le viziteze, nimic despre culorile ei 
preferate sau despre cum își aranja părul. Nimic despre preferințele 
politice sau dacă avea ori nu simțul umorului. Din cele patru cuvinte 
nu se poate afla decât faptul că a fost o soție iubită și o mamă la fel 
de iubită. Și chiar a fost. Ea credea că asta este destul. 


Nu-mi făcea mare plăcere să mă duc la mormântul ei. Nu mă 
puteam împăca cu gândul că femeia care-mi fusese soție vreme de 
patruzeci și doi de ani e moartă. Într-o sâmbătă dimineaţă era în 
bucătărie, de la ședința la care participase cu o seară înainte, 


împreună cu conducerea bibliotecii. În clipa următoare se afla pe 
podea, cu chipul din ce în ce mai răvășit, pe măsură ce sângele îi 
invada creierul. Îmi era ciudă că ultimele-i cuvinte fuseseră: „Unde 
naiba am pus vanilia aia?” 


Detestam faptul că devenisem unul dintre acei bătrâni care se duc la 
cimitir pentru a fi împreună cu soția. Când eram tineri discutam 
despre vizitele la cimitir și despre inutilitatea acestora. Un morman 
de carne în descompunere și o grămadă de oase care au alcătuit 
trupul cuiva nu reprezintă acea persoană. Doar carne în 
descompunere și oase, atât. Persoana respectivă nu mai este, s-a dus 
la ceruri sau a coborât în iad, oriunde sau nicăieri. Dar nu mai e 
acolo. La fel de bine poți vizita un cotlet. Pe măsură ce îmbătrânești 
îți dai seama că este perfect adevărat. Dar nu-ți mai pasă. Asta-i tot. 


Dar, pe cât de mult uram să merg la cimitir, mă simțeam confortabil 
să știu că ea este acolo... Îmi e dor de Kathy. Și îmi este mai ușor să- 
mi fie dor de ea la cimitir, acolo unde nu a călcat în timpul vieții, 
decât să-i simt lipsa prin toate locurile în care a fost cât a trăit. 


Nu am stat mult la cimitir. Niciodată nu stăteam mult acolo. Doar 
atât cât era necesar ca să-mi dau seama că durerea lăsată de plecarea 
ei era la fel de vie și de proaspătă ca în urmă cu opt ani. Mi-am dat 
seama, atunci, că mai aveam și alte lucruri de făcut decât să stau și 
să jelesc prin cimitir, precum un bătrân scrântit. Am plecat de acolo 
și nu m-am uitat nici măcar o dată peste umăr. A fost ultima oară 
când am vizitat-o pe Kathy. De fapt, a fost ultima oară când am 
intrat într-un cimitir. Și nici nu am de gând să mă străduiesc să-mi 
mai aduc aminte detaliile de atunci. Așa cum am spus, locul acela 
era locul în care ea nu fusese decât moartă, niciodată în viață. Nu e 
un moment demn de ţinut minte. 


Până la urmă, nici înrolarea mea nu a fost chiar atât de dramatică. 
Orășelul în care locuiam era prea mic pentru a avea propriul birou 
de recrutare. Am fost nevoit așadar să mă duc pentru asta tocmai în 
Greenville. Centrul de recrutare se afla într-un mall părăginit, 
înghesuit între un magazin de băuturi alcoolice și un mic atelier în 
care se făceau tatuaje. Interiorul biroului era mai degrabă anost. Un 
pupitru dotat cu un calculator și o imprimantă, dincolo de pupitru, 


o ființă umană, două scaune în fața pupitrului și alte șase scaune 
înșirate pe lângă pereți. Între scaune se afla o măsuţă pe care zăceau 
pliante cu informaţii utile despre recrutări și niște numere mai vechi 
din Time și Newsweek. Kathy și cu mine fusesem pe aici în urmă cu 
mai bine de zece ani și, din câte puteam să bag de seamă, nimic nu 
se schimbase. Chiar și revistele păreau a fi tot cele de acum zece ani. 
Doar persoana de la birou părea să fie nouă. Nu-mi aduceam aminte 
ca vechiul recrutor să fi avut atât de mult păr. Sau sâni. 


Femeia părea ocupată cu introducerea unor date în calculator, nici 
măcar nu s-a deranjat să ridice privirea în clipa în care am intrat în 
cameră. 


- Imediat mă ocup de dumneata, a mormăit ea, probabil ca un reflex 
pavlovian la deschiderea ușii. 


- Nu te grăbi, i-am răspuns. Știu că e aglomerat pe aici. 


Tentativa mea de a fi ironic a fost ignorată cu desăvârșire, așa cum 
de altfel mi se întâmpla de obicei. M-am așezat pe unul dintre cele 
două scaune din fața pupitrului și am așteptat ca recrutoarea să își 
termine treaba. 


- Vii sau pleci? m-a întrebat ea, cu nasul în ecran. 
- Adică? am replicat, nedumerit. 


- Vii sau pleci? a repetat. Vii doar să semnezi Intenția de Inrolare 
sau vrei să pleci la treabă? 


— A, vreau să trec la acțiune. 


Răspunsul meu a determinat-o să ridice privirea și să mă studieze, 
mijindu-și ochii printr-o pereche de ochelari cu lentile groase. 


- Eşti John Perry, a rostit ea. 
- Eu însumi. Cum de-ai ghicit? 
A privit iarăși în ecranul calculatorului. 


- Mulţi oameni au chef de înrolare chiar de ziua lor de naștere, cu 


toate că trebuie să treacă treizeci de zile până să fie considerați 
înscriși. Astăzi avem doar trei sărbătoriți: Mary Valory, care a sunat 
deja să ne anunţe că nu va veni, Cynthia Smith și cu tine. Nu pari a fi 
Cynthia Smith. 


- Sunt fericit să aud asta, i-am răspuns. 


- Și, cum nu vii pentru prima dată aici, a continuat ea ignorând în 
continuare tentativele mele de a fi amuzant, e rezonabil să îmi 
imaginez că ești John Perry. 


- Puteam să fiu doar un moșneag care se simte singur, în căutare de 
puțină conversație. 


- Nu prea avem parte de așa ceva. De obicei îi alungă puștii de 
alături, ăia cu tatuajele lor sataniste. 


A dat în sfârșit tastatura la o parte și m-a privit direct în ochi. 
- Așadar... să vedem un act de identitate. 

- Păi deja știi cine sunt, i-am amintit. 

— Doar ca să fim siguri, a insistat. 


Nici măcar umbra unui surâs nu i-a înflorit pe chip, pe când rostea 
aceste cuvinte. Lucrul zi de zi cu bătrâni bășinoși și guralivi își cerea 
tributul, desigur. 


I-am dat permisul de conducere, certificatul de naștere și cardul de 
identitate. Le-a luat și le-a așezat pe birou, după care mi-a oferit un 
scaner pentru amprente. Mi-am așezat palma peste senzorul 
scanerului și am așteptat să fiu citit. Apoi a comparat ce scria pe 
cardul de identitate cu rezultatele scanării. 


- Eşti John Perry, a rostit în cele din urmă. Și uite-așa am ajuns de 
unde am pornit, am comentat eu. M-a ignorat din nou. 


-În urmă cu zece ani, în timpul sesiunilor de prezentare legate de 
Intenţia de Înrolare, ai primit toate informaţiile necesare cu privire 
la Forţele Coloniale de Apărare, precum și obligațiile și îndatoririle 
pe care trebuie să ţi le asumi de îndată ce te alături FCA, a recitat ea 


cu o voce care trăda faptul că rostea aceste cuvinte cel puțin o dată 
pe zi, în fiecare zi, zi de zi... 


- În plus, în ultimii ani ti-au fost expediate o serie de materiale care 
erau menite să-ți reîmprospăteze cunoștințele și să-ți aducă aminte 
care sunt obligațiile tale și îndatoririle față de FCA.... În acest 
moment, crezi că ai nevoie să ţi se reamintească în detaliu toate 
aceste lucruri? Sau declari că ai înțeles pe deplin obligațiile și 
îndatoririle la care vei fi supus? Trebuie să îţi atrag atenţia asupra 
faptului că nu vei fi pedepsit sub nicio formă dacă dorești să ți se 
reîmprospăteze memoria sau dacă, în acest moment, renunti să te 
înrolezi în FCA. 


Mi-am adus aminte de ședința de prezentare. Prima parte a ședinței: 
un grup de oameni în toată firea, adunați la Centrul Comunitar din 
Greenville, stând pe scaune pliante, sporovăind și mâncând alune, 
bând cafele și ascultând poveștile plicticoase despre istoria 
colonizării spațiului cosmic de către oameni, relatate plat și 
monoton de un activist de la FCA. Apoi acesta a scos un teanc de 
pliante despre FCA și despre viaţa în cadrul FCA, pliante care 
descriau o viață cazonă obișnuită. După ce am trecut la discuții 
libere, am aflat că funcţionarul acela cenușiu nici măcar nu era 
înrolat în FCA. Fusese angajat pur și simplu să prezinte acele 
materiale în lungul văii Miami. Apoi, în partea a doua a ședinței, am 
fost supus la o examinare medicală sumară. Un medic a venit și a 
luat câteva probe de sânge, a colectat câteva celule din mucoasa 
bucală și mi-a făcut o scanare cerebrală. După toate aparențele 
trecusem de examenul medical. Și am plecat acasă. Din acel 
moment, o dată pe an primeam prin poștă pliante despre FCA. De 
fiecare dată, acestea ajungeau la coșul de gunoi. 


- Înţeleg pe deplin toate aceste lucruri. 


A dat din cap, apoi a cotrobăit într-un sertar al biroului și a scos o 
foaie de hârtie și un creion. Pe hârtia aceea erau tipărite câteva 
paragrafe, fiecare paragraf fiind urmat de un loc pentru semnătură. 
Semăna întru câtva cu hârtia pe care o semnasem în urmă cu zece 
ani, prin care arătam că înțelegeam la ce urma să mă supun și ce 
urma să mi se întâmple peste un deceniu. 


- Am să-ți citesc fiecare paragraf. La sfârșitul fiecăruia, dacă înţelegi 


despre ce este vorba și dacă accepti ceea ce este scris acolo, vei 
semna și vei pune data pe rândul imediat următor. Dacă ai eventuale 
nelămuriri, întreabă-mă la sfârșitul fiecărui alineat. Dacă este ceva 
cu care nu ești de acord sau nu înţelegi, nu semnezi. Limpede? 


- Foarte limpede, i-am răspuns. 


- Perfect, a continuat ea. Paragraful unu: Subsemnatul recunosc și 
înțeleg faptul că, liber și nesilit de nimeni, accept să mă înrolez în Forţele 
Coloniale de Apărare pentru o perioadă de cel puțin doi ani. În plus, înțeleg 
și sunt de acord ca perioada inițială să poată fi mărită unilateral de către 
Forțele Coloniale de Apărare cu un număr de până la opt ani, în caz de 
război și de situaţii excepționale. 


Această clauză de „zece ani în total” nu era un lucru nou pentru 
mine. Mai citisem din materialele care îmi fuseseră trimise. Mă 
întrebam, oare câți oameni interpretaseră greșit această clauză, iar 
din cei care o citiseră cu atenţie, oare câţi înțeleseseră că vor sta toți 
cei zece ani în serviciul FCA? Părerea mea era că FCA n-ar fi 
pomenit de cei zece ani, dacă nu ar fi fost nevoie. Datorită Legii 
Carantinei, informaţiile legate de războaiele coloniale ajungeau greu 
sau deloc la urechile oamenilor. Dar se auzea destul ca să știm că nu 
prea era vreme de pace prin Univers. 


Am semnat. 


- Paragraful doi: Înţeleg că prin înrolarea voluntară în Forțele Coloniale 
de Apărare sunt de acord să port arme și să le folosesc împotriva inamicilor 
Uniunii Coloniale, chiar dacă aceștia pot fi alte forțe înarmate umane. Nu 
voi refuza, în timpul serviciului, portul și folosirea armelor din motive 
religioase sau morale în scopul de a evita lupta. 


Oare câți oameni se alătură unei armate și apoi invocă probleme de 
conștiință? Am semnat. 


A 


- Paragraful trei: Înţeleg și sunt de acord că voi îndeplini cu credinţă și în 
cel mai scurt timp posibil ordinele și directivele date de către ofițerii 
superiori, ordine conforme cu regulamentele și codurile de conduită ale 
Forțelor Coloniale de Apărare. 


Am semnat. 


Paragraful patru: Înţeleg că prin înrolarea voluntară în Forțele Coloniale 
de Apărare sunt de acord ca prin orice mijloc medical, chirurgical sau 
terapeutic să mi se aplice acele proceduri sau tratamente prin care forța mea 
combativă să fie îmbunătățită. 


Ajunsesem la partea cea mai interesantă... lată motivul pentru care 
eu, acum — și la fel ca mine, în fiecare an, o mulțime de alți moșnegi 
- hotărâsem să mă înrolez în FCA. 


l-am spus cândva bunicului meu că până voi fi de vârsta lui se va 
descoperi un mijloc prin care durata vieții oamenilor să fie mult 
prelungită. Bunicul a râs și mi-a spus că exact asta credea și el 
cândva. Cu toate acestea, el îmbătrânise. La fel și eu. Problema cu 
vârsta nu e că ai tot felul de necazuri, unul după altul. Problema e că 
le ai pe toate în același timp și tot timpul. Nu poti opri procesul de 
îmbătrânire. Poţi amâna asta prin tratament genetic, prin chirurgie 
plastică, prin transplanturi de organe. Dar, indiferent ce ai face, 
bătrânețţea te ajunge din urmă. Îţi pui un plămân nou... inima ta 
rupe o valvă. Îţi pui o inimă nouă... și ficatul tău se umflă precum o 
piscină gonflabilă. Îți schimbi ficatul și ai parte de un infarct. Și așa 
mai departe... Bătrânețea câștigă mereu. Deoarece încă nu s-a reușit 
înlocuirea creierului. 


Speranţa de viață ajunsese cu ceva vreme în urmă pe la nouăzeci de 
ani și se stabilizase acolo. Cu chiu, cu vai, mai întinsesem un pic aţa 
vieții, după care, se pare, Dumnezeu pusese piciorul în prag. 
Oamenii pot trăi mai mult și chiar trăiesc mai mult. Dar trăiesc mai 
mult ca niște bătrâni. În privinţa asta nu se schimbase mare lucru. 


Uită-te la tine... Când ești de douăzeci și cinci de ani, treizeci și cinci, 
patruzeci și cinci sau chiar cincizeci și cinci, încă te simti în stare să 
iei viaţa în piept. Când ai șaizeci și cinci de ani, iar trupul tău face 
primii pași pe drumul care duce către decrepitudine, toate aceste 
misterioase „tratamente medicale, chirurgicale, terapii și proceduri” 
încep să sune interesant. Apoi ajungi la șaptezeci și cinci de ani. 
Prietenii ti-au murit, iar tu ţi-ai înlocuit cel puțin un organ vital, 
trebuie să te duci la baie de cel puţin patru ori pe noapte, abia urci 
scările gâfâind și îți spui că, totuși, pentru vârsta ta ești într-o formă 
bună. 


Să pui toate acestea în balanţă cu un deceniu de viață tumultuoasă 


într-o zonă de luptă seamănă cu un târg cu diavolul. Mai ales că, 
dacă nu o vei face, la vârsta de optzeci și cinci de ani, singura 
diferență dintre tine și o stafidă ar fi aceea că, deși vei avea aceleași 
riduri și zbârcituri și amândoi sunteți fără prostată, ei bine, stafida 
nu a avut niciodată o prostată de care să scape. 


Cum reușeau FCA să inverseze ciclul de îmbătrânire? Nimeni de pe 
Pământ nu avea răspunsul. Oamenii de știință de pe Terra nu pot 
explica cum Forţele Coloniale de Apărare pot face asta, și de aceea 
nu pot obține rezultate similare, deși au încercat la greu. FCA nu 
operează pe Pământ și pe nicio altă planetă. Prin urmare nu poți 
întreba veteranii FCA, pentru că nu-s de găsit. Oricum, FCA doar fac 
recrutări de pe planetele Uniunii Coloniale. Deci nici coloniștii nu 
știu despre ce este vorba. Orice tratament sau terapie FCA se aplică 
în afara lumilor, în zonele de autoritate exclusivă FCA, la adăpost de 
ochii guvernelor planetare sau naționale. Deci niciun ajutor posibil 
de la Unchiul Sam sau din altă parte. 


Uneori, câte un guvern sau parlament sau președinte sau dictator 
decide să interzică accesul FCA pe lumea respectivă, până când 
aceștia își vor fi dezvăluit secretul. FCA nu comentează niciodată, își 
face bagajele și pleacă. La scurtă vreme, toți moșnegii peste șaptezeci 
și cinci de ani din tara respectivă pleacă în excursii peste graniță și 
nu se mai întorc niciodată. FCA nu oferă nicio explicație, niciun 
indiciu. Dacă vrei să afli cum întineresc oamenii, trebuie să semnezi. 
Am semnat. 


— Paragraful cinci: Înţeleg că prin înrolarea voluntară în Forţele Coloniale 
de Apărare renunţ la cetățenia deținută în entitatea politică proprie, în 
acest caz Statele Unite ale Americii, precum și la Dreptul de Rezidenţă care 
îmi permite să locuiesc pe planeta Pământ. Înţeleg că cetățenia mea va fi de 
acum înainte transferată către Uniunea Colonială în termeni generali și în 
mod particular către Forţele Coloniale de Apărare. Recunosc și înțeleg 
faptul că prin încetarea cetățeniei mele actuale precum și prin renunțarea la 
Dreptul de Rezidenţă îmi este interzisă întoarcerea pe planeta Pământ și, 
după încetarea serviciului în cadrul Forțelor Coloniale de Apărare, voi fi 
transferat pe oricare dintre colonii, prin decizia Uniunii Coloniale și/sau 
Forțelor Coloniale de Apărare. 


Mai simplu spus: nu te poti întoarce acasă. Lucrul acesta era, de 
altfel, subiectul Legilor Carantinei, impuse de Uniunea Colonială și 


de FCA, oficial pentru protecția Pământului de alte catastrofe 
xenobiologice, așa cum fusese accidentul Crimp. Oamenii de pe 
Pământ susținuseră aceste legi la vremea respectivă. Este interesant 
de observat ce mentalitate izolaționistă poate căpăta o întreagă 
planetă după ce o treime din populația masculină și-a pierdut 
fertilitatea în decurs de un an. Acum sunt mai puțin entuziasmați de 
Legea Carantinei, s-au plictisit de Pământ și ar dori să vadă și restul 
Universului pentru că au uitat de catastrofă. Dar UC și FAC sunt 
singurele entități care dețin nave spațiale dotate cu motoare de salt și 
care pot ajunge la stele. Așa merg lucrurile. 


(Colonizarea este la mâna UC, ei decid unde și cum. Atâta vreme cât 
numai ei dețin mijloacele de transport interstelar, fiecare colonist se 
duce acolo unde hotărăște UC. Iar UC nu-și lasă navele pe mâna 
nimănui.) 


Un efect secundar al Legilor Carantinei, dar și al monopolului 
călătoriei interstelare este acela că nu există canale de comunicație 
directă între Pământ și colonii (precum nici între colonii). Singurul 
mod prin se poate obține un răspuns de la o colonie este de a trimite 
un mesaj cu o navă dotată cu motoare de salt. FCA duc astfel de 
mesaje, dar cu mare greutate și numai pentru guvernele planetare. 
Ceilalți, ciocu' mic. Sigur, ai putea să apelezi la o antenă radio și să 
culegi semnale de la colonii. Dar cea mai apropiată dintre ele, Alfa, 
este la optzeci și trei de ani-lumină. Astfel că o simplă trăncăneală 
între lumi ar fi cam dificilă. 


Nu am întrebat, dar îmi imaginez că acest paragraf i-a determinat pe 
mulți să facă pasul înapoi. Una e să dorești să fii iarăși tânăr, și alta e 
să întorci spatele la tot ceea ce cunoști, să lași în urmă pe toți 
prietenii tăi, să renunti la tot ceea ce ai trăit, la locuri și amintiri 
adunate în atâția ani. 


Am semnat. 


- Alineatul șase, și ultimul, a anuntat recrutoarea. Recunosc și înțeleg 
că în termen de șaptezeci și două de ore de la ultima semnătură sau din 
momentul părăsirii Pământului, indiferent care dintre acestea va surveni 
mai întâi, din rațiuni juridice voi fi declarat mort. Acest lucru va avea efect 
pe teritoriul entității politice a semnatarului, în acest caz Statul Ohio și 
Statele Unite ale Americii. Toate bunurile rămase în urma mea vor fi 


redistribuite conform legilor. Toate obligațiile legale și responsabilitățile care 
încetează odată cu decesul vor înceta în fapt. Cazierul, precum și toate 
datele despre semnatar, în folosul sau în detrimentul său, prin prezenta vor 
fi lovite de nulitate, precum și toate datoriile vor fi șterse, conform legii. 
Recunosc și înțeleg că dacă încă nu mi-am rezolvat redistribuirea bunurilor 
mele, atunci Forţele Coloniale de Apărare îmi vor asigura consiliere legală 
și financiară pentru rezolvarea acestor probleme în termen de șaptezeci și 
două de ore. 


Am semnat. Aveam, din acel moment, șaptezeci și două de ore în 
care să trăiesc. Și să vorbesc. 


- Ce se întâmplă dacă nu părăsesc planeta în șaptezeci și două de 
ore? am întrebat în vreme ce returnam formularul recrutoarei. 


- Nimic, mi-a răspuns ea luând hârtiile. Exceptând faptul că, fiind 
mort din punct de vedere legal, toate bunurile tale vor fi 
redistribuite conform testamentului sau conform legii, toate 
asigurările de viaţă și de sănătate vor fi anulate, lichiditățile vor fi 
împărțite între moștenitori. Fiind mort din punct de vedere legal, nu 
vei fi protejat de nicio lege împotriva oricărei forme de agresiune, 
inclusiv împotriva crimei. 


- Așadar, oricine mă poate ucide fără să pățească nimic. 


- Ei bine, nu, a răspuns ea. Dacă te va ucide cineva în Ohio ar putea 
fi dat în judecată pentru profanare de cadavre. 


— Fascinant, am murmurat. 


- Oricum, a continuat ea cu cel mai plat ton, de obicei nu se ajunge 
atât de departe. Te poți răzgândi oricând pe parcursul celor 
șaptezeci și două de ore. În acest caz mă poți suna la birou. În cazul 
în care nu sunt aici, apelul tău va fi procesat automat și, după ce se 
verifică cererea ta de renunțare, vei fi repus în drepturi și eliberat de 
orice alte obligaţii față de FCA sau UC. Dar trebuie să ai în vedere că 
nu vei mai avea posibilitatea de a te înrola din nou. O poți face o 
singură dată. 


- Am priceput, i-am spus. Trebuie să depun vreun jurământ? 


- Nicidecum. Acum voi procesa cererea ta și-ți voi da un tichet. 


S-a întors către calculator, a scris ceva la claviatură preț de câteva 
minute, după care a lovit tasta ENTER. 


- Calculatorul îţi va genera tichetul în câteva clipe. 
- În ordine, i-am spus. Pot să te întreb ceva? 
- Sunt măritată, mi-a răspuns. 


- Nu asta doream să știu. Chiar există oameni care să-ți facă 
propuneri? 


- Tot timpul... A ajuns să fie enervant. 


- Îmi pare rău... ce voiam să știu este dacă ai întâlnit pe cineva din 
FCA. 


— Altcineva decât cei care se înrolează? 
Am dat din cap afirmativ. 


- Nu. FCA au o subsidiară aici care se ocupă cu recrutările. Dar de 
fapt, niciunul dintre noi nu este membru FCA. Cred că nici 
directorul nu este membru FCA. Toate materialele și informaţiile le 
luăm direct de la ambasada UC. Nici nu cred că există cineva de la 
FCA pe Pământ, în acest moment. Și nici nu a venit vreodată. 


- Nu ti se pare bizar să lucrezi pentru o organizație cu care nu te-ai 
întâlnit niciodată? 


- Deloc. Slujba este bună, iar salariul este surprinzător de mare, dacă 
ai în vedere câți bani au băgat în amenajarea acestui birou. Oricum 
tu ești pe punctul de a te alătura unei organizaţii despre care nu ai 
niciun habar. Nu ti se pare bizar? 


- Nu, am recunoscut. Sunt bătrân, soția mea a murit și nu prea mai 
am motive să zăbovesc pe aici... Când îţi va veni vremea, ai să te 
înrolezi? 


A dat din umeri. 


- Nu mă deranjează că voi îmbătrâni. 


- Nici pe mine nu mă deranja gândul, atunci când eram tânăr. Mă 
deranjează că sunt deja bătrân. 


Cu un oftat, imprimanta a azvârlit tichetul printr-o fantă. Semăna cu 
un card bancar. Mi l-a oferit imediat. 


— Asta-i tichetul. Cu el te identifici ca fiind John Perry, recrut FCA. Să 
nu-l pierzi. Autobuzul tău va pleca din fața acestui birou în trei zile 
de acum înainte și te va duce la Aeroportul Dayton. Plecarea va fi la 
ora 08:30. Ca o recomandare, încearcă să fii aici devreme. O să ai 
voie doar cu o singură geantă cu obiecte personale, așa că ai grijă ce 
vei lua cu tine... De la Dayton o să zbori spre Chicago cu cursa de la 
ora 11. De acolo vei pleca spre Nairobi cu naveta de la ora 14. Zborul 
va dura cam nouă ore, așadar vei ajunge la Nairobi aproape de 
miezul nopții. O să fii întâmpinat de un reprezentant al FCA și vei 
avea două variante, fie să urci imediat pe vrejul de fasole spre stația 
UC, fie să te odihnești până a doua zi și să urci la ora 9 dimineaţa. 
De acolo vei fi în mâinile celor de la FCA. 


Am luat tichetul. 

- Ce se întâmplă dacă apar întârzieri în timpul zborului? 

- De cinci ani lucrez aici și nu a existat nicio întârziere, mi-a răspuns. 
- Grozav... cred că și trenurile FCA sunt la fel de precise. 

Mi-a aruncat o privire inexpresivă. 

- Ştii, am tot căutat să fac poante tot timpul... 


- Știu, mi-a răspuns. Imi pare rău. Simțul umorului mi-a fost 
extirpat pe cale chirugicală încă din copilărie. 


— Oh... 


- Asta a fost o glumă, a adăugat ea, după care s-a ridicat în picioare 
și mi-a întins mâna. 


M-am ridicat și eu și ne-am strâns mâinile. 


- Felicitări, recrut... Multă baftă și noroc, acolo, printre stele... Chiar 
îti doresc asta. 


— Mulţumesc. 


S-a așezat la loc și și-a înțepenit privirea în ecranul calculatorului. 
Am înțeles că îmi dăduse liber. 


Afară, am zărit o femeie în vârstă îndreptându-se către biroul de 
recrutare. l-am tăiat calea. 


- Cynthia Smith? 
- Da, mi-a răspuns... De unde știi? 


- Voiam doar să-ți urez la mulți ani, i-am spus, după care mi-am 
văzut de drum. Și poate că o să ne întâlnim pe acolo, pe sus... 


După ce i-a picat fisa, a zâmbit. În sfârșit, reușisem să determin pe 
cineva să zâmbească în ziua aceea. Lucrurile păreau a se așeza în 
matcă. 


Doi 


Nairobi s-a răsucit sub noi și a prins să coboare. Eram într-un 
ascensor rapid, de fapt asta și era vrejul de fasole, și priveam 
Pământul cum se face tot mai mic. 


- Parcă ar fi furnici, a cotcodăcit Leon Deak după ce s-a așezat lângă 
mine. Furnici negre! 


Am simţit nevoia să sparg fereastra și să-l azvârl pe Leon afară. Din 
păcate nu era niciun mijloc prin care s-o pot sparge. Vrejul de fasole 
avea drept „fereastră“ o suprafață de diamant sintetic. De fapt, 
întreaga platformă era alcătuită din același material, astfel încât 
pasagerii puteau privi nestingheriți în orice direcție. Oricum, cabina 
era presurizată, iar acest lucru urma să reprezinte un avantaj pentru 
noi peste câteva minute, când am fi ajuns la o altitudine suficient de 
mare încât orice fisură a ferestrei să conducă rapid la o explozie a 
întregii platforme, urmată, firesc, de hipoxie și moarte. 


Prin urmare, Leon nu avea să aibă parte de o revenire rapidă și 
neașteptată pe Pământ. Cu atât mai rău. Leon se lipise de mine în 
Chicago precum o căpușă dolofană, plină de cârnaţi și bere. Eram 
surprins de faptul că, iată, cineva cu sângele plin de untură de porc 
reușise să ajungă la șaptezeci și cinci de ani. Cea mai mare parte a 
zborului spre Nairobi mi-o petrecusem ascultându-i teoriile cu 
privire la compoziţia rasială a coloniilor, teorii marcate în răstimpuri 
de câte o bășină. lar din toate acestea, bășinile erau partea cea mai 
plăcută. 


Nicicând nu-mi dorisem mai aprig o pereche de căști la care să 
ascult programul de divertisment oferit în avion. 


Am tras nădejde că voi scăpa de el urcând primul pe vrej, spre stația 
UC. Leon părea genul de individ care are nevoie de odihnă după ce 
jumătate de zi s-a ostenit să tot slobozească vânturi peste tot. N-am 
avut asemenea noroc. Ideea că urma să petrec încă șase ore alături 
de Leon și de bășinile sale era de nesuportat. Fie îl aruncam peste 
bord, fie mă aruncam eu. M-am scuzat pretextând că trebuie să 
merg să mă ușurez. Leon a mormăit a încuviințare. Am pornit spre 
stânga, cap compas spre toalete, dar căutând cu privirea un loc în 
care Leon nu ar fi putut să mă găsească. 


Nu era tocmai ușor să te ascunzi acolo. Platforma vrejului avea 
forma unui covrig cu un diametru de vreo sută de picioare 1. Gaura 
centrală a torului, adică zona în care platforma glisa în lungul 
vrejului, avea cam douăzeci de picioare. Vrejul în sine, adică 
mănunchiul de cabluri, era ceva mai mic în diametru, cam la 
optsprezece picioare. Ceea ce nu părea deloc a fi foarte gros pentru 
un cablu care urcă spre cer cale de câteva mii de mile. Interiorul 
torului era plin de cabine confortabile sau de canapele pe care puteai 
să stai liniștit și să pălăvrăgești în voie. Mai erau și câteva locuri în 
care pasagerii se puteau uita la un film sau puteau mânca sau, pur și 
simplu, puteau juca ceva. Și, bineînţeles, erau sumedenie de ferestre 
prin care călătorii se puteau zgâi la Pământ, la celelalte vrejuri din 
vecinătate sau la stația de deasupra. 


În ansamblu, platforma dădea impresia unui hol de hotel lansat 
brusc pe o orbită geostaționară. Singura problemă era că designul 
deschis nu prea îmi oferea locuri în care să mă ascund. Nici clienții 
lui nu erau prea numeroși. Nu aveam în jurul meu destui pasageri 
printre care să mă fac pierdut. M-am hotărât, în cele din urmă, să-mi 
iau ceva de băut de la un bar așezat pe centrul platformei, cumva în 
direcția opusă locului în care îl lăsasem pe Leon. Având în vedere 
condițiile, acolo aveam șanse să-l evit cât mai mult timp posibil. 


Părăsirea Pământului fusese un lucru iritant din punct de vedere 
fizic și asta mulțumită lui Leon, dar din punct de vedere emoțional 
lucrurile fuseseră surprinzător de ușoare. Mă hotărâsem cu un an 
înainte că mă voi alătura FCA. Așadar totul se rezumase, în ultimul 
an, la întâlniri de rămas-bun și la rezolvarea lucrurilor curente. 


Atunci când, în urmă cu un deceniu, eu și Kathy ne-am hotărât 
pentru prima dată să ne înrolăm în FCA, am trecut casa și pe 
numele fiului nostru, Charlie, astfel încât aceasta să intre în posesia 
lui fără a mai fi nevoit să îndure alte proceduri legislative. Kathy și 
cu mine nu dețineam nimic cu adevărat valoros, doar mărunțișurile 
pe care un cuplu le poate strânge în decursul vieții. Majoritatea 
acestora le răspândisem în ultimul an, pe la prieteni și pe la rude. 
Charlie urma să se ocupe de restul ceva mai târziu. 


Să părăsești oameni nu este chiar atât de greu. Oamenii reacționează 
diferit la aflarea veștii că te-ai decis să te alături FCA. Diferite 
niveluri de surprindere și de tristeţe, știind că nu te vei mai întoarce 
acasă. Nu este la fel ca și cum ai fi mort. Ei știu că tu, de fapt, ești în 
viață, undeva printre stele. Și, la naiba, chiar ei ar putea veni după 
tine, mai devreme sau mai târziu. Semăna puțin cu ceea ce îmi 
imaginam că se întâmpla în urmă cu câteva sute de ani, atunci când 
cineva cunoscut se urca într-o căruță și pornea prin prerie, către vest. 
ÎL jeleau o vreme, le era dor de el, apoi se întorceau la viața lor de zi 
cu ZI. 


Oricum, cu un an înainte, anunțasem pe toată lumea că urma să 
plec. Am avut destul timp să spun ce aveam de spus, să-mi pun în 
ordine treburile și să mă împac cu toată lumea. În decursul anului 
am avut câteva întâlniri cu vechi prieteni, precum și cu rude 
apropiate și am zgârmat în răni vechi și în cenușa amintirilor. În 
aproape toate cazurile s-a terminat cu bine. În câteva rânduri mi-am 
cerut iertare pentru fapte pe care nu le regretam în mod special, iar 
o dată m-am trezit în pat cu cineva cu care ar fi fost mai bine să n-o 
fac. Dar trebuie să faci ceea ce este de făcut ca să oferi oamenilor 
alinare, îi face să se simtă mai bine și, oricum, nu te costă mare 
lucru. Prefer să-mi cer scuze pentru un lucru pe care nu l-am făcut 
sau de care nu îmi pasă prea mult și să las pe cineva în urma mea 
care să-mi ureze noroc, decât să mă încăpățânez, iar apoi cineva să 
se roage ca vreun extraterestru să-mi sugă creierii. Spuneți-i 
asigurare karmică. 


Charlie fusese preocuparea mea principală. Precum mulți alți taţi și 
fii, avusesem și bune, și rele. Nu fusesem un părinte model și nici el 
nu fusese vreun fiu prea cuminte, golănind prin viață până pe la 


treizeci de ani. În momentul în care aflase că eu împreună cu Kathy 
doream să ne înrolăm, pur și simplu a explodat. A ţinut să ne 
readucă aminte că protestasem cândva față de Războiul 
Subcontinental. Ne-a reamintit că îl învățasem că violența nu este o 
soluţie sau un răspuns la problemele lumii. Ne-a reamintit că îl 
pedepsisem odată să nu iasă din casă o lună întreagă, doar pentru 
faptul că se dusese să facă tir împreună cu Bill Young, cel despre 
care aveam amândoi impresia că, pentru un om de treizeci și cinci 
de ani, se prezenta destul de ciudat și asta nu-l recomanda drept 
model. 


Moartea lui Kathy pusese capăt disputelor noastre, pentru că 
amândoi, și eu, și el, ne-am dat seama că toate aceste mici certuri 
chiar nu aveau însemnătate. Eu eram văduv, el era burlac și, pe 
moment, nu ne aveam decât pe noi. Unul pentru celălalt. La scurtă 
vreme după aceea, a cunoscut-o pe Lisa și s-a căsătorit cu ea. La un 
an după căsătorie, a devenit la rândul lui tată și a fost reales primar, 
amândouă evenimentele întâmplându-se într-o singură noapte de 
pomină. Charlie s-a realizat târziu, dar a meritat așteptarea. Înainte 
de plecare am avut o discuţie, în care mi-am cerut scuze (sincer) 
pentru unele lucruri și, la fel de sincer, i-am spus cât de mândru 
sunt de el pentru ceea ce devenise. Ne-am așezat apoi pe verandă, 
fiecare cu câte o bere în mână. Mă uitam la nepotul meu, Adam, care 
se juca cu o minge de baseball în curtea din față, și am vorbit toată 
seara despre fel de fel de nimicuri. Când ne-am despărțit, eram cei 
mai buni prieteni. Ceea ce se și presupune că trebuie să se întâmple 
între taţi și fii. 


Ședeam la barul acela, tragând de o sticlă de coca-cola și gândindu- 
mă la Charlie și la familia lui, când am auzit vocea lui Leon 
mormăind ceva, urmată de o altă voce, joasă, precisă și feminină, 
răspunzându-i. Împotriva voinței mele, m-am ridicat peste tejgheaua 
barului. Leon reușise, aparent, să încolțească o sărmană femeie 
căreia îi livra, fără îndoială, o sumă de teorii cretine, secretate de 
creierul său bovin. Un impuls cavaleresc m-a îndemnat să intervin și 
să o scap pe biata femeie, în loc să mă ascund. 


- Tot ceea ce vreau să spun, explica Leon, este că nu mi se pare 
corect ca tu sau eu, sau oricare alt american să fie nevoit să aștepte 
până ce îmbătrânește mai rău decât un căcat uscat, pentru ca să aibă 


șansa să plece. În vreme ce toți hindușii ăștia mititei au voie să se 
care în lumile noi la fel de repede precum se împuiază. Și se 
înmulțesc al naibii de repede... Chiar nu este corect. Ţie ti se pare 
corect? 


- Nu, nu pare tocmai corect, i-a răspuns femeia. Dar cred că nici lor 
nu li se pare corect faptul că noi am șters New Delhi și Bombay de 
pe fața pământului. 


- Exact asta spun și eu! a exclamat Leon. Le-am tras câteva lovituri 
nucleare! Am câștigat războiul! Asta trebuia să însemne ceva. Și uite 
ce-a ieșit. Ei au pierdut, dar ei sunt cei care colonizează universul și 
singurul mod în care noi putem să plecăm este să ne înrolăm ca să-i 
protejăm! lartă-mă, dar nu spune Biblia: „Cei blânzi vor moșteni 
Pământul“? Cred că pierzând un afurisit de război, atunci devii al 
naibii de blând. 


— Nu cred că citatul acela înseamnă ceea ce crezi tu că înseamnă, 
Leon, am intervenit apropiindu-mă de cei doi. 


- John! lată pe cineva care știe despre ce vorbesc, a rânjit Leon. 
Femeia s-a întors spre mine. 


- Îl cunoşti pe acest om? m-a întrebat ea cu un ton care spunea că, 
dacă lucrurile stau așa, atunci ceva este în neregulă cu mine. 


- Ne-am cunoscut în drum spre Nairobi, am răspuns ridicând ușor 
dintr-o sprânceană ca să-i arat că nu eu îl alesesem drept companion. 
Sunt John Perry, am adăugat. 


- Jesse Gonzales, s-a prezentat ea. 


— Încântat, i-am răspuns și m-am întors către Leon. Uite, Leon, ai 
greșit citatul. Acesta este din Predica de pe Munte și spune astfel: 
„Ferice de cei blânzi, căci ei vor moșteni Pământul.“ Moștenirea 
Pământului se presupune că ar trebui să fie o răsplată și nu o 
pedeapsă. 


Leon a clipit și a strâmbat din nas. 


- Chiar și așa, i-am învins. Le-am făcut praf găoazele alea mici și 


tuciurii. Noi ar trebui să colonizăm universul, nu ei. 
Am deschis gura să-i răspund, dar Jesse mi-a dat un ghiont. 


- „Ferice de cei oropsiți, căci a lor va fi împărăția Cerurilor“, a 
replicat ea privind spre mine. 


Leon a căscat gura la noi preț de câteva clipe. 


- Nu vorbești serios, a grăit în cele din urmă. Nu zice nicăieri în 
Biblie că noi trebuie să rămânem înțepeniți pe Pământ în vreme ce o 
adunătură de tuciurii, care nici măcar nu cred în lisus, umple 
galaxia. Și, cu siguranță, nu scrie nicăieri ca noi să-i protejăm pe 
acești ticăloși, în vreme ce ei se plimbă printre stele. Hristoase, am 
avut un fiu în acel război. Unul de-ăla cu zbenghi în frunte l-a 
împușcat în coaie. În coaie! Și-au meritat soarta, curvele dreacu'. Așa 
că nu-mi cereți acum să fiu încântat că, iată, va trebui să le salvez 
pieile, acolo, în colonii. 


Jesse a clipit spre mine. 

— Vrei să continui tu? 

- Dacă nu te deranjează, am spus. 

- Deloc. 

- „Dar Eu vă spun: iubiţi pe vrăjmașii voştri“, am citat. 
„Binecuvântaţi pe cei care vă blesteamă, faceți bine celor ce vă urăsc 
și rugați-vă pentru cei ce vă asupresc și vă prigonesc. Ca să fiti fii ai 
Tatălui vostru care este în ceruri; căci El face să răsară soarele Său 
peste cei răi și peste cei buni, și dă ploaie peste cei drepți și peste cei 
nedrepți.“ 


Leon se înroșise la chip precum un rac fiert. 


- V-aţi pierdut mințile, amândoi, a rostit el și a plecat, tropăind 
îmbufnat, pe cât de repede îi permiteau șuncile. 


- Mulţumesc, Iisuse, am murmurat. La propriu. 


— Eşti destul de bun la citate din Biblie, a remarcat Jesse. Ai fost 


vreun pastor într-o viață anterioară? 


- Nu, i-am răspuns. Am locuit într-un orășel cu două mii de suflete 
și cinșpe biserici. Biblia era ghidul de conversaţie acolo. Plus că nu 
trebuie să fii o persoană religioasă ca să apreciezi Predica de pe 
Munte. Dar tu ce scuză ai? 


- Orele de religie de la școala catolică. În clasa a zecea am câștigat și 
o cocardă pentru memorat. Uluitor cât de multe lucruri poate păstra 
creierul, chiar și după șaizeci de ani. Uluitor, cu atât mai mult cu cât 
acum nu sunt în stare să-mi aduc aminte unde îmi parchez mașina, 
atunci când mă duc la magazin. 


— În fine, îmi cer scuze pentru comportamentul lui Leon. De de abia 
l-am cunoscut, dar mi-a fost destul ca să-mi dau seama că este un 
idiot. 


- „Nu judeca, dacă nu vrei să fii judecat“, a dat ea din umeri. 
Oricum, părerile lui sunt împărtășite de multă lume. Cred că ideile 
acestea sunt greșite, stupide, dar asta nu înseamnă că nu înţeleg... 
Îmi doresc să fi fost și o altă cale pentru mine ca să văd coloniile 
decât să aştept o viață întreagă, după care să fiu nevoită să mă 
înrolez pentru a putea ajunge la stele. Dacă aș fi putut fi colonistă în 
tinerețe, fii sigur că aș fi profitat de ocazie. 


- Așadar nu te-ai înrolat pentru militărie și aventuri. 


- Bineînţeles că nu pentru asta, a pufnit cu un pic de dispreț. Tu te-ai 
înrolat pentru că aveai un mare chef să lupti prin războaiele lor? 


— Nu, am recunoscut. 
A dat din cap. 


- Nici eu. Majoritatea de aici nu pentru asta s-au înrolat. Leon, cu 
siguranță, nu de dragul armatei s-a înrolat. El nici măcar nu-i poate 
suferi pe ăia de trebuie să-i protejăm. Oamenii vin aici pentru că nu- 
s gata să moară și pentru că nu vor să îmbătrânească. Vin aici pentru 
că viața de pe Pământ nu mai prezintă niciun interes după o 
anumită vârstă. Sau vin doar ca să vadă și alte locuri înainte de a 
muri. Eu, una, pentru asta m-am înrolat. Nu pentru a lupta sau 


pentru a fi din nou tânără. Vreau să văd cum este în altă lume. 
S-a întors să privească pe fereastră. 


- Sigur, poate părea ciudat să mă auzi spunând asta. Știi că până ieri 
nu am ieșit niciodată din Texas? 


- Nu trebuie să-ți pară rău. Texasul este un stat mare. 
A zâmbit. 


- Mulţumesc, nu-mi pare rău. Când eram mică, îmi plăcea să citesc 
toate poveștile din Tânărul Colonist și să le urmăresc spectacolele. 
Îmi plăcea să visez la cum ar fi să crești vite pe Arcturus sau cum ar 
fi să te lupti cu scârboșii viermi de pământ de pe Gamma Prime. 
Când am crescut mi-am dat seama că, de fapt, coloniștii ăia sunt din 
India și din Kazahstan și din Norvegia, de acolo de unde guvernele 
nu sunt în stare să aibă grijă de toată populaţia, iar faptul că mă 
născusem în Statele Unite însemna că nu voi pleca niciodată acolo, 
sus. Și am mai aflat că nu sunt turme și cirezi pe Arcturus și nici 
viermi de pământ pe Gamma Prime! Am fost foarte dezamăgită să 
aud asta. Aveam doar doișpe ani. 


A dat din nou din umeri. 


— Am crescut în San Antonio, am fost la Universitatea din Texas și 
m-am reîntors la San Antonio, unde m-am și angajat. În cele din 
urmă m-am măritat, eu și cu soțul meu ne petreceam vacantele pe 
țărmul Golfului. Cu ocazia sărbătoririi a treizeci de ani de căsătorie, 
amândoi am hotărât să mergem în Italia. Nu am plecat niciodată. 


- Ce s-a întâmplat? 
A prins a râde. 


- Secretara lui, asta s-a întâmplat. În cele din urmă ei au plecat în 
Italia, în luna lor de miere. Eu am rămas acasă. Pe de altă parte, 
amândoi au sfârșit prin a mânca scoici otrăvitoare în Veneţia. Așa că 
mai bine că n-am fost. După asta nu mi-am făcut mari griji în ce 
privește plecatul. Știam că mă voi înrola imediat ce aș fi putut. Asta 
am făcut și iată-mă aici. Deși, acum îmi doresc să fi călătorit mai 
mult. Am zburat de la Dallas direct la Nairobi. A fost grozav. Îmi 


doresc să o fi făcut de mai multe ori decât o singură dată în viață. Ca 
să nu pomenesc de ceea ce se întâmplă acum. 


A dat din mână spre fereastră, spre peisajul de afară și spre cablurile 
vrejului. 


- Nu am crezut că voi dori să fac asta vreodată. Vreau să spun, ce 
anume ține cablul ăsta în sus? 


- Credinţa, am răspuns. Tu crezi că nu va cădea, prin urmare nu 
cade. Încearcă să nu te gândești prea mult la asta, altfel intrăm cu 
toţii în bucluc. 


- Ce cred eu, a spus Jesse, e că vreau să mănânc ceva. Te tentează? 


- Credinţa, a spus Harry Wilson și a prins a râde. Într-adevăr, poate 
credința ține cablul ăsta în sus. Pentru că sunt al naibii de sigur că 
nu este doar fizica la mijloc. 


Harry Wilson se așezase lângă noi, la masa la care mâncam. Voi doi 
arătați de parcă vă cunoaşteţi și asta vă deosebește de majoritatea 
celor de aici, ne spusese apropiindu-se. 


L-am invitat să stea cu noi și a acceptat oarecum recunoscător. 
Fusese profesor de fizică la un liceu din Bloomington, Indiana, 
vreme de douăzeci de ani, ne-a povestit el, iar vrejul de fasole l-a 
nedumerit pe toată durata ascensiunii. 


— Adică vrei să spui că nu legile fizicii țin cablul în sus? a întrebat 
Jesse. Crede-mă, nu este ceea ce vreau să aud acum. 


Harry a zâmbit. 


- Scuze, am să reformulez. Cu siguranță, fizica este cea care ține 
vrejul de fasole în sus. Dar fizica implicată în asta nu este de un soi 
obișnuit. Sunt o grămadă de chestii aici care nu au sens la suprafața 
Pământului. 


- Presimt că urmează o prelegere de fizică, am murmurat. 


- Am predat această materie adolescenților vreme de douăzeci de 
ani, a replicat Harry și a scos din buzunar un carnețel și un creion. 
Nu doare, crede-mă. Să vă explic... 


Harry a început să deseneze un cerc la marginea de jos a paginii. 


- Asta e Pământul. lar asta (a desenat un cerc mititel la jumătatea 
paginii) este Staţia Colonială. Se află pe o orbită geosincronă, asta 
înseamnă că stă, practic, în același loc, relativ la suprafața 
Pământului. Adică este permanent deasupra lui Nairobi. Limpede 
până acum? 


Am dat din cap afirmativ. 


- Bun. Acuma, principiul vrejului de fasole este următorul: stația 
este legată de Pământ printr-un mănunchi de cabluri, ca alea de le 
vedem pe fereastră. Pe vrej stau atârnate o mulțime de platforme, 
cum e asta în care suntem noi, iar aceste platforme pot urca și cobori 
în lungul cablurilor. 


Harry a desenat între cele două cercuri o linie care reprezenta vrejul, 
iar pe această linie a desenat apoi un pătrățel mic, adică platforma. 


- Ideea este că un astfel de ascensor nu are nevoie de viteza de 
evadare pe care o necesită, să spunem, o rachetă obișnuită. Ceea ce 
este de bine pentru noi, pentru că nu trebuie să zburăm cu o rachetă 
accelerată și să stăm înghesuiți în scaune cu senzația că un elefant 
tocmai și-a pus piciorul pe pieptul nostru. E destul de simplu... 
Partea interesantă este că vrejul de fasole nu respectă cerințele fizicii 
elementare ale unui cablu clasic întins între Pământ și un obiect din 
spațiu. Și asta din pricină că staţia (Harry a desenat o linie în 
prelungire, dincolo de cerculețul stației, către marginea superioară a 
foii de hârtie), așadar staţia nu trebuie să se afle la capătul vrejului. 
Din motive legate de echilibrarea maselor, precum și de dinamica 
orbitală, trebuie să existe un cablu suplimentar care se prelungește la 
zeci de mii de mile dincolo de stație. Fără această contrabalansare, 
orice vrej de fasole ar deveni instabil și periculos. 


- Și vrei să spui că ăsta nu este, am întrebat. 


- Nu numai că nu este instabil, dar este, probabil, cel mai sigur 


mijloc de transport imaginat vreodată, a răspuns Harry. Vrejul este 
în exploatare de mai bine de un secol. Este singurul punct de plecare 
pentru coloniști. Nu s-a înregistrat niciodată vreun accident din 
motive de instabilitate sau datorită alterării materialului din care 
este construit. A existat celebrul bombardament al vrejului, acum 
patruzeci de ani, dar atunci a fost un atac terorist, fără legătură cu 
structura fizică a acestuia. Este admirabil de stabil și așa a fost de 
când s-a construit. Dar, conform fizicii elementare, nu ar trebui să 
fie. 


— Atunci ce îl ține în sus? a întrebat Jesse. 
Harry a zâmbit din nou. 

- Ei bine, asta este întrebarea, nu-i așa? 

— Vrei să spui că nu știi? a insistat Jesse. 


- Eu nu știu, a recunoscut Harry. Dar asta nu trebuie să fie motiv de 
îngrijorare, deoarece sunt, sau am fost, doar un profesor de fizică de 
liceu. Oricum, din câte știu, nimeni altcineva nu are vreun indiciu 
despre cum funcționează. Vreau să spun, nimeni de pe pământ. 
Evident, UC știe mai multe. 


- Dar cum se poate ca nimeni de pe Pământ să nu știe? am întrebat 
la rândul meu. Pentru numele lui Dumnezeu, este aici de mai bine 
de un secol. Nu și-a bătut nimeni capul ca să-și dea seama cum de 

este posibilă o astfel de construcție și cum funcționează ea? 


- Nu am spus asta, a precizat Harry. Sigur că au fost destui care au 
încercat. Și nu că ar fi fost vreun secret ascuns. Au existat, pe vremea 
construcției vrejului, numeroase cereri din partea guvernelor și a 
presei pentru a se explica modul de funcționare. Răspunsul UC a 
fost în mare acesta: „Aflaţi singuri.“ Asta-i tot. În lumea fizicienilor 
au fost nenumărate tentative de descifrare a problemei rare, care a 
căpătat și un nume: Problema Vrejului de Fasole. 


- Nu-i un nume prea original, am observat. 


- Mda, fizicienii își păstrează imaginația pentru alte lucruri. Chestia 
este că problema nu a fost rezolvată, și asta din două motive. Primul 


motiv este extraordinara ei complexitate. V-am amintit de echilibrul 
de mase, dar mai sunt și alte amănunte, cum ar fi rezistența cablului, 
oscilațiile vrejului induse de furtuni sau de alte fenomene 
atmosferice sau maniera în care grosimea cablului este redusă 
treptat la altitudini din ce în ce mai mari. Toate acestea, dar și altele 
sunt greu de rezolvat, fiecare în parte. Dar puse la un loc, problema 
devine insolvabilă. 


-Şi al doilea motiv care ar fi? a întrebat Jesse. 


- Al doilea motiv este că nu avem motiv să o facem. Chiar dacă am 
rezolva problema și am ști cum să construim așa ceva, nu ne-am 
putea permite să o facem. 


Harry s-a lăsat pe spate. 


— Înainte de a deveni profesor, am fost angajat la General Electric, la 
departamentul de inginerie civilă. Lucram, pe vreme aceea, la linia 
de cale ferată subatlantică. Una dintre sarcinile mele era să caut prin 
vechi proiecte, idei și tehnologii care ar fi putut fi aplicate la 
proiectul nostru. Un fel de rugăciune disperată către Fecioara Maria 
să vedem dacă putem să reducem costurile. 


- General Electric a dat faliment cu acest proiect, nu-i așa? am 
întrebat. 


- Acuma înţelegi de ce doreau să țină costurile cât mai jos, a spus 
Harry. Și de ce am ajuns profesor. General Electric nu și-a mai 
permis serviciile mele. Și pe ale nimănui altcuiva, imediat după ce 
au dat faliment. În fine, am răsfoit, în vremea aceea, câteva proiecte 
vechi și am avut acces chiar și la câteva dosare secretizate. Unul 
dintre ele era despre un vrej de fasole. General Electric fusese 
angajată de guvernul SUA pentru a realiza un studiu de fezabilitate 
pentru construirea unui vrej în emisfera vestică. Voiau să radă o 
suprafață cam cât Delaware, undeva în Amazonia, și să înalțe acolo 
un vrej, chiar pe ecuator. Dar General Electric le-a spus clar să-și ia 
gândul. Chiar și cu câteva salturi tehnologice, din care, în treacăt fie 
spus, cele mai multe nu s-au realizat până acum, și oricum nu se 
apropiau de tehnologiile necesare pentru un asemenea proiect... Ei 
bine, chiar și așa bugetul ar fi fost mai mare decât PIB-ul pe trei ani 
al SUA. Și asta presupunând că proiectul ar fi mers șnur, fără 


depășiri bugetare. Ceea ce, firește, nu este cazul în realitate. 
Lucrurile astea se întâmplau acum douăzeci de ani, iar raportul pe 
care l-am văzut era vechi de zece ani. Nu cred că, de atunci până 
acum, costurile au scăzut semnificativ. Așadar, nu a răsărit niciun alt 
vrej. Sunt mijloace mai ieftine prin care să trimiți oameni și marfă pe 
orbită. Mult mai ieftine. 


Harry s-a aplecat în față. 


- Ceea ce ridică două întrebări evidente: cum a reușit UC să creeze 
această monstruozitate tehnologică și de ce s-a ostenit să facă acest 
lucru? 


- Este clar că UC are o tehnologie mult mai avansată decât 
tehnologia terestră, a spus Jesse. 


- Categoric, a răspuns Harry. Dar de ce? Coloniștii sunt oameni, la 
urma urmei. Nu numai atât, dar cei mai mulți coloni sunt din țări 
slab dezvoltate, care au probleme cu suprapopularea. Așadar, cei 
mai mulți dintre ei au o educaţie precară. Și, odată ajunși la 
destinație, este de presupus că vor avea mai tot timpul de rezolvat 
alte probleme în loc să stea și să-și spargă creierii cum să ridice un 
vrej. Iar tehnologia primară, care a permis colonizarea, este 
reprezentată de motorul de salt, care a fost creat aici, pe Pământ. Și 
care nu a mai cunoscut îmbunătățiri majore de mai bine de o sută de 
ani. Așadar, nu există niciun motiv pentru care coloniștii să fie mai 
avansați din punct de vedere tehnologic decât Pământul. 


Dintr-odată, ceva a clicăit în mintea mea. 

- Doar dacă nu au trișat, m-am trezit rostind. 

- Exact! a rânjit Harry. Asta cred și eu. 

Jesse s-a uitat la mine, apoi la Harry. 

- Cred că m-ați pierdut pe drum... 

- Trișează, i-am explicat. Uite, pe Pământ suntem izolați. Învățăm 
doar prin noi înșine. Facem descoperiri și ne rafinăm tehnologiile tot 


timpul, dar acest proces este lent pentru că tot ceea ce facem, 
realizăm prin forțe proprii. Pe când... Acolo, sus... 


- Acolo, sus, oamenii au întâlnit alte specii inteligente, a adăugat 
Harry. Au întâlnit pe cineva care, cu siguranță, are o tehnologie mult 
mai avansată decât avem noi. Și am obținut-o fie la schimb, fie prin 
inginerie inversă. Este mult mai ușor să ne dăm seama despre cum 
funcționează ceva dacă avem la dispoziție acel ceva, decât să-l 
inventăm noi, de la zero. 


- De aceea am spus că UC trișează. Uniunea s-a folosit de notițele 
altcuiva, am conchis eu. 


- Bine, dar de ce Uniunea Colonială nu ne împărtășește și nouă 
descoperirea lor? a vrut să știe Jesse. De ce păstrează doar pentru ei? 


- Probabil se gândesc să ne protejeze. Ce nu știm nu ne poate răni, 
am răspuns. 


— Sau este vorba despre altceva, a intervenit Harry arătând spre 
cablurile vrejului. Această realizare nu se află aici pentru că ar 
reprezenta calea cea mai ieftină sau ușoară de a ridica oamenii pe 
Stația Colonială. Dimpotrivă, se află aici pentru că este unul dintre 
cele mai dificile mijloace, de fapt este cel mai scump, cel mai 
complex din punct de vedere tehnologic și cel mai intimidant sub 
aspect politic. Prezenţa sa este un memento, pentru ca Pământul să 
nu uite că UC este la ani-lumină distanţă înaintea noastră în ceea ce 
privește dezvoltarea. 


- Nu am considerat niciodată vrejul de fasole ca fiind intimidant, a 
intervenit Jesse. Nici nu m-am gândit la el prea mult. 


- Mesajul acesta nu îţi este adresat ție, a spus Harry. Dacă ai fi 
președintele SUA, lucrurile ar sta altminteri și ai gândi diferit. La 
urma urmei, UC ne tine pe toţi aici, pe Pământ. Nu există călătorii 
spaţiale în afară de cele permise de UC în scop de colonizare sau 
înrolare. Liderii politici sunt mereu dispuși să mituiască UC ca să 
absoarbă surplusul de populaţie și să-l distribuie printre stele. Dar 
vrejul este o aluzie permanentă care spune: până nu veți fi în stare să 
faceți una din asta, nici să nu vă treacă prin cap să vă puneti cu noi. 
lar vrejul este singura tehnologie pe care UC a catadicsit să ne-o 
arate. Gândește-te la toate acele lucruri pe care le au, dar nu ni le-au 
arătat. Îți garantez că președintele SUA s-a gândit la asta. Și asta îl 
ține cuminte în front, pe el și pe oricare altul. 


- Asta nu-mi stârnește un sentiment de prietenie față de UC, a spus 
Jesse. 


- Nu trebuie să fii prăpăstioasă, a replicat Harry. Poate că UC 
protejează astfel Pământul. Universul este un loc vast. Și poate că nu 
suntem într-o vecinătate foarte bună. 


- Harry, ai fost mereu așa, paranoic? am întrebat. Sau asta a venit 
odată cu vârsta? 


- Cum crezi că am ajuns la șaptezeci și cinci de ani? a rânjit el. Nu 
mă deranjează că UC este peste noi sub aspect tehnologic. Important 
este ca lucrul acesta să fie în folosul meu. 


Și-a ridicat un braț. 


— Uită-te la ăsta... este fleșcăit și bătrân și într-o formă proastă. Într- 
un fel sau altul, Forţele Coloniale de Apărare vor lua acest braţ, 
precum și restul din mine și le vor aranja într-o formă maximă, gata 
de luptă. Și știi cum? 


- Nu, am răspuns eu în vreme ce Jesse dădea din cap negativ. 


- Nici eu, a rostit Harry, lăsându-și braţul să cadă pe masă cu un 
pocnet ușor. Nu știu și nici măcar nu-mi pot imagina cum vor reuși. 
Dacă suntem de acord că am fost tinuti într-o stare de infantilism 
tehnologic de către UC, atunci încercarea de a mi se explica 
procedeul prin care vom întineri este echivalentă cu a încerca să 
explici principiul de funcționare al vrejului cuiva care nu a văzut alt 
mijloc de transport în afară de cal și teleguță. Dar cu siguranță că ei 
știu cum să facă asta. Altminteri de ce ar recruta bătrâni de șaptezeci 
și cinci de ani? Universul nu este un loc pe care să-l cucerească cu 
legiuni geriatrice... N-am vrut să vă insult, a adăugat el rapid. 


- Nu ne-am supărat, a zâmbit Jesse. 


- Doamnă și domnule, a continuat Harry privindu-ne pe rând, 
putem crede că avem idee în ce ne-am băgat, dar părerea mea este că 
nu avem nici cel mai mic indiciu. Acest vrej de fasole există ca să ne 
spună exact ce ne spune, nimic mai mult. Este mai mare și mai 
ciudat decât ne putem imagina. Și este doar primul pas al acestei 


călătorii. Ce va urma trebuie să fie și mai mare, și mai ciudat. 
Pregătiți-vă pe cât puteți. 


— Cam dramatic, a rostit Jesse cu o voce uscată. Nu prea știu cum să 
mă pregătesc după tot ce ne-ai spus... 


- Eu știu, am spus căutând din priviri ieșirea din cabina în care 
stătusem. Mă duc să mă piș. Dacă universul este mai mare și mai 


ciudat decât îmi pot imagina, atunci cel mai bine ar fi să-l întâlnesc 
cu vezica goală. 


- Ai vorbit ca un cercetaș adevărat, a zâmbit Harry. 


- Un cercetaș adevărat nu merge la budă atât de des ca mine, am 
remarcat. 


— Sigur că merge... lasă-l doar vreo șaizeci de ani... 


Trei 


- Nu știu ce părere aveți voi doi, dar, până acum, nimic de aici nu 
seamănă cu ceea ce îmi imaginam eu despre armată, ne-a spus Jesse. 


- Nu-i chiar atât de rău, am răspuns. Uite, mai ia o gogoașă. 


- Nu-mi trebuie altă gogoaşă, a refuzat Jesse împingând farfuria 
deoparte. Ceea ce am nevoie acum este un somn bun. 


- Ştiam ce vrea să spună. Trecuseră mai bine de optsprezece ore de 
când plecasem de acasă și în tot acest timp fusesem numai pe 
drumuri. Eram de acord cu un pui de somn. Dar în loc să dorm, 
ședeam în mijlocul unei cantine uriașe, în burta unui crucișător 
interstelar, înfulecând gogoși și bând cafea, laolaltă cu alți o mie de 
recruți, așteptând să apară cineva și să ne spună ce urma să facem 
mai departe. Cel puţin partea asta semăna binișor cu ceea ce 
credeam eu că este armata. 


Balamucul începuse de cum am ajuns. Imediat ce am coborât de pe 
platforma vrejului de fasole am fost întâmpinați de către doi 
funcționari ai Uniunii Coloniale. Ne-au adus la cunoștință că eram 
ultimul transport de recruți destinat îmbarcării pe o navă care urma 
să decoleze curând, așa că ne-au rugat să-i urmăm degrabă astfel 
încât graficul să nu fie dat peste cap. Unul dintre ei a preluat 
conducerea, iar celălalt s-a dus în spatele coloanei, după care ne-au 
mânat ca pe o turmă prin toată staţia către nava noastră: NFCA 2 


Henry Hudson. 


Jesse și Harry erau vizibil dezamăgiți de toată acea grabă, ca și mine 
de altfel. Staţia Colonială era uriașă, avea cam o milă în diametru 
(mai precis 1800 de metri și, cu ocazia asta, mi-am dat seama că va 
trebui curând, după șaptezeci și cinci de ani de viață, să mă pun la 
punct cu sistemul metric) și servea ca port de îmbarcare atât pentru 
recruți, cât și pentru coloniști deopotrivă. Faptul că eram mânațţi de 
spate ca o cireadă, fără posibilitatea să ne oprim și să căscăm gura la 
ceea ce era de jur împrejur, mă făcea să mă simt ca un copil de cinci 
ani, purtat la trap de niște părinți nerăbdători printr-un magazin de 
jucării, în ajunul Crăciunului. Îmi venea să mă trântesc la podea și să 
încep să zbier ca un puști răzgâiat, până aș fi obținut un pic de 
răgaz. Eram, din păcate, prea bătrân (sau altfel spus, nu eram 
suficient de bătrân) ca să obțin ceva cu un comportament de acest 
gen. 


Ce vedeam în trecerea noastră rapidă era doar un aperitiv care ne 
stârnea și mai mult. În vreme ce funcționarii UC ne îngrămădeau și 
ne împingeau înainte, am traversat o hală de tranzit uriașă, plină 
ochi cu unii care aduceau a pakistanezi sau a indieni musulmani. 
Cei mai mulți așteptau răbdători să le vină rândul la îmbarcarea într- 
o navă de transport imensă, care se vedea plutind la o oarecare 
distanță, dincolo de ferestre. Alții discutau aprins cu oficialii de la 
UC într-o engleză aproximativă sau căutau să-și liniștească plozii 
care dădeau semne de plictiseală, iar alții cotrobăiau prin bagaje 
căutând ceva de mâncare. Într-un colţ, mai mulți bărbaţi ședeau 
îngenuncheați pe niște covoare și se rugau. M-am întrebat cum de au 
reușit să determine în ce direcție se afla Mecca, de la înălțimea aceea 
de douăzeci și trei de mii de mile. Apoi am fost împinși mai departe 
și i-am pierdut din vedere. 


Jesse m-a tras de mânecă și mi-a arătat ceva, spre dreapta noastră. 
Într-o sală de mese am zărit cu coada ochiului o chestie tentaculară 
și albastră care își făcea de lucru cu un martini. l-am atras atenţia lui 
Harry. Era atât de intrigat încât s-a întors din drum spre exasperarea 
însoţitorilor noștri. Cu o privire acră, a fost ușuit la loc în grămadă. 
Harry avea un rânjet prostesc pe chip: 


- Un Gehaar. Mânca un pui fript dres cu un sos de chili și cu 
niscaiva brânză albastră. Dezgustător! 


Apoi a început să râdă în hohote. Gehaarii erau prima specie 
extraterestră inteligentă pe care oamenii o întâlniseră, înainte ca UC 
să instituie monopolul asupra călătoriilor spaţiale. O rasă destul de 
simpatică, dar aveau obiceiul să injecteze hrana cu acidul secretat de 
tentaculele lor subțiri, apoi să soarbă zgomotos pasta astfel obținută. 
Scârbos. 


Lui Harry nu-i păsa. Văzuse pentru prima dată un extraterestru viu. 


Traseul nostru întortocheat s-a sfârșit într-o hală de tranzit la 
intrarea căreia, pe un ecran, scria cu litere strălucitoare: Henry 
Hudson — Recruți FCA. Ne-am așezat ușuraţi, care pe unde am 
apucat, în vreme ce funcționarii noștri s-au dus să discute cu alți 
coloniști, ce așteptau la poarta de îmbarcare pentru navete. Harry, 
care manifesta tot timpul o curiozitate crescută, s-a îndreptat către 
una dintre ferestrele halei, încercând să deslușească, printre siluetele 
gigantice de afară, unde era nava noastră. Cu ajutorul unui monitor 
pentru informaţii, instalat lângă fereastră, am reușit să o localizăm. 
Evident că Henry Hudson nu era ancorată de Staţia Colonială. E greu 
să manevrezi delicat o navă interstelară de o sută de mii de tone și să 
o sincronizezi perfect cu o stație geostaționară. Transportatoarele 
pentru colonii se țineau la o distanță respectuoasă de stație, în 
vreme ce grupurile de pasageri, proviziile, echipajele navelor, erau 
duse sau aduse cu ajutorul navetelor și al barjelor. Hudson, la rându- 
i, era staționat la câteva mile deasupra stației. Nu era masivă, nu 
avea forma inestetică, dar funcțională a transportoarelor de coloniști. 
Era în schimb lustruită bine, nu era deloc cilindrică și nu avea 
sectoare circulare în rotaţie. l-am atras atenția lui Harry asupra 
acestui aspect. 


- Gravitație artificială non-stop... și stabilă pe o rază mare. 
Impresionant. 


- Credeam că am folosit gravitația artificială la urcare, a spus Jesse. 


- Am folosit-o, i-a răspuns Harry. Pe măsură ce urcam, generatoarele 
gravitaționale ale platformei își sporeau puterea pentru a compensa 
diminuarea câmpului gravitațional al Pământului. 


- Atunci ce este atât de diferit la o navă spațială? 


- Este extrem de dificil, i-a explicat Harry. Este necesară o cantitate 
enormă de energie pentru a crea un câmp gravitațional, iar această 
cantitate de energie crește exponențial cu raza câmpului. Aici 
probabil că au trișat creând câmpuri multiple, dar de dimensiuni 
mai mici, în loc de unul mare. Dar chiar și așa, numai câmpul 
gravitațional al platformei consumă, probabil, mai multă energie 
decât folosește orașul tău la iluminat timp de o lună întreagă. 


- Nu știu ce să zic, a spus Jesse. Eu sunt din San Antonio. 
- Bine, atunci orașul lui John. 


Harry s-a întors spre mine, ațintindu-mă cu degetul, apoi a 
continuat: 


- Fapt este că aceasta reprezintă o risipă incredibilă de energie. În 
majoritatea cazurilor în care este necesară gravitația artificială, este 
mult mai ieftin și mai simplu să folosești un tor, să îl învârți și să lași 
oamenii să stea în interior. Odată pornită mișcarea de rotație, nu ai 
nevoie să pompezi în sistem decât energii suplimentare minime, 
pentru a contracara pierderile datorate frecării. Spre deosebire de un 
câmp gravitațional artificial, care necesită un consum constant și 
masiv de energie... 


A îndreptat degetul către Henry Hudson. 


- lată, chiar lângă Hudson se află o navetă. Să vedem... prin 
comparaţie la scară, estimez că Hudson are cam 800 de picioare 
lungime, 200 în lățime și 150 înălțime. Crearea unui singur câmp 
gravitațional în jurul acestui bebeluș dolofan ar face luminile să 
pâlpâie în San Antonio. Chiar și folosind câmpuri multiple, ar avea 
un consum uluitor. Așa că fie au o sursă de energie capabilă să 
susțină câmpul gravitațional, bașca restul sistemelor navei, cum ar fi 
propulsia sau sistemele de menținere a vieții, fie au descoperit un 
nou mijloc de creare a gravitaţiei care presupune un consum foarte 
redus de energie. 


- Probabil că nu este ieftin, am observat arătându-le un transportor 
pentru coloni. Aștia au un tor. Chiar și Stația Colonială se rotește. 


- Coloniile păstrează ce au mai bun pentru armată, a comentat Jesse. 


Și asta este doar o navă care a venit să culeagă niște recruți. Cred că 
ai dreptate, Harry. Nu avem nici cea mai mică idee în ce ne-am 
băgat. 


Harry a zâmbit și s-a întors către fereastră, apoi și-a aţintit privirea 
către Henry Hudson care părea că se rotește în cercuri leneșe, datorită 
mișcării stației. 


— Ador momentele când oamenii ajung să gândească la fel ca mine. 


În scurt timp, funcționarii noștri ne-au strâns din nou pe toți și ne-au 
aliniat în vederea îmbarcării pe o navetă. Am prezentat cardurile de 
identitate oficialului UC de la poarta de îmbarcare, iar acesta ne-a 
trecut pe o listă, în vreme ce altul ne-a oferit câte un PDA 3. 


- Mulţumim că aţi fost pe Pământ. lată un minunat cadou la plecare, 
i-am spus acestuia, dar nu a dat semn că m-a înțeles. 


Navetele nu aveau gravitație artificială. Însoţitorii noștri ne-au 
înhămat de scaune cu un set de chingi și ne-au avertizat ca în niciun 
caz să nu ne treacă prin minte să încercăm să desfacem legăturile. 
De altfel ni s-a spus că, oricum, cataramele hamurilor nu erau sub 
controlul nostru pe durata zborului, datorită eventualilor 
claustrofobici de la bord. Persoanele cu plete au primit plase pentru 
păr. În lipsa gravitaţiei, părul lung are tendința de a se răsfira peste 
tot. 


În cazul în care cineva ar fi avut rău de mișcare, ni s-a recomandat să 
folosim pungile speciale care se găseau în buzunarele scaunelor. Ne- 
au subliniat faptul că este foarte important să nu se aștepte până în 
ultima clipă folosirea acelor pungi. În gravitație redusă sau zero, 
voma se poate împrăștia pretutindeni, iar acest lucru îl va face foarte 
nepopular printre ceilalți pe nefericitul care a cauzat incidentul. 
Ceea ce i-ar putea afecta viitoarea carieră militară. 


Toate acestea au avut ca rezultat un foșnet general, pe măsură ce 
fiecare își pregătea punga cu pricina. Femeia de lângă mine strângea 
cu putere propria ei pungă, așa că m-am pregătit mental pentru tot 
ce putea fi mai rău. 


Din fericire, nu a vomitat nimeni și trecerea spre Henry Hudson a fost 
destul de lină. După prima impresie de cădere liberă, lucrurile s-au 
liniștit. Aveam senzaţia că mă aflu într-un roller-coaster uriaș și lent. 
Am ajuns la navă în cinci minute, procedurile de andocare au mai 
necesitat alte două minute, apoi o poartă ca un iris s-a deschis și 
naveta a pătruns într-unul din docurile lui Henry Hudson. Au urmat 
câteva minute în care aerul a fost pompat în doc, după care am 
simțit din nou greutatea trupurilor. Gravitaţia artificială era de-acum 
în funcțiune. 


Ușa navetei s-a deschis și în cadrul ei a apărut o femeie. 


- Bine ați venit la bordul NFCA Henry Hudson, ne-a urat ea. Vă rog 
să vă desfaceți legăturile, să vă luaţi efectele personale și să urmați 
traseul marcat cu lumini ca să ieșiți din doc. Aerul de aici va fi 
evacuat în fix șapte minute pentru a se permite navetei să plece și 
pentru a primi alt transport. Așa că vă rog să vă grăbiţi. 


Cu toții am fost surprinzător de sprinteni. Apoi am fost conduși într- 
o cantină uriașă unde ni s-au oferit gogoși și cafele și unde trebuia să 
apară un oficial pentru a ne explica unele lucruri. În vreme ce 
aşteptam, în sala de mese au pătruns alți recruți care, probabil, 
ajunseseră aici înaintea noastră. După o oră, sala era plină de 
indivizi care se învârteau de colo colo. În viața mea nu mai văzusem 
atâția bătrâni la un loc. Nici Harry. 


- Parcă este o zi de reduceri la cel mai mare magazin Denny 4 din 
lume, a comentat el după care și-a mai umplut o ceașcă cu cafea. 


Și, în clipa în care vezica mea tocmai mă anunţa că am cam exagerat 
cu cafeaua, în sala de mese a intrat un domn distins în costumul 
albastru al colonialilor, care și-a croit drum spre capătul camerei. 
Gălăgia din sală s-a redus treptat, oamenii păreau ușurați că, în 
sfârșit, cineva le va explica ce naiba urma să se întâmple cu ei pe mai 
departe. 


Omul a stat acolo câteva minute, până când în sală s-a făcut liniște 
pe deplin. 


- Salutare! a spus el și am tresărit cu toții. 


Mai mult ca sigur că avea un microfon implantat, pentru că vocea lui 
se revărsa din difuzoarele încastrate în pereți... 


- Sunt Sam Campbell, adjunct pentru Forţele Coloniale de Apărare 
din partea Uniunii Coloniale. Deși, tehnic vorbind, nu sunt membru 
al FCA, am fost împuternicit de acestea ca să vă îndrum primii pași. 
Așadar, în următoarele zile mă puteți considera ca fiind ofițerul 
vostru superior. Știu că unii dintre voi tocmai ce au sosit cu ultima 
navetă și sunt nerăbdători să se odihnească. Alţii sunt la bordul 
navei de aproape o zi și sunt nerăbdători să afle ce urmează. Pentru 
liniștea tuturor, voi fi foarte scurt... În aproximativ o oră, Henry 
Hudson va ieși de pe orbită și se va pregăti de primul salt, către 
sistemul Phoenix. Acolo vom face o escală pentru aprovizionare, 
după care vom porni către Beta Pyxis III, locul în care se va 
desfășura instrucția voastră. Nu vă impacientați, nu mă aştept ca 
toate acestea să însemne mare lucru pentru voi. Ce trebuie să știți 
acum este faptul că vom avea nevoie de mai mult de două zile 
pentru a ajunge la destinaţie și în acest timp veți fi supuși, de către 
personalul meu, la o serie de evaluări medicale și psihologice. 
Programările individuale sunt în curs de descărcare pe PDA-urile 
voastre. Vă rog să le consultați când doriți. PDA-urile pot de 
asemenea să vă ghideze oriunde pe această navă, așa că nu trebuie 
să vă fie teamă că vă veți rătăci. Cei care abia au sosit vor putea afla 
cu ajutorul PDA-ului ce cabină le-a fost repartizată. Așadar, în afară 
de a vă găsi cabinele, nu mai aveți nimic de făcut în această seară. 
Mulţi au avut parte de un drum lung până aici și de aceea dorim să 
fiți odihniti pentru evaluările de mâine. Și, cu ocazia asta, cred că ar 
fi momentul să vă acomodați cu timpul navei care este Timpul 
Standard Universal Colonial. Adică (s-a uitat la ceas) este fix 2138. 
PDA-ul este setat pentru acest timp. Ziua voastră de mâine va începe 
cu un mic dejun între orele 0600 și 0730, după care vor urma 
evaluările medicale și eventualele tratamente. Micul dejun nu este 
obligatoriu, încă nu sunteţi supuși regimului cazon, dar ziua de 
mâine se anunţă foarte lungă, așa că vă recomand cu tărie să nu-l 
săriți... Dacă aveţi unele întrebări, PDA-ul vă poate conecta la 
sistemele de informații ale navei, iar o interfață IA 5 vă va ghida în 
căutările voastre. Este suficient să folosiți stylusul atașat PDA-ului ca 
să vă scrieți întrebările sau, dacă doriți, puteți vorbi în microfonul 
PDA-ului. Plus că veţi întâlni la tot pasul membri ai personalului 
UC, pe care îi puteți aborda în orice problemă. Pe baza informațiilor 


despre voi, personalul medical este pregătit deja să vină în 
întâmpinarea problemelor voastre, și este posibil să se fi programat 
vizite medicale încă din această seară în cabinele voastre. Verificati- 
vă PDA-urile. Puteţi vizita infirmeria oricând. Sala de mese este 
deschisă tot timpul, dar va deveni operațională de mâine-dimineaţă. 
Verificaţi-vă PDA-urile pentru orare și programări. În fine, de mâine 
veți purta cu toții uniformele de recruți FCA. Acestea v-au fost deja 
livrate în camere. 


Campbell s-a oprit pentru câteva momente și ne-a aruncat o privire 
pe care el o dorea cât mai expresivă. 


-În numele Uniunii Coloniale și al Forţelor Defensive de Apărare, 
vă urez bun venit ca noi cetățeni, dar și ca noi apărători. Dumnezeu 
să vă binecuvânteze pe toți și să vă aibă în paza Sa în tot ceea ce va 
veni de acum înainte... Dacă, întâmplător, doriți să vedeți manevrele 
de ieșire de pe orbită, vom transmite imagini pe un ecran aflat pe 
puntea de observaţie. Locul are forma unui amfiteatru și e suficient 
de mare ca să-i cuprindă pe toți, așa că nu vă îngrijorați cu privire la 
locurile libere. Henry Hudson poate dezvolta o viteză apreciabilă, 
așa că până mâine-dimineață, Pământul va arăta ca un disc foarte 
mic, iar până la cină nu va fi mai mare decât un punct strălucitor pe 
cer. Aceasta va fi, probabil, ultima voastră șansă să vă vedeți lumea 
natală. Dacă acest lucru are vreo semnificație pentru voi, vă sugerez 
să treceţi pe acolo. 


— Așadar, cum este colegul tău de cameră? m-a întrebat Harry 
așezându-se lângă mine, pe puntea de observație. 


- Chiar nu vreau să vorbesc despre asta, i-am răspuns. 


Imi folosisem PDA-ul ca să ajung la cabina mea, unde am descoperit 
că viitorul meu coleg de cameră își aranjase deja lucrurile personale. 
Leon Deak. Mi-a aruncat o privire scurtă și mi-a spus: 


— Ia te uită... ciudatul cu Biblia. 


După care m-a ignorat deliberat, arătându-se teribil de preocupat 
într-o cameră de doi pe doi. Leon preluase cușeta de jos, lucru de 


dorit pentru niște genunchi de șaptezeci și cinci de ani. Mi-am 
aruncat sacul pe cușeta de sus, mi-am luat PDA-ul și m-am dus 
direct la Jesse, care se afla cazată pe aceeași punte. Colega ei de 
cabină, o doamnă simpatică, pe nume Maggie, a plecat repede să 
observe ieșirea lui Henry Hudson de pe orbită. l-am spus lui Jesse pe 
cine aveam coleg de cameră, iar ea a început să râdă. A râs din nou 
atunci când i-a povestit lui Harry, iar acesta mă bătea pe umăr, plin 
de compasiune. 


- Nu o lua în tragic, situația asta va dura doar până ajungem pe Beta 
Pyxis. 


- Unde o mai fi și asta, am mormăit eu. Dar colegul tău cum este? 


- Habar n-am, mi-a răspuns Harry. Dormea când am ajuns în 
cabină. Și a luat cușeta de jos, ticălosul. 


- Colega mea a fost de-a dreptul încântătoare. Mi-a oferit o prăjitură 
de casă când am întâlnit-o. Zicea că o făcuse strănepoata ei, cadou 
de despărțire. 


- Mie nu mi-a oferit nicio prăjitură colega ta, i-am spus. 
- Nu trebuie să trăiască alături de tine, nu-i așa? 
- Cum a fost prăjitura? a vrut Harry să știe. 


- A fost ca o piatră făcută din făină de ovăz. Dar nu asta este ideea. 
Ci faptul că am cel mai bun companion dintre noi trei. Sunt o 
persoană specială... Uite, acolo, se vede Pământul. 


Privirea ei se ațintise pe ecranul uriaș, care tocmai prindea viață. 
Pământul atârna undeva pe cer și era redat cu o fidelitate uluitoare. 
Cine construise ecranul acela făcuse o treabă pe cinste. 


- Mi-ar fi plăcut să am acest ecran acasă, în sufragerie, a oftat Harry. 
La mine se strângea lumea din tot cartierul pentru Super Bowl. 


- Uită-te la el... Toate viețile noastre, toate locurile pe care le știm, 
toți cei pe care i-am iubit și cunoscut, au fost de acolo. Asta nu vă 
face să simtiti ceva special? 


- Sunt emoționată. Și tristă, dar nu foarte tare, a răspuns Jesse. 


-Cu siguranţă nu simt tristețe, a spus Harry. Nu-mi mai rămăsese 
nimic de făcut acolo decât să mai îmbătrânesc și să mor. 


- Încă mai poți muri, știi? Ești în armată, am observat. 


- Da, dar măcar nu voi muri bătrân. Am de gând să-mi ofer o a doua 
șansă de a muri tânăr și să las în urmă un cadavru arătos. Mă voi 
revanșa astfel, pentru că nu am avut un corp minunat în fosta mea 
viaţă. 


- Ce romantic mod de a te revanșa, zise Jesse. 
- La naiba, așa-i! 
- Ascultati, am început să ne mișcăm, le-am atras atenţia. 


Difuzoarele de pe punte transmiteau dialogurile dintre Henry 
Hudson și Staţia Colonială. Apoi a urmat un zgomot ca de tobă, dar 
foarte jos ca frecvență, și o vibrație abia perceptibilă prin scaunele în 
care ședeam. 


- Motoarele, a șoptit Harry. 
Jesse și cu mine am dat din cap, fără să spunem nimic. 


Și Pământul a prins a se micșora încet. Încă era masiv, încă era 
strălucitor, albastru și alb, dar fără îndoială, inexorabil, începuse să 
ocupe o suprafață mai mică din ecran. L-am privit cum se 
micșorează, în tăcere, alături de cele câteva sute de recruți care 
veniseră pe punte. M-am întors spre Harry. În ciuda bravadei de mai 
devreme, acum era tăcut și avea un aer meditativ. Jesse avea lacrimi 
în ochi. 


- Hei, i-am șoptit și am strâns-o ușor de mână. Nu prea tristă, așa 
am vorbit. 


Mi-a zâmbit și mi-a întors strângerea de mână: 


- Nu, a rostit ea cu glas răgușit. Nu prea tristă... Dar chiar și așa... 
chiar și așa... 


Am mai stat pe acolo o vreme și am privit cum tot ceea ce 
cunoșteam se micșora. 


Mi-am programat PDA-ul să mă trezească la 0600, ceea ce a și făcut, 
cu semnal melodios, abia insinuat prin difuzoarele minuscule, dar 
care a crescut treptat în intensitate până când l-am oprit. M-am dat 
jos din cușetă, căutând să nu fac un zgomot prea puternic, după care 
am căutat un prosop în dulap, aprinzând lumina dinăuntru pentru a 
vedea ce fac. În dulap stăteau, atârnate pe umerașe, două uniforme 
de recrut: a mea și a lui Leon. Fiecare uniformă conținea două seturi 
de flanele de un albastru palid, precum și două perechi de pantaloni 
din același material. Două tricouri, colorate la fel în albastru palid, 
două perechi de izmene albastre, două perechi de ciorapi albi și 
două perechi de chiloți, precum și o pereche de teniși albaștri. După 
cum se părea, din acel moment până când urma să mergem pe Beta 
Pyxis, nu aveam nevoie de o ținută formală. Am tras pe mine o 
pereche de pantaloni și un tricou, am înhăţat un prosop și am pornit 
spre duș. 


Când m-am întors, lămpile străluceau din plin — probabil se 
aprinseseră automat —, dar Leon zăcea în continuare în cușeta lui. 
Mi-am tras peste tricou flanela albastră și am adăugat la întregul 
ansamblu o pereche de ciorapi și tenișii. Eram gata de ţopăială sau, 
mă rog, de ceea ce urma să fac în ziua aceea. Spre exemplu, eram 
gata pentru micul dejun. Înainte să ies i-am dat un ghiont ușor lui 
Leon. Era el un găozar, dar chiar și găozarii ar trebui să mănânce în 
loc să doarmă. L-am întrebat dacă vrea să meargă la masă. 


- Ce? a spus el amețit. Nu vreau, lasă-mă în pace. 


- Eşti sigur, Leon? am insistat eu. Ştii că ni s-a recomandat să nu 
sărim peste micul dejun. Ni s-a spus că este cea mai importantă 
masă a zilei și toate alea. Haide, ai nevoie de energie. 


- Maică-mea e moartă de treij de ani și din câte știu nu s-a reîncarnat 
în tine. Așa că du-te dreacu' de aici și lasă-mă să dorm. 


A fost plăcut să observ că Leon nu se înmuiase deloc în ceea ce mă 
privea. 


- Cum dorești, am spus. Mă întorc după micul dejun. 
A mormăit ceva, după care s-a sucit cu faţa la perete. Am plecat. 


Micul dejun a fost grozav. Și o spune unul care a fost căsătorit cu o 
femeie al cărei talent culinar l-ar fi determinat până și pe Gandhi să 
iasă din greva foamei. Mi-am luat două waffe belgiene, aurii, 
crocante și subțiri, tăvălite prin zahăr pudră și prin sirop de arțar 
care jurai că este făcut în Vermont (iar dacă nu poți recunoaște 
siropul de arțar din Vermont, înseamnă că nu mai e nicio speranță 
pentru tine). Pe waffe, un cub de unt de casă se topise artistic, 
umplând pătrățelele acestora. Am adăugat la acestea două ouă 
ochiuri moi, patru felii de șuncă drese din belșug cu zahăr brut, un 
pahar de suc de portocale proaspăt stors, plus o cană mare, plină cu 
o cafea despre care puteai să zici că tocmai fusese descărcată din 
desagii vreunei caravane arăbești. 


Aveam impresia că murisem și eram în ceruri. Având în vedere că pe 
Pământ fusesem declarat mort din punct de vedere legal, iar acum 
mă aflam într-o navă care zbura prin sistemul solar, nu eram prea 
departe de adevăr. 


— Vai de mine! a exclamat, după ce am pus tava pe masă, individul 
lângă care mă așezasem. Ce de grăsimi pe tava ta! Cauţi cu 
lumânarea un infarct. Sunt medic și știu ce spun. 


- Aha..., i-am răspuns uitându-mă în tava lui. lar asta cu care te lupti 
seamănă a omletă făcută din patru ouă. Și la fiecare ou, adăugate 
câte o juma’ de kil de şuncă și brânză. 


- Să faci cum spune medicul, nu ce face el. Ăsta a fost crezul meu 
câtă vreme am practicat medicina, mi-a replicat. Dacă pacienţii mei 
m-ar fi ascultat în loc să-mi urmeze exemplul, mulți dintre ei ar mai 
trăi și acum. O lecţie pentru noi toți... Thomas Jane este numele meu. 


- John Perry, m-am prezentat, și ne-am strâns mâinile. 


- Îmi pare bine de cunoștință. Deși sunt și întristat... știind că voi 
muri de inimă peste o oră. Asta dacă mănânci toate chestiile alea. 


- Nu-l lua în seamă, John, a intervenit o femeie care ședea la aceeași 


masă, dar în fața noastră, și a cărei tavă conținea câteva firimituri de 
la un cozonac și câteva capete de cârnat. Tom încearcă să te 
determine să-i dai ceva de la tine ca să nu se mai așeze la coadă încă 
o dată. În felul acesta am pierdut eu jumătate din cârnații pe care mi 
i-am luat... 


- Această acuzaţie este pe atât de irelevantă, pe cât de adevărată, s-a 
indignat Thomas. Recunosc faptul că râvnesc la waffele lui. Nu neg 
asta. Dar dacă sacrificarea propriilor mele artere va prelungi viața 
lui John, atunci merită să procedez astfel. Consideră gestul meu ca 
un echivalent culinar pentru gestul cuiva care se aruncă peste o 
grenadă ca să-și salveze camarazii. 


- Cele mai multe grenade nu-s umplute cu sirop, a observat ea. 


— Poate că ar trebui să fie, nu s-a lăsat Thomas. In felul acesta am 
vedea mai multe acte de eroism. 


- Uite, i-am răspuns rupând o jumătate de waffă. Aruncă-te peste 
asta. 


- Mai întâi am să mă pun cu gura pe ea, a promis Thomas. 
Ne-am liniștit pe deplin, am spus. 


Femeia s-a prezentat ca fiind Susan Reardon, „răposată“ în Bellevue, 
Washington. 


- Ce părere ai despre mica noastră aventură spaţială de până acum? 
m-a întrebat. 


- Dacă știam că bucătăria este atât de bine pusă la punct, aș fi găsit o 
cale să mă înrolez mai devreme. Cine ar fi crezut că mâncarea în 
armată este atât de bună? 


- Nu cred că suntem chiar în armată. Încă... a comentat Thomas cu 
gura plină de waffe. Cred că ne aflăm în anticamera FCA, înțelegeți? 
Sunt convins că mâncarea armatei va fi mai pe sponci. Ca să nu mai 
pomenesc de faptul că am dubii că am putea ajunge prea departe, 
așa împiedicaţi cum suntem în tenișii ăștia. 


- Vrei să spui că ne-au dat pe loc repaus? l-am întrebat. 


-Chiar așa. Pe nava asta sunt o mie de indivizi care nu se cunosc. Și 
toți sunt fără cămin, fără familie și fără slujbă. Asta poate fi un șoc 
mental al naibii de puternic. Tot ceea ce pot face ei pentru noi este să 
ne îndoape cu mese incredibile, astfel încât să nu ne gândim la ce am 
lăsat în urmă. 


- John! 


Era Harry care tocmai se apropia cu o tavă plină în brațe, însoțit de 
un alt individ. Le-am făcut semn să se așeze lângă noi. 


- El este colegul meu de cameră, Alan Rosenthal, ne-a spus făcându- 
și loc la masă, în loc de prezentare. 
SI 


- Cunoscut și sub numele de „Frumoasa Adormită“, am spus. 


- Cel putin jumătate din descriere este corectă, s-a grăbit Alan să 
precizeze. De fapt sunt devastator de frumos. 


Le-am făcut cunoștință cu Susan și Thomas. Acesta din urmă nu s-a 
putut abtine să nu observe tăvile încărcate cu bunătăți: 


— Incă două atacuri vasculare iminente. 


- Mai bine îi arunci vreo două costițe lui Tom, i-am recomandat lui 
Harry. Altminteri vom fi obligați să auzim iarăși poveștile lui. 


- Resping cu indignare aluzia că aș putea fi mituit cu mâncare! 


- Nu a fost nicio aluzie, a intervenit Susan. A fost o afirmație cât se 
poate de clară în acest sens. 


- Știu că „loteria“ colegilor de cameră nu ti-a fost prielnică, mi s-a 
adresat Harry, oferindu-i în același timp două costițe rumene lui 
Thomas. 


Acesta le-a acceptat cu un aer demn și preocupat. 


- Colegul meu de cameră este un tip ca lumea, a continuat el. Alan 
este fizician teoretician. Are o minte ascuțită ca un brici. 


- Și devastator de frumos, a plusat Susan. 


- Mulţumesc pentru că ai adus aminte de acest detaliu, a zâmbit 
Alan. 


Harry și-a dres vocea, după care a întrebat: 


- Arătăm cu toții ca niște adulți inteligenți... la modul rezonabil... Ce 
credeți că ne așteaptă astăzi? 


- Am un control medical la 0800, i-am răspuns. Cred că toată lumea 
va trece prin așa ceva. 


- Mda. Voiam să spun: ce semnificație credeţi că au toate acestea. 
Credeţi că de astăzi începe procesul de întinerire? Este ziua de astăzi 
ziua în care vom începe să nu mai fim bătrâni? 


- Nu știm dacă vom înceta a fi bătrâni, a spus Thomas. Noi doar 
bănuim asta, deoarece ne imaginăm faptul că soldații ar trebui să fie 
tineri. Dar... Niciunul dintre noi nu a văzut vreodată un soldat FCA. 
Prin urmare, presupunerea noastră că soldaţii trebuie să fie tineri... 
poate fi greșită. 


- Dar ce valoare poate avea un soldat bătrân? a întrebat Alan. Dacă 
m-ar trimite, așa cum sunt acum, pe câmpul de luptă, habar nu am 
la ce aș putea să fiu bun. Mă supără spinarea. Mersul pe jos, de ieri, 
de la platformă până la poarta de îmbarcare, aproape că m-a omorât. 
Nu mă văd în stare să mărșăluiesc douăzeci de mile cu ranita în 
spate și cu arma în braţe. 


- Cu siguranţă că ne vor aduce unele îmbunătățiri, a continuat 
Thomas. Dar asta nu înseamnă că vom fi tineri din nou. Sunt medic 
și știu unele lucruri legate de organismul uman. Corpul omenesc 
poate fi făcut să lucreze mai bine sau să i se îmbunătățească anumite 
funcţii, la orice vârstă. Dar fiecare vârstă are niște limite clare, 
distincte, dincolo de care abilitățile unui organism nu mai pot fi 
crescute. Un corp la șaptezeci și cinci de ani este mai puţin rapid, 
mai putin flexibil sau se reface mai greu decât la o vârstă mai mică. 
Încă mai pot face o serie de lucruri uluitoare. Nu vreau să mă laud, 
dar acasă, pe Pământ, alergam cu regularitate în cursele de zece mii. 
Ultima a fost cu mai puțin de o lună în urmă. Și am avut un timp 
mai bun ca la cincizeci și cinci de ani. 


- Cum arătai la cincizeci și cinci de ani? l-am întrebat. 


- Aici e clenciul... Eram ca o balenă puturoasă și îngălată. A fost 
nevoie de un transplant de inimă ca să încep să am ceva mai multă 
grijă de mine. Ce vreau să spun este că un organism de șaptezeci și 
cinci de ani poate face încă multe lucruri remarcabile fără a fi nevoie 
să îl întinerești, dar numai dacă este bine îngrijit și ținut în formă 
maximă. Și poate că asta este tot ceea ce se cere de la noi. Poate că 
toate celelalte forme de viață din Univers sunt niște slăbături. În 
acest fel are sens să aduci bătrâni la oaste. Tinerii sunt mult mai utili 
în comunitățile lor. Tinerii au toată viaţa înainte, în vreme ce noi 
suntem elemente dispensabile, care ne-am cam încheiat ciclul de 
viață. 


- Așadar, vom fi bătrâni pe mai departe, dar vom fi foarte, foarte 
sănătoși, a conchis Harry. 


- Exact asta am și spus. 
- Atunci nu mai spune așa ceva. Mă deprimă, a continuat Harry. 
- Am să tac dacă îmi dai fructele de pe tava ta... 


- Chiar dacă ne aduc la forma maximă pentru șaptezeci și cinci de 
ani, noi vom îmbătrâni în continuare, a intervenit Susan. Peste cinci 
ani, vom avea optzeci. Cred că există o anumită limită dincolo de 
care nu am mai fi în stare să fim folositori ca soldati. 


- Am semnat pentru doi ani, a dat Thomas din umeri. Poate că nu 
au nevoie de noi pentru o perioadă mai lungă. Diferenţa dintre un 
om de șaptezeci și cinci și unul de șaptezeci și șapte nu este atât de 
mare pe cât ar fi diferenţa dintre unul de șaptezeci și cinci și unul de 
optzeci. Sute de mii de bătrâni semnează în fiecare an. Peste doi ani 
ne vor înlocui cu „recruți“ proaspeți. 


- Dar termenul se poate prelungi la zece ani, i-am adus aminte. Era 
scris în contract cu litere mărunte. lar asta ar putea fi un argument în 
sprijinul ipotezei că dețin o tehnologie care să ne facă funcționali 
până la vârstă de optzeci și cinci de ani. 


- Și ne-au luat și probe ADN, a adăugat Harry. Poate că ne vor clona 


și transplanta organele, sau ceva de felul acesta. 


- Adevărat, a admis Thomas. Dar e prea mare bătaia de cap cu 
transplanturile de la o clonă la noi. Fiecare organ în parte, fiecare os, 
fiecare mușchi, fiecare nerv. In plus, creierul nu poate fi transplantat. 


Thomas a aruncat o privire peste întreaga masă și și-a dat seama, în 
cele din urmă, că ideile lui ne deprimaseră pe toți. 


- Nu spun că nu vom fi întineriți, a continuat el. Ce am văzut pe 
nava asta m-a convins că UC deţine o tehnologie la care nici nu 
visam pe Pământ. Dar ca medic... îmi este greu să cred că au vreun 
mijloc prin care să inverseze îmbătrânirea, așa cum noi credem cu 
toţii că o vor face. 


- Entropia este o mare curvă, a intervenit Alan. Dar avem teorii care 
descriu procese prin care entropia poate fi inversată. 


— Există indicii care sugerează că ne vor îmbunătăți cumva, într-un 
fel sau altul, am spus. 


-Care ar fi acelea? a întrebat Harry. Spune-mi repede, pentru că 
teoriile lui Tom despre Armata Galactică de Moșnegi mi-au tăiat 
pofta de mâncare. 


- Le aveți în fața voastră. Dacă nu ne-ar putea repara, atunci nu ne- 
ar da să mâncăm toate aceste lucruri pline de grăsimi și care ne-ar 
doborî pe majoritatea dintre noi în mai puţin de o lună. 


- Foarte adevărat, a zâmbit Susan. O observație excelentă, John. Deja 
mă simt mai bine. 


- Mulţumesc. Și, pe baza acestui indiciu, am atâta încredere că FCA 
or să mă scape de toate bolile, încât mai fac un tur pe la bufet. 


— Adu-mi câteva brioșe, a strigat Thomas în urma mea. 


- Leon! Scoală, timpul pentru somn s-a terminat. Ai o întâlnire la ora 
opt. 


Leon zăcea grămadă pe patul lui. 


Am încercat să-i dau un ghiont mai zdravăn și am observat că 
buzele lui erau vinete. 


La naiba, mi-am spus, și l-am zgâlţâit de câteva ori. Nimic. L-am 
apucat de haine și l-am dat jos, pe podea. Era complet inert. 


Mi-am luat PDA-ul și am chemat ajutoare. Apoi am îngenuncheat 
lângă el și i-am făcut respirație artificială, până când o echipă 
medicală a intrat în cabină și m-a dat deoparte. Dincolo de ușă deja 
se strânseseră câțiva curioși. Am zărit-o pe Jesse și am chemat-o 
înăuntru. L-a privit pe Leon și și-a dus mâna la gură. 


- Care-i starea lui? am întrebat pe unul dintre medicii care cercetau 
PDA-ul lui Leon. 


- E mort, mi-a răspuns acesta. A murit cam acum o oră. Pare a fi un 
infarct. 


A lăsat PDA-ul deoparte și s-a ridicat. 


— Amărâtul de el... A bătut atâta cale, ca să-i plesnească pompa 
tocmai acum! 


- Încă un voluntar pentru Brigăzile Fantomă, i-a răspuns celălalt 
medic. 


M-am încruntat spre el. In acele momente, gluma lui nu avea niciun 
haz. 


Patru 


- În ordine, ia să vedem... a spus medicul, când am intrat în cabinet, 
cu privirea în ecranul unui PDA mare. Ești John Perry, corect? 


— Așa este. 


- Sunt doctorul Russell, mi-a zis privindu-mă. Arăți de parcă tocmai 
ti-ar fi murit câinele. 


- De fapt, mi-a murit colegul de cameră. 


- A, da —a aruncat o privire către ecranul PDA-ului. Leon Deak. Ar 
fi trebuit să-l consult imediat după tine. O programare nefericită 
pentru el... În fine, să revenim la ale noastre. 


A tastat ceva pe ecran, preț de câteva secunde, zâmbind tot timpul. 
Compasiunea lui Russell cam lăsa de dorit. 


- Acum - a spus el întorcându-și din nou privirea spre mine — să ne 
ocupăm de tine. 


Cabinetul conținea pe doctorul Russell, pe mine, o măsuţă, un scaun 
pentru doctor și două cuve, asemănătoare cu niște incubatoare mari. 
Acestea din urmă aveau în interior un contur care sugera o siluetă 
umană. În plus aveau un capac transparent și curbat spre exterior. 
Fiecare cuvă avea la capăt un aparat dotat cu un braţ care se termina 
cu un dispozitiv concav. lar „cupa“ aceasta s-ar fi potrivit perfect pe 
un cap de om. Și asta, sincer să fiu, îmi cam dădea fiori. 


- Intră aici, a spus Russell, deschizând capacul incubatorului de 
lângă mine. Fă-te comod și vom începe imediat. 


- Trebuie să mă dezbrac? am întrebat, gândindu-mă că o examinare 
medicală înseamnă, printre altele, și o examinare fizică. 


- Nu. Dar dacă te face să te simţi mai bine, n-ai decât. 
- De fapt, se dezbracă cineva chiar dacă nu este necesar? 


- De bună seamă. Dacă ţi s-a spus, multă vreme, să faci ceva într-un 
anumit fel, este greu să renunti brusc la vechile obiceiuri. 


Mi-am păstrat hainele. Am lăsat PDA-ul pe măsuță, am intrat în 
cuvă și m-am întins pe spate. Russell a închis capacul și s-a dat 
deoparte. 


- Ai răbdare câteva secunde până ajustez aparatele, mi-a spus în 
vreme ce tasta de zor pe ecranul PDA-ului. 


Am simțit cum materialul din care era alcătuit interiorul cuvei 
începe să se muleze pe formele și dimensiunile mele. 


— A fost cam ciudat, am comentat. 
Dr. Russell s-a mărginit să zâmbească. 
- Vei sesiza o serie de vibrații, m-a avertizat și a avut dreptate. 


- Spune-mi, l-am întrebat în vreme ce cuva zumzăia sub mine, cei 
care au intrat înaintea mea... Unde s-au dus de aici? 


- Pe ușa aia, din spate, a dat el din mână fără să-și ridice privirea de 
pe ecranul PDA-ului. Acolo este zona de recuperare. 


- Zona de recuperare? 


- Nu te îngrijora, mi-a spus. Examinarea medicală nu e pe atât de 
rea pe cât te-am făcut eu să crezi. De fapt, suntem aproape de final 
cu scanarea. 


A tastat de câteva ori pe ecran și zumzetul s-a oprit. 


— Acum ce trebuie să fac? am întrebat. 


- Stai liniștit. Mai avem doar un pic, după care putem să luăm 
rezultatele examinării. 


— Vrei să spui că este gata? 


- Medicina modernă este minunată, nu-i așa? a zâmbit după care 
mi-a arătat ecranul PDA-ului care tocmai descărca datele scanării. Și 
nici nu a trebuit să scoţi limba și să spui „Aaaaaaa“. 


Mda, dar cât de detaliată poate fi această examinare? am întrebat 
neîncrezător. 


- Suficient... Domnule Perry, când ai avut ultimul examen medical? 
— Acum șase luni. 
- Și care a fost prognosticul medicului tău? 


- Spunea că sunt într-o formă destul de bună, dar că am ceva 
probleme legate de tensiunea arterială, în sensul că este puțin cam 
mare. De ce? 


- În principiu, avea dreptate. Totuși, am impresia că nu a observat 
cancerul testicular. 


— Pardon?! 


Dr. Russell a întors din nou ecranul către mine. Organele mele 
genitale erau redate într-un amestec de culori, era pentru prima dată 
când... mi le vedeam din faţă. 


- Uite aici, mi-a arătat un punct negru pe testiculul stâng. Acesta 
este nodulul. Destul de măricel... E cancer, cu siguranţă. 


M-am holbat la el. 


- Ştii, doctore, majoritatea medicilor ar fi găsit o cale mai delicată ca 
să anunţe așa ceva... 


- Imi pare rău, domnule Perry, nu am vrut să par indiferent sau 


lipsit de tact. Dar chiar nu este nicio problemă. Până și pe Pământ, 
cancerul de testicul se tratează ușor, mai ales în fazele incipiente, 
cum este cazul de față. Varianta cea mai sumbră ar fi fost ca 
dumneata să fi pierdut un testicul. Dar lucrul ăsta nu este un sfârșit 
de lume. 


- Doar dacă ești deținătorul acelui testicul, am mârâit. 


- Asta este mai degrabă o problemă de psihologie. Nu doresc în 
niciun fel să-ți creez o stare de neliniște. Nu vreau să te mai gândești 
la asta. În câteva zile vei trece printr-un proces de examinare fizică 
amănunțită, când ne vom ocupa și de această problemă. Până atunci 
nu vei avea niciun neajuns. Cancerul este localizat, nu a dat 
metastaze la plămâni sau la ganglionii limfatici. Cu alt cuvinte, ești 
în ordine. 


— Am să-mi pierd coiul? 
Russell a zâmbit: 


- Cred că, deocamdată, îl poți păstra. Dacă îl vei pierde vreodată sau 
nu, ar trebui să fie ultima ta grijă. Așadar, în afară de cancer, care, fie 
vorba între noi, nu este îngrijorător, ești într-o formă fizică bună. 
Asta este vestea cea bună. În perioada următoare nu va trebui să 
intervenim cu nimic asupra stării tale de sănătate. 


- Dar ce ați fi făcut dacă se descoperea ceva cu adevărat grav? am 
întrebat. Vreau să spun, dacă aveam cancer în stadiu terminal. 


- „lerminal“ este un termen cam imprecis, domnule Pery. Cu toții 
suntem cazuri „terminale“ pe termen lung. Noi nu dorim aici, cu 
această examinare, decât să menţinem starea de sănătate a fiecăruia 
și intervenim doar în cazurile în care viața recruților este cu adevărat 
în primejdie. Astfel încât toată lumea să fie în viaţă în zilele 
următoare. Cazul nefericit al colegului tău de cameră, Leon Deak, 
nu este tocmai neobișnuit. Am mai avut cazuri cu recruți care au 
murit înainte de examenul medical. lar asta nu este în beneficiul 
niciuneia dintre părți. 


Russell a consultat din nou PDA-ul și a continuat: 


- Bun, în cazul lui Leon Deak, care a murit din pricina unui infarct, 
am fi intervenit astfel încât să înlăturăm colesterolul de pe vasele de 
sânge, paralel cu un tratament de întărire a arterelor și venelor. Asta 
este, de altfel, tratamentul cel mai des întâlnit aici. Majoritatea 
arterelor de șaptezeci și cinci de ani necesită un astfel de tratament. 
În cazul tău, dacă ar fi fost un cancer avansat, am fi redus tumorile și 
am fi izolat regiunile afectate, astfel încât să nu ai niciun fel de 
problemă de sănătate în următoarele zile. 


- Dar de ce nu-l tratați? am întrebat. Dacă puteți să-l „izolați“, 
înseamnă că puteți și să-l eliminați. Dacă se dorește asta. 


Putem face așa ceva. Dar nu este necesar, a răspuns doctorul. În 
zilele următoare vei trece printr-un proces medical foarte amănunțit. 
Noi trebuie doar să te ținem în viață până atunci. 


- Oricum, ce înseamnă acest „proces de examinare amănunțită“? 


— Înseamnă că, după ce vei trece de acest proces, ai să râzi de cât de 
îngrijorat ai fost pentru un cancer la testicule. Îți garantez... Acuma, 
mai avem doar un singur lucru de făcut aici. Apleacă puțin capul, te 
rog. 


L-am ascultat. Doctorul Russell s-a ridicat și a început să manevreze 
braţul acela sinistru, chiar deasupra capului meu. 


-În următoarele două zile, este extrem de important pentru noi să 
avem o imagine cât mai completă și exactă a activităţii tale cerebrale, 
a spus el mișcându-se înapoi. Ca să facem asta, va trebui să-ți 
implantez o matrice de senzori în craniu. 


- Și cum se realizează asta? am întrebat cuprins de neliniște. 
— Vei simţi, chiar acum, un mic șoc în craniu și în lungul gâtului. 
L-am simțit. 


— Aceștia sunt injectorii care se poziţionează singuri. Injectorii sunt 
un fel de seringi hipodermice și prin intermediul lor se injectează 
senzorii. Aceștia, la rândul lor, sunt foarte mici. Dar numeroși. Cam 
douăzeci de mii. Nu te teme, sunt sterilizați. 


— Va durea? 


- Nu atât de tare, mi-a răspuns, și a apăsat o zonă a ecranului PDA- 
ului. 


Douăzeci de mii de microsenzori s-au aruncat în craniul meu și am 
simțit ca și cum patru lame de secure încearcă să-mi secționeze 
capul. 


- La dracu’! Am încercat să-mi prind capul cu mâinile. Tot ce am 
reușit a fost să mă lovesc de capacul cuvei. 


- Morţii mă-tii! am zbierat. Ai spus că nu va durea! 
- Am spus că nu va durea „așa de tare“, mi-a răspuns Russell. 


- Așa de tare, față de ce? Faţă de călcătura unui elefant pe creștetul 
capului? 


- Nu așa de tare ca atunci când se conectează senzorii între ei. Vestea 
bună este că în momentul în care se conectează, durerea încetează. 
Stai liniștit, nu durează mai mult de un minut. 


A tastat iarăși ceva la PDA. Zeci de mii de ace au început să foreze în 
craniul meu în toate direcțiile. Niciodată nu mi-am dorit mai mult să 
caftesc un doctor ca în acel moment. 


- Nu știu ce să zic, a spus Harry. Cred că avem cu toții un look 
interesant. 


Spunând acestea își trecea mâna peste cap. Cu toții aveam capetele 
pline de minuscule pete cenușii în locurile în care douăzeci de mii 
de senzori subcutanați se așezaseră ca să măsoare activitatea 
cerebrală. 


Grupul de dimineață, de la micul dejun, s-a reunit din nou, la prânz. 
De data aceasta acompaniați și de Jesse împreună cu colega ei de 
cameră, Maggie. Harry proclamase că de acum suntem constituiți 
oficial într-o gașcă denumită „Bătrânii Bășinoși“ și a cerut să 
declanșăm o cafteală cu mâncare cu cei de la masa vecină. 
Propunerea a picat la vot, mai ales datorită lui Thomas, care a 
argumentat că, o dată azvârlită, mâncarea nu mai poate fi mâncată. 


Iar prânzul se anunta chiar mai bun decât micul dejun. Dacă se 
poate imagina așa ceva. 


- Și încă un lucru, a adăugat Thomas. După injecţia asta pe care ne- 
au făcut-o în creier de dimineață, am fost aproape pe punctul de a 
nu mai mânca nimic. 


- Nu pot să cred una ca asta, a comentat Susan. 


- Am spus aproape, a precizat Thomas. În fine, mi-ar fi plăcut să am 
o cuvă din astea acasă. Ar fi redus timpul alocat unei consultații cu 
optzeci la sută. Adică, mai mult timp pentru golf. 


- Grija ta față de pacienţi este copleșitoare, a intervenit Jesse. 


- Ba! Am jucat golf cu majoritatea dintre ei. Toţi și-ar fi dorit o astfel 
de inventie. Și, oricât de mult mă doare să o spun, l-a ajutat pe 
medicul care m-a consultat să pună un diagnostic pe care eu n-aș fi 
fost în stare să-l pun niciodată. Chestia asta este visul oricărui 
diagnostician. A descoperit o tumoare mititică pe pancreasul meu. 
Nu aș fi reușit să detectez tumoarea acasă decât după ce ar fi crescut 
mult mai mult sau după ce ar fi început să se facă simțită prin 
simptome specifice. A mai avut careva dintre voi vreo surpriză 
asemănătoare? 


- Cancer pulmonar, a mărturisit Harry. Câteva puncte pe plămâni. 
- Chisturi ovariene, a adăugat Jesse secondată de Maggie. 

- Artrită reumatoidă în stadiu incipient, a spus Alan. 

— Cancer testicular, am recunoscut eu. 

Toţi bărbaţii de la masă s-au strâmbat. 

- Au! a exclamat Thomas. 

- Mi-au spus că voi supraviețui, am adăugat. 

— Vei avea un mers descentrat, mi-a atras atenția Susan. 


— Gata cu asta! am exclamat. 


- Ceea ce nu înţeleg este de ce nu s-au străduit să ne vindece, a rostit 
încet Jesse. Medicul meu mi-a arătat un chist de mărimea unei 
pastile de gumă de mestecat, dar mi-a spus să nu-mi fac probleme 
din pricina asta. Nu cred că pot fi atât de detașată, încât să nu mă 
îngrijoreze așa ceva. 


- Thomas, se presupune că ești medic. Ce sunt drăcoveniile astea 
mici? De ce nu s-au rezumat doar la o scanare a creierului? a 
întrebat Susan, lovindu-se ușor cu degetele peste fruntea plină de 
puncte cenușii. 


- Dacă ar fi să ghicesc, și asta și fac de fapt, pentru că nu am niciun 
indiciu... aș spune că doresc să ne vadă creierul în funcțiune în 
fiecare clipă, atunci când ne învârtim pe aici sau când suntem la 
instrucție. Și cum nu pot face asta dacă am fi legați de aparate, ne-au 
vârât aparatele în creier. 


- Mulţumesc pentru explicația asta convingătoare pe care deja mi-o 
dădusem și singură, a continuat Susan. Eu întrebasem, de fapt, la ce 
au nevoie de așa ceva. 


- Habar n-am, a răspuns Thomas. Poate că, în cele din urmă, ne 
pregătesc niște creiere noi. Sau poate că explorează posibilitatea de a 
adăuga țesut cerebral și au nevoie să știe care parte a creierului are 
nevoie de îmbunătăţiri. Tot ce nădăjduiesc este să nu mai fie nevoie 
să ne introducă încă un set de astfel de porcării. Cele pe care mi le- 
au băgat aproape că m-au omorât de durere. 


- Că veni vorba despre asta, am auzit că ţi-ai pierdut colegul de 
cabină azi-dimineață, a spus Alan întorcându-se spre mine. E totul 
în ordine cu tine? 


- Nu-i nicio problemă, am răspuns. Totuși este deprimant. Medicul 
meu mi-a spus că dacă ar fi reușit să ajungă la consultaţie după cum 
fusese programat, ar fi putut să-l salveze. l-ar fi dat ceva care să-i 
înlăture colesterolul sau ceva de genul ăsta. Cred că ar fi trebuit să 
trag de el mai mult ca să ajungă la micul dejun. În felul acesta, poate 
că ar fi ajuns la medic. 


- Nu te învinovăţi, m-a consolat Thomas. Nu aveai de unde să știi. 
Oamenii mai și mor. 


- Desigur. Dar nu la o aruncătură de băț de „revizia generală“, așa 
cum a numit-o medicul meu. 


Harry a intervenit pe un ton aprins: 
- Fără să par mitocan, legat de ce s-a întâmplat... 
- Ştii doar că asta poate avea urmări grave, a rostit repede Susan. 


- ...Când eram la liceu, a continuat Harry aruncând cu un colț de 
pâine spre Susan — dacă se întâmpla să-ți moară colegul de cameră, 
ți se permitea să sari peste examenele de la sfârșitul semestrului. 
Stiti și voi, din pricina traumei generate de un asemenea eveniment... 


- Destul de ciudat, și colegului de cameră i se permitea să sară peste 
examene, cam din aceleași motive, a adăugat Susan. 


- Nu mi-am pus niciodată problema astfel. Oricum, te-ai gândit că s- 
ar putea să te lase în pace pentru restul zilei? a încheiat Harry. 


- Mă îndoiesc, am răspuns. Chiar dacă m-ar lăsa de capul meu, n-aş 
accepta așa ceva. Ce altceva aș avea de făcut? Să stau în cabină toată 
ziua? Că tot vorbeam despre depresie, după cum știi, cineva a murit 
acolo. 


- Te-ai putea muta, a intervenit Jesse. Poate că a mai murit vreun 
coleg de cabină al altcuiva. 


- Asta este un gând macabru. Oricum, nu am de gând să mă mut. 
Regret moartea lui Leon, desigur. Dar acum am o cabină întreagă la 
dispoziția mea. 


— Se pare că procesul de vindecare a început deja, a remarcat Alan. 
- Incerc să dau uitării durerea. 


- Nu prea ești vorbăreaţă, nu-i așa? s-a adresat Susan, brusc, lui 
Maggie. 


- Nu prea, a răspuns ea. 


- Ce aveți fiecare în orar mai departe? a întrebat Jesse. 


Ne-am căutat PDA-urile, apoi ne-am oprit brusc, cuprinși de un 
sentiment de vinovăţie. 


— Parcă am fi fost la liceu, a murmurat Susan. 


- La naiba, a exclamat Harry și a împins PDA-ul deoparte. Suntem 
deja o gașcă. Să fie mereu ca acum! 


Prima sesiune de evaluare am făcut-o împreună cu Harry. Am fost 
conduși într-o sală plină cu scaune dotate cu pupitre. 


- Sfinte Sisoe, a exclamat Harry așezându-se. Chiar suntem la liceu. 
Adunarea s-a înviorat în momentul în care asistentul UC a intrat în 
sală. Era o femeie. 


- Vi se vor testa cunoștințele de limbaj, precum și abilitățile 
matematice, ne-a comunicat examinatoarea. Primul test deja vi s-a 
încărcat în PDA. Atenţie, este un test cu variante multiple de 
răspuns. Aveţi la dispoziţie treizeci de minute. Răspundeţi la cât de 
multe întrebări puteți. Dacă terminați mai devreme, rămâneți 
liniștiți la locurile voastre sau mai treceţi o dată cu privirea peste 
întrebări. Vă rog să nu colaboraţi între voi. Începeţi acum. 


Mi-am privit PDA-ul. Aveam un test de analogii verbale. 
- Trebuie să fie o glumă, am șoptit. 


Mulţi dintre cei prezenți chicoteau sau zâmbeau. Harry a ridicat 
mâna și a întrebat: 


- Doamnă, ce punctaj trebuie să fac pentru a intra la Harvard? 


- Am mai auzit gluma asta, a răspuns netulburată femeia. Vă rog să 
vă concentrați asupra testului. 


- Am așteptat șaizeci de ani ca să-mi ridic nota la matematică, a 
murmurat Harry. Hai să văd cum mă descurc. 


A doua sesiune a fost și mai aiurea. 


- Vă rog să urmăriți pătratul alb. Doar cu privirea, fără să mișcați 
capul. 


Asistenta a redus lumina din cameră și pe unul dintre pereți a 
apărut un pătrat alb. Șaizeci de perechi de ochi s-au aţintit pe el. 
Incet, pătratul a început să se miște de colo colo. 


- Nu pot să cred că a trebuit să urc în spaţiu pentru așa ceva, a 
comentat Harry în surdină. 


- Poate lucrurile vor evolua în bine, i-am răspuns. Dacă suntem 
norocoși, o să avem parte de încă un pătrat la care să ne uităm. 


Pe perete a apărut al doilea pătrat. 


- Ai mai fost pe aici, nu-i așa? m-a întrebat Harry. 


Mai târziu ne-am despărțit și am avut parte de activități individuale. 
Prima cameră în care am intrat singur conținea un asistent și o 
grămadă de cuburi. 

- Construiește o casă din cuburi, te rog. 

- Doar dacă voi căpăta o cutie de suc în plus, i-am răspuns. 


- Am să văd ce pot face, mi-a promis asistentul. 


Am ridicat o casă din cuburi și am trecut în camera următoare. Un 
alt asistent UC mi-a oferit o foaie de hârtie și un creion. Pe hârtie era 
desenat un labirint. 


- Incepi din mijlocul labirintului, mi s-a spus. Încearcă să găsești o 
ieșire. 


- Isuse Hristoase, până și un șobolan ametit ar putea face asta. 
- Să sperăm că da... Oricum, haide să vedem dacă și tu poți. 


Am reușit. In camera următoare mi s-a cerut să denumesc o serie de 


litere și de numere. Am încetat să mă mai minunez de ceea ce mi se 
cerea. Doar făceam ceea ce doreau să fac. 


Ceva mai târziu, spre amiază, m-au scos din sărite. 


- Ţi-am citit dosarul, mi-a spus asistentul, un individ slab, pe care o 
pală de vânt mai zdravănă l-ar fi înălțat în aer ca pe un zmeu de 
hârtie. 


— Așa... 

- Zice că ai fost căsătorit. 

- Am fost. 

- Ţi-a plăcut? Să fii căsătorit? 

- Desigur. Mai mult decât să fiu necăsătorit. 
A zâmbit ironic. 


- Și? Ce s-a întâmplat? Ai divorțat? Ai înșelat-o cu altele până s-a 
prins? 


Orice talente amuzant-enervante ar fi avut individul, acestea 
începeau să pălească repede. 


— A murit, am răspuns. 
— Mdea... Cum s-a întâmplat? 
— A avut un atac. 


- Tre’ să fii recunoscător pentru asta. Poc, și creierul se preface, cât ai 
clipi, într-o piftie. Mai bine că nu a supraviețuit. Altminteri ar fi 
ajuns o balenă grasă, țintuită la pat ca o legumă. Ar fi trebuit s-o 
hrănești cu paiul sau cu ceva asemănător... 


Și zicând acestea, a început să scoată sunete de parcă ar fi supt un 
pai invizibil. 


N-am spus nimic. O parte din creierul meu își imagina cam cât de 
repede aș fi putut să pun mâna pe el și să-i frâng gâtul. Numai că eu 
stăteam acolo, uimit și plin de furie. Pur și simplu, nu-mi venea să 
cred ce auzeam. 


Undeva, în străfundurile minții, cineva îmi spunea să încep să respir, 
altminteri aș fi dat colțul. 


Un beep scurt s-a făcut auzit din PDA-ul asistentului. 


-În ordine, a spus el și s-a ridicat brusc. Am terminat. Domnule 
Perry, vă rog să-mi permiteti să-mi cer scuze pentru remarcile pe 
care le-am făcut pe seama soției dumneavoastră. Rolul meu aici este 
acela de a crea un răspuns de furie din partea recruților, într-un timp 
cât mai scurt. Modelul psihicului dumneavoastră ne-a arătat că ați fi 
oferit un astfel de răspuns ca urmare a unor comentarii de felul celor 
pe care tocmai le-am făcut. Vă rog să fiți sigur că nu mi-aș fi permis 
altfel să vorbesc așa despre soția dumneavoastră... 


Am clipit prostește câteva secunde. După care, am izbucnit: 
— Ce fel de test imbecil a mai fost și ASTA? 


- Sunt de acord că este un test extrem de neplăcut și de aceea îmi cer 
scuze încă o dată. Nu fac altceva decât ceea ce mi s-a ordonat. 


- Sfinte Hristoase! Ai idee cât de aproape am fost să-ți rup gâtul? 


- Chiar am, mi-a răspuns bărbatul cu o voce foarte calmă care arăta 
că, într-adevăr, știuse. PDA-ul meu vă urmărește starea mentală. 
Sunetul pe care l-ați auzit era semnalul de avertisment că veți 
acționa. Dar chiar și fără PDA, aș fi știut. Fac asta de multă vreme și 
știu la ce să mă aștept. 


Incă mai căutam să mă liniștesc. 
- Faci asta cu fiecare recrut? Cum naiba de mai ești încă în viață? 


- Înţeleg la ce vă referiți. De fapt, am fost desemnat să fac asta 
tocmai pentru constituția mea firavă. Fiecare recrut are impresia că 
mă poate spulbera oricând. Sunt foarte bun în rolul de „mică 
jigodie“. Oricum, sunt în stare să imobilizez un recrut dacă este 


cazul. De obicei, nu este necesar. După cum spuneam, fac lucrul ăsta 
de multă vreme. 


- Nu e o slujbă plăcută. 
Am reușit, în cele din urmă să mă liniștesc. 


- Este o slujbă murdară, dar cineva trebuia să o facă, mi-a răspuns. 
Ce este interesant este că fiecare recrut are nevoie de stimuli diferiți 
pentru a declanșa răspunsul de furie. La dumneavoastră a fost ușor. 
Este o slujbă cu stres destul de mare. Și nu oricine o poate face. 


- Nu cred că ești prea popular prin baruri. 


- De fapt, mi s-a spus că sunt un tip fermecător. Atunci când nu 
enervez lumea în mod intenționat. Domnule Perry, suntem gata. 
Dacă binevoiţi să treceţi de ușa aceea, o să intraţi la următorul test. 


- N-or să mă mai scoată iarăși din sărite, nu-i așa? 


-S-ar putea să vă mai enerveze unele chestii. Dar asta va fi doar pe 
barba dumneavoastră. Testul ăsta îl facem o singură dată. 


M-am îndreptat spre ușă, dar m-am oprit. 


- Știu acum că doar îţi faci datoria. Dar vreau ca și tu să știi că soția 
mea a fost o persoană minunată. Și ar fi meritat un tratament mai 
bun decât ce ați făcut voi aici. 


- Știu că era minunată, domnule Perry. Știu asta... 
Am trecut dincolo de ușă. In camera următoare, o domnișoară 
drăguță și care se întâmpla să fie complet goală mi-a cerut să îi 


povestesc tot ceea ce îmi aminteam despre petrecerea de la ziua mea 
de naștere, atunci când am împlinit șapte ani. 


- Nu pot să cred că ne-au arătat filmul ăsta chiar înainte de cină, s-a 
plâns Jesse. 


- Nu a fost chiar înainte de cină, a răspuns Thomas. Bugs Bunny a 


fost înainte. Oricum, nu a fost chiar atât de rău. 


- Mda, poate dumneata să nu fi fost complet dezgustat de un film 
despre chirurgia intestinală, Domnule Doctor. Dar noi ceilalți l-am 
găsit foarte nepotrivit, a replicat Jesse. 


- Să înțeleg că nu mai vrei costița aceea? a continuat Thomas, cu 
privirea ațintită pe tava ei. 


- Aţi avut cu toții parte de femeia aceea despuiată, care vă descosea 
despre amintirile din copilărie? am întrebat. 


- Am avut un bărbat, a răspuns Susan. 
- Femeie, a spus Harry. 

— Bărbat la Jesse. 

- Femeie, a spus Thomas. 

— Bărbat, a recunoscut Alan. 

Ne-am întors privirile către el. 

- Care-i faza? Sunt gay... 


- Ce rost a avut asta? Mă refer la persoana dezbrăcată, nu la faptul 
că Alan e gay. 


- Mulţumesc, mi-a răspuns Alan sec. 


- Au încercat să provoace un anumit răspuns, asta a fost tot, a 
răspuns Harry. Toate testele de astăzi au fost de maniera asta. 
Răspunsuri primare la stimuli emotivi sau intelectuali. Și care pot 
constitui fundamentul pentru emoții și abilități intelectuale mult mai 
complexe. Cred că încearcă să-și dea seama cum gândim și cum 
reacționăm la un nivel primar. Evident, persoana dezbrăcată trebuia 
să vă excite din punct de vedere sexual. 


- Dar ce rost aveau întrebările despre copilărie? am insistat. 


- Ce este sexul fără un pic de vinovăție? a spus Harry dând din 


umeri. 


- Ce m-a enervat cel mai tare a fost testarea în care trebuia să mă 
enervez, a spus Thomas. Jur că era cât pe ce să îl iau la bătaie pe 
individul ăla. Mi-a spus că echipa mea favorită, Cubs, ar trebui să fie 
retrogradată pentru faptul că în două secole n-a fost în stare să 
câștige un singur campionat. 


- Mie mi se pare corect, l-a „încurajat“ Susan. 


- Nu începe și tu, soro! Atât îţi spun, nu te lega de Cubs. 


Dacă prima zi fusese dedicată descifrării intelectului nostru, a doua 
zi a fost dedicată descifrării puterilor noastre. Sau, mai degrabă, 
descifrării neputințelor noastre. 


- lată mingea, mi-a arătat un asistent. Arunc-o înapoi la mine. 


Așa am făcut. Mi s-a cerut să mă deplasez. Am făcut câțiva pași în 
lungul unei mici piste de atletism. Apoi au vrut să alerg puțin. Și 
câteva mișcări cu braţele... Câteva mișcări de picioare... Am jucat un 
joc video. Am făcut tir pe un perete. Am și înotat (partea asta mi-a 
plăcut; de când mă știu, am iubit înotul... atâta vreme cât capul meu 
se află la suprafață). Vreme de două ore am fost lăsat într-o cameră 
de recreere alături de alți recruți, unde ni s-a recomandat să facem 
orice ne trece prin cap. Am jucat biliard, o vreme. După care am 
trecut la ping-pong. Și, Doamne ajută, am jucat și shuffleboard. Și 
nici măcar o dată n-am asudat, câtuși de putin. 


- Ce rahat de armată mai e și asta? i-am întrebat pe Bășinoși când 
ne-am reîntâlnit la prânz. 


- Ceva noimă are, a apreciat Harry. Ieri ni s-au explorat emoțiile 
primare, precum și primul nivel al intelectului. Astăzi ni se 
evaluează potenţialul fizic de bază. Din nou par a fi interesați de 
bazele activităților înalt organizate. 


- Nu prea înțeleg cum jocul de ping-pong poate fi un indicator 
pentru activități fizice înalt organizate, i-am răspuns. 


— Coordonare ochi-mână. Sincronizare. Precizie. 


- Nu poti ști niciodată când o să fii nevoit să azvârli înapoi o 
grenadă inamică, a completat Alan. 


- Exact! Ce-ai fi vrut să ne ceară? Să alergăm un maraton? Ne-am fi 
prăbușit cu toţii înainte de a ajunge la capătul primei mile. 


- Vorbește numai în numele tău, fleșcăitule, a mormăit Thomas. 


- Rectific, a zâmbit Harry. Prietenul nostru Thomas va reuși să 
alerge șase mile înainte ca să-i crape inima. Asta dacă nu-l vor lovi 
niște crampe de stomac înainte. 


- Nu fi caraghios, toată lumea știe că ai nevoie de hidrați de carbon 
înaintea unei curse. Motiv pentru care am să mă duc să mai iau o 
portie de tăiței. 


- Nu alergi niciun maraton, Thomas, i-a spus Susan. 
— Incă e devreme. 


- De fapt, orarul meu pe mai departe este gol, a anuntat Jesse. Văd 
că nu am nimic planificat pentru restul zilei. lar pentru mâine 
singurul lucru programat este încheierea îmbunătăţirilor fizice, de la 
ora 0600 la 1200. După care urmează o adunare generală a recruților 
la ora 2000, imediat după cină. 


- La fel arată și orarul meu. 


O consultare rapidă a PDA-urilor a fost suficientă. Toată lumea avea 
liber. 


- Ei bine? Cum ne distrăm mai departe? am întrebat. 


- Mai este loc de shuffleboard, a propus Susan, dar Harry a venit cu 
altă ofertă. 


— Am o idee mai bună. Aveţi de gând să faceți ceva anume pe la 
1500? 


Cu toții am dat din cap că nu. 


- Strașnic. Ne întâlnim aici. Am o excursie pentru Bătrânii Bășinoși. 


— Chiar avem voie să fim aici? a întrebat Jesse. 


- Sigur că da, i-a răspuns Harry. De ce nu am avea? Și chiar dacă nu 
ne-ar fi permis accesul... ce-or să ne facă? Incă nu suntem în armată, 
așa că nu putem să fim deferiți Curţii Marţiale. 


- Nu putem fi judecați, dar ne-ar putea arunca în spațiu printr-un 
sas, a insistat Jesse. 


- Nu fi caraghioasă, asta ar însemna o risipă de aer. 


Harry ne condusese pe puntea de observaţii din zona Colonială a 
navei. Și, într-adevăr, nu ni se spusese nouă, recruților, că nu avem 
voie în acea parte a navei. Dar nici nu ni se spusese explicit că avem 
voie sau că ar trebui să ne fâțâim pe acolo. Ne opriserăm pe puntea 
pustie și arătam ca un grup de școlari care vor să tragă cu ochiul la 
un spectacol de striptease. 


Intr-un fel, cam asta și eram. 


- După testele de azi, am intrat în vorbă cu unul dintre tipii de la 
UC, ne-a povestit Harry. Omul mi-a spus că astăzi, la 1535, Henry 
Hudson va face primul său salt. Și m-am gândit că, de fapt, niciunul 
dintre noi nu a văzut un salt. Așa că l-am întrebat de unde s-ar 
vedea cel mai bine saltul. Și mi-a spus că de aici, de unde suntem 
acum... cu fix patru minute înainte de salt. 


- Îmi cer scuze, a intervenit Thomas. Tăiţeii au fost grozavi, dar 
intestinul meu gros cred că este de altă părere. 


- Te rog să ne scutești, pe viitor, de asemenea informații, s-a 
strâmbat Susan. Încă nu ne cunoaștem prea bine. 


- Păi cum altfel m-ai putea cunoaște mai bine? 
Nimeni nu s-a obosit să-i răspundă. 


- Ştie cineva unde ne aflăm acum? Adică, unde anume în spațiu? am 


întrebat după câteva momente de tăcere. 


— Încă suntem în sistemul solar, a răspuns Alan arătând spre cupola 
transparentă. Încă se văd constelațiile. Uite, acolo-i Orion. Am 
străbătut o distanță prea mică pentru ca stelele să-și modifice 
semnificativ poziția aparentă pe cer. Altminteri, constelațiile ar fi 
trebuit să se deformeze sau să ajungă de nerecunoscut. 


-Şi către ce se va face saltul? a întrebat Jesse. 
Tot Alan a răspuns: 


- Către Sistemul Phoenix. Dar asta nu înseamnă mare lucru, pentru 
că Phoenix este numele planetei și nu al stelei. Există o constelație, 
Phoenix, uite-o acolo... Dar planeta Phoenix nu are nicio legătură cu 
ea. Din câte îmi aduc aminte, sistemul în care se află această planetă 
ar fi în Constelaţia Lupus, care este mult mai spre nord — și degetul 
lui ne-a arătat o altă aglomerare de stele —, dar steaua cu pricina nu 
se vede cu ochiul liber. 


- Dar văd că te pricepi, a rostit Jesse admirativ. 


— Mulţumesc. Când eram mai tânăr am vrut să mă fac astronom. Dar 
salariul unui astronom era o mizerie. Așa că am ajuns fizician. 


- Se scot bani din descoperirea de noi particule subatomice? a vrut 
Thomas să știe. 


- Nu prea, a recunoscut Alan. Dar am pus la punct o teorie care a 
ajutat compania unde eram angajat să creeze noi sisteme de stocare a 
energiei pentru navele maritime. Politica de stimulare a firmei mi-a 
oferit un procent din profit. Asta a însemnat mai mulți bani decât aș 
fi putut cheltui. Și crede-mă că m-am străduit din greu... 


- Trebuie să fie tare bine să fii bogat, a oftat Susan. 


- Nu era prea rău, a recunoscut Alan. Sigur, acum nu mai sunt 
bogat. Renunți la tot când te înrolezi. Și mai sunt și altele pe care le 
pierzi. Mă refer la toată energia irosită pentru a învăţa aranjamentul 
stelelor în constelații. Peste un minut, acestea nu vor mai reprezenta 
nimic. Acolo unde mergem nu vor mai exista Ursa Minor sau Orion 
sau Cassiopeia. Poate părea un lucru prostesc, dar îmi va fi mai dor 


de constelații decât de banii pierduţi. Mereu poți face rost de alți 
bani. Dar aici nu ne vom întoarce niciodată. Este pentru ultima dată 
când văd constelațiile mele dragi. 


Susan s-a apropiat de Alan și l-a cuprins pe după umeri. 


- Mai avem un pic, a anunţat Harry și a început o numărătoare 
inversă. 


Când a ajuns la „unu“, ne-am ridicat privirile către cupolă. 


Nu a fost deloc spectaculos. Cu o secundă în urmă ne uitam la un 
cer plin de stele. Peste altă secundă priveam un cer la fel de plin de 
stele. Dacă ai fi clipit în acel moment, ai fi ratat saltul. Totuși, deși 
asemănător, se putea spune că este un cer cu totul străin. Nu aveam 
cunoștințele de astronomie ale lui Alan, dar fiecare dintre noi, acasă, 
ar fi reușit să recunoască Orion sau Carul Mare printre puzderia de 
stele. Aici nu mai erau de găsit. O absenţă subtilă, dar 
fundamentală. M-am uitat pe furiș la Alan. Stătea țeapăn ca un par, 
mână în mână cu Susan. 


— Intoarcem, ne-a avertizat Thomas. 


Am privit stelele care se deplasau ușor pe boltă, pe măsură ce Henry 
Hudson își schimba cursul. Și, dintr-odată, o uriașă felie albastră din 
planeta Phoenix a plutit deasupra noastră. lar deasupra ei (sau sub 
ea, din punctul nostru de vedere) se afla o stație spațială atât de 
întinsă și de masivă și atât de aglomerată, încât nu mai eram în stare 
de altceva decât să ne holbăm prostește la ea. 


In cele din urmă, cineva a rupt tăcerea. Spre surprinderea noastră, 
fusese Maggie. 


— Uită-te la asta..., a murmurat. 
Ne-am întors privirile către ea, lucru care a enervat-o într-un fel: 


— Nu-s mută. Doar că nu vorbesc mult. Dar asta merită câteva 
cuvinte... 


- Pe bune, a rostit Thomas întorcându-și privirea spre stație. Asta 
face ca Staţia Colonială de pe Pământ să semene cu un biet țăruș. 


— Câte nave crezi că sunt acolo? m-a întrebat Jesse. 


- Habar n-am, am răspuns. Zeci de nave. Ar putea fi chiar sute, 
după cum văd. Nici măcar nu știam că există atâtea nave. 


- Dacă mai e vreunul dintre noi care își imaginează că Pământul este 
buricul Universului, ar cam fi momentul să-și revizuiască părerile, 
spuse Harry. 


Am stat și am privit lumea cea nouă, de dincolo de cupolă. 


PDA-ul meu a sunat la 0545. ÎI programasem să mă trezească la 
0600. Ecranul pâlpâia rapid. Era un mesaj cu eticheta URGENT. 


NOTĂ: 

De la 0600 la 1200 vom coordona procedurile finale 
de îmbunătățire fizică pentru toți recruții. Pentru a se 
asigura desfășurarea fără probleme a acestui proces, 
este necesar ca toți recruţii să aștepte în cabinele lor 
până când reprezentanții UC vă vor însoţi, pe fiecare 
în parte, către locul unde se va desfășura această 
etapă de îmbunătăţire fizică. Pentru a veni în ajutorul 
unei desfășurări fără evenimente, cabinele vor fi 
încuiate începând cu 0600. Vă rugăm să folosiţi 
timpul rămas pentru a rezolva orice altă problemă 
care presupune deplasarea la toalete. Dacă după 0600 
este necesar să mergeţi la toaletă, contactaţi 
personalul UC de pe puntea dumneavoastră prin 
intermediul PDA-ului. Veţi fi anunțați cu un sfert de 
oră înainte de întâlnirea cu reprezentanții UC. Vă 
rugăm să fiţi echipați și pregătiți, când aceștia vor 
sosi la dumneavoastră. Nu se va servi micul dejun. 
Prânzul și cina se vor servi ca și până acum, conform 
orarului. 


La vârsta mea nu trebuie să-mi spună cineva de două ori să merg să 
fac pipi. Am fugit spre toaletă ca să rezolv problema, trăgând 


nădejde că programarea mea avea să fie cât mai devreme. Asta ca să 
nu fiu nevoit să mă tot cer afară. 


În cele din urmă, nu a fost nici devreme, nici târziu. La 0900, PDA-ul 
m-a avertizat sonor, iar la 0915 fix am auzit un ciocănit scurt în ușă și 
o voce de bărbat m-a strigat pe nume. Am deschis ușa și am văzut 
doi coloniali de partea cealaltă. M-au lăsat să dau fuga la toaletă, 
după care i-am urmat pe drumul spre cabinetul doctorului Russell. 
Am așteptat câteva momente, până când mi s-a permis să intru. 


— Îmi pare bine să te văd din nou, domnule Perry, a spus el 
întinzându-mi mâna. 


Insoţitorii mei au ieșit imediat pe ușa opusă celei prin care intrasem. 
- Te rog să intri în cuvă. 

- Ultima dată când am făcut asta m-ai lovit cu câteva mii de alice în 

cap, i-am răspuns. Așa că te rog să mă ierți dacă nu-s prea entuziast 


să fac asta. 


- Te înțeleg, m-a consolat Russell. Oricum, astăzi este fără durere. Și 
suntem un pic în întârziere. Așa că, dacă ești amabil... 


Mi-a arătat cuva. Am intrat cam în silă. 


- Dacă simt ceva mai mult decât o pișcătură, am să ţi-o trag, l-am 
avertizat. 


- Mi se pare corect, a spus Russell închizând capacul cuvei. 


Am remarcat că, spre deosebire de data trecută, doctorul Russell a 
încuiat capacul. Poate că îmi luase amenințarea în serios. Nu m-a 
deranjat prea tare. 


- Spune-mi, domnule Perry, ce părere ai despre ultimele două zile? 
m-a întrebat, după ce a încuiat capacul. 


- Cam fără sens și enervante, i-am răspuns. Dacă știam că mă vor 
trata ca pe un copil de grădiniță, probabil că nu m-aș fi înrolat. 


- Cam asta spun toți, m-a liniștit Russell. Am să-ți explic în câteva 


cuvinte ce vom încerca să facem mai departe.... Ti-am implantat 
matricea de senzori din două motive. Primul motiv, așa cum 
probabil că bănuiești deja, este acela de a monitoriza activitatea 
cerebrală în toate momentele, în vreme ce desfășori diferite activități 
obișnuite sau în momentele când încerci diferite stări și trăiri 
fundamentale. Fiecare creier uman procesează informațiile și 
experienţele într-un mod mai mult sau mai puțin asemănător. În 
același timp, fiecare creier folosește anumite trasee neurale, care 
procesează informațiile într-un mod unic printre celelalte creiere. 
Este analog cu faptul că mâna unui om are cinci degete, dar fiecare 
mână are propriul set de amprente care nu se mai repetă la nimeni 
altcineva. Ceea ce am încercat să facem a fost să descifrăm „tiparul“ 
tău mental. Limpede? 


Am dat din cap afirmativ. 


- Bun. Așadar întelegi acum de ce te-am pus să faci unele lucruri 
ridicole sau caraghioase, timp de două zile. 


- Cum a fost să stau la taclale despre ziua mea de la șapte ani, cu o 
femeie complet goală. 


- Am obținut o mulțime de informaţii utile atunci. 
- Nu prea înțeleg cum. 


- Explicaţia ar fi prea tehnicistă, m-a asigurat Russell. Fiecare 
împrejurare în care te-ai aflat în ultimele două zile ne-a furnizat o 
mulțime de informații cu ajutorul cărora am reușit să stabilim 
maniera în care creierul tău folosește rețelele neurale și felul în care 
procesează diferiții stimuli externi. Toată această informație o 
folosim pentru a construi un tipar, un mulaj. 


Înainte să întreb al cui mulaj, doctorul Russell a reluat explicațiile. 


- Al doilea motiv... Matricea de senzori mai face și altceva decât să 
înregistreze activitatea creierului tău. Poate transmite în timp real o 
reprezentare precisă a activității tale cerebrale. Altfel spus, poate 
transmite la distanţă... conștiința ta. lar acest lucru este foarte 
important, deoarece, spre deosebire de procesele caracteristice ale 
creierului, conștiința nu poate fi înregistrată. Transferul trebuie să se 


facă în direct. 

- Transferul..., am bâiguit eu. 

- Exact. 

- Nu te supăra... Despre ce dracu’ vorbești acolo? 
Russell a zâmbit. 


- Domnule Perry, atunci când te-ai înrolat în armată, credeai că te 
vom întineri, nu-i așa? 


- Da. Toată lumea crede acest lucru. Nu poti duce războaie cu 
armate formate din moșnegi. Cu toate acestea, numai bătrânii sunt 
recrutaţi. Trebuie să aveţi un mijloc prin care bătrânii devin tineri. 


— Și cum crezi că se poate realiza asta? 


- Nu știu, i-am răspuns. Tratament genetic, transplanturi de organe 
clonate. Se înlătură organele îmbătrânite și se înlocuiesc cu altele 
tinere. 


- Eşti destul de aproape de adevăr... Într-adevăr, recurgem la 
tratamente genetice, precum și la organe clonate. Dar nu 
„înlăturăm“ nimic. Exceptându-te pe tine. 


- Mă tem că nu înţeleg, doctore... 


Brusc, mi s-a făcut frig. Ca și cum realitatea începea să se fisureze și 
prin crăpăturile ei se strecura ceva necunoscut, înfiorător. 


- Domnule Perry... Corpul tău este bătrân. Organismul dumitale nu 
ar mai fi dus-o multă vreme. Nu are niciun rost să încercăm să-l 
salvăm sau să-l îmbunătăţim. Trupul dumitale nu este un obiect care 
să capete valoare odată cu trecerea timpului sau pe care să-l putem 
repara la nesfârșit, înlocuindu-i componentele defecte. Tot ceea ce 
poate face un corp bătrân este să... îmbătrânească. Așa că te vom 
scăpa de el. Cu totul. Singurul lucru pe care îl vom păstra din tine 
este singurul lucru care nu s-a degradat vreodată. Este vorba despre 
mintea ta, despre conștiința ta, este vorba despre sinele tău. 


Spunând acestea, Russell s-a îndreptat spre ușa prin care însoțitorii 
mei ieșiseră și a ciocănit ușor. După care s-a întors spre mine. 


- Privește-ți cu atenţie trupul, domnule Perry. In curând, îi vei spune 
adio. Pentru că dumneata vei merge în altă parte... 


— Unde anume, doctore? am întrebat. 
Aveam gura uscată, încât abia puteam să articulez cuvintele. 
— Ai să mergi aici, a răspuns deschizând ușa. 


Dincolo de ușă, se aflau cei doi coloniali. Unul dintre ei împingea un 
scaun cu rotile pe care se afla cineva. Mi-am întors privirea spre ei. 
Apoi m-am uitat la scaunul pe care l-au adus în cabinet. Și am 
început să tremur. 


Eram eu... 


Cu cincizeci de ani mai tânăr. 


Cinci 


- Tot ceea ce vreau acum de la tine este să te liniștești, mi-a spus 
Russell. 


Cei doi coloniali așezaseră versiunea mea tânără în cealaltă cuvă. Nu 
opusese niciun fel de rezistență. Se putea la fel de bine să fi fost în 
comă. Sau chiar un cadavru. Îl priveam hipnotizat. Și îngrozit. Un 
gând fugar m-a felicitat că fusesem la baie înainte de a veni aici. 
Altminteri aș fi făcut pe mine. 


- Cum...? am început să întreb și m-am oprit. Aveam gura prea 
uscată pentru a vorbi. Russell a șoptit ceva unuia dintre coloniali, iar 
acesta a dispărut pentru câteva secunde, după care s-a întors cu un 
pahar cu apă. Russell mi-a dat să beau, ceea ce era bine, pentru că nu 
știu dacă aș fi fost în stare să ridic paharul la gură. 


- „Cum“ este de obicei agăţat de două întrebări, mi-a explicat. Prima 
întrebare ar fi „Cum aţi reușit să creați o versiune mai tânără a mea“. 
Îţi amintești că acum zece ani am luat probe din ADN-ul tău. Cu 
ajutorul acestuia am construit noul corp... 


A dat paharul deoparte și am reușit să articulez: 
-O clonă. 


- Nu tocmai. ADN-ul a fost modificat puternic. Poţi vedea, de altfel, 
cea mai evidentă diferență... Noul tău corp este verde. 


Oarecum șocat de noua mea versiune, nu mi-am dat seama imediat 


de acest lucru care, în condiții normale, ar fi sărit în ochi. 
- Este verde, am spus după câteva secunde de stupoare. 


— Vrei să spui că dumneata ești verde, domnule Perry. Mă rog, vei fi 
așa cam peste cinci minute... Bun, acesta este răspunsul la una din 
întrebările care încep cu cuvântul „Cum“. A doua întrebare ar fi 
„Cum o să mă trimiteţi dincolo?“, a continuat el arătând spre 
strigoiul acela verde. Răspunsul este simplu: îţi transferăm 
conștiința. 


— Dar cum? am întrebat. 


- Preluăm modelul activității cerebrale a creierului tău, model 
magistrat de matricea de senzori, și îl transferăm dincolo. Și pe 
dumneata, în același timp. Cu ajutorul tiparului informațional al 
creierului tău am pregătit creierul clonei astfel încât, imediat ce se 
realizează transferul, să te simți ca acasă în noul trup. Evident că 
lucrurile sunt mult mai complexe decât cele pe care ți le-am spus eu. 
În ordine, haidem să te conectăm. 


Russell a început să manevreze braţul articulat al cuvei pe deasupra 
capului meu. Mi-am mișcat țeasta, într-un gest reflex de apărare, și 
Russell s-a oprit. 


- Nu-ţi introducem în cap nimic, domnule Perry. Injectorul a fost 
înlocuit cu un amplificator. Nu ai de ce să te temi. 


- Îmi pare rău, i-am răspuns și mi-am așezat capul în poziția inițială. 


- Nu ai de ce, m-a liniștit Russell potrivindu-mi casca brațului pe 
cap. Te comporți mai bine decât majoritatea recruților. Cel care a fost 
aici înaintea ta a zbierat mai tare ca un porc dus la casap, după care 
a leșinat. Am fost nevoiţi să-l transferăm în stare de inconștientă. Dar 
se va trezi mult mai tânăr și verde pe deasupra... Și foarte, foarte 
agitat. Crede-mă, dumneata ești cuminte ca o păpușă. 


Am zâmbit și am privit către trupul în care urma să poposesc. 
- Unde este casca lui? 


- Nu are nevoie de așa ceva... După cum am spus, corpul a fost 


puternic modificat. 
Russell a tăcut și a început să tasteze ceva la PDA-ul său. 
- Sună cam înfricoșător. 


- Ai să poți să faci deosebirea când vei fi acolo, a spus Russell 
întorcându-se spre mine. În ordine, suntem gata. Am să-ți spun ce se 
va întâmpla în momentele imediat următoare. 


- Chiar te rog, doctore. 
A întors PDA-ul cu ecranul spre mine. 


- Când voi apăsa pe butonul acesta, a început arătându-mi un buton 
de pe ecran, rețeaua de senzori va începe să transmită activitatea ta 
cerebrală către amplificator. În momentul în care această activitate 
cerebrală va fi complet cartografiată, voi conecta cuva la o reţea de 
calculatoare specializate. În același moment, o conexiune similară va 
fi realizată cu celălalt creier. După stabilirea legăturii între cele două 
creiere, vom începe transferul de conștiință. În clipa în care celălalt 
creier va prelua în întregime conștiința dumitale, vom întrerupe 
legătura cu vechiul trup, iar dumneata vei fi într-un nou corp. 
Întrebări? 


- Această procedură a dat vreodată rateuri? 


-Ştiam că ai să mă întrebi asta... Răspunsul este da. În unele cazuri, 
ceva nu merge cum trebuie. Oricum, este un eveniment extrem de 
rar. Fac asta de mai bine de douăzeci de ani și nu am avut decât un 
singur eșec. O femeie care a avut un atac cerebral masiv în timpul 
transferului. Tiparul cerebral a devenit instabil, iar transferul de 
conștiință nu a mai avut loc. 


— Așadar... atâta vreme cât nu mor... voi trăi. 
- Un mod interesant de a pune problema. Așa este. 
— Și cum știi că s-a realizat trasferul de conștiință? 


-O să aflăm de aici, mi-a răspuns arătându-mi ecranul PDA-ului. Și 
vom ști cu siguranţă atunci când ne vei spune chiar tu asta. Crede- 


mă, vei ști și tu când s-a realizat transferul. 

- Vorbești de parcă ai fi trecut prin așa ceva, doctore. 
Russell a zâmbit. 

- De fapt, am trecut... de două ori. 

— Păi nu ești verde. 


- Sunt la al doilea transfer. Nu trebuie să fii verde pentru totdeauna, 
mi-a răspuns oarecum trist și melancolic. 


După care a clipit de câteva ori și a privit ecranul PDA-ului. 


- Regret, dar trebuie să încetăm cu întrebările și răspunsurile, 
domnule Perry. Mai am și alți recruți care așteaptă. Așadar, ești gata 
să începem? 


- La naiba! Nu-s gata! Mi-e atât de frică, de-s gata să fac pe mine. 
- Reformulez: ești gata să treci peste asta? 

— Dumnezeule, da... 

- Atunci să o facem, a răspuns Russell și a apăsat pe buton. 


Cuva a vibrat ușor, ca și cum un mecanism a prins să lucreze în 
interiorul ei. M-am uitat întrebător spre Russell. 


- Amplificatorul, mi-a răspuns. Va dura cam două minute. 


Am mormăit ceva a încuviințare și mi-am privit noul trup. Zăcea 
inert în cuva cealaltă, ca o păpușă din ceară căreia cineva îi scăpase 
vopsea verde în matrița în care fusese turnată. Arăta ca mine, cu 
mulți, mulți ani în urmă. De fapt, mai bine decât am arătat eu 
vreodată. În tinerețe, nu fusesem cel mai atletic personaj din cartier. 
Noul meu trup era la fel de musculos ca al unui înotător de 
performanţă. Și avea o claie de păr. Nici măcar nu mă puteam 
imagina locuind în acel trup. 


- Suntem la rezoluţie maximă, m-a anunţat Russell. Deschidem 


conexiunile. 


Un mic brânci. Și, dintr-odată, am avut sentimentul unui puternic 
efect de ecou în creier. 


- Auzi cu ecou? m-a întrebat Russell, am dat din cap afirmativ. 


- Reţeaua de calculatoare, mi-a răspuns. Conștiinţa ta percepe micul 
decalaj temporal dintre tine și rețea. Nu trebuie să te îngrijorezi... In 
ordine, deschidem conexiunea dintre noul trup și rețea. 


Trupul celălalt a deschis ochii. 
- Are ochi de pisică, am murmurat. 


- Tu ai ochi de pisică, m-a corectat Russell. Perfect... amândouă 
conexiunile sunt deschise, iar nivelul de zgomot este minim. Am să 
pornesc transferul imediat. Te vei simţi un pic dezorientat. 


O lovitură ușoară, cu degetul, pe ecranul PDA-ului. Alt buton... și 
am simţit... că mă duuuuuuuuuuuc în jooooooos (ca și cum cineva 
mă strivea trecându-mă printr-o sită fină) și toate amintirile și tot 
ceea ce trăisem vreodată m-au izbit în față, ca și cum m-aș fi lovit, în 
plină alergare, de un zid din cărămizi 

o imagine limpede, în faţa altarului 

Kathy mergând agale pe culoarul dintre scaune 

piciorul ei agățându-se de marginea rochiei de mireasă 

o mică ezitare în pașii ei 

o redresare delicată și un surâs 

ca și cum mi-ar fi spus 


de parcă asta m-ar fi putut opri 


o altă imagine clară cu Kathy... unde naiba am pus vanilia aia, iar apoi 
zgomotul scos de mixer lovind podeaua bucătăriei 


(fir-ar să fie kathy) 


Apoi sunt eu, din nou, holbându-mă la doctorul Russell, simțindu- 
mă ușor ametit, văzând simultan și chipul doctorului, dar și ceafa 
lui și gândindu-mă, drace, asta este o șmecherie tare, și am avut 
impresia că gândesc stereo. 


Mi-a picat fisa. Sunt în două locuri diferite, în același timp. 


Am zâmbit și am văzut vechiul trup cum zâmbește și am văzut noul 
trup cum zâmbește. 


— Încalc legile fizicii, am rostit cu două guri, încalc legile fizicii. 
Iar el a spus: 
— Ai ajuns. 


A tastat iarăși ceva la afurisitul ăla de PDA. Și am rămas cu un 
singur eu. 


Eram în celălalt. Știam asta, pentru că nu vedeam decât vechiul trup. 
Care se uita la mine cu o expresie ce părea a spune că tocmai i se 
întâmplase ceva teribil de ciudat. Apoi, privirea lui mi-a spus... gata, 
nu mai e nevoie de mine. 


Și a închis ochii. 


- Domnule Perry?... Domnule Perry? 

Russell îmi rostea numele, plesnindu-mă ușor peste obraji. 
— Da... Sunt aici, doctore... Scuze... 

- Care este numele tău întreg? 

Am cumpănit câteva secunde. 

- John Nicholas Perry. 

- Care este ziua ta de naștere? 


— Zece iunie. 


- Cum îl chema pe învățătorul tău dintr-a doua? 
L-am privit în ochi. 


— Hristoase mare, nu-mi puteam aminti asta nici când eram în 
vechiul meu trup! 


- Bine ai venit în noua ta viață, domnule Perry, mi-a zâmbit Russell. 
Ai reușit să treci... foarte ușor. Poţi să ieși, acum. 


A deschis larg capacul cuvei. 


M-am apucat cu mânile, cu mâinile mele verzi, de marginile cuvei și 
m-am tras afară. După primul pas, m-am oprit uimit. Russell s-a 
apropiat de mine. 


- Ai grijă, ai fost, multă vreme, un om bătrân. Ai nevoie de ceva 
timp ca să te obișnuiești să fii din nou tânăr. 


— Ce vrei să spui? 
- Ei bine... spre exemplu, te poți îndrepta de spate. 


Avea dreptate. Mi-am îndreptat spatele, ușor, cu grijă. Am mai făcut 
un pas înainte. Și încă unul. Partea bună era că nu uitasem cum să 
merg. Am început să zâmbesc prostește, în vreme ce mă plimbam 
agale prin cabinet. 


— Cum te simţi? 
- Mă simt tânăr, doctore, i-am răspuns cu o voce veselă. 


- Așa și trebuie. Vârsta biologică a corpului tău este de douăzeci de 
ani. De fapt, este mult mai mică... dar putem forța trupurile să 
ajungă mult mai repede la vârsta dorită. 


Am încercat o săritură mică și am avut impresia că aș fi putut, dintr- 
un pas, să ajung înapoi pe Pământ. 


— Nici măcar nu-s destul de bătrân ca să am voie să beau alcool, 
doctore. 


- Inăuntru ai totuși șaptezeci și cinci de ani... 

M-am oprit din țopăială și m-am îndreptat spre cealaltă cuvă. Spre 
vechiul corp. Părea trist și cumva... prăbușit în sine. l-am atins ușor 
chipul cu degetele. Era cald și încă respira. M-am dat un pas înapoi. 


— E încă viu, doctore! 


- Creierul său însă este mort, mi-a răspuns Russell. Toate funcțiile 
cognitive sunt transferate complet în noul corp. Imediat ce ai fost 
mutat, am oprit activitatea cerebrală a vechiului trup. Acuma este... 
pe pilot automat. Au mai rămas doar funcțiile de bază, respirația, 
bătăile inimii... Lăsat în pace, se va stinge în câteva zile. 


M-am apropiat încet de cuvă. 
- Ce se va întâmpla cu el, mai departe? am întrebat. 


— Va fi păstrat așa încă o vreme. Domnule Perry, îmi pare rău că sunt 
nevoit să te grăbesc, dar va trebui să te întorci în cabina ta. Mai am și 
alți recruți care așteaptă și trebuie să rezolv destul de mulți dintre ei 
până la amiază. 


- Dar am câteva întrebări referitor la noul corp... 


— Am descărcat în PDA-ul tău toate informațiile de care ai nevoie, 
mi-a răspuns Russell. 


- Mulţumesc, doctore. 

- Pentru puțin. 

Russell a făcut un semn cu capul spre cei doi coloniali. 

- Oamenii aceștia te vor însoți până la cabină. Încă o dată, felicitări. 
— Așteaptă un pic, doctore, am uitat ceva. 


Am strâns ușor mâna stângă a vechiului trup. Pe inelar avea o 
verighetă subţire, din aur. Am scos-o și am pus-o pe inelarul meu 
stâng. Apoi mi-am mângâiat vechiul chip, cu noile mele degete. 


- Mulţumesc, mi-am spus. Mulţumesc pentru tot. Apoi am plecat 
însoțit de cei doi. 


NOUL TU 


O introducere în secretele noului corp 

pentru recruții FCA 

Din partea Colonial Genetics 

Două secole de experienţă în crearea de corpuri mai 
bune 


(Aceasta era prima pagină a prezentării din PDA-ul 
meu. Și era frumos ilustrată cu celebra schiță a lui 
Leonardo da Vinci, cu individul acela înscris în niște 
dreptunghiuri și cercuri. Doar că individul din schiță 
era unul verde.) 


De acum te afli în noul corp oferit de FCA. Felicitări! 
Corpul pe care îl deţii este rezultatul unor decenii de 
cercetări ale unor colective de oameni de știință de la 
Colonial Genetics și este optimizat pentru cerințele 
specifice serviciului în FCA. Acest material este o 
scurtă prezentare a celor mai importante 
caracteristici și funcţii ale noului corp. Totodată oferă 
și câteva răspunsuri la cele mai frecvente întrebări 
legate de corp. 


NU DOAR UN CORP NOU - UN CORP 
MAI BUN 


Ai observat, cu siguranţă, culoarea verde a pielii 
noului corp. Nu este un capriciu cosmetic. Noua ta 
piele (KloraDerm"") conţine clorofilă. În acest mod, 
organismul tău poate obţine un surplus de energie 
din mediul înconjurător. În plus, ajută organismul să 
folosească atât oxigenul, cât și dioxidul de carbon. 


Drept rezultat: te vei simţi odihnit o perioadă 
îndelungată de timp și vei fi capabil să îndeplinești 
mai bine sarcinile tale din FCA. Aceasta este doar 
una dintre îmbunătățirile aduse corpului tău. 


A 


Iată o listă cu alte funcții și îmbunătățiri: 


> Sângele normal a fost înlocuit cu 
SmartBlood"“, un ţesut inteligent, capabil să 
asigure un aflux sporit de oxigen, dar și un 
sistem imunitar capabil să reziste agresiunilor 
externe: boli, toxine sau chiar hemoragii 
abundente. 

> Tehnologia CatsEye™ îţi oferă o vedere 
nemaivăzută! Numărul crescut de receptori 
optici din retină oferă imagini cu o rezoluție 
mai mare decât ar putea fi obținută prin alte 
mijloace naturale. Amplificatorii de lumină 
dau posibilitatea de a vedea clar în medii cu 
grad de iluminare foarte scăzut. 


> Setul UncommonSense”M vă permite să 
pipăiţi, să adulmecaţi, să auziti și să gustați așa 
cum nu ați mai făcut-o vreodată. Structura 
nervoasă extinsă, precum și conexiunile 
nervoase optimizate lărgesc aria de percepție 
în toate sensurile. Iar acest lucru va fi evident 
încă din prima zi! 

> Cât de puternic vrei să fii? Cu tehnologia 
HardArm™, care amplifică forţa musculară și 
scurtează timpii de reacție, vei fi mai puternic 
și mai rapid decât ai visat vreodată. Atât de 
rapid și de puternic încât, conform 
reglementărilor în vigoare, Colonial Genetics 
nu poate vinde această tehnologie pe piața 
civilă. Un adevărat avantaj pentru tine, recrut! 
> Niciodată nu vei fi deconectat! Nu vei pierde 
niciodată calculatorul BrainPal'M, deoarece 
acesta se află instalat în propriul creier. 


Dispozitivul brevetat de noi, „Interfața 
Ajustabilă pentru Asistenţă“, lucrează direct 
cu tine, astfel încât poţi accesa BrainPal™ prin 
orice mijloc dorești. De asemenea, BrainPal™ 
coordonează toate dispozitivele anorganice din 
noul corp (cum ar fi SmartBlood""). FCA au 
încredere în această tehnologie uluitoare și la 


fel vei avea și tu. 


TE CONSTRUIM MAI BINE 


Vei fi, fără îndoială, uluit de cât de multe lucruri vei 
putea face cu acest nou corp. Dar te-ai întrebat cum a 
fost proiectat? Trebuie să știi că noul tău corp face 
parte din ultima generaţie de corpuri proiectate de 
Colonial Genetics. Cu ajutorul tehnologiilor 
brevetate, adaptăm informaţiile genetice ale altor 
specii la cele mai noi descoperiri în domeniul 
nanoroboticii, pentru a îmbunătăți toate 
caracteristicile noului corp. Acest lucru reprezintă un 
efort extraordinar, dar, în final, ne vei mulțumi 
pentru tot ceea ce am făcut. 


De la primele încercări, realizate cu aproape două 
secole în urmă, am dezvoltat neîncetat noi procedee 
și tehnici. Pentru a realiza efectiv modificările pe un 
organism, se folosesc mai întâi simulări amănunțite 
pentru a vedea dinainte rezultatele unor astfel de 
modificări. Apoi se trece la testarea pe modele 
biologice și doar după aceea respectivele modificări 
sunt folosite la proiectarea unui corp nou, pe baza 
ADN-ului tău. De aceea, putem să te asigurăm că 
fiecare îmbunătăţire este cât se poate de sigură și este 
testată riguros înainte de a fi folosită. Și toate acestea 
pentru a te construi mai bine! 


ÎNTREBĂRI FRECVENTE DESPRE 
NOUL CORP 


1. Corpul meu are o marcă sau un nume de model? 


Da! Noul tău corp este cunoscut sub numele de Seria 
Defender XII, model „Hercules“. Tehnic este numit 
CG/ECA Model 12, Revision 1.2.11. Acest model de 
corp este folosit numai de FCA. În plus, fiecare corp 
are propriul său număr de serie, pentru eventuale 
lucrări de întreținere. Poţi afla numărul de serie cu 
ajutorul lui BrainPal™. Nu fi îngrijorat, pentru 
activitățile de rutină poți folosi în continuare numele 
tău obișnuit. 


2. Corpul meu îmbătrânește? 


Seria Defender este proiectată să asigure serviciul în 
FCA la parametri maximi pe întreaga durată de 
operare. Pentru aceasta, tehnici regenerative speciale, 
care acționează la nivel genetic, vor reduce tendinţele 
naturale entropice ale corpului. Într-un regim de 
întreținere normală, corpul tău va rămâne la 
parametrii nominali atâta vreme cât îl vei folosi în 
FCA. Eventualele răni sau incapacități vor fi 
remediate în timpi foarte scurți, astfel încât să poți 
redeveni apt cât mai repede. 


3 Se pot transmite copiilor mei aceste calități? 


Nu. Corpul tău împreună cu sistemele biologice și 
tehnologiile încorporate în el sunt brevetate de 
Colonial Genetics și nu pot fi transferate fără 
autorizație. De asemenea, pe măsură ce Seria 
Defender a fost modificată până la stadiul actual, 
ADN-ul acestor modele a ajuns să fie incompatibil cu 
ADN-ul uman. Testele au demonstrat că embrionii 
rezultați din încrucișări cu persoane nemodificate 
genetic nu sunt viabili. Pe de altă parte, FCA au 
constatat că posibilitatea de a transmite informațiile 
genetice pe cale ereditară nu este un lucru esenţial 
pentru scopurile sale. Prin urmare, fiecare model 
Defender este livrat steril, dar cu toate celelalte 
funcţii intacte. 


4. Implicatiile teologice ale noului corp mă 
îngrijorează. Ce este de făcut? 


În vreme ce Colonial Genetics și FCA nu au o poziție 
oficială față de implicaţiile teologice sau psihologice 
ale transferului de conștiință dintr-un corp în altul, 
înțelegem faptul că unii recruți pot avea unele 
preocupări sau îngrijorări de această natură. Fiecare 
contingent de recruți are un corp de clerici care 
reprezintă principalele religii de pe Pământ. În plus, 
există și un compartiment de psihologie, în cadrul 
căruia se pot asigura diferite terapii de către 
psihologi calificați. Vă recomandăm să discutaţi 
astfel probleme cu aceștia. 


5. Câtă vreme voi sta în noul corp? 


Seria Defender este proiectată pentru scopurile FCA. 
Prin urmare, câtă vreme vei fi în FCA vei putea folosi 
toate îmbunătățirile tehnologice și biologice ale 
noului tău corp. După ce vei părăsi FCA, vei fi 
transferat într-un corp obișnuit, creat pe baza ADN- 
ului tău inițial. 


Din partea Colonial Genetics, te felicităm încă o dată 
pentru noul corp. Știm că te va sluji cu credință pe 
toată durata serviciului tău în FCA. Îţi mulțumim 
pentru serviciul adus coloniilor și... succes în noul 
tău corp! 


Am închis PDA-ul și m-am îndreptat către micul lavabou din cabină. 
Am privit, în oglindă, noul chip. 


Era imposibil de ignorat aspectul ochilor. Avusesem ochi căprui, cu 
câteva puncte aurii. Kathy obișnuia să-mi spună că, de fapt, micile 
puncte aurii de pe iris nu-s altceva decât acumulări de grăsime, așa 
citise ea, odată. Așa că aveam ochii grași. 


Dacă avusesem ochii grași, ăștia pe care îi vedeam acum erau de-a 
dreptul obezi. Erau aurii de la marginea pupilei până la marginea 
irisului, unde aveau nuanţe de verde. Marginea în sine era de un 
verde smarald și din ea porneau linii fine, verzi, peste zona aurie, și 
se opreau lângă pupilă. Acestea erau înguste și verticale, din pricina 
luminii reflectate de oglindă. Am stins lumina de la oglindă, apoi pe 
cea din tavan. Singura sursă de lumină era acum un mic led de la 
PDA. Vechii mei ochi nici măcar nu ar fi fost în stare să o zărească. 


După un moment, noii ochi s-au adaptat la întuneric. Camera era 
clar în întuneric, dar puteam să disting limpede fiecare obiect. M-am 
studiat din nou în oglindă: pupilele erau acum complet deschise, ca 
și cum aș fi luat o supradoză de atropină. Am aprins lumina de la 
oglindă iar pupilele mele s-au strâns imediat. Impresionant... 


M-am dezbrăcat și mi-am admirat pentru prima dată trupul cel nou. 
Prima părere părea să fie corectă: arătam de nota zece. Mi-am 
plimbat mâna peste piept și peste abdomen. Nu avusesem niciodată 
o asemenea alură atletică. Habar nu aveam cum reușiseră să mă 
aducă în forma aceea. M-am întrebat cât mi-ar lua să ajung iarăși 
fleșcăit ca la douăzeci de ani. Apoi m-am întrebat, având în vedere 
micile retușuri ale ADN-ului, dacă aș reuși vreodată să ajung într-o 
formă mizerabilă. Speram din toată inima să nu fie posibil. Îmi 
plăcea de mine, așa nou. 


A, și eram complet lipsit de păr de la gene în jos. 


Vreau să spun că eram complet spân. Brațele fără păr, picioarele, 
locurile intime. Mi-am trecut mâna peste obraji încercând să văd 
dacă se mai pot simți tuleiele bărbii. Nimic. Obrajii mei erau netezi 
ca un fund de bebeluș. Sau la fel de netezi precum fundul meu, 
acum. M-am uitat cu grijă în jos, la prețioasele mele podoabe. Lipsite 
de păr, arătau cam jalnic. În schimb, părul de pe cap era la locul lui, 
șaten uniform, neschimbat de la ultima mea încarnare. 


Mi-am studiat cu atenţie una dintre mâini, atent la tonul de verde al 
pielii. Nu era o culoare aprinsă, mai degrabă un verde palid, ceea ce 
era bine. Nu mi-ar fi plăcut să arăt ca o sticlă de lichior Chartreuse. 
Întregul corp avea o culoare uniformă, doar sfârcurile și penisul 
fiind ușor mai întunecate. Practic, eram la fel ca înainte, doar că 
aveam altă nuanță. Am remarcat apoi că vasele de sânge erau mai 


vizibile decât pe vechiul corp și aveau o tentă gri. Orice culoare ar fi 
avut SmartBlood, aceasta nu era cu siguranţă culoarea roșie. M-am 
îmbrăcat la loc. 


Apoi PDA-ul a scos un beep. Primisem un mesaj. 


Din acest moment, ai acces la computerul BrainPal™, scria acolo. 
Dorești să-l activezi acum? Pe ecran erau doar două butoane: DA și 
NU. Am ales DA. 


Și, brusc, venind de nicăieri, am auzit un glas plăcut timbrat, 
profund și liniștitor. Am tresărit atât de tare, că aproape mi-am ieșit 
din pielea cea nouă. 


- Salut. Eşti conectat la calculatorul intern al BrainPal prin 
intermediul Interfeței Adaptive pentru Asistenţă. Nu te alarma. 
Datorită integrării complete a sistemului BrainPal cu sistemul tău 
nervos, vocea pe care o auzi este generată direct în centrii auditivi 
din creierul tău. 


Grozav, am gândit. Acum aud și voci în capul meu. 


- Vei putea opri vocea oricând dorești după ce se va încheia această 
prezentare. Vom începe prin alegerea unor opțiuni, răspunzând cu 
„da“ sau „nu“. În acest moment, BrainPal dorește să rostești „da“ și 
„nu“, la comanda sa, pentru a putea să recunoască fiecare răspuns în 
parte. Când ești gata, te rog să rostești cuvântul „da“. ÎI poți rosti 
acum. 


Vocea s-a oprit. Am ezitat, un pic nedumerit. 

- Te rog să rostești „da“, acum, a repetat glasul. 

- Da! am articulat un pic neliniștit. 

- Mulţumesc pentru răspunsul „da“. Acum te rog să rostești „nu“. 
- Nu, am răspuns și pentru o clipă m-am gândit la posibilitatea ca 
BrainPal să interpreteze că am răspuns „nu“ la cererea lui și, din 
pricina asta, să-i sară țandăra și să-mi prăjească pe loc creierii. 


- Mulţumesc pentru răspunsul „nu“, a continuat vocea, dovedind că 


nu o luase ad litteram. Pe măsură ce vom progresa, ai să înveţi că nu 
este necesar să rostești comenzile pentru a te face înţeles de BrainPal. 
Oricum, la început, probabil te vei simți mai confortabil dacă vei 
folosi comenzile vocale. În acest moment, ai posibilitatea să alegi 
între interfața audio sau interfața text. Dorești să comuți pe interfața 
text? 


- Dumnezeule, da... am răspuns. 


Vom continua cu interfaţa text. Era o linie de text care plutea chiar 
în faţa mea. Literele aveau un contrast perfect, indiferent la ce aș fi 
privit în acel moment. Mi-am mișcat capul. Textul rămânea centrat 
în câmpul meu vizual. Marfă! 


Este recomandabil ca pe durata primei sesiuni text să rămâi așezat 
pentru a nu te răni. Te rog să stai jos acum. M-am așezat. 


Pe durata primei sesiuni de prezentare a sistemului BrainPal™, s- 
ar putea să consideri mai ușor să verbalizezi comenzile. Pentru a 
ajuta sistemul BrainPal să înțeleagă comenzile tale, îl vom învăța 
să recunoască vocea ta. Te rog să rostești următoarele foneme... O 
listă cu foneme a început să se deruleze în câmpul meu vizual. Le- 
am citit de la dreapta spre stânga. Apoi, BrainPal m-a pus să rostesc 
câteva propoziții scurte. 


Mulţumesc, a apărut scris. BrainPal”" este acum în stare să 
primească pe cale vocală comenzile tale. Vrei să personalizezi 
sistemul BrainPal™ acum? 


- Da, am răspuns. 


Mulţi utilizatori consideră nimerit să numească sistemul altfel 
decât BrainPal™. Vrei să redenumești sistemul BrainPal™ în acest 
moment? 


— Da! 


Te rog să rostești numele pe care vrei să-l dai sistemului 
BrainPal™. 


— Găoază 6, am spus eu. 


Ai ales numele „Găoază“, mi-a apărut în fața ochilor și, spre meritul 
lui, BrainPal scrisese numele corect. Te avertizez că numele acesta 
este folosit de foarte mulți utilizatori. Vrei să alegi alt nume? 


- Nu, i-am răspuns, oarecum încântat că și alți recruți îl abordaseră 
pe BrainPal într-o manieră asemănătoare. 


Sistemul BrainPal”M se numește acum Găoază, a scris BrainPal. 
Dacă dorești, poți schimba acest nume oricând. Acum trebuie să 
alegi o expresie pentru activarea accesului la sistemul Găoază. 
Deși Găoază este activ tot timpul, va răspunde la comenzi doar 
după ce este activat accesul la sistem. Te rog alege o expresie 
scurtă. Găoază sugerează „Activează Găoază”, dar poți alege orice 
expresie dorești. Te rog să rostești expresia de activare acum. 


- Hei, Găoază, am răspuns. 
Ai ales „Hei, Găoază“. Te rog să repeti pentru confirmare. 


Am repetat. După care mi s-a cerut să aleg; o expresie pentru 
dezactivare. Am ales „Cară-te, Găoază“, firește. 


Dorești ca Găoază să se refere la el la persoana întâi? 
- De bună seamă! 

Sunt Găoază. 

— Sigur că ești. 

Aștept comenzile sau întrebările tale. 

- Ești inteligent? 


Sunt echipat cu un procesor pentru limbaj natural, dar și cu alte 
sisteme pentru a înțelege întrebările și comentariile și pentru a 
furniza răspunsuri la acestea. Acest lucru poate da impresia de 
inteligență, mai ales când sunt conectat la o rețea mare de 
calculatoare. Oricum, sistemul BrainPal' nu este dotat din 
fabricaţie cu inteligență. De exemplu acesta este un răspuns 
automat. Întrebarea aceasta este pusă frecvent. 


— Cum mă înţelegi? 


În stadiul de față răspund la vocea ta. Pe măsură ce vorbești îţi 
monitorizez activitatea cerebrală și învăţ cum lucrează creierul tău 
când dorește să comunice cu mine. În timp, voi fi în stare să te 
înțeleg fără a mai fi nevoie să vorbești. De asemenea, vei învăța să 
mă folosești fără a da comenzi verbale conștiente sau indicații 
vizuale. 


- Ce poti să faci? 

Am o serie de abilități. Dorești o listă? 

- Te rog. 

O listă uriașă s-a desfășurat în câmpul meu vizual. 


Pentru a vedea o listă dintr-o subcategorie, selectează categoria, 
apoi rostește „extinde [nume categorie]“. Pentru a executa o 
acțiune rostește „deschide [nume categorie] “. 


M-am apucat să citesc întreaga listă. Se părea că puține erau 
lucrurile pe care Găoază nu le putea face. Putea trimite mesaje altor 
recruți. Putea descărca rapoarte de tot felul. Putea să ruleze muzică 
sau filme. Putea să ruleze până și jocuri. Putea accesa orice 
document dintr-un sistem. Era în stare să înmagazineze cantități 
incredibil de mari de date. Putea executa calcule complexe. Putea să 
pună diagnostice în caz de boală și să recomande tratamente. Putea 
realiza o rețea locală cu alți utilizatori selectați în prealabil. Era în 
stare să traducă instantaneu din sute de graiuri terestre sau 
extraterestre. Putea chiar să furnizeze informații despre oricare alt 
utilizator de BrainPal aflat în câmpul meu vizual. Opţiunea aceasta 
am lăsat-o, de altfel, activă. Abia de mă recunoșteam eu pe mine. Mă 
îndoiam că aș fi fost în stare să recunosc pe cineva din gașca noastră. 
Una peste alta, Găoază era o chestie tare folositoare. 


Am auzit un zgomot de zăvor care se retrage. Ușa mea era de acum 
descuiată. 


— Hei, Găoază... Cât este ceasul? 


Ora este 1200. 


Pierdusem aproape nouăzeci de minute trăncănind verzi și uscate cu 
Găoază. Gata, mi-am spus. E timpul să ne întâlnim și cu oameni vii. 


— Cară-te, Găoază. 
La revedere. Textul a dispărut imediat ce l-am citit. 


Cineva ciocănea la ușa mea. M-am dus să deschid. Mi-am imaginat 
că este Harry. Mă întrebam cum ar fi putut să arate. Am deschis ușa. 


Arăta ca o brunetă mortală, cu o piele verde măsliniu și cu o pereche 
de craci care păreau că nu se mai termină. 


- Tu nu ești Harry, am bâiguit prostește. 
Bruneta s-a uitat la mine și m-a măsurat din cap până în picioare. 
- John? a întrebat în cele din urmă. 


Am privit-o cu o expresie opacă pret de o secundă, apoi numele ei 
m-a izbit chiar înainte ca identitatea să-i apară, plutind fantomatic, 
în faţa ochilor mei. 


— Jesse... 


A dat din cap. Mă holbam la ea fără să scot un cuvânt. Am deschis 
gura să spun ceva, dar ea m-a înșfăcat de ceafă și m-a sărutat atât de 
apăsat, încât m-am dezechilibrat un pic. A reușit să închidă ușa cu 
piciorul, în vreme ce ne prăbușeam pe podea. Am fost chiar 
impresionat. 


Uitasem cât de ușor poate un tânăr să capete o erectie. 


Şase 


Uitasem, de asemenea, cât de multe erecții poate avea un tânăr... 


- Nu mi-o lua în nume de rău, zise Jesse stând confortabil deasupra 
mea, după ce-a de-a treia (!) partidă. Dar nu sunt de loc atrasă de 
tine. 


- Slavă Domnului, am spus, altfel aș fi fost redus la un ciot deja. 


- Nu mă înţelege greșit, îmi ești foarte drag. Chiar înainte de... — și 
dădu din mână, încercând să găsească o modalitate de a descrie 
transplantul regenator — ...de schimbare, mi-ai părut inteligent, 
drăguţ și amuzant. Un bun prieten. 

- Aha, am zis. Ştii, Jesse, de obicei discursul cu „hai să fim prieteni“ 
se ține pentru a evita o partidă de sex. 


— Vreau doar să nu-ţi faci păreri greșite despre ce s-a întâmplat. 


- Păi eu credeam că are de-a face cu transbordarea magică într-un 
trup tânăr și cu nevoia imperioasă care urmează de a face sex 
sălbatic cu prima persoană care îţi iese în cale. 


Jesse m-a privit țintă câteva clipe, apoi a izbucnit în râs. 


- Da! Asta și este. Deși în cazul meu este vorba de a doua persoană... 
Am și o colegă de cameră, știi... 


— A, da? Și cum se prezintă Maggie? 


- Oh, Doamne. Mă face să arăt ca o balenă eșuată, John. 
Am cuprins-o cu braţele. 
- Dar eu văd o balenă foarte drăguță, Jesse. 


- Știu! zise Jesse, și se sculă brusc, încălecându-mă. Și-a ridicat 
braţele și le-a încrucișat după cap, ridicându-și astfel sânii, care erau 
oricum minunați și foarte fermi. Îi simțeam coapsele fierbinți cum 
îmi încălzeau mijlocul. Simțeam că o nouă erectie va urma foarte 
curând. 


- Vreau să zic, uită-te la mine, spuse ea, inutil, întrucât nu-mi 
luasem ochii de pe trupul ei de când se ridicase. Arăt grozav! Și n-o 


spun ca să mă dau mare. Chestia e că n-am arătat așa de bine în 
viața reală. Nici pe departe. 


- Nu-mi prea vine să cred, am spus. 
- Și-a apucat sânii și mi-a împuns sfârcurile în față. 


-ÎI vezi pe ăsta? a spus, jucându-se cu sânul stâng. În viața reală era 
cu cel puțin o mărime mai mic, și tot era mare. De la pubertate 
încoace am avut mereu dureri de spate din cauza greutăţii lor. Cât 
despre fermitate... cred că au fost atât de tari doar vreo săptămână 
după ce am împlinit treisprezece ani. Cel mult. 


S-a întins, mi-a apucat mâinile și mi le-a pus pe abdomenul ei 
perfect plat. 


- Nici din ăsta n-am avut. Dintotdeauna am avut un colăcel, chiar și 
înainte de a avea copiii. Dacă ar fi fost să îl am pe al treilea, s-ar fi 
lăfăit în burta mea ca într-un apartament. 


Mi-am lăsat mâinile să alunece și am apucat-o de fund. 
— Dar ăsta? 
- Tonaj mare, spuse Jesse râzând. Am fost o fată zdravănă, amice. 


— Să fii zdravăn nu e o crimă, am zis. 


Și Kathy chiar era așa. Și îmi plăcea. 


- N-am avut o problemă cu asta pe-atunci, zise ea. Complexele 
oamenilor față de corpul lor mi se par stupide. Dar, recunosc, prefer 
să arăt cum arăt acum. 


Și-a plimbat palmele pe trup, provocator. 

- Sunt chiar bună! a spus ea chicotind și dându-și capul pe spate. 
Am râs. 

Jesse s-a întins peste mine și și-a apropiat fața de a mea. 


- Cred că treaba cu „ochii de pisică“ e fascinantă. Mă întreb dacă au 
folosit ADN de pisică pentru asta. Înțelegi, dacă au amestecat ADN 
uman cu ADN felin. Nu m-ar deranja să știu că am o parte 
pisicească în mine. 


- Nu cred că este ADN de pisică. Nu prezentăm niciun alt atribut 
felin. 


Jesse se dădu înapoi. 
- Cum ar fi? 


- Ei bine, am spus lăsându-mi mâinile să-i mângâie sânii, de 
exemplu motanii au niște păr pe puţă. 


- Fugi de-aici! 


- Nu, așa e. Părul ăsta stimulează femelele să ovuleze. Dar ia te uită! 
Eu n-am așa ceva. Cred că ai fi observat. 


- Asta nu dovedește nimic, a spus Jesse, și s-a întins brusc peste 
mine. 


Rânjea lasciv. 
- Poate că n-am făcut-o destul de intens ca să-ţi apară. 


— Simt o provocare? 


- Și eu simt ceva, zise ea, și începu să se miște. 


- La ce te gândești? mă întrebă ea, mai târziu. 

- Mă gândesc la Kathy, și la cât de des făceam ce facem noi acum. 
- Adică pe covor? spuse Jesse zâmbind. 

Am lovit-o ușurel pe creștet. 


- Nu la asta mă refer. Ci la a zăcea după sex, vorbind și bucurându- 
ne de compania celuilalt. Am făcut asta prima oară când am discutat 
despre înrolare. 


- Dar de ce aţi vorbit despre asta? spuse Jesse. 


- Kathy a adus vorba. Era la a șaizecea mea aniversare și eram 
deprimat că îmbătrânesc. lar ea a propus să ne înrolăm când va veni 
vremea. Am fost puțin surprins. Noi fuseserăm întotdeauna anti- 
militariști. Am protestat față de Războiul Subcontinental pe vremea 
când nu era tocmai sănătos să faci asta. 


- Multă lume a protestat față de acel război. 


- Da, numai că noi chiar am protestat. S-au făcut și glume pe seama 
noastră în oraș. 


-Şi atunci ea cum a susținut înscrierea în armata colonială? 


- A zis că nu e împotriva războiului și armatei în general, ci numai 
împotriva acelui război și a armatei noastre în particular. A spus că 
oamenii au dreptul de a se apăra și că probabil au și de ce, pentru că 
universul pare foarte ostil. Și a mai zis că, în afara acestor nobile 
idealuri, am reuși să devenim tineri din nou. 


- Dar n-aţi fi putut să vă înrolați împreună. Doar dacă nu erați de 
aceeași vârstă. 


- Nu, ea era cu un an mai mică. Și i-am explicat că dacă m-aș fi 
înrolat, aș fi devenit oficial mort, n-am mai fi fost considerați 


căsătoriți și cine știe dacă ne-am mai fi revăzut vreodată. 
-Şi ea ce-a zis? 


— A spus că astea sunt chestii tehnice. Că mă va găsi oricum și mă va 
târî la altar, cum a mai făcut-o. Și am crezut-o. Era foarte hotărâtă în 
chestii din astea. 


Jesse se ridică într-un cot și mă privi. 
— Îmi pare rău că nu e aici, cu tine, John. 
Am zâmbit. 


- Nicio problemă. Doar că din când în când mi se face dor de soția 
mea, asta-i tot. 


- Înţeleg. Și mie mi-e dor de soțul meu. 
Am privit-o cu atenție. 


- Parcă ziceai că te-a părăsit pentru o femeie mai tânără și apoi s-a 
otrăvit cu mâncare. 


- A făcut și una, și alta, și a meritat să moară în chinuri. Nu-mi 
lipsește bărbatul, ci soțul. E frumos să ai pe cineva al tău, e bine să fii 
căsătorit. 


- Da, e bine să fii căsătorit, am aprobat eu. 
Jesse s-a cuibărit la pieptul meu și m-a cuprins cu un braț. 


- Desigur, e bine și ce facem noi acum. A trecut ceva vreme de când 
n-am mai făcut asta. 


- Ce? Să stai pe podea? 
- Nu, m-a înghiontit ea. Ba da, și asta. Dar mă refeream la a zăcea 
așa, după o partidă de sex. Și la sex în sine. Nu vrei să știi de când n- 


am mai făcut toate astea. 


- Ba da, chiar vreau să știu. 


- Bestie ce ești! De opt ani. 


- Atunci nu-i de mirare că ai sărit pe mine din prima clipă, am spus 
eu. 


- Așa e, dar asta doar pentru că erai prin apropiere. 


- Mi-a spus mie mama că să fii la locul potrivit în momentul potrivit 
este foarte important. 


- Ciudată mamă ai avut și tu... Hei, Scârbă, cât e ceasul? 
— Cee? am întrebat. 

- Scuze, vorbeam cu vocea din capul meu. 

-Şi așa îi zici, „Scârbă“? 

— Dar tu cum îi zici vocii tale? 

— „Găoază“. 


- Mda, i se potrivește. Ei bine, Scârbă îmi spune că abia a trecut de 
ora 1600 și mai sunt vreo două ore până la cină. Intelegi unde bat? 


- Mi-e teamă că nu înțeleg. Cred că nu mai pot și a cincea oară, chiar 
dacă sunt tânăr și superîmbunătăţit. 


- Hai, liniștește-te. Eu mă refeream la un pui de somn. 
- Să aduc o pătură? 


- Nu e nevoie. Dacă am făcut sex pe podea nu înseamnă că trebuie 
să și dormim pe jos. O să mă culc pe patul rabatabil. 


- Și eu dorm singur? 
— Te consolez eu. Să-mi aduci aminte când ne trezim. 


I-am amintit. Și m-a consolat. 


- Dumnezeule, zise Thomas așezându-se la masă cu o tavă plină 
ochi cu mâncare. Arătăm așa de bine că n-am cuvinte. 


Avea dreptate. Bătrânii Bășinoși se schimbaseră fantastic. Thomas, 
Harry și Alan ar fi putut fi super modele la orice prezentare de 
modă. Dintre noi patru, eu eram rățușca cea urâtă, și asta în 
condiţiile în care arătam foarte bine. lar femeile... Jesse era răpitoare, 
Susan și mai și, cât despre Maggie, ea arăta ca o zeiță. Mă durea să o 
privesc. 


Durea să privești la oricare dintre noi. Am stat câteva minute 
holbându-ne unii la alţii. Și nu era numai grupul nostru. M-am uitat 
în toată încăperea și n-am văzut nici măcar un singur om urât. Era și 
plăcut, dar și supărător cumva. 


- Asta e imposibil, a spus Harry întorcându-se către mine. l-am 
cercetat și eu pe toți din sală și cred că e imposibil ca toți să fi fost așa 
de frumoși pe când erau tineri. 


- Vorbește pentru tine, Harry, a zis Thomas. Eu, unul, cred că acum 
sunt mai puțin atrăgător decât atunci când eram verde ca bradul. 


- Acum ești verde la propriu, a spus Harry. Și dacă îl excludem pe 
Toma Necredinciosul aici de față, vă spun eu că e imposibil ca toți 
ceilalți să fi fost niște frumuseți. Eu, unul, n-am fost. Când aveam 
douăzeci de ani eram gras. Aveam o acnee rebelă. Și începusem deja 
să chelesc. 


- Oprește-te, încep să mă excit, a spus Susan. 
— lar eu încerc să mănânc, a zis Thomas. 


- Bine, acum că arăt așa e ușor să fac glume, a continuat Harry, 
luând o atitudine de model profesionist. Dar vă zic că eu cel de 
acum n-am nicio legătură cu cel care am fost odată. 


— Sună de parcă te-ar deranja asta, a observat Alan. 
— Să știi că mă deranjează un pic, a admis Harry. Bine, accept 


schimbarea, dar eu când primesc un cal în dar, îl caut la dinți... De ce 
trebuie să arătăm toți așa de bine? 


— Avem gene bune, a spus Alan. 


— De acord, dar ale cui? Ale noastre? Sau unele fabricate în vreun 
laborator? 


- Treaba e că suntem cu toții într-o formă foarte bună, a spus Jesse. Li 
spuneam lui John mai devreme că acest corp e într-o stare mult mai 
bună decât a fost corpul meu real vreodată. 


- Și eu spun asta, a intervenit Maggie. Spun „corpul meu real“ și mă 
mă refer la vechiul meu corp. De parcă trupul de-acum nu este cu 
adevărat al meu. Deocamdată, cel puţin. 


- Ba e adevărat, soro, a spus Susan. Trupul ăsta va cere la pipi, 
ascultă la mine. 


— Zise femeia care mă certa că vorbesc aiurea, a comentat Harry. 


- Părerea mea este că în afară de trupuri ne-au recondiționat și 
psihicul, a spus Jesse. 


- De acord, dar nu ne-au spus de ce fac asta, a zis Harry. 
- Ca să ne lege unii de alţii, a intervenit Maggie. 

Toţi ne-am holbat la ea. 

- la te uită cine a prins glas... 


- Mă lași, Susan... E știut că, psihologic, suntem atrași de persoanele 
care arată bine. În plus, suntem o adunătură de străini care au 
puţine lucruri în comun. Dacă însă toți suntem arătoși, vom fi mai 
prietenoși unii cu alții, dacă nu imediat, atunci mai târziu, când vom 
începe antrenamentele. 


- Nu văd cum vom ajuta armata dacă vom pierde timpul flirtând 
unii cu alții în loc să luptăm, a intervenit Harry. 


- Dar nu e vorba despre asta, a revenit Maggie. Atracția sexuală este 
o chestiune secundară. Este vorba de inducerea încrederii reciproce 

și a devotamentului. Oamenii ajută instinctiv persoanele atractive și 
au încredere în ele, iar asta n-are nimic de-a face cu atracţia sexuală. 


Asta e motivul pentru care toți prezentatorii de știri arată foarte 
bine. Din cauza asta, oamenii frumoși trec mai ușor prin școală sau 
trebuie să muncească mai puțin la serviciu. 


- Dar aici arătăm cu toții foarte bine. Unul care ar arăta doar bine ar 
putea avea probleme, am intervenit eu. 


- De acord, a spus Thomas, chiar și acum unii dintre noi arată mult 
mai bine ca ceilalți. Eu, unul, când mă uit la Maggie mă simt de 
parcă mi-a tăiat cineva oxigenul. Fără supărare, Maggie. 


- Nu m-am supărat, a răspuns Maggie. Ideea principală nu este cât 
de bine arătăm acum, ci cât de mult ne-am schimbat. Pe termen 
scurt această îmbunătățire ne va face să ne simțim bine, iar eu cred 
că ei asta urmăresc. 


Susan se întoarse brusc către Thomas. 
- Adică dacă te uiţi la mine n-ai probleme cu respiraţia... 
- N-am vrut să insult pe nimeni, se scuză Thomas. 


- O să-mi amintesc asta când te voi sugruma, a spus Susan. Asta că 
tot vorbim despre lipsa de oxigen... 


- Terminati cu flirtul, voi doi, a intervenit Alan, întorcându-se apoi 
spre Maggie. Cred că ai dreptate cu atracţia, dar cred că uiţi 
persoana de care ar trebui să fim atrași cel mai mult: noi înșine. 
Trupurile în care ne găsim acum ne sunt încă străine. Adică în afară 
de faptul că sunt verde și că am în creier un calculator pe care-l 
cheamă „Belea“ 7... S-a oprit brusc și ne-a privit pe rând. Voi cum v- 
ați numit BrainPal? 


- „Găoază“, am spus. 
— „Scârbă“, a zis Jesse. 
- „Coi Mic“, a spus Thomas. 


- „Cap de Puţă“, a zis și Harry. 


- „Satan“, a spus Maggie. 


— „Drăguţă“, a zis Susan. Se pare că numai mie mi-e simpatic 
BrainPal. 


- Mai degrabă aș zice că doar pe tine nu te-a deranjat să auzi brusc o 
voce în cap, a comentat Alan. Dar iată care e părerea mea. Întinerirea 
bruscă și toate schimbările fizice și mecanice ale corpurilor noastre 
au efecte negative asupra psihicului nostru. Chiar dacă ne bucurăm 
să fim iarăși tineri — iar eu, unul, mă bucur — tot vom fi străini față de 
noile corpuri. Dar faptul că arătăm bine ne va ajuta să ne acomodăm 
mai repede cu situația. 


- Știu ceva meserie oamenii ăștia, a conchis Harry sumbru. 


- Hei, calmează-te, Harry, a spus Jesse, dându-i un ghiont. Eşti 
singurul în stare să considere că a deveni tânăr și sexy este rodul 
unei conspirații periculoase. 


- Deci crezi că sunt sexy? a întrebat Harry. 
- Ești de vis, dragule, a răspuns Jesse, fluturându-și genele către el. 
Harry a rânjit prostește. 


- E prima dată în secolul ăsta că mi se spune așa ceva... Bine, mă 
predau. 


Omul care stătea în faţa sălii pline de recruți era un veteran călit în 
lupte. BrainPal ne informase că fusese în Forţele Coloniale de 
Apărare timp de paisprezece ani și că participase la mai multe 
bătălii, în locuri care nouă nu ne spuneau nimic, dar pe care 
probabil urma să le cunoaștem în viitor. Acest om fusese în locuri 
noi, cunoscuse rase noi și le exterminase pe loc. Arăta cam de 
douăzeci și trei de ani. 


- Bună seara, recruți, a spus el după ce ne-am așezat cu toţii, sunt 
locotenentul-colonel Bryan Higgee și pentru restul călătoriei voastre 
voi fi comandantul vostru. Practic, asta nu înseamnă mare lucru, 
până la sosirea noastră pe Beta Pyxis III — adică peste o săptămână — 
voi veţi avea un singur obiectiv. Oricum, faptul că aveți un 
comandant vă va reaminti că sunteți supuși regulilor și procedurilor 


FCA. Aveţi corpuri noi, iar acestea aduc cu sine noi îndatoriri. 


Probabil aveți nedumeriri cu privire la noile corpuri, la ceea ce pot 
face ele, cât de mult stres pot îndura și cum le veți utiliza în folosul 
FCA. Răspunsul la toate aceste întrebări va veni imediat ce veți 
începe antrenamentele pe Beta Pyxis III. Deocamdată, țelul nostru 
este de a vă familiariza cu noile trupuri. Așa că, pentru restul 
călătoriei, ordinele sunt simple: distrați-vă cât puteţi! 


Acest îndemn a provocat murmure și câteva râsete răzlețe. Ideea de 
a te distra la ordin era contra naturii. Locotenentul-colonel Higgee a 
rânjit fără pic de veselie. 


— Înţeleg că acesta este un ordin ciudat. Dar să vă amuzați folosindu- 
vă noile corpuri este cea mai bună cale de a vă familiariza cu ele și 
cu noile voastre abilități fizice. Când veți începe antrenamentele vi 
se vor cere rezultate foarte bune în cel mai scurt timp. Nu va fi 
vreme de acomodare. Universul este un loc periculos. Trainingul 
vostru va fi scurt și dificil. Nu ne putem permite ca voi să nu folosiți 
la maximum noile corpuri. Recruti, vă rog să folosiți săptămâna care 
vine ca pe o punte între vechile voastre vieți și cele noi. În acest timp, 
pe care îl veți găsi în cele din urmă neîndestulător, vă puteți folosi 
trupurile cele noi, special proiectate pentru uz militar, pentru a 
gusta din nou plăcerile vieții de civil. Veţi descoperi că pe Henry 
Hudson există facilități pentru orice activitate, joc sau plăcere pe care 
le-aţi avut pe Pământ. Folosiţi-le. Bucuraţi-vă de ele. Obișnuiţi-vă să 
lucraţi cu noile trupuri. Învățaţi care este noul lor potențial și vedeți 
dacă le puteţi ghici limitele. Doamnelor și domnilor, ne vom întâlni 
din nou pentru ședința de încheiere înainte de începerea 
antrenamentelor. Până atunci, distraţi-vă. Nu glumesc când spun că, 
deși traiul în FCA are avantajele sale, această săptămână este ultima 
în care vă puteți bucura în liniște de noile voastre corpuri. Vă 
sfătuiesc să folosiți cu înțelepciune această perioadă. Vă sfătuiesc să 
vă distraţi. Asta este tot. Sunteţi liberi. 


Și ne-am dezlănţuit. 


Să începem, evident, cu sexul. Toată lumea o făcea cu toată lumea, în 
toate locurile de pe navă, inclusiv unele despre care nu știam că 


există. După prima zi, în care a devenit clar că orice locșor cât de cât 
ferit va fi folosit pentru tăvăleală, a devenit obicei să faci zgomot în 
timpul deplasărilor, pentru avertizarea cuplurilor în acțiune. În a 
doua zi, a ieșit la iveală că dispuneam de o cameră numai pentru 
mine și am fost asediat de cereri de „închiriere“. Le-am respins 
scurt. N-am condus niciodată o casă de moravuri ușoare, nu vedeam 
de ce aș începe tocmai atunci. Singurii oameni care aveau s-o pună 
în camera mea eram eu și posibilii mei invitați. 


De fapt, am avut doar unul. Și n-a fost Jesse, ci Maggie, care se pare 
că avusese o simpatie pentru mine încă de pe vremea când eram un 
moșneag. Imediat după ședința cu Higgee, Maggie m-a prins într-o 
ambuscadă în ușa camerei mele, chestie care m-a făcut să mă întreb 
dacă femeile post-transfer trebuie tratate diferit. Oricum, a fost 
foarte amuzantă și deloc timidă, cel puţin în particular. Am aflat că a 
fost profesoară la Colegiul Oberlin. Că a predat filozofia religiilor 
estice. Că scrisese șase cărți pe tema asta. Genul de lucruri pe care le 
afli despre cunoștințele noi. 


Ceilalți Bătrâni Bășinoși s-au descurcat și ei binișor. Jesse a făcut 
pereche cu Harry, iar Alan, Tom și Susan au făcut un fel de 
aranjament cu Tom în centru. S-a dovedit că era bine pentru Tom că 
mânca atât de mult — avea nevoie de puteri sporite pentru a face față 
la așa ceva... 


Poate că asiduitatea cu care recruții făceau sex ar fi putut părea 
anormală unora din afară, dar avea sens în locul în care stăteam (sau 
zăceam). la un grup de oameni care au fost privați de sex pentru 
multă vreme, datorită lipsei de partener sau stării proaste de 
sănătate sau scăderii libidoului, mută-i în niște corpuri nou-nouțe, 
tinere, atrăgătoare și super-funcționale și apoi îngrămădește-i pe o 
navă plutind în spațiu, departe de oricine și orice au cunoscut 
vreodată. lată trei ingrediente care dau o rețetă foarte bună de sex. 
Făceam sex pentru că puteam. Și pentru că alunga singurătatea. 


Bineînţeles, am mai făcut și altele. Să fi folosit noile și grozavele 
noastre trupuri doar pentru sex ar fi fost ca și cum am fi cântat o 
simfonie pe o singură notă. Ni se spusese că aceste corpuri sunt și 
noi, și bune, și am verificat asta în toate modurile posibile. Harry și 
cu mine a trebuit să întrerupem o partidă de ping-pong pentru că a 
devenit clar că niciunul dintre noi nu putea câștiga, nu pentru că n- 


am fi fost buni, ci dimpotrivă, pentru că reflexele și coordonarea 
ochi-mână a fiecăruia făceau imposibil să ratăm vreo lovitură. Am 
plimbat mingea vreo jumătate de oră și poate că am fi continuat 
prostește dacă biata minge nu ar fi crăpat de la forța colosală cu care 
o loveam. Era caraghios. Era minunat. 


Alţi recruți au aflat aceleași lucruri în cele mai ciudate moduri. În 
ziua a treia mă aflam în mulțimea care privea doi tipi angajaţi în cea 
mai palpitantă luptă de arte marţiale pe care o văzusem. Ce făceau 
cu trupurile ar fi fost imposibil de realizat cu flexibilitatea umană 
normală și în condiţii de gravitate standard. La un moment dat, unul 
dintre ei l-a trimis pe celălalt în colțul opus al camerei, dintr-un 
simplu pumn. Ei bine, în loc să rămână grămadă pe jos, cum aș fi 
făcut eu, tipul a făcut un salt înșurubat în spate, s-a îndreptat pe 
picioare și s-a aruncat asupra oponentului cu toată forța. Părea un 
efect special dintr-un film. Într-un fel, asta și era. 


Când lupta s-a sfârșit, amândoi au respirat adânc și au făcut o 
plecăciune protocolară unul către celălalt. Și imediat apoi s-au 
prăbușit unul în braţele celuilalt, plângând și râzând isteric în același 
timp. Este ciudat, minunat și înfricoșător în același timp să afli că 
ești atât de bun la ceva anume pe cât ţi-ai dorit, și încă mai mult 
decât atât. 


Unii au mers prea departe, bineînţeles. Am văzut cu ochii mei o 
femeie aruncându-se de la o înălțime ameţitoare, închipuindu-și ori 
că poate zbura, ori că va fi capabilă să aterizeze lin. Am aflat ulterior 
că și-a fracturat brațul drept, piciorul drept, maxilarul și și-a crăpat 
și țeasta. Oricum, era încă în viață după aterizare, ceea ce nu s-ar fi 
întâmplat pe Pământ. Mai mult, peste două zile era iarăși printre 
noi, bine mersi, ceea ce era mai degrabă o confirmare clară a 
tehnologiei medicale a Colonialilor decât o dovadă a forței de 
recuperare a femeii respective. Sper că a fost sfătuită să nu mai 
repete încercarea. 


Când nu se jucau cu trupurile, recruții se jucau cu minţile sau cu 
BrainPal, ceea ce era cam tot pe-acolo. Plimbându-mă pe navă 
întâlneam oameni stând pe jos, cu ochii închiși, dând alene din cap. 
Cred că ascultau muzică sau vedeau filme sau vreun concert, o 
reprezentație pentru un singur om dată de creierul său. Am făcut-o 
și eu pe când cercetam computerul navei, am găsit o compilație a 


tuturor desenelor animate create vreodată, atât în timpurile 
clasicului Warner, cât și ulterior, când personajele au devenit 
domeniu public. Am petrecut o noapte întreagă revăzând cum Wile 
E. Coyote ia bătaie. M-am oprit numai când Maggie mi-a cerut să 
aleg între ea și Road Runner. Am ales-o pe ea. Oricum, puteam să 
revin la Road Runner oricând. Îmi descărcasem toate desenele în 
Găoază. 


Strângerea legăturilor cu prietenii era altă activitate interesantă. 
Bătrânii Bășinoși știau că grupul nostru se afla în punctul de maxim, 
eram doar șapte străini, aduși împreună de o conjunctură temporară. 
Dar am devenit prieteni, ba chiar prieteni buni, în acea scurtă 
perioadă pe care am petrecut-o împreună. Nu exagerez cu nimic 
dacă afirm că am fost mai bun prieten cu Thomas, Susan, Alan, 
Harry, Jesse și Maggie decât cu oricine altcineva în fosta mea viață. 
Noi șapte am fost o gașcă. Și o familie, cu bune și rele. Am avut grijă 
unii de alţii, într-un univers care habar n-avea că existăm. 


Ne-am legat unii de alţii. Și am făcut-o fără programare specială de 
la Coloniali. Și, pe măsură de Henry Hudson se apropia de destinație, 
am știut că o să-mi fie dor de prietenii mei. 


- În această încăpere sunt acum 1022 de recruți. Peste doi ani, 400 
dintre voi vor fi murit. 


Locotenentul-colonel Higgee stătea din nou în fața sălii. De data 
aceasta, scena avea un fundal: Beta Pyxis III plutind în spatele lui, o 
bilă masivă de marmură striată cu dungi albastre, albe, verzi și 
maronii. Noi însă o ignoram și ne concentram asupra lui Higgee. 
Statistica sa macabră ne captivase toată atenţia, deși era abia 0600 și 
cei mai mulți dintre noi petrecuseră toată noaptea, știind că e ultima 
de libertate. 


-În anul al treilea, vor mai muri 100. Încă 150 în anii patru și cinci. 
După zece ani — da, recruți, vi se va cere să serviţi toți cei zece ani — 
750 dintre voi vor fi murit la datorie. Trei sferturi dintre voi — duși. 
Aceste cifre sunt statistici oficiale ale Forțelor Coloniale de Apărare 
pe ultimii nu zece sau douăzeci de ani, ci pe ultimii două sute de ani 
de activitate. 


Ascultam într-o tăcere mormântală. 


- Știu ce gândiţi acum, pentru că am gândit-o și eu când am fost în 
locul vostru. Vă gândiţi: „Ce dracu’ caut eu aici? Îl ascult pe tipul 
ăsta care-mi spune că în zece ani voi fi mort.“ Dar gândiţi-vă că 
acasă ați fi murit oricum în zece ani, fragili și bătrâni, o moarte 
inutilă. Puteţi muri în FCA. Unii probabil că veți muri în FCA. Dar 
moartea voastră nu va fi inutilă. Veţi fi murit pentru a proteja 
continuitatea umanităţii în universul nostru. 


Ecranul din spatele lui Higgee s-a albit, apoi a afișat un câmp de 
stele în trei dimensiuni. 


- Să vă explic unde ne aflăm, a spus Higgee, și pe când vorbea, 
câteva zeci de stele, dispuse aleator pe ecran, s-au colorat în verde. 


- Acestea sunt sistemele colonizate de oameni. lar acestea sunt cele 
în care știm că există rase de extratereștri cu tehnologie și condiții de 
viață comparabile cu ale noastre. 


De data asta sute de stele s-au colorat în roșu. Poziţiile umane erau 
încercuite. Asistenţa a început să murmure. 


- Omenirea are două probleme, a continuat locotenentul-colonel 
Higgee. Prima este lupta pentru colonizare pe care o duce cu 
celelalte specii dotate cu simţuri similare. Colonizarea este vitală 
pentru supraviețuirea umanității. Punct. Trebuie să colonizăm, altfel 
vom fi eliminaţi sau asimilați de alte rase. Competiţia este crâncenă. 
Omenirea are prea puțini aliați printre rasele simţitoare. Foarte 
puţine rase sunt aliate între ele, iar asta încă dinainte ca omul să 
pună piciorul pe stele. Oricât de bună părere aţi avea despre puterea 
diplomației, adevărul este că, practic, ne aflăm într-o luptă crâncenă 
și distrugătoare. Nu putem să oprim expansiunea și să așteptăm ca o 
soluție pașnică să împace nevoia de colonizare a tuturor raselor. 
Asta ar însemna să condamnăm umanitatea. Așa că trebuie să 
luptăm pentru a coloniza noi cât mai multe planete. 


A doua problemă este că atunci când găsim o planetă potrivită 
pentru traiul uman, ea este de obicei deja ocupată de forme 
inteligente de viață. Dacă este posibil, conlocuim cu băștinașii și 
încercăm să o facem în armonie. Din nefericire, de cele mai multe ori 


nu suntem bine veniți. E regretabil că se întâmplă asta, dar nevoile 
umanității sunt prioritatea noastră. Și așa se face că Forțele Coloniale 
de Apărare se transformă într-o forță invadatoare. 


Fundalul se schimbă din nou, cu imaginea lui Beta Pyxis III. 


— Într-un univers perfect n-am avea nevoie de FCA. Numai că nu 
trăim într-un univers perfect. lar FCA au trei obiective. Primul este 
de a proteja coloniile umane existente împotriva atacurilor și 
invaziilor. Al doilea este de a descoperi noi planete potrivite pentru 
colonizare și de a le apăra de încercările de preluare, colonizare și 
invaziile raselor competitoare. În fine, al treilea obiectiv este de a 
pregăti planetele pentru colonizarea umană. Ca soldați ai FCA vi se 
va cere să îndepliniți toate cele trei obiective. Nu este muncă ușoară, 
nici simplă, și nici pe departe curată. Dar trebuie făcută. 
Supraviețuirea umanității o cere. lar noi v-o cerem vouă. Trei sferturi 
dintre voi veţi fi morți în zece ani. În pofida îmbunătățirilor aduse 
corpului uman, armelor sau tehnologiilor, această proporție rămâne 
constantă. Dar moartea voastră la datorie va lăsa universul 
moștenire copiilor voștri, copiilor copiilor voștri, și tuturor copiilor 
omenirii, un loc liber în care să crească și să propășească. Este un 
cost mare, dar merită. Unii vă întrebaţi ce veti obține, concret, de pe 
urma serviciului militar. Ceea ce veți căpăta la terminarea stagiului 
va fi o viaţă nouă. Veţi intra în rândurile coloniștilor și o veți lua de 
la capăt, pe o lume nouă. Forțele Coloniale de Apărare vă vor 
susține și vă vor furniza toate cele necesare. Nu vă putem promite 
succes în noua viață, asta depinde de voi. Dar veți beneficia de un 
start bun și de gratitudinea coloniștilor. Sau puteţi să-mi urmați 
exemplul și să vă înrolați din nou. Aţi fi surprinși să aflați cât de 
mulți o fac. 


Beta Pyxis III a clipit scurt și a dispărut, lăsându-l pe Higgee singur 
în centrul atenției. 


- Sper că mi-ați ascultat sfatul și v-aţi distrat în săptămâna care a 
trecut, a zis el. Acum e momentul să începeți munca. Într-o oră veți 
părăsi nava Henry Hudson și veți fi transportați la bazele de 
antrenament. Ordinele vă vor fi trimise prin BrainPal. Acum vă 
puteți întoarce în cabine să vă împachetaţi lucrurile personale. Nu 
luați îmbrăcăminte, veți primi la bază tot ceea ce aveți nevoie. 
BrainPal vă vor informa unde să vă adunați pentru transport. Mult 


noroc, recruți. Domnul să vă aibă în pază. Să serviţi umanitatea cu 
onoare și cu mândrie. 


Și apoi locotenentul-colonel Higgee ne-a salutat. N-am știut cum să 
reacționez. Nici ceilalți. 


- Aţi primit ordinele, a mai spus Higgee. Sunteţi liberi. 


Noi șapte am rămas pe loc. 
- Aștia nu prea îţi lasă timp de „la revedere“, a spus Jesse. 


- Verificați-vă calculatoarele, a zis Harry, poate unii sunt trimiși la 
aceeași bază. 


Am verificat. Harry și Susan raportau la Baza Alpha, Jesse la Beta, 
Maggie și Thomas la Gamma, iar eu și Alan eram la Delta. 


- lată cum se despart Bătrânii Bășinoși, a spus Thomas. 
- Hai lasă, nu te smiorcăi, știai că se va întâmpla, a zis Susan. 


- Ba mă smiorcăi. Nu cunosc pe nimeni altcineva. Și o să-mi fie dor 
până și de tine, babo! 


- Uităm ceva, a intervenit Harry. Nu vom fi în același loc, dar putem 
păstra legătura. Avem BrainPal. Nu trebuie decât să creăm căsuțe 
poștale pentru fiecare. Clubul Bătrânilor Bășinoși. 


- Asta merge aici, pe navă, a spus Jesse. Dar nu știm dacă va 
funcţiona și când vom fi pe câmpul de luptă. E posibil să ne trimită 
în partea cealaltă a galaxiei. 


- Navele pot comunica între ele, via Phoenix, a precizat Alan. 
Fiecare navă are drone de salt care preiau ordinele de pe Phoenix și 
comunică permanent poziția navei. Transportă și poșta. Poate că va 
dura ceva vreme transmiterea mesajelor, dar tot ne vor găsi. 


- Ar fi ca și cum am trimite mesaje în sticlă, a spus Maggie. Mesaje 
cu putere mare de propulsie. 


- Hai s-o facem, a zis Harry, hai să menţinem mica noastră familie. 
Hai să ne căutăm, indiferent unde ne-am găsi. 


— Acum te smiorcăi și tu, a spus Susan. 


- Ţie n-o să-ți simt lipsa oricum, Susan, mergem în aceeași bază. De 
restul o să-mi fie dor. 


- Să facem un pact, am intervenit eu. Să rămânem Bătrânii Bășinoși, 
orice ar fi. Păzea, Universule! 


Mi-am întins mâna. Unul câte unul Bătrânii Bășinoși și-au pus 
mâinile peste a mea. 


- Dumnezeule, acum o să încep eu să mă smiorcăi, a murmurat 
Susan, punându-și palma deasupra celorlalte. 


- Eu mă abtin de la chestia asta, a mormăit Alan. 
Susan l-a pocnit ușor cu palma liberă. 


Am rămas cu toții cu mâinile unite mult timp. 


Partea a doua 


Şapte 


Pe un podiș, departe, pe Beta Pyxis III, soarele local, Beta Pyxis, 
tocmai își începea călătoria de fiecare zi pe bolta cerească. 
Compoziţia atmosferei dădea cerului o culoare de albastru cobalt, cu 
o tentă ușoară de verde. Un pic mai verde decât pe Pământ dar... 
totuși albastru. Pe întinderea podișului, iarba vălurea ușor, în tonuri 
purpurii și portocalii, sub briza dimineţii. Fiinţe asemenea păsărilor, 
cu două perechi de aripi, puteau fi zărite jucându-se în înalturi, 
încercând curenţii de aer și plonjând împotriva lor în volte haotice și 
spectaculoase. Era prima noastră dimineaţă, într-o lume străină, 
prima pe care eu sau tovarășii mei puneam piciorul. O dimineață 
superbă. Și dacă nu ar fi fost namila aceea de sergent-major, plin de 
spume și care să-mi mugească în urechi, ar fi fost perfect. Dar, vai, 
era acolo. 


- Hristoase răstignit pe-un băț de înghețată! a izbucnit acesta după 
ce s-a holbat mohorât la cei șaizeci de recruți din plutonul său. 


Recruţi care stăteau în poziții aproximative de drepți pe pista din 
macadam a aeroportului bazei Delta. 


- E clar că tocmai am pierdut bătălia pentru nenorocitul ăsta de 
univers... Mă uit la voi, oameni buni, și-mi sună în afurisitul ăsta de 
cap doar cuvintele „ne-am dus dracului“. Dacă voi sunteţi tot ceea 
ce poate da mai bun Pământul, înseamnă că a venit vremea să ne 
punem capră și să ne luăm câte un tentacul drept în cur. 


Remarca lui a stârnit câteva chicoteli involuntare printre recruți. 


Sergentul-major Antonio Ruiz părea parașutat dintr-un studio de 
film. Era exact cum te-ai fi așteptat să fie un sergent de instrucție: 
mătăhălos, furios și agresiv, într-un mod pitoresc, din prima clipă. 
Fără îndoială că în următoarele secunde urma să se înfigă într-unul 
dintre recruții amuzați, să-i zbiere câteva cuvinte tari, apoi să-l pună 
pe nefericit să execute o sută de flotări. Doar asta era imaginea pe 
care o aveam în minte după ce ne uitaserăm timp de șaptezeci de ani 
la filme de război. 


- Hahaha, a izbucnit în râs sergentul-major Antonio Ruiz. Să nu vă 
treacă prin cap ideea că nu știu ce gândiţi, rahaţi cu ochi. Știu că pe 
moment îmi apreciați interpretarea. Încântător și amuzant! Sunt 
exact ca toți sergenții de instrucție pe care i-ați văzut prin filme... Dar 
eu nu-s dintre cei amuzanțţi! 


Chicotele s-au oprit. Ultimele cuvinte nu făceau parte din scenariu. 


- Nu pricepeți!... Aveţi impresia că vorbesc astfel pentru că așa se 
presupune că trebuie să fie un sergent de instrucție. Aveţi impresia 
că după câteva săptămâni de tăvăleală, fațada asta de mitocan 
arțăgos, dar corect, o să alunece de pe mutra mea și o să încep să vă 
dau de înțeles că m-aţi impresionat. lar la sfârșitul instrucției vă 
imaginati că am să dau dovada că mi-aţi câștigat respectul meu 
ranchiunos. Aveţi impresia că vă voi mulțumi plin de afecțiune, la 
sfârșit, când vă veți duce să faceţi universul un loc mai sigur pentru 
oameni, încrezători că am scos din voi luptători mai buni, 
deopotrivă bărbaţi și femei. Impresia voastră, doamnelor și 
domnilor, este complet și irevocabil de tot căcatul. 


Sergentul-major Antonio Ruiz se plimba agale prin fața noastră. 


- Impresia voastră este de căcat pentru că, spre deosebire de voi, eu 
am fost prin univers. Am văzut cu ce ne confruntăm. Am văzut 
bărbaţi și femei, oameni pe care îi cunoșteam, transformați în bucăți 
de carne, dar care mai erau în stare să urle. În prima mea misiune, 
mi-am văzut ofițerul comandant transformat într-un afurisit de 
prânz pentru extratereștri. Am privit cum futuții ăia l-au înhăţat, l- 
au țintuit de pământ, pe urmă l-au hăcuit în felii, i-au scos matele și i 
le-au halit cu lăcomie, apoi l-au târât sub pământ înainte ca vreunul 
dintre noi să poată schița un gest cât de mic. 


Un sughiţ de râs, undeva în spatele meu. Sergentul-major Antonio 
Ruiz s-a oprit și a ridicat capul. 


- Așa... unul dintre voi crede că glumesc. Întotdeauna se găsește câte 
un muist idiot din ăsta. De aceea ţin asta la îndemână. Activează 
acum, spuse el și deodată, în fața fiecăruia dintre noi, a apărut un 
ecran video. 


M-am simţit un pic dezorientat până când mi-am dat seama că Ruiz 
îmi activase de la distanță sistemul BrainPal, trecându-l pe modul de 
redare video. Imaginile păreau luate printr-o cameră de cască. Am 
văzut câțiva soldaţi ascunși într-o vizuină, în pământ, și discutând 
despre marșul pe care urmau să-l facă a doua zi. Apoi, unul dintre 
soldați s-a oprit și a pus o mână pe sol. A privit în sus, la ceilalți, cu 
ochii plini de teamă și a zbierat „vineee“. În secunda următoare, 
pământul s-a surpat sub picioarele lui. 


Ce a urmat s-a petrecut atât de repede, încât nici răsucirea 
instinctivă a capului celui care filma nu a fost suficient de rapidă 
pentru a rata scena. Nu a fost plăcut deloc. Unul dintre recruți 
începuse să vomite, ca o ironie, exact cum făcea în film posesorul 
camerei. Din fericire, filmul s-a oprit imediat după momentul ăsta. 


- Nu mai sunt atât de amuzant, nu-i așa? Nu mai sunt sergentul ăla 
de instrucție, bășcălios și plin de poante, nu-i așa? Nu mai sunteți 
într-o parodie militară, așa-i? Bun venit în căcatul ăsta de univers. 
Universul este un loc în care aţi cam belit-o, prieteni. Și nu vă 
vorbesc așa doar ca să dau sare și piper unei rutine de instrucție. 
Omul care a fost feliat și tranșat era unul dintre cei mai buni 
luptători pe care am avut privilegiul să-l cunosc. Niciunul dintre voi 
nu se compară cu el. Aţi văzut ce a păţit. Gândiţi-vă ce vi se va 
întâmpla vouă. Vă vorbesc astfel pentru că sincer cred, în adâncul 
meu, că dacă voi sunteți cei mai buni pe care omenirea îi poate oferi, 
suntem, la modul magnific și total, futuți cu toții. Acuma mă 
credeți? 


Unii dintre noi au reușit să murmure un „Da, domnule“ sau ceva pe 
acolo. Ceilalţi încă derulau în minte scena eviscerării, fără ajutorul 
lui BrainPal. 


- Domnule?! Domnule?!... Sunt un afurisit de sergent-major, căcați 


cu ochi! Și muncesc aici pentru a trăi! O să-mi răspundeți cu „Da, 
domnule sergent-major“ sau cu „Nu, domnule sergent-major“ după 
caz. Aţi înțeles? 


- Da, domnule sergent-major! am răspuns cu toții. 
- Puteţi mai bine decât atât! Din nou! 
- Da, domnule sergent-major, am zbierat. 


Iar unii dintre noi aproape că erau pe punctul de a izbucni în 
lacrimi, judecând după vocile lor. 


— În următoarele douăsprezece săptămâni, sarcina mea este să încerc 
să vă instruiesc astfel încât să fiți soldați. Și, pe Dumnezeul meu, am 
s-o fac. Am de gând s-o fac în ciuda faptului că pot spune de pe 
acum că niciunul dintre voi, labe triste ce sunteți, nu meritati o 
asemenea provocare. Vreau ca fiecare dintre voi să ia bine aminte la 
ce vă spun. Nu suntem într-o armată de modă veche, de pe Pământ, 
acolo unde sergentul de instrucție trebuie să-l facă pe dolofan atlet, 
să arunce cu mușchi pe slăbănog sau să-l educe pe imbecil. Fiecare 
aveţi o anume experiență, iar corpurile voastre sunt în formă 
maximă. Poate vă gândiţi că asta face munca mea mai ușoară. 
Nici...De... Cum... Fiecare dintre voi aveţi în spate șaptezeci și cinci 
de ani de obiceiuri proaste sau credințe personale în nug’ ce 
drepturi. De toate astea trebuie să vă scap în trei luni belite. Fiecare 
dintre voi își imaginează că noul corp este un fel de jucărie nou- 
nouță. Mda, știu cam ce-ați făcut în ultima săptămână. V-aţi futut ca 
niște maimute turbate. Ia ghiciţi voi acum... Joaca s-a terminat. În 
următoarele săptămâni, o să vă considerați norocoși dacă o să 
apucaţi să vă masturbați la dușuri. Jucăriile astea noi-nouțţe or să fie 
puse la treabă, drăgălașele mele. Pentru că trebuie să scot soldați din 
voi. Și asta va fi o muncă nonstop. 


Ruiz începuse să se plimbe iarăși prin fața noastră. 


- Vreau ca un lucru să fie clar. Nu-mi place și nici n-o să-mi placă de 
vreunul dintre voi. De ce? Pentru că, în ciuda muncii depuse de 
mine și de personalul meu aici, în mod inevitabil o să ne faceți, în 
final, pe toți, să arătăm nasol. Și asta mă doare. Nu pot dormi 
noaptea știind că, indiferent cât mă voi strădui să vă învăţ ceea ce 


trebuie, inevitabil veți da greș și veți înșela așteptările celor care 
luptă alături de voi. Tot ceea ce pot să fac cât mai bine este să mă 
asigur că, odată plecaţi, să nu faceți praf plutonul în care o să fiți. 
Așa... dacă vreunul dintre voi crapă, dar restul plutonului rămâne în 
picioare, am să consider munca mea ca fiind un succes! 


Ruiz făcu o scurtă pauză, cât să-și umple plămânii cu aer. 


- Acum să nu vă imaginati că am eu vreun soi de ură gratuită 
pentru toți. Vreau să vă asigur că nu este cazul. Fiecare dintre voi va 
da greș. Dar fiecare o va face în felul lui, unic și personal. Așa că 
fiecare mă va scoate din sărite pentru motive clare. Chiar și acum 
aveţi anumite trăsături care mă irită. Mă credeți? 


- Da, domnule sergent-major! 


- Da, pe dracu’! Unii dintre voi își închipuie că nu vor ajunge să fie 
obiectul urii mele, ci alţii vor cădea de fraieri... 


Sergentul-major își îndreptase mâna spre răsărit. 


- Folosiţi-vă ochișorii cei noi și admiraţi turnul acela de 
transmisiuni... Ăla de pe orizont, care abia se zărește. Este la o 
distanţă de zece kilometri, doamnelor și domnilor. Acum am de 
gând să vă descos pe fiecare și să vă demonstrez că nu sunteți în 
stare decât să mă enervați. În momentul în care am să descopăr la 
fiecare motivul pentru care îmi este nesuferit, respectivul va trebui 
să pornească în galop spre turn. Dacă nu sunteți înapoi, cu totii, într- 
o oră, mâine o luăm de la capăt. S-a înțeles? 


- Da, domnule sergent-major! 


Mi-am dat seama că unii dintre noi deja își făceau anumite calcule în 
minte. Sergentul ne ceruse să alergăm în câteva minute întreaga 
distanță, dus-întors. Aveam o bănuială că mâine urma să avem parte 
de același meniu. 


- Care dintre voi a făcut parte dintre forțele armate pe Pământ? Un 
pas înainte. 


Șapte recruți au ieșit din linie. 


- Băga-mi-aş să-mi bag... Nimic nu urăsc mai tare pe lumea asta 
decât un recrut veteran. O să trebuiască să muncesc dublu cu voi, ca 
să vă scot din tigve tot căcatul pe care l-aţi învăţat acasă. Pentru că 
voi, labe triste, acasă v-aţi bătut unii cu alţii. Și încă într-un mod 
jalnic. Da, dom'le. Bineînţeles că am urmărit întregul Război 
Subcontinental. Rahat! V-a luat șase ani ca să înfrângeți o armată de 
desculți. Și asta abia după ce ați umblat la cutia cu maimuțe. 
Bombele atomice sunt pentru pizde. Pizde. Dacă FCA ar fi luptat așa 
cum ați făcut-o voi, știți unde ar fi fost întreaga omenire acum? Vă 
spun eu... Pe un nenorocit de asteroid, râcâind niște alge amărâte de 
pe pereții tunelurilor... Și care dintre voi, găoazelor, a fost la 
infanteria marină? 


Doi dintre cei șapte au făcut încă un pas înainte. 


- Voi, labagiilor, sunteţi catastrofe. Voi, imbecililor, aţi omorât mai 
mulți soldați FCA decât orice altă specie de extratereștri. Și asta 
făcând lucrurile în maniera infanteriei și nu cum ar fi trebuit să fie 
făcute. Probabil că aveati și tatuajele acelea, „Semper Fi“, pe vechile 
corpuri, nu-i așa? Nu-i așa?! 


- Da, domnule sergent-major! au răspuns cei doi. 


- Mare noroc aveţi că au rămas acolo. Pentru că dacă descopăr vreun 
astfel de tatuaj la cineva, jur că am să-l jupoi cu mâna mea. Să nu vă 
imaginati că n-am s-o fac. Pentru că aici, spre deosebire de fututa 
voastră de infanterie, eu sunt Dumnezeu! Aș putea să-mi fac o 
plăcintă din matele voastre... Și singura chestie care mi s-ar spune ar 
fi să chem un recrut cu o găleată și un mop, ca să curețe mizeria. 


Ruiz se dădu un pas înapoi ca să ne cuprindă pe toți cu vederea. 


- Asta este armata adevărată, doamnelor și domnilor. Nu sunteţi la 
marină sau la aviație sau la infanterie. Sunteţi FCA. Și dacă vreunul 
dintre voi va uita asta, am să fiu prin preajmă ca să-i aduc aminte. 
Fuga marș! 


Cei șapte au zbughit-o spre turn. 


- Mda... la să vedem... Care ești homosexual? 


Patru recruți au făcut pasul înainte. Printre ei și Alan, care stătuse 
lângă mine până atunci. 


- Unii dintre cei mai buni soldați din întreaga istorie au fost 
homosexuali, a comentat Ruiz. Alexandru cel Mare, Richard Inimă 
de Leu... Spartanii chiar aveau o falangă alcătuită în întregime din 
homosexuali. Mergeau pe ideea că fiecare dintre ei ar fi luptat mai 
bine, ca să-și protejeze amantul, decât ar fi făcut-o pentru un 
camarad oarecare. Unii dintre cei mai buni soldați pe care i-am 
cunoscut personal erau la fel de bizari ca o bancnotă de trei dolari. 
Ai dracului de buni... Dar vă anunţ că v-aţi ales prost momentul să 
vă spovediți. Am luptat de trei ori, în momente foarte împuțite, 
alături de câte un homosexual. Și, de fiecare dată, bulangiul 
respectiv alegea taman momentele alea ca să-mi spună că mă 
iubește. Lucru total inadecvat. Hoarde de extratereștri mă aveau în 
vedere să-mi sugă creierii, iar colegul găsea de cuviință ca, în acele 
clipe, să vorbim despre sentimente. Ca și cum nu aș fi fost deloc 
ocupat... Ca recomandare... Dacă se încinge tărâța în voi, rezolvați-vă 
înainte de misiuni. Nu în momentul în care niște creaturi tocmai 
încearcă să vă belească. Fuga marș! 


Au ţâșnit ca din pușcă. 
— Acuma... cine se crede minoritar? 
Zece recruți au ieșit din linie. 


- Minoritari pe dracu’! Băi găoazelor, v-aţi uitat de jur împrejur? Aici 
toată lumea e verde. Nu există minorități. Vreti să faceți parte dintr-o 
futută de minoritate? Foarte bine. Sunt douăzeci de miliarde de 
oameni risipiţi prin univers. Pe de altă parte, sunt patru mii de 
miliarde de membri ai altor specii raționale. Și fiecare dintre aceștia 
nu vrea altceva decât să vă gătească la micul dejun. Ca să vorbim 
numai despre cei pe care-i cunoaștem. Primul dintre voi, pui de lele, 
care aveți de gând să vă constituiți în vreo minoritate, va încasa un 
mare șut în curu-i oropsit. Un mare șut de la piciorul meu latino. 
Valea! 


Au luat-o imediat la goană. 


Și tot așa... Ruiz a găsit nod în papură creștinilor, evreilor, 


musulmanilor, dar și ateilor, funcționarilor guvernamentali, 
medicilor, avocaților, profesorilor, ocnașilor, iubitorilor de animale, 
deţinătorilor de arme, cunoscătorilor de arte marțiale, iubitorilor de 
lupte libere și, în mod ciudat, celor care au practicat dansul sincron. 
O dată pentru că-l enervau pur și simplu. Și, în plus, îl enervau 
pentru că, iată, se găsise cineva care să intre în categoria aceea. 
Grupuri sau perechi sau singuri, recruții se lăsau beliți de către 
sergent și porneau la trap spre turn. În cele din urmă, am intrat în 
colimator. 


- Să fiu al naibii! A mai rămas un singur cap de pulă... 

- Da, domnule sergent-major! am zbierat din toți rărunchii. 

— Îmi este greu să cred că nu te-ai potrivit până acum în nicio 
categorie din alea care mă scot din minți... Am bănuiala că vrei să te 
sustragi de la o minunată alergare matinală. 


- Nu, domnule sergent-major! am răcnit cât am putut de tare. 


- Pur și simplu nu accept să nu existe vreun motiv pentru care să 
nu-mi fii antipatic... De unde ești? 


- Ohio, domnule sergent-major! 


Ruiz își boti fața. Nimic de care să se agate. Ohio era, categoric, cel 
mai inofensiv loc de pe Pământ și asta părea să fie în folosul meu. 


- Și cum ţi-ai câștigat pâinea, recrut? 

- Am fost propriul meu patron, domnule sergent-major! 
- Adică ai fost ce? 

- Am fost scriitor, domnule sergent-major! 


Un rânjet sumbru s-a întins pe mutra sergentului. Cu siguranță că 
ăia de lucraseră cu cuvintele erau din specia celor care îl scoteau din 
sărite. 


- Spune-mi că scriai povești, recrut. Am mare pică pe romancieri. 


- Nu, domnule sergent-major! 

- Hristoase mare... dar ce scriai? 

- Texte pentru reclame, domnule sergent-major! 
- Reclame? Și ce mizerii ai promovat, recrut? 


- Cea mai celebră reclamă a mea a fost pentru Willie Wheelie, 
domnule sergent-major! 


Willie Wheelie fusese mascota pentru Anvelope Nirvana, cei care 
făceau anvelope pentru vehiculele de top. Eu creasem ideea de bază 
precum și sloganul. Mai departe se ocupaseră graficienii firmei. 
Campania Willie Wheelie, printr-o coincidenţă fericită, demarase 
exact în momentul în care lumea reîncepea să arate un interes aparte 
pentru motociclete. Moda aceea durase câțiva ani buni, iar Willie 
adusese o grămadă de bani pentru Nirvana. Mascota, jucăriile de 
pluș Willie, tricourile inscripționate cu Willie și așa mai departe. Ba 
chiar se încercase realizarea unui spectacol pentru copii, cu mascota 
Willie ca personaj principal, dar, în cele din urmă, nu se finalizase 
nimic. Pe de altă parte, succesul lui Willie se răsfrânsese și asupra 
mea și mi-a adus mulțime de clienți. Willie îmi purtase noroc. Până 
în fața sergentului Ruiz, se părea. 


Brusc, acesta se proțăpi în fața mea și urlă: 
- Tu ești creierul din spatele mascotei Willie Wheelie? 
- Da, domnule sergent-major! 


Simţeam o plăcere perversă să zbier la un milimetru de fața 
sergentului. Acesta m-a studiat preț de câteva secunde, disecându- 
mă cu privirea și făcându-mă să tremur. Apoi a mârâit, s-a dat 
îndărăt și a început să-și descheie cămașa. Eram deja îngrijorat, dar 
imediat ce s-a dezbrăcat am fost speriat de-a dreptul. Mi-a arătat 
umărul drept. 


— Recrut! Spune-mi ce vezi pe umărul meu? 


M-am holbat la el și am gândit: așa ceva nu se poate. 


- Văd un tatuaj cu Willie Wheelie, domnule sergent-major! 


- Chiar așa! O să-ți spun o poveste, recrut... Pe Pământ am fost 
căsătorit cu o nenorocită de scorpie. Cea mai veninoasă viperă. Dar 
în așa hal mă avea în puterea ei încât, deși căsătoria cu ea durea 
precum doare moartea prin tăiere cu o coală de hârtie, am vrut să- 
mi iau zilele în momentul în care a băgat divorț. Eram într-o stație, 
meditând dacă să mă azvârl în fața primului autobuz care ar fi 
apărut, când am zărit pe partea cealaltă a drumului o reclamă cu 
Willie Wheelie. Știi ce zicea reclama aia? 


- „Uneori trebuie să-ți vezi de drum“, domnule sergent-major! 
Sloganul acela îmi luase cinșpe secunde să-l scriu. Ce mică-i lumea! 


- Exact. Citind reclama aia am avut O Revelaţie. Am știut atunci că 
trebuie să-mi văd de drum. Am divorțat de lifta aia de nevastă-mea, 
am cântat o odă a bucuriei, mi-am vârât toate catrafusele într-o 
pereche de coburi și am șters-o. Din acea binecuvântată zi, Willie 
Wheelie a fost blazonul meu. Simbolul meu pentru libertatea 
personală sau de exprimare. Willie mi-a salvat viața, recrut, și 
pentru asta îi voi fi veșnic recunoscător. 


- Cu plăcere, domnule sergent-major! am răcnit. 


— Recrut, sunt onorat că am avut șansa ca să te cunosc. În plus, ești 
primul recrut din cariera mea care nu m-a scos imediat din sărite. 
Nu pot să-ți spun cât de mult mă enervează acest lucru. Oricum, mă 
încălzește ideea că în viitorul imediat, poate în orele următoare, vei 
face ceva nasol și care să-mi urce tot sângele în cap. Și ca să mă 
asigur că așa vei face, te numesc comandant de pluton. Este o 
sarcină ingrată, care nu are nicio parte bună. Pentru că va trebui să-i 
călărești pe fututii ăia de recruți de două ori mai mult decât am s-o 
fac eu. Pentru că la fiecare boacănă pe care o va face cineva, vei fi și 
tu vinovat. Te vor uri, te vor dispreţui, te vor mânca pe la spate, iar 
eu voi fi mereu în preajmă să-ți ofer o porţie de rahat în plus ori de 
câte ori ei vor reuși să-ți facă viața amară. Ce părere ai, recrut? 
Vorbește liber! 


— Se pare că am belit-o, domnule sergent-major! 


- Chiar așa este, recrut. Dar ai belit-o din momentul în care ai 
aterizat în plutonul meu. Acuma, fuga marș. Nu putem să lăsăm 
plutonul fără comandantul său. 


- Nu știu dacă să te felicit sau să îmi fie frică de tine, mi-a spus Alan 
în vreme ce ne îndreptam spre sala de mese, pentru micul dejun. 


- Și una, și alta. Deși ar fi mai rezonabil să fii speriat. Eu unul sunt... 
Aha, iată-i. 


l-am arătat un grup de cinci recruți: trei bărbați și două femei, 
adunați în fața sălii de mese. 


Ceva mai devreme, pe când alergam spre turnul de transmisiuni 
aproape mă izbisem de un copac din pricina lui BrainPal, care îmi 
acoperise câmpul vizual cu un mesaj. Am reușit cu greu să evit 
coliziunea și i-am comandat lui Găoază să comute mesajul pe modul 
vocal. 


„Numirea lui John Perry în funcția de comandant al plutonului de 
instrucție 63 a fost procesată. Felicitări pentru avansare. De acum ai acces 
la toate fișierele și informaţiile furnizate de sistemul Brain Pal despre 
recruții plutonului de instrucție 63. Atenţie! Aceste informaţii pot fi folosite 
doar în scop de serviciu. Accesarea fișierelor și informaţiilor în alte scopuri 
decât cel militar pot conduce la retragerea funcției de comandant de pluton, 
precum și la deferirea către Curtea Marţială din cadrul bazei.“ 


- Strașnic, am exclamat sărind peste un șanț. 


„Va trebui să prezinți sergentului-major Ruiz propunerile tale pentru 
comandanții de grupă, imediat după micul dejun. Dorești să accesezi 
fișierele și datele legate de pluton?“ 


Am dorit. Asta am și făcut. Găoază mi-a livrat, în mare viteză, toate 
informaţiile și detaliile legate de fiecare recrut în parte. Și asta în 
vreme ce alergam. Până am ajuns la turn, restrânsesem lista la 
douăzeci de potenţial candidați. lar până am ajuns înapoi la bază, 
deja împărțisem plutonul în cinci grupe, fiecare grupă cu un 
comandant desemnat. Plus încă o grupă al cărei comandant ar fi 


trebuit să fiu tot eu. Noua schemă am trimis-o, apoi, celor cinci 
numiți de mine la comanda grupelor, precum și convocarea lor în 
sala de mese. BrainPal promitea să fie o unealtă de nădejde. 


Am reușit să fiu la bază în cincizeci și cinci de minute fără să ajung 
vreun alt recrut din urmă. Găoază mi-a raportat, de altfel, că, din tot 
plutonul, cel mai lent fusese, culmea, unul dintre foștii pușcași 
marini. Acesta reușise să scoată un timp de cincizeci și opt de 
minute. Se părea că nu mai era necesar să alergăm și mâine către 
turnul de comunicații. Cel puţin nu pentru că am fi fost lenți. Eram 
convins că sergentul Ruiz ar fi putut găsi vreun alt motiv, oricând. 
Tot ce puteam spera și încerca era să nu fiu eu acel motiv. 


Cei cinci ne-au zărit, pe mine și pe Alan, și s-au apropiat de noi. Trei 
dintre ei m-au salutat imediat, urmaţi cumva dintr-un reflex de 
turmă și de ceilalți doi. Le-am răspuns la salut și am zâmbit. 


- Nu vă îngrijoraţi, le-am spus celor doi care mă salutaseră ezitând. 
Și pentru mine este o chestie nouă. Haideţi să ne așezăm la masă și 
să discutăm unele lucruri. 


- Vrei să plec? m-a întrebat Alan, în vreme ce stăteam la coadă. 
Probabil că o să ai destule de vorbit cu ei. 


- Nu pleca, vreau să rămâi. Am nevoie de părerea ta cu privire la cei 
cinci. În plus, am vești noi pentru tine. Ești locţiitorul meu în 
propria-mi grupă. Și, având în vedere că am un pluton de îngrijit... 
Tu vei fi liderul grupei mele. Sper că nu ai nimic împotrivă. 


- Mă descurc eu, a zâmbit Alan. Mulţumesc pentru că m-ai luat la 
tine în grupă. 


- Ce farmec ar mai avea șefia dacă nu m-aș putea răsfăța cu 
favoritisme inutile? In plus, atunci când am să pic, o să fii pe 
aproape ca să-mi netezești căderea. 


- Am înțeles... Voi fi airbagul carierei tale militare. 


Sala de mese era plină ochi, dar am reușit cumva să ne așezăm toți 
șapte la o masă. 


- Prezentările mai întâi, le-am spus. Să ne cunoaștem unii pe alții. 


Numele meu este John Perry și, pentru moment, sunt comandantul 
plutonului. 


Apoi l-am arătat pe Alan. 

- El este Alan Rosenthal. Locţiitorul meu de grupă. 
Au început să se prezinte, pe rând. 

- Angela Merchant. Din Trenton, New Jersey. 

- Terry Duncan, Missoula, Montana. 

— Mark Jackson, St. Louis. 

— Sarah O'Connell, Boston. 

- Martin Garabedian, Sunny Fresno, California. 


- Ei bine... Nici nu suntem din toate zările, le-am spus, iar câțiva au 
chicotit. 


Ceea ce era de bine. 


- O să fiu scurt. Altminteri o să se vadă că de fapt habar n-am ce 
naiba trebuie să fac. Voi cinci aţi fost selecționați deoarece am găsit 
în datele voastre lucruri care mă fac să cred că aveți abilități de 
conducători. Angela a fost director executiv. Terry a avut grijă de o 
fermă de vite. Mark a fost colonel în armată și, cu tot repectul pentru 
sergentul Ruiz, cred că asta constituie un avantaj. 


- Mă bucur să aud asta, mi-a răspuns Mark. 


- Martin a fost consilier local în Fresno. lar Sarah a predat la 
grădiniță mai bine de treizeci de ani, ceea ce o face, în mod automat, 
cea mai calificată dintre noi toți. 


Alte râsete. Frate, eram pe val... 


— Voi fi cât se poate de sincer... Nu am de gând să fiu zbir cu voi. 
Ruiz a ocupat postul ăsta, eu aș fi doar o jalnică imitație. Nu este 
genul meu. Nu știu nici ce gen de comandă va fi aplicat. Tot ce vreau 


este să faceți tot ceea ce trebuie făcut, astfel încât să fiți în fruntea 
recruților și să trecem cu toții cu bine de cele trei luni de instrucție. 
Nu vreau neapărat să fiu comandant de pluton. Ceea ce vreau este 
să mă asigur că fiecare recrut va căpăta toate abilitățile necesare 
pentru a supraviețui... acolo. Filmulețul prezentat mai devreme de 
Ruiz m-a cam pus pe gânduri. Sper că și pe voi la fel. 


- Dumnezeule, și încă bine de tot, a răspuns Terry. L-au ciopârțit pe 
nenorocitul acela ca pe o vită. 


- Aș fi vrut să ne arate asta înainte să semnăm... Poate că aș fi 
preferat să îmbătrânesc, a continuat imediat Angela. 


- E război, lucruri din astea se întâmplă, a consolat-o Mark. 


- Haidem să facem ceea ce trebuie făcut astfel încât oamenii noștri să 
se poată descurca... Bun... Am împărțit plutonul în șase grupe. Eu 
sunt comandantul grupei A. Angela, tu ai grupa B. Terry, tu comanzi 
grupa C. Mark, ești cu grupa D, Sarah are grupa E, iar Martin grupa 
F. Am acordat fiecăruia dintre voi dreptul de a vedea informațiile 
despre oricare om din grupă, cu ajutorul lui BrainPal. Alegeți-vă 
fiecare locţiitorii și trimteți-mi datele până în prânz. Păstraţi 
disciplina între voi și instrucția va decurge mai ușor. Din punctul 
meu de vedere, singurul motiv pentru care v-am ales, oameni buni, 
este ca eu să nu am nimic de făcut. 


- Decât să comanzi grupa ta, a observat Martin. 
- Aici intervin eu, i-a explicat Alan. 


-O să ne întâlnim în fiecare zi, la prânz. Celelalte mese o să le ia 
fiecare cu grupa sa. Dacă aveți ceva despre care trebuie să știu, mă 
contactaţi imediat. Dar aştept de la voi să vă rezolvați problemele 
singuri. Atât cât se poate. Așa cum am spus, nu am de gând să fiu 
un zbir. Dar, și la bine, și la rău, sunt comandantul acestui pluton și 
ceea ce spun eu aia se face. Dacă simt că lucrurile nu merg cum 
trebuie, am să vă înștiințez pe voi mai întâi. Și dacă nimic nu se 
schimbă am să vă înlocuiesc acolo unde este cazul. Nu este nimic 
personal, nu am nimic cu voi. Dar vreau să fim cât se poate de bine 
pregătiți astfel încât să ne putem descurca acolo. Vi se pare corect? 


Au dat din cap cu toții. 


- Excelent! le-am răspuns și am ridicat paharul. Să tostăm pentru 
Plutonul 63. Să rămânem cu toții împreună. 


Au ridicat paharele și au ciocnit. Apoi am început să mâncăm și să 
sporovăim. Lucrurile se așezau bine, m-am gândit. 


Nu mi-a luat mult până mi-am schimbat părerea. 


Opt 


Ziua pe Beta Pyxis era de douăzeci și două de ore, treizeci de minute 
și douăzeci și patru de secunde. Aveam doar două ore de somn la 
dispoziție. 


Am descoperit acest detaliu plin de farmec încă din prima noapte, 
când Găoază mi-a făcut creierii praf cu un semnal sfredelitor. Atât 
de brutal încât am căzut din pat. Evident, patul meu era cel de sus. 
M-am asigurat că nu mi-am rupt nasul și am început să citesc 
mesajul care îmi flutura în fața ochilor. 


Comandant John Perry, te informez că mai sunt — și am văzut un 
ceas care arăta un minut și patruzeci și opt de secunde — până când 
sergentul-major Ruiz însoțit de asistenții săi va intra în 
dormitoare. Se așteaptă de la tine ca plutonul să fie treaz și 
pregătit. Oricare recrut care nu va fi gata va suporta o corecție 
disciplinară și va fi notat ca un minus pentru tine. 


Am trimis imediat mesajul către comandanții de grupe prin rețeua 
de comunicaţii pe care o creasem cu o zi în urmă. Am trimis și un 
mesaj de alarmă către întregul pluton și am aprins luminile. Au 
urmat câteva momente destul de comice, când toţi recruțţii au sărit 
ca arşi, treziți de sunetele alarmei pe care doar ei le puteau auzi. Cei 
mai mulți păreau dezorientați. Împreună cu șefii de grupe, i-am dat 
jos din pat pe cei care încă mai trăgeau de ei. În mai puţin de un 
minut, întregul pluton era în picioare și pregătit. Am avut chiar 
câteva secunde la dispoziție ca să mă asigur că fiecare stătea în 
poziție de drepți lângă patul său și să-i conving pe câțiva dintre ei că 


nu era tocmai momentul potrivit să se ceară la baie. Ci să stea 
dracului încremeniți lângă paturi, ca să nu-l stârnească pe Ruiz. 


Nu că ar fi avut vreo importanţă. 
- Ai' să-mi bag... Perry! 
- Da, domnule sergent-major! 


- Ce naiba aţi făcut în cele două minute de avertisment? V-aţi luat-o 
la labă? Plutonul este nepregătit! Oamenii nu sunt echipați pentru 
instrucția pe care o au programată. Ce scuze ai? 


- Domnule sergent-major, mesajul spunea ca plutonul să fie pregătit 
atunci când veţi ajunge în dormitor. Nu spunea nimic despre 
echipare. 


- Dumnezeule, Perry! Nu crezi că echiparea face parte din a fi 
pregătit? 


- Nu-mi permit să cred, domnule sergent-major! 
- Nu-ţi permiti să crezi? Te dai ciumec, Perry? 
- Nu, domnule sergent-major! 


- Atunci să-ți permiti să scoţi plutonul afară, pe platoul de adunare, 
Perry. Ai patru'ș'cinci de secunde... Executarea! 


- Grupa A! am zbierat și am luat-o la goană, rugându-mă la 
Dumnezeu ca oamenii să mă urmeze. 


Pe când ieșeam pe ușă, am auzit-o pe Angela răcnind la grupa B 
ordinul să o urmeze. O alesesem bine. Am ajuns pe platou, iar grupa 
mea s-a aliniat în spate. Imediat, Angela și oamenii ei s-au aliniat la 
dreapta mea. Apoi au urmat Terry și ceilalți. Ultimul om din grupa 
F a intrat în formație în secunda patruzeci și patru. Era chiar umitor. 
Pe întregul platou, la fel ca noi, alte plutoane se căzneau să se 
alinieze. Și, la fel ca noi, niciun pluton nu era echipat pentru 
instrucție. M-am simţit ușurat. 


— Perry! Cât este ora? 


Am accesat BrainPal. 

- Zero unu zero zero, timp local, domnule sergent-major! 
- Uluitor, Perry... știi să spui ora. Când s-a dat stingerea? 
- La douăzeci și unu zero zero, domnule sergent-major! 


- Iarăşi corect! Unii dintre voi se pot întreba de ce v-am scos afară 
doar după două ore de somn. Suntem cumva cruzi? Sadici? 
Încercăm să vă facem praf? Răspunsul la aceste întrebări este: da, așa 
suntem. Dar nu acestea sunt motivele pentru care v-am trezit. 
Motivul este acela că nu aveţi nevoie de mai mult de două ore de 
somn. Mulțumită noilor corpuri, e destul dacă dormiți doar două 
ore. În ultimele zile ați dormit opt ore pentru că așa erați obișnuiți. 
De acuma, gata, doamnelor și domnilor. Somnul vostru îmi risipește 
timpul meu. Două ore sunt destul, prin urmare două ore aveți voie... 
Bun... Cine poate să-mi spună de ce v-am alergat ieri douăzeci de 
kilometri într-o oră? 


Unul dintre recruți a ridicat mâna. 
- Te ascult, Thompson. 


Fie memorase numele fiecărui recrut din pluton, fie BrainPal îi 
„sufla“ informațiile necesare. Sincer, nu aș fi pariat pe vreuna din 
variante. 


- Ne-aţi alergat pentru că ne urâţi pe fiecare din motive individual 
fundamentate, domnule sergent-major! 


- Excelent răspuns, Thompson. Chiar dacă parțial corect. V-am 
alergat douăzeci de kilometri într-o oră pentru că puteți. Cel mai 
lent dintre voi a ajuns cu două minute înainte de oprirea 
cronometrului. Asta înseamnă că fără pic de antrenament, aproape 
fără vreun efort real, oricare dintre voi, afurisiților, puteți face față 
celor care au câștigat medalii de aur la Olimpiade... pe Pământ. Și 
știți de ce? Are cineva habar?... Pentru că niciunul dintre voi nu mai 
este uman. Sunteţi mai buni. Doar că nu știți asta... încă. Timp de o 
săptămână v-aţi frecat de pereții navei ca niște jucărele cu cheițe și 
arcuri. Și, probabil, habar nu aveți încă din ce sunteți alcătuiți. E 


timpul să schimbam atitudinea asta, doamnelor și domnilor. Prima 
săptămână de instrucție are ca scop să vă facă să credeți miracolele 
noilor voastre trupuri. Și veţi crede... Pentru că nu aveți altă opțiune. 


Am alergat apoi douăzeci și cinci de kilometri în chiloți. 


Un marș de douăzeci și cinci de kilometri. În sprinturi de șapte 
secunde acopeream sute de metri. Salturi verticale de doi metri. 
Salturi peste falii de zece metri. Ridicări de greutăți de două sute de 
kilograme. Sute de tracțiuni la bară și flotări. Așa cum spusese și 
Ruiz, dificil nu era să le facem. Ci să credem că le putem face. 
Recruţii cădeau sau eșuau doar din pricina lipsei de îndrăzneală. 
Ruiz și asistenții lui abia așteptau să sară în beregata vreunui recrut 
care o zbârcește și să-l frece cum se cuvine. lar apoi să mă frece pe 
mine pentru că eu nu i-am frecat pe ei. 


Fiecare recrut — fiecare — a avut cel puțin un moment de slăbiciune și 
de îndoială. Mie mi s-a întâmplat în a patra zi. Întregul pluton 63 era 
aliniat în jurul unui bazin de înot. Toată lumea avea câte un sac plin 
cu douăzeci și cinci de kilograme de nisip. Ruiz se învârtea printre 
noi și ne explica: 


- Care este cel mai slab punct al organismului uman? Nu este inima 
sau creierul, cum ati fi tentaţi să credeți. Nicidecum... Este sângele. 
Pentru că sângele se află răpândit peste tot în organismul vostru. 
Sângele transportă oxigen. Dar poate duce prin corp și boli. Când 
sunteți răniți, sângele se coagulează, dar uneori nu suficient de 
repede ca să nu intrați în șoc hemoragic. Când cineva își pierde 
sângele, moare de fapt din pricina lipsei de oxigen. Pentru că sângele 
i-a curs pe jos, prin țărână, unde nu-i mai folosește la nimic. Dar 
FCA, în înțelepciunea lor divină, au spus la revedere sângelui uman. 
L-a înlocuit cu SmartBlood. Acesta este compus din miliarde de 
mecanisme nano care fac aceeași treabă ca și sângele obișnuit, dar 
mult mai bine. Nu este organic, deci nu este vulnerabil la amenințări 
biologice. Se coagulează în milisecunde. Poţi pierde un nenorocit de 
picior fără sângerare. Dar cel mai important lucru de știut este faptul 
că fiecare „celulă“ de SmartBlood are o capacitate de transport a 
oxigenului de patru ori mai mare decât o hematie obișnuită. 


Ruiz s-a oprit. 


- Asta are o însemnătate aparte pentru voi. Veţi sări în bazin cu sacii 
de nisip în mâini. O să vă scufundaţi pe fundul bazinului. Și veţi sta 
acolo cel puţin șase minute. În șase minute orice om normal moare. 
Dar fiecare dintre voi poate sta fără să respire mai mult de șase 
minute. Și fără să piardă un singur neuron. Și ca să vă motivez să 
staţi cât mai mult... Primul care iese la suprafață spală closetele timp 
de o săptămână. lar dacă cineva iese înainte de cele șase minute... 
Fiecare dintre voi va avea o relație cât se poate de personală și 
apropiată cu o căcăstoare de prin baza asta. Clar? Executarea! 


Ne-am scufundat. Trei metri adâncime. Imediat mi s-a făcut teamă. 
În copilărie, am căzut o dată într-o piscină acoperită cu o folie care s- 
a sfâșiat imediat și m-am scufundat. Au fost câteva momente lungi 
de dezorientare și de groază, încercând să ajung la suprafață. Nu am 
stat sub apă mult, nu fusesem în pericol să mă înec. Dar a fost 
suficient ca să capăt o aversiune permanentă față de scufundări sub 
apă. 


După treizeci de secunde deja simțeam nevoia să trag o gură de aer, 
la suprafață. Nu mă simțeam în stare să stau niciun minut, 
nicidecum șase. Am simțit un ghiont. M-am întors un pic cam 
precipitat și l-am văzut pe Alan, care se scufundase alături de mine. 
Prin jocul de umbre al apei l-am văzut că își duce mâna la cap, iar 
apoi o îndreaptă către mine. În acel moment, Găoază a prins viaţă și 
m-a anunţat că Alan îmi cere o legătură. Am acceptat și imediat s-a 
auzit o imitație a vocii lui Alan. Plată și fără inflexiuni. 


Necazuri? — m-a întrebat. 

Fobie — am răspuns. 

Nu intra în panică. Nu te mai gândi că ești sub apă. 
Nu prea merge, băga-mi-aș. 


Atunci prefă-te — mi-a recomandat Alan —, verifică-i pe toti din grupa ta, 
vezi dacă mai are cineva probleme și dă-i o mână de ajutor. 


Calmul straniu al simulacrului de voce m-a ajutat. Am deschis un 
canal de comunicare către comandanții de grupe și le-am dat ordin 
să se ocupe fiecare de oamenii lui. In fiecare grupă aveam câte un 


recrut sau doi aproape cuprinși de panică și cărora trebuia să le 
vorbești. Alături de mine, Alan inspecta oamenii din grupa noastră. 


Trei minute, apoi patru. În grupa lui Martin, unul dintre recruți 
începuse să dea din picioare într-o încercare de a se ridica la 
suprafață. Martin și-a lepădat propriul sac și a înotat până la acesta, 
apucându-l de umeri și împingându-l în jos. L-am auzit pe Martin 
prin BrainPal spunându-i recrutului: uită-te în ochii mei. Se pare că a 
fost cu folos, omul s-a liniștit imediat. 


Cinci minute și era evident că, în ciuda cantitații sporite de oxigen 
purtate de sânge, lumea începea să se simtă incomod. Îi vedeam pe 
unii lăsându-se când pe un picior, când pe celălalt, sau dând din 
mâini ca și cum ar fi înotat. Unul dintre recruți își lovea capul de 
sacul cu nisip. Jumătate din mine râdea, jumătate din mine simţea 
nevoia să facă la fel. 


Cinci minute și patruzeci și trei de secunde. Unul din grupa lui 
Mark și-a aruncat sacul și a pornit să urce spre suprafață. Mark s-a 
ridicat imediat după el și l-a apucat de glezne. M-am gândit că 
locţiitorul acestuia ar fi putut să-i dea o mână de ajutor când 
BrainPal m-a informat că tocmai locţiitorul lui era cel care țâșnise 
spre suprafaţă. 


Șase minute. Patruzeci de recruți și-au aruncat sacii de nisip și au 
prins să urce. Mark l-a eliberat pe locţiitorul său și a pornit spre 
suprafață, chiar sub acesta, atent să nu fie el primul care iese afară. 


Tocmai mă pregăteam să arunc sacul și să mă îndrept spre suprafață, 
când am auzit vocea lui Alan. 


Ești șeful plutonului, ar trebui să stai pe loc. 
Să-mi sugi... 
Regret, nu ești genul meu. 


Am rezistat șapte minute și treizeci de secunde. M-am ridicat spre 
suprafață cu sentimentul că plămânii îmi vor exploda din clipă în 
clipă. Dar am trecut de momentul meu de slăbiciune. Pentru că am 
crezut. Eram ceva mai mult decât o ființă umană. 


În săptămâna a doua ni s-au dat armele. 
— Aceasta este carabina de infanterie MF-35 în varianta standard. 


Eram strânși în careu, pe platoul de adunare. Ruiz ținea carabina 
ridicată, astfel încât fiecare dintre recruți să o poată vedea. În dreptul 
fiecăruia dintre noi zăceau direct pe pământ celelalte carabine, încă 
ambalate în foliile protectoare. 


- ME vine de la Multi Funcţională. După necesități, arma poate crea 
și lansa șase tipuri diferite de proiectile sau raze. Asta înseamnă 
gloanţe de carabină și alice, fiecare explozive sau nu, și care pot fi 
lansate la foc automat sau semiautomat. Grenade cu rază mică de 
acțiune. Rachete teleghidate cu rază mică de acţiune. Are aruncător 
de flăcări de înaltă presiune, precum și lansator de pulsuri de 
microunde. Toate acestea sunt posibile datorită muniției de înaltă 
densitate, alcătuită din nanoroboți... 


Sergentul luase în mână un calup mat cu aspect metalic, calup care 
se regăsea lângă fiecare carabină. 


— ... și care se încarcă automat, înainte de tragere. Această munitie, 
împreună cu arma, creează un sistem de maximă flexibilitate, dar 
care poate fi folosit cu un instructaj minim. Lucru pe care, fără 
îndoială, niște îngrămădiți ca voi nu-l vor aprecia la adevărata 
valoare... Aceia dintre voi care au experienţă militară își pot aminti 
ce preţ se punea pe demontarea și asamblarea armei în timpi cât mai 
mici. Nu veți face niciodată așa ceva cu MF-35. Această carabină este 
o mașinărie extrem de complexă, iar voi nu aveți calificarea să vă 
regulați cu ea cum vi se scoală. Are un sistem încorporat de 
autodiagnoză și depanare. Se poate interfața cu BrainPal pentru a vă 
semnala eventuale probleme atunci când va fi cazul. Adică 
niciodată, pentru că în treizeci de ani de serviciu niciun MF-35 nu s- 
a defectat. Și asta datorită faptului că noi putem construi arme 
adevărate, spre deosebire de amărâții de pe Pământ! Sarcina voastră 
este nu să vă bateți capul cum lucrează arma, ci să trageţi cu ea. 
Aveţi încredere în arma voastră, este de departe mult mai isteață 
decât voi. Ţineţi minte acest lucru și, probabil, veți supraviețui... O 
să vă activați arma dând jos de pe ea folia protectoare și accesând-o 


cu BrainPal. Odată îndeplinită această procedură, arma va fi în 
întregime a voastră. Câtă vreme vă veti afla în această bază, doar 
posesorul armei poate trage cu arma respectivă, în măsura în care i 
se permite acest lucru de către comandantul de pluton sau de grupă, 
care la rândul lor vor primi permisiunea de utilizare de la unul 
dintre instructori. În situaţiile reale de luptă, oricare soldat FCA 
dotat cu BrainPal vă poate folosi arma, dacă evenimentele impun 
asta. Așadar, atâta vreme cât nu vă puneţi rău cu camarazii, nimeni 
nu va putea întoarce propria carabină împotriva voastră... Din acest 
moment, MF-35 vă va însoți pretutindeni. Dacă vă duceți la budă, 
arma merge cu voi. O să facă duș cu voi. Nu vă faceți griji că intră 
apă în ea, știe să scuipe afară orice substanţă străină. O să stea lângă 
voi în timp ce mâncaţi. Și dacă, prin miracol, o să aveți vreme să vă 
regulați, MF-35 va avea parte de un spectacol pe cinste... O să 
învățați cum să folosiți această bijuterie. De ea depinde viața voastră. 
Pușcașii marini sunt niște prostănaci notorii, dar au un lucru de 
apreciat. Crezul Carabinei care zice cam așa... „Aceasta este carabina 
mea. Sunt multe asemenea ei, dar aceasta este a mea și numai a mea. 
Carabina mea este prietenul meu cel mai bun, este viața mea. 
Trebuie să-i fiu stăpân așa cum mie îmi sunt stăpân. Fără mine, 
carabina este inutilă. Fără carabină, sunt inutil. Trebuie să trag mai 
bine decât inamicul care încearcă să mă ucidă. Trebuie să-l împușc 
înainte ca el să mă împuște. Și așa voi face... “ Doamnelor și 
domnilor, purtaţi acest crez în inima voastră... Luaţi-vă armele și 
activați-le! 


M-am aplecat și am îndepărtat folia de protecţie. În ciuda laudelor 
aduse de Ruiz, arma nu părea chiar așa impresionantă. Avea ceva 

greutate, dar era bine echilibrată și armonios proporționată, astfel 

încât să fie ușor de mânuit. Pe o parte a patului carabinei se afla o 

etichetă. 


ACTIVARE CU BRAINPAL.: Iniţializează BrainPal și rostește 
Activează MF-35 seria ASD-324-DDD-4E3C1. 


- Hei, Găoază... Activează MF-35 seria ASD-324-DDD-4E3C1. 


MF-35 ASD-324-DDD-4E3C1 este activată pentru recrutul FCA 
John Perry. Te rog să încarci muniția. 


Un desen mic a apărut la marginea câmpului meu vizual. Era 


schema de încărcare a carabinei. Am luat în mână blocul acela 
rectangular care se presupunea că era muniția și era să-mi pierd 
echilibrul. Era extrem de greu. Nu glumiseră deloc când spuseseră 
că muniţia este de „înaltă densitate“. Am introdus-o așa cum mi s-a 
arătat și schema de încărcare a dispărut. În locul ei a apărut un 
meniu. 


Opţiuni de tragere disponibile 


Notă: folosirea unui tip de muniție duce la scăderea 
disponibilităţii celorlalte tipuri. 


Sector Carabină: 200 

Sector Alice: 80 

Sector Grenade: 40 

Sector Rachete: 35 

Sector Aruncător de Flăcări: 10 minute 
Microunde: 10 minute 


Selectat Sector Carabină 

— Selectează sector alice. 

Sector Alice Selectat, mi-a răspuns BrainPal. 

— Selectează sector rachete. 

Sector Rachete Selectat. Te rog să selectezi o țintă. 


Dintr-odată, fiecare recrut din pluton a fost încadrat într-un 
dreptunghi verde. Privind direct la unul sau la altul dintre camarazii 
mei, dreptunghiul începea să pâlpâie. La naiba, m-am gândit și am 
selectat la întâmplare un recrut pe nume Toshiba, din grupa lui 
Martin. 


Ţintă selectată, mi-a confirmat Găoază. Poţi deschide focul, poţi 
anula sau poţi alege a doua țintă. 


- Ohoo, am murmurat și am anulat ținta. Mi-am privit arma și m- 
am întors către Alan. 


- Mi-e frică de ea, i-am spus. 


- Serios? Tocmai ţi-am tras în cap acum două secunde o grenadă. 
Uimirea mea a fost curmată brusc de vocea lui Ruiz. 


— Ce-ai spus, recrut? 


Toată lumea a tăcut și s-a întors spre sergent. Acesta se înfipsese în 
fața unui recrut pe nume Sam McCain. Mi-am amintit că Sarah 
O'Conell îl descrisese ca fiind unul dintre acei flecari care mai întâi 
vorbesc și abia apoi gândesc. Deloc surprinzător, omul fusese agent 
de vânzări toată viața. Chiar și cu Ruiz proțăpit la un milimetru de 
el, McCain arborase o mimică de nedumerire afectată. Era clar că 
habar nu avea ce-l preocupa pe Ruiz, dar, orice ar fi fost, era convins 
că va scăpa nevătămat din coliziunea cu acesta. 


- Tocmai îmi admiram arma, domnule sergent-major! Și îi spuneam 
recrutului Flores că aproape că simt milă pentru amărâții ăia care 
vor sta împotriva noastră... 


Răpunsul lui McCain s-a întrerupt brusc în momentul în care Ruiz i- 
a smuls arma din braţe și, cu o mișcare relaxată, l-a lovit cu patul 
carabinei în cap. Bietul McCain s-a prăvălit la pământ ca o cârpă. 
Calm, Ruiz a întins un picior și și-a proptit bocancul pe beregata lui 
McCain. Apoi a răsucit arma, iar țeava acesteia a îndreptat-o spre 
ochii înspăimântați ai recrutului. 


- Nu prea mai ești stăpân pe tine, nu-i așa, rahat cu ochi? 
Închipuiește-ți că sunt inamicul. Acum mai simţi milă pentru mine? 
Te-am dezarmat în mai puţin timp decât ti-ar lua să respiri. Acolo, 
ticăloșii ăia se mișcă mai repede decât îți poti imagina. Or să-ți 
întindă ficatul pe pâine și or să-l halească în vreme ce tu încă mai 
încerci să-i iei în cătare. Așa că fă bine și nu mai simți „aproape 
milă“ pentru bieții amărâți. Ei nu au nevoie de compasiunea ta. Ai 
să ţii minte asta, recrut? 


- Da, domnule sergent-major, a horcăit McCain de sub bocanc, 
aproape suspinând. 


- Haidem să ne asigurăm că așa va fi. 


Teava armei s-a proptit între ochii lui McCain. Apoi, Ruiz a apăsat 
pe trăgaci. S-a auzit un clac sec. Tot plutonul a tresărit, iar McCain 
și-a dat drumul în nădragi. 


- Idiotule..., a rostit Ruiz după ce McCain și-a dat seama că, de fapt, 
nu murise. Nu m-ai ascultat mai devreme. MF-35 poate fi folosită 
numai de proprietarul ei, în incinta bazei. Și ăla ești tu, cretinule. 


Ruiz se dădu un pas înapoi și, cu un gest disprețuitor, azvârli arma 
spre McCain. Apoi se întoarse spre restul plutonului: 


- Sunteţi mai tâmpiţi decât aș fi putut să-mi imaginez... Vreau să vă 
fie clar un lucru: întotdeauna, în întreaga istorie a omenirii, soldaţii 
au plecat la război echipați doar cu minimumul necesar pentru a 
câștiga o bătălie. Războiul este scump, costă o mulțime de parale, 
precum și multe vieți. Nicio civilizație nu a dispus sau nu va 
dispune de cantități infinite de resurse. Așadar, atunci când vă 
luptați, va trebui să vă și protejați. Sunteţi așa cum sunteți și nimic 
mai mult... Înţelege vreunul dintre voi ceea ce încerc să spun? Nu 
aveţi trupurile astea noi și arătoase, precum și armele acestea 
minunate ca să aveți cumva vreun avantaj. Le aveți pentru că sunt 
minimumul necesar pentru a lupta și a supraviețui acolo. Nu am 
dorit să vă dăm aceste trupuri! Am făcut-o pentru că altfel specia 
umană ar fi fost exterminată. Acum înțelegeți? Aveţi o cât de mică 
idee despre ceea ce vă așteaptă acolo? 


Aveţi? 


Instrucția nu însemna doar să stăm în natură, să alergăm sau să 
învăţăm să omorâm în numele omenirii. Uneori, ne duceam la 
cursuri. 


- În decursul antrenamentului fizic, ați învăţat să vă înfrângeți 
inhibiţiile și rezervele mentale legate de trupurile voastre și de ceea 
ce pot face aceste trupuri. 


Ne aflam într-o sală de curs împreună cu locotenentul Oglethorpe, 
lectorul nostru, precum și cu ceilalți recruți din patru batalioane, de 
la batalionul 60 până la batalionul 64. 


- Acum trebuie să lucrăm puțin și asupra minţii voastre. E timpul să 
renuntati la câteva tipare de gândire sau prejudecăți despre care, 
mulți dintre voi, nici măcar nu aveți habar. 


Oglethorpe se afla pe un podium. În spatele său două ecrane mari 
prinseseră să licărească. Pe cel din stânga a apărut o oroare, ceva 
negru și noduros, dotat cu o pereche de clești plini de zimti și care se 
ițeau aproape obscen dintr-un orificiu atât de umed, încât aproape 
că puteai să-i simți duhoarea. Deasupra acestei grămezi informe de 
noduri și clești se puteau vedea trei ochi pedunculaţi sau antene. 
Picături galben-verzi se prelingeau pe tijele acelea. Până și Lovecraft 
ar fi luat-o la goană, urlând cuprins de groază. 


Pe ecranul din dreapta se vedea o creatură care aducea vag cu o 
căprioară, dotată cu o pereche de mâini aproape umane și care 
păreau destul de abile. Chipul acelei ființe părea că exprimă pace și 
înțelepciune. Dacă nu s-ar fi putut îmblânzi ca animal de companie, 
cu siguranţă că ar fi putut fi învățată câte ceva despre tainele 
universului. 


Oglethorpe a luat un indicator și l-a îndreptat către hidoșenia din 
stânga. 


- Individul ăsta este un membru al speciei Bathunga. Această specie 
este profund pacifistă. Au în spate o cultură de sute de mii de ani. 
Matematica noastră pe lângă a lor pare o biată adunare și scădere. 
Vieţuiesc în mediu acvatic, în oceane, se hrănesc cu plancton și 
conviețuiesc în relații excelente cu oamenii, pe câteva planete. Ăștia 
sunt dintre cei buni, iar acesta este un exemplar considerat chipeș 
printre ai lui... 


Oglethorpe s-a întors către ecranul din dreapta, care înfățișa 
corcitura aceea prietenoasă de om-cerb. 


- Ticălosul ăsta este un Salong. Primul contact oficial cu ei s-a 
realizat după ce am urmărit traseul unei colonii migratoare. În 
principiu, oamenii nu ar trebui să colonizeze planetele de capul lor 
și o să vedeţi imediat de ce. Coloniștii aceia au debarcat pe o planetă 
care fusese luată în vizor și de către Salongi. Într-un fel sau altul, 
Salongii au ajuns la concluzia că oamenii sunt buni de mâncat. Prin 
urmare, au atacat colonia și au transformat-o într-o fermă. Toţi 


bărbaţii au fost exterminați. Toţi în afară de câţiva care au fost 
păstraţi ca donatori de spermă. Femeile erau inseminate artificial, 
copiii erau crescuți și puși la îngrășat. Precum vitele. Au trecut ani 
buni până am dat de ei. Imediat după aceea, FCA au ras așezările 
Salong, iar șeful lor a sfârșit pe un grătar. Este inutil să mai adaug că 
de atunci suntem în stare de război cu ei. 


Oglethorpe a făcut o pauză, după care a continuat: 


- Cred că aţi prins ideea. Dacă vă imaginaţi că puteți deosebi pe cei 
buni de cei răi, sunteți ca și morţi. Nu trebuie să vă lăsaţi conduși de 
prejudecăți antropomorfice, atâta vreme cât extratereștrii 
asemănători cu noi preferă să facă hamburgeri din oameni decât 
tratate de pace cu ei. 


Apoi Oglethorpe a făcut o remarcă interesantă. Ne-a întrebat ce 
avantaj au soldații de pe Pământ spre deosebire de cei din FCA. Și 
tot el a răspuns: 


- Cu siguranţă că nu este vorba despre condiția fizică sau dotarea cu 
armament. Avantajul soldaților de pe Pământ este acela că ei știu 
exact care le sunt inamicii. În plus, tiparul unei bătălii terestre este 
cam același peste tot. Prin urmare, soldații de pe Pământ știu cu cine 
se confruntă și pot aproxima destul de precis ce tip de trupe sau de 
arme sunt necesare. De aceea, experiența acumulată într-un război 
poate fi folosită în altă încleștare. FCA nu are acest avantaj. Și dau ca 
exemplu o bătălie recentă purtată împotriva unei specii numite Efg... 


Imediat, pe unul dintre ecranele din spatele podiumului a apărut 
imaginea unei ființe asemănătoare cu o balenă, dar care avea pe 
părți o serie de tentacule puternice, terminate cu mâini. 


- Indivizii ăștia au cam patruzeci de metri lungime și posedă o 
tehnologie care le permite să polimerizeze apa. Am pierdut 
numeroase nave maritime din pricina asta. Apa din jurul navelor se 
prefăcea într-un fel de pastă care se comporta precum nisipul 
mișcător. Vasele prinse într-o astfel de capcană se scufundau rapid, 
iar echipajele nu aveau nicio șansă de supraviețuire. Ei bine, 
întrebarea este cum poti aplica experienţa de luptă împotriva acestor 
Efg în alte părți? Spre exemplu, împotriva unei specii numite Finwe 
- celălalt ecran ne arăta deja un soi de reptilă simpatică — care sunt 


mici și trăiesc în deșert și care preferă să lanseze de la mare distanță 
atacuri biologice. Răspunsul este că nu se poate. Iar soldații FCA trec 
de la un tip de luptă la altul mereu. Este și acesta unul dintre 
motivele care contribuie la o rată a mortalității foarte ridicată în 
rândul trupelor noastre. Fiecare bătălie este nouă. Și fiecare situaţie 
de luptă, prin prisma experienței individuale, este unică. Așa că, din 
mica noastră discuție de astăzi, trebuie să învățați că orice idee 
preconcepută despre război trebuie aruncată peste bord. Instrucția 
pe care o faceți aici este menită să vă deschidă ochii doar asupra 
câtorva lucruri pe care le puteți întâlni acolo. Voi, ca infanteriști, 
sunteți adesea primii care veniți în contact cu o nouă specie ostilă, 
ale cărei motivații și metode sunt necunoscute. Trebuie să gândiţi 
rapid și să nu vă imaginati faptul că dacă un lucru a mers bine 
cândva, așa va fi mereu, peste tot. Altminteri v-aţi ars. 


Și tot așa... Instrucție și cursuri, tot timpul. 


Într-un rând, unul dintre recruți l-a întrebat pe Oglethorpe de ce 
trebuie FCA să-și bată capul cu toate coloniile umane risipite prin 
Univers. 


- Ni s-a inoculat ideea că noi, soldaţii, nu mai suntem oameni. Păi 
dacă lucrurile stau astfel, de ce să ne străduim să simțim vreun 
atașament față de oamenii din colonii? Sunt doar oameni, la urma 
urmei. De ce FCA nu înmulțesc soldaţii astfel încât omenirea să 
evolueze într-o nouă specie? 


- Nu-ţi imagina că ești primul care s-a gândit la asta, i-a răspuns 
Oglethorpe. Răspunsul, pe scurt, este că nu putem face așa ceva 
Toate modificările făcute soldaților FCA duc către sterilitate. Din 
pricina tiparului genetic de bază, care este uman, modificările aduse 
vouă pot genera mutatii letale eventualilor urmași. Genomul vostru 
este instabil. În plus, fiecare dintre voi aveți și material genetic non 
uman. Prin urmare nu puteți procrea cu oamenii obișnuiți. Soldații 
FCA sunt un produs extraordinar al ingineriei genetice, dar, din 
punct de vedere evolutiv, sunt o fundătură. De aceea ar fi bine să nu 
vă credeți buricul pământului. Fiecare dintre voi poate alerga o milă 
în trei minute. Dar niciunul dintre voi nu poate face un copil. Pe de 
altă parte, nici nu ar fi necesar. Următorul pas al evoluției umane 
deja a fost făcut. La fel ca și Pământul, majoritatea coloniilor sunt 
izolate unele față de celelalte. Aproape toți oamenii născuți într-o 


colonie stau acolo întreaga lor viață. Dar oamenii se adaptează 
noilor cămine. Evoluează în funcție de condiţiile specifice. Deja sunt 
deosebiri de ordin cultural între colonii. Cele mai vechi dintre 
acestea s-au îndepărtat puternic față de Pământ, chiar dacă numai 
din punct de vedere lingvistic sau cultural. Dacă vom avea destul 
timp vor exista în Univers tot atâtea specii umane câte colonii sunt. 
Diversitatea este cheia supraviețuirii... Din perpectivă metafizică ar 
trebui să vă simtiți atașați emoțional de colonii. Sunteţi produsul 
unei specii care are suficient potenţial pentru a supraviețui în 
Univers. Coloniile reprezintă viitorul speciei umane, iar voi, chiar 
așa modificaţi, sunteți mai aproape de umanitate decât de oricare 
altă specie inteligentă. Mai mult de atât... ar trebui să vă pese, 
deoarece sunteți destul de bătrâni ca să știți că așa trebuie. Acesta 
este unul dintre motivele pentru care FCA recrutează bătrâni pe care 
să-i facă soldaţi. Nu doar pentru că v-aţi pensionat și atârnaţi greu 
din punct de vedere economic. Ci și pentru că ați trăit destul ca să 
știți că mai există și altceva decât viața voastră. Cei mai mulți dintre 
voi aveți copii și nepoți și știți cât de valoros este un lucru făcut și 
menit să dăinuie și după voi. Chiar dacă nu veți deveni vreodată 
coloniști, veți accepta faptul că toate coloniile sunt un bun al întregii 
noastre specii și că merită să mori pentru ele. Este greu să pui aceste 
idei în capul unui puști de nouăsprezece ani. Dar voi ați trăit destul 
ca să știți asta din experiența voastră. lar această experienţă este 
singura care contează în acest Univers. 


Ne antrenam. Trăgeam cu arma. Invățam. Strângeam din dinți și 
mergeam mai departe. Nu prea dormeam. 


În săptămâna a șasea am înlocuit-o pe Sarah O'Connnell de la 
comanda grupei ei. În mod repetat, grupa E avea rezultate proaste 
în procesul de instrucție, iar acest lucru făcea ca plutonul 63 să se 
numere printre cele codașe. De fiecare dată când vreun trofeu sau 
premiu ajungea la alt pluton, Ruiz își arăta colții și-mi punea în cârcă 
eșecul plutonului. Sarah a acceptat retrogradarea cu seninătate: 


- Din păcate nu este totuna cu a conduce o grădiniță, mi-a spus ea. 


L-am numit pe Alan la comanda grupei E și, la scurtă vreme, a pus- 
o pe picioare. În săptămâna a șaptea, plutonul 63 a suflat plutonului 


58 unul dintre trofee. Ca o ironie, acest lucru s-a datorat chiar lui 
Sarah, care s-a dovedit un trăgător excelent și care ne-a adus, in 
extremis, suficiente puncte pentru a câștiga. 


În săptămâna a opta, am încetat să mai vorbesc cu BrainPal. Găoază 
mă studiase suficient de mult timp ca să-mi descifreze tiparul 
mental astfel încât să-mi anticipeze intenţiile. Am observat asta 
pentru prima dată în timpul unei simulări de tragere, când MF-35 a 
comutat de pe modul carabină pe modul lansator de rachete, a 
stabilit țintele și a lansat două încărcături, apoi, imediat, a comutat 
pe modul aruncător de flăcări, la timp ca să prăjesc niște simulacre 
insectiforme care tocmai se ițeau în spatele unor stânci. Toate acestea 
fără ca eu să vocalizez vreo comandă. Asta m-a făcut să mă simt 
ciudat. Apoi, după câteva zile, am observat că mă enerva să-i cer lui 
Găoază un anumit lucru sau o informație specifică. Cât de repede 
ajung ciudățeniile să fie considerate firești... 


În săptămâna a noua, am fost nevoit, împreună cu Alan și cu Martin, 
să aplic o măsură disciplinară unui recrut din grupa lui Martin. 
Individul cu pricina se hotărâse să ia locul lui Martin la șefia grupei 
și era decis să recurgă la mici acte de sabotaj pentru asta. Cândva, 
fusese un cântăreț de muzică pop care se bucurase de o oarecare 
celebritate și era obișnuit să-și croiască drum prin orice mijloace. Se 
dovedise destul de abil ca să îmbrobodească vreo doi sau trei naivi 
din grupa lui și să-i atragă în această conspirație măruntă. Din 
nefericire pentru el, nu fusese suficient de istet ca să-și dea seama că 
Martin, în calitate de comandant de grupă, avea acces la 
comunicațiile dintre ei. Martin mi-a raportat tot, iar eu am decis că 
nu este cazul să-l implicăm pe Ruiz în această afacere. 


Dacă cineva observase, în acea noapte, un hovercraft decolând, nu a 
suflat nicio vorbă. De asemenea, dacă cineva a observat, tot în acea 
noapte, un recrut trecând aproape razant cu capul peste niște copaci, 
recrut care atârna de acel hovercraft ținut de glezne, la fel, și-a ținut 
gura. Oricum, nimeni nu a pretins că ar fi auzit urletele disperate ale 
acelui recrut în vreme ce acesta se balansa pe deasupra copacilor. 


Sergentul-major Ruiz mi-a atras atenţia, a doua zi, că arăt cam 
ciufulit. l-am replicat că s-ar putea să fie de la crosul de treizeci de 
kilometri pe care ni-l oferise cadou înainte de masă. 


În cea de a unsprezecea săptămână, plutonul 63 împreună cu alte 
câteva plutoane au fost parașutați undeva prin munții care se 
întindeau departe, spre nord. Obiectivul nostru era simplu. Trebuia 
să căutăm și să anihilăm celelalte plutoane, după care 
supraviețuitorii urmau să se întoarcă la bază. Toate acestea în decurs 
de patru zile. Pentru ca lucrurile să fie și mai interesante, fiecare 
recrut avea un dispozitiv care înregistra de câte ori fusese lovit de 
tirul inamic. În cazul unei lovituri mortale, recrutul simțea un val de 
durere și paraliza complet, urmând să fie apoi cules de instructorii 
care mișunau prin zonă. Ştiam asta, pentru că o pățisem pe propria 
piele, atunci când Ruiz dorise să arate cum funcționează dispozitivul 
cu pricina. Le-am explicat apoi, tuturor, că sunt sigur că nu vor să 
simtă ce am simțit eu. 


Am avut parte de un prim atac imediat ce am atins solul. Până să-mi 
dau seama de unde se trăgea asupra noastră, deja pierdusem patru 
oameni. Apoi i-am localizat pe „inamici“. Erau patru, pe doi dintre 
ei i-am doborât, iar ceilalți doi au fugit. Atacurile sporadice și slabe 
ca intensitate arătau că fiecare pluton preferase să se împartă în 
echipe mici, de câte doi sau trei oameni, și care acționau 
independent unele față de altele. 


Eu am avut altă idee. Prin intermediul lui BrainPal puteam să 
păstrăm un contact tăcut între noi, indiferent dacă eram aproape 
unii de alții sau nu. Celelalte plutoane nu păruseră interesate de 
exploatarea acestui lucru. Ghinionul lor. Am deschis pentru toți 
membrii plutonului câte o linie de comunicaţii securizată cu toți 
ceilalți. Apoi i-am trimis pe fiecare în câte o direcție, cu ordinul de a 
cartografia zona și de a localiza eventualii inamici. În acest fel am fi 
avut cu toții acces la o hartă amănunţită a terenului, precum și 
poziția trăgătorilor inamici. Chiar dacă unul dintre noi ar fi fost 
lovit, informațiile furnizate de acesta ar fi ajutat restul plutonului să- 
i răzbune „moartea“. Un singur soldat putea să se miște mai rapid și 
în liniște, și să hărțuiască cu succes grupele celorlalte plutoane. 
Putea, de asemenea, să acţioneze și în tandem cu alți colegi, atunci 
când s-ar fi ivit ocazia. 


A funcţionat. Oamenii noștri au tras, când a fost cazul și au putut. S- 
au ascuns și au transmis informații atunci când nu au putut să tragă 
sau ar fi fost prea periculos. Și, când au avut ocazia, au atacat în 


haită. 


A doua zi, am dat, împreună cu un recrut pe nume Reily, peste două 
grupe din plutoane diferite. Erau atât de preocupați să se nimicească 
unii pe alții, încât nici nu au băgat de seamă că eu și Reily trăgeam în 
ei de la distanţă. Reily a doborât doi, eu am lovit trei inamici, iar alți 
trei căzuseră în schimbul de focuri dintre cele două grupe. După ce 
i-am exterminat, fără să ne spunem niciun cuvânt, ne-am separat și 
ne-am afundat în junglă. Evident că întregul pluton văzuse 
performanța noastră. 


În cele din urmă, și celelalte plutoane au înţeles tactica pe care o 
foloseam. Dar, atunci când au înțeles, a fost prea târziu. Erau prea 
mulți din plutonul 63 și prea putini din celelalte. l-am terminat, unul 
câte unul, ultimul dintre ei chiar la amiaza celei de a patra zile. Am 
pornit apoi în galop spre bază, optzeci de kilometri spre sud. 
Ultimul dintre noi a ajuns seara, pe la 1800. Pierdusem nouăsprezece 
oameni, aici intrând și pe cei patru care căzuseră în prima zi. Numai 
că plutonul 63 omorâse mai bine de jumătate dintre efectivele 
celorlalte plutoane. Nici măcar sergentul-major Ruiz nu ar fi avut ce 
să comenteze. Atunci când comandantul bazei i-a oferit Trofeul 
Jocurilor de Război, Ruiz a schițat un mic zâmbet. Îmi dau seama cât 
de mult l-a durut să facă asta. 


- Norocul nostru nu va muri niciodată! mi-a spus proaspătul soldat 
Alan Rosenthal, în vreme ce ne îndreptam spre zona de îmbarcare. 
Am fost repartizați pe aceeași navă... 


Așa se întâmplase. După o mică escapadă pe Phoenix, cu 
transportorul Francis Drake, aşteptam îmbarcarea pe nava FCA 
Modesto. Fusesem vărsați celui de al doilea pluton din compania D, 
Batalionul 233 Infanterie FCA. Câte un batalion pentru fiecare navă. 
Adică mai bine de o mie de soldați. Te puteai pierde ușor în toată 
acea îmbulzeală. Așa că am fost fericit să-l am pe Alan prin preajmă. 


Am tras cu coada ochiului spre Alan și i-am admirat uniforma nouă, 
de culoare albastră. La fel purtam și eu, o uniformă nouă, albastru 
colonial. 


- La naiba, Alan. Arăţi tare bine. 


- Intotdeauna am iubit un bărbat în uniformă. Acum, pentru că sunt 
unul dintre ei, aș putea iubi și mai mult un bărbat în uniformă. 


- Hei, vine sergentul Ruiz. 


Am pus deoparte sacul în care îmi vârâsem ținuta de schimb, 
precum și câteva fleacuri personale, și l-am salutat cu o mișcare 
degajată. 


- Pe loc repaus, soldat! Pe ce navă vă îmbarcaţi? 

— Pe Modesto, domnule sergent-major! Eu și soldatul Rosenthal. 
- Ai glume cu mine? Ești în batalionul 233? Ce companie? 

- Compania D, plutonul doi, domnule sergent-major. 


- U-lu-fu-tu-i-tor, soldat. O să ai plăcerea să fii sub ordinele 
locotenentului Arthur Keyes, asta în cazul în care neisprăvitul ăla nu 
și-a lăsat curul pe undeva printre fălcile vreunui extraterestru. Când 
ai să-l vezi, transmite-i, te rog, salutări din partea mea. Și poți să-i 
mai spui că sergentul-major Ruiz a declarat că tu, soldat, nu ești așa 
de tâmpit cum sunt majoritatea recruților. 


- Mulţumesc, domnule sergent-major. 


- Nu te umfla în pene, soldat. Ești un tâmpit, dar nu atât de mare 
precum sunt cei mai mulți. 


- Desigur, domnule sergent-major. 


- Perfect. Acuma, vă rog să mă scuzați... uneori este bine să-ți vezi de 
drum. 


Ruiz ne-a salutat, iar noi i-am răspuns. Ne-a măsurat din ochi și ne-a 
oferit un surâs zgârcit, un surâs subţire, subțire. După care s-a întors 
și a plecat fără să se mai uite înapoi. 


- Îngheaţă rahatul în mine când îl văd, mi-a șoptit Alan. 


- Nu știu ce să zic... Aproape că a început să-mi placă de el. 


- E firesc, doar a spus despre tine că nu ești atât de bătut în cap. Asta 
se cheamă compliment în lumea lui. 


- Nu-ţi imagina că nu știu asta. Tot ce am de făcut este să mă 
obișnuiesc. 


- Ai să te descurci. La urma urmei ești un tâmpit. 


- Sună liniștitor. Cel puţin voi avea cu cine să mă asemăn. Alan a 
rânjit. Ușile de acces ale navetei s-au deschis. Ne-am luat catrafusele 
și am urcat la bord. 


Nouă 


Watson privea atent peisajul din fața sa, adăpostit în spatele unei 
stânci. 


- li văd bine de aici. Aș putea să trag... Lasă-mă să găuresc o 
scăfârlie. 


- Nu, i-a răspuns Viveros, caporalul nostru. Au scuturile activate. Ai 
risipi muniția de pomană. 


- Asta este o prostie. Suntem aici de ore întregi. Noi stăm aici, ei stau 
acolo. Când își vor lăsa scuturile jos, ce-o să facem? O luăm la goană 
spre ei, trăgând în tot ce mișcă? Nu suntem în secolul paișpe. Adică 
nu ar trebui să ne facem o programare ca să-i omorâm. 


Viveros părea cam nervoasă. 

- Watson, nu ești plătit ca să gândești. Așa că taci în pizda mă-tii și 
fii gata. Nu mai durează mult, oricum. Nu mai au decât un singur 
lucru de îndeplinit din ritualul lor. 

— Mda? Ce le-a mai rămas de făcut? 

— Să cânte, a surâs Viveros. 


— Ce-or să cânte? Dau vreun recital? 


- Nu, or să cânte morţile noastre. 


Ca la un semnal, scutul masiv, care proteja baza Consu, a început să 
sclipească. Mi-am focalizat privirea la câteva sute de metri, dincolo 
de câmpie, acolo unde un Consu se apropia de noi. Scutul de 
protecţie al bazei s-a prelins pe carapacea masivă a soldatului Consu 
și s-a despletit apoi în nenumărate filamente care s-au retras la loc. 
Era al treilea și ultimul Consu care ieșea din scutul protector înainte 
ca bătălia să înceapă. Primul ieșise cu douăsprezece ore mai 
devreme. Un trupete de rang mic, ale cărui mugete însemnau că, în 
mod formal, Consu acceptau lupta cu noi. Rangul mic al 
extraterestrului arăta că nu dădeau doi bani pe noi. Altminteri, dacă 
am fi fost niște chestii demne de băgat în seamă, ar fi trimis vreun 
gradat. Nu ne-am simtit ofensați. Mesagerul Consu era mereu de 
grad mic, indiferent ce adversar ar fi avut. În plus, toți arătau la fel. 
Doar dacă ai fi avut nasul deosebit de fin, ai fi putut să faci vreo 
distincție între ei. 


După alte câteva ore, al doilea Consu a ieșit din spatele scutului, 
mugind ca o cireadă de vaci prinse între fălcile unui rechin uriaș, 
după care, fără avertisment, a explodat. Sângele său rozaliu, precum 
și bucăţi din el s-au prelins pe scutul protector al bazei, într-o liniște 
deplină. Se pare că extratereștrii cu care ne confruntam credeau că 
dacă un soldat de-al lor era pregătit înainte de bătălie pentru un 
sacrificiu ritualic, atunci sufletul său ar putea fi convins să facă o 
recunoaștere preliminară a liniilor inamice, înainte de a se ridica la 
ceruri sau acolo unde sufletele Consu se duc după moarte. Sau ceva 
de genul ăsta. Era o chestie care dădea un aer de onoare. Mie mi se 
părea un mijloc eficient ca să scapi repede de soldații cei mai buni. 
Dar având în vedere că eu eram inamicul lor, nu vedeam niciun 
inconvenient în asta. 


Cel de-al treilea Consu făcea parte dintr-o castă superioară, iar rolul 
său era să ne explice motivele morții noastre, precum și maniera în 
care noi toți urmam să sfârșim. După care puteam să trecem să ne 
măcelărim. Orice încercare de a grăbi un pic lucrurile era sortită 
eșecului. Spre exemplu să deschidem focul asupra scutului. Puţine 
lucruri din Univers erau în stare să pună la pământ un scut Consu. 
Uciderea mesagerilor nu ar fi obținut nimic altceva decât reluarea 
ritualului și, prin urmare, amânarea luptei. 


De altfel, Consu nu se ascundeau în spatele scutului. Doar că aveau 


o serie de ritualuri de luptă și preferau să le desfășoare în liniște, 
fără să fie nevoie să se întrerupă din cauza gloanțelor, razelor sau 
bombelor noastre. Adevărul era că nimic nu iubeau Consu pe lumea 
asta mai mult decât o încăierare bună. Pe de altă parte, nici nu erau 
genul de invadatori care să dea buzna pe câte o planetă și să se așeze 
cuminţi în cur, așteptându-i pe băștinași să-i atace. 


Cum era cazul de față. Consu nu aveau nicio intenţie să colonizeze 
planeta pe care ne aflam. Pur și simplu făcuseră praf colonia umană 
de acolo doar pentru a da de știre FCA că sunt prin preajmă și că au 
chef de ceva acțiune. Ignorarea lor nu era o soluție. Ar fi distrus 
coloniile ulterioare, până când cineva i-ar fi băgat în seamă și ar fi 
intrat în stare de război cu ei. Niciodată nu se putea ști cât de masiv 
trebuia să fie răspunsul, astfel încât Consu să-l considere drept o 
declaraţie formală de război. FCA trebuiau să tot trimită trupe pe 
planeta respectivă, până când un mesager de al lor catadicsea să iasă 
de sub scut și să anunţe că primesc lupta. 


Lăsând la o parte scutul, impresionant prin impenetrabilitatea sa, 
tehnica de luptă Consu era, în linii mari, echivalentă cu tehnica de 
luptă FCA. Nu era un motiv de bucurie, așa cum ar fi putut crede 
unii. Rapoartele despre alte bătălii purtate de Consu cu alte specii 
arătau că, în funcție de inamic, aceștia își ajustau nivelul tehnologiei 
astfel încât să fie cam același cu al adversarilor. Ceea ce a condus la 
ideea că, de fapt, Consu nu se războiau cu alte specii. Nu mergeau la 
război, făceau doar sport. 


Să lovești primul în Consu și în inima lor, nu era nici asta o soluție. 
Întreaga lor planetă era sub un scut uriaș. Energia pentru acel scut 
era luată de la o pitică albă care orbita în jurul stelei de bază din 
sistemul lor. De jur împrejurul ei se aflau o mulțime de receptori 
care preluau energia piticei și o pompau în scut. Trebuia să fim 
realiști. Nu trebuie să te pui cu niște indivizi capabili să construiască 
așa ceva. 


Dar, trebuie spus, Consu aveau un ciudat simţ al onoarei. Dacă erau 
alungați de pe o planetă, nu mai apăreau a doua oară. Ca și cum 
bătălia respectivă ar fi fost un vaccin, iar noi, soldaţii, agenții 
antivirali. 


Toate aceste informații le luasem din baza de date a expediției. 


Locotenentul Keyes ne ajutase să găsim toate informațiile utile și ne 
recomandase să le citim înainte de bătălie. Se pare că Watson nu se 
ostenise să consulte baza de date. Deloc surprinzător atâta vreme 
cât, de la bun început, Watson se comportase precum un șmecher 
infatuat și ignorant, capabil să ducă la pierzanie atât pe sine, cât și 
pe colegii săi de grupă. Problema mea era că ne aflam în aceeași 


grupă. 


Mesagerul Consu își desfăcuse brațele tăioase — specializate, mai 
mult ca sigur, în decursul evoluției, să aibă de a face cu niște arătări 
terifiante — susținute de antebrațe asemănătoare cu cele umane. 


— Incepe, ne-a prevenit Viveros. 
- Il pot pocni atât de ușor, a mormăit Watson. 
— Fă-o și te împușc cu mâna mea, i-a răspuns Viveros. 


Cerul a trosnit de parcă Dumnezeu s-ar fi apucat să tragă cu pușca. 
După care s-a auzit un zgomot asemănător cu cel scos de o drujbă 
care taie un acoperiș de tablă. Consu începuse să cânte. Găoază îmi 
traducea: 


lată, onorati adversari, 

Suntem instrumentele morții voastre pline de bucurie. 
În felul nostru, v-am binecuvântat, 

Spiritul celui mai bun dintre noi a sfințit bătălia. 

Vă vom slăvi când vom trece printre voi 

Și cânta-vom sufletele voastre, salvate întru răsplata lor. 
V-a lipsit norocul de a vă naște printre Poporul Ales 
Îndrepta-vă-vom pe calea ce duce spre mântuire. 

Viteji să fiți și nemiloși în luptă 

Ca să puteți veni în sânul nostru, renăscuți. 

Această binecuvântată bătălie sfințește pământul 

Iar toți cei care mor și care aici se nasc fi-vor pe loc 
eliberați. 


- La dracu’, ce gălăgie. 


Watson își băgase un deget în urechea stângă. Eram convins că nu 


ascultase traducerea. 


- Asta nu-i nici război și nici vreun meci de fotbal, i-am spus lui 
Viveros. Hristoase mare, seamănă cu un botez. 


A dat din umeri. 


- FCA nu sunt de aceeași părere. Așa încep ei fiecare bătălie. FCA 
cred că ăsta este imnul lor național. E doar un ritual... Privește, 
scuturile coboară. 


O mulțime de fulgere și licăriri străbăteau suprafaţa scutului. 


- Era și timpul, comentă Watson. Mai aveam puțin și mă prindea 
somnul. 


- Ascultați-mă amândoi... Stati calm, concentraţi-vă și pitiți-vă cât 
mai bine. Avem o poziție bună, iar locotenentul vrea de la noi doar 
să-i împușcăm pe măsură ce se apropie. Fără artificii. Direct în 
torace. Acolo au creierul. Fiecare inamic doborât înseamnă unul mai 
puțin pentru ceilalți. Doar focuri de carabină. Altminteri ne vor 
descoperi mai repede decât trebuie. Gata cu discuțiile, de acum 
încolo folosim numai BrainPal. Limpede? 


— Limpede, am răspuns. 
— S-a marcat, a răspuns și Watson. 
— Perfect. 


În cele din urmă, scutul s-a topit complet, iar câmpul dintre cele 
două tabere s-a umplut cu dârele lăsate de rachetele lansate din 
ambele părți. Exploziile violente ale rachetelor au fost imediat 
urmate de urletele oamenilor loviți și de zumzetele metalice ale 
inamicului. Apoi, pentru câteva momente, s-a lăsat liniștea. Fum și 
liniște. A urmat un scrâșnet prelung, care creștea pe măsură ce 
Consu avansau spre liniile terestre. Trupele FCA trăgeau de zor, 
încercând să doboare cât mai mulți dintre Consu, înainte ca 
fronturile să se atingă. 


— La treabă, a ordonat Viveros. 


Și-a ridicat carabina și a ţintit un Consu aflat destul de departe. Apoi 
am început și noi să tragem. 


Cum să te pregătești pentru luptă. 


În primul rând, sistemele tale verifică arma. Este un lucru ușor, 
MF-35 are un sistem de autodiagnostic și autodepanare și poate 
folosi o parte din muniţie pentru a remedia eventualele defecţiuni. 
Singurul mod în care poti paradi un MF-35 este să-l așezi în jetul 
unei rachete. Dar, având în vedere că ești mereu legat de arma ta, să 
stai în jetul unei rachete ti-ar da preocupări mai importante decât 
distrugerea unui MF. 


În al doilea rând, echiparea în costumul de luptă. Este un costum 
standard, realizat dintr-o singură piesă și care se mulează perfect pe 
corp. Singura parte expusă rămâne fața. Costumul este proiectat 
astfel încât să nu mai ai grija propriului corp în timpul luptei. 
Nanoroboții încorporați în costum lasă lumina să pătrundă pentru a 
înlesni fotosinteza și, în plus, reglează temperatura corpului. Că te 
afli pe o banchiză, la poli sau în mijlocul Saharei, singura diferență 
este doar peisajul. Transpirația, în cazul în care aceasta apare, este 
eliminată printr-o reţea de vase capilare. Apa din transpiratie este 
apoi filtrată și stocată în vederea transferării ei într-un bidon. La fel 
se procesează și urina, dar defecarea în costumul de luptă nu este 
recomandată. 


Dacă primești un glont în pântece (sau oriunde în altă parte), 
costumul devine rigid în zona impactului, iar energia cinetică a 
glonț lui este transferată pe întreaga suprafaţă a costumului. Este al 
naibii de dureros, dar e de preferat decât să lași un glonț sau o schijă 
să-ți treacă prin mate. Din păcate, rezistența costumului nu este 
infinită, așadar, evitarea gloanțelor inamice rămâne în continuare 
prioritatea numărul unu. Urmează centura, pe care stau agățate 
câteva articole considerate importante pentru un soldat: cuțitul de 
luptă, o unealtă multifuncţională asemănătoare cu ruda bogată a 
unui briceag elveţian. Tot la centură se găsește atașat și un cort 
pliabil, impresionant prin dimensiunile sale reduse atunci când este 
strâns, un bidon, hrană pentru o săptămână, precum și trei blocuri 
de muniție... Acoperă-ţi faţa cu o cremă saturată cu nanoroboți și 


care interacționează cu costumul. Comută pe modul camuflaj. 
Încearcă apoi să te vezi în oglindă... 


În al treilea rând, deschide un canal de comunicare cu restul grupei 
tale și lasă-l așa până când te întorci pe navă. Sau până când mori. 
M-am crezut isteț nevoie mare atunci când am descoperit acest 
procedeu pe terenul de instrucție. S-a dovedit că era una dintre 
primele reguli pe care soldaţii trebuiau să o aplice într-o bătălie. 
Inventasem gaura la macaroană. BrainPal înseamnă comenzi clare, 
semnale limpezi, fără echivoc și fără să fii nevoit să vorbești. Dacă se 
întâmplă să auzi în mijlocul luptei un soldat FCA, acesta ori este 
prost, ori a fost împușcat. 


Singurul cusur al comunicării prin BrainPal este acela că, dacă nu 
ești atent, poţi transmite și emoții. Lucrul acesta poate fi destul de 
neplăcut. Te trezești că tocmai te piși pe tine ca să descoperi mai 
târziu că nu tu ai făcut-o, ci colegul tău de alături. E bine de evitat. 


Conectează-te doar cu grupa ta, pentru că dacă încerci să deschizi 
canalul pentru tot plutonul, dintr-odată, șaizeci de oameni se luptă, 
blesteamă și mor în capul tău. Nu ai nevoie de hărmălaia asta. 


Și, în cele din urmă, uită de tot, mai puțin de executarea ordinelor, 
ucide orice nu este uman și rămâi în viață. FCA se străduiesc să facă 
toate aceste lucruri cât mai ușoare pentru toată lumea. Pentru primii 
doi ani de serviciu, fiecare soldat este infanterist. Nu contează că ai 
fost femeie de serviciu sau chirurg, senator sau vagabond în cealaltă 
viață. Doar dacă nu crăpi în primii doi ani de serviciu poți avea 
șansa de a te specializa sau poți opta pentru un bilet de colonist, în 
loc să rătăcești între o bătălie sau alta. Dar pentru primii doi ani, tot 
ce ai de făcut este să te duci acolo unde ţi se spune, să stai în spatele 
armei tale, să ucizi și să nu te lași ucis. Este cât se poate de simplu. 
Dar simplu nu este totuna cu ușor. 


Erau necesare două salve ca să dobori un Consu. Niciun raport 
informativ nu pomenise ceva despre scuturi individuale la aceștia. 
În orice caz, aveau ceva care le permitea să încaseze fără probleme 
primul glonţ. E drept, picau în cur sau în ceea ce le ținea loc de cur, 
dar în câteva secunde erau înapoi în picioare. Așadar, două salve. 
Prima ca să-i dobori și a doua ca să rămână la pământ. 


Două focuri la rând, într-o țintă mișcătoare, nu era un lucru tocmai 
lesne de făcut. Mai ales când tintele se aflau și la câteva sute de metri 
distanță, pe un câmp de luptă destul de aglomerat. Imediat ce am 
înţeles cum stă treaba, l-am pus pe Găoază să creeze o rutină de 
tragere specială. La o singură apăsare pe trăgaci carabina arunca 
două gloanţe, unul după altul. Primul de tip perforant, al doilea de 
tip exploziv. Toate aceste informații au fost livrate carabinei chiar în 
timp ce trăgeam. Și, dintr-odată, arma mea a început să arunce un 
cocteil ucigaș pentru Consu. 


In clipa aceea, mi-am iubit carabina. 


Am transmis datele legate de rutina de tragere către Viveros și 
Watson. La rându-i, Viveros a transmis informația către întregul 
pluton. În mai puţin de un minut, pe tot câmpul de luptă se puteau 
auzi seriile scurte, de două focuri, urmate de bufnetul înfundat al 
soldaților Consu, care se prăbușeau la pământ, cu organele interne 
făcute pilaf. Tot spectacolul semăna cu o plită uriașă pe care se 
coceau floricele de porumb. Am tras cu coada ochiului la Viveros. 
Tintea și trăgea cu sânge rece. Watson trăgea și rânjea ca un puști 
care tocmai câștigase un ursulet de pluș la bâlci. 


Hei! Am fost localizați! Culcat! ne-a transmis Viveros. 
- Ce? a întrebat Watson ridicându-și capul. 


L-am tras jos tocmai în clipa în care o rachetă a lovit bolovanul în 
spatele căruia ne adăposteam. Am fost acoperiți cu o grămadă de 
praf și de pietriș. Mi-am ridicat privirea exact la timp ca să văd o 
bucată de stâncă de mărimea unei bile de bowling apropiindu-se cu 
viteză de capul meu. Instinctiv, am parat lovitura cu brațul stâng. 


În momentul impactului, costumul a devenit rigid pe toată lungimea 
brațului, iar bucata de stâncă a ricoșat în lateral. Bratul mă durea, 
dar era întreg. Pe Pământ mi-ar fi fost făcut țăndări. 


- Căcat! Asta a fost tare aproape, a exclamat Watson. 


- Taci! i-am spus, după care am transmis către Viveros: Ce facem 
acum ? 


Stai nemișcat, mi-a transmis ea și a scos de la centură unealta 
multifuncţională. A trecut-o pe modul oglindă ca să se poată uita în 
siguranţă peste marginea stâncii îndărătul căreia se adăpostise. 


Șase, ba nu, șapte... se îndreaptă încoace. 
Apoi un trosnet în apropiere. 


Sunt cinci acum, a rectificat ea și și-a strâns oglinda. Pregătiți grenadele 
și fiți gata să le lansați la comanda mea. 


Am dat din cap, Watson și-a arătat dinţii într-un rânjet. Viveros a 
zbierat: Acum! Și cu toții am aruncat grenadele peste bolovanii și 
resturile de stâncă dintre noi și Consu. Câte trei grenade de fiecare. 
Nouă explozii. Am respirat adânc, o scurtă rugăciune și mi-am 
ridicat capul. Un Consu era rupt în bucăți. Altul se târa înapoi, 
vizibil ametit, iar alți doi se mișcau printre pietroaie căutând 
adăpost. Viveros l-a dat gata pe cel care se depărta încet de noi, 
Watson și cu mine i-am terminat pe ceilalți doi. 


- Bine ați venit la petrecere, căcați cu mot! a chiuit el sărind peste 
stâncă. 


Exact în faţa celui de al cincelea Consu, care stătuse liniștit, la 
adăpost, în vreme ce noi îi exterminam camarazii. Dihania a ridicat 
o ţeavă, a proptit-o în nasul lui Watson și a tras. Chipul lui s-a 
prefăcut într-o arteziană de SmartBlood. Resturi din craniul lui 
Watson au țâșnit spre Consu. 


Watson nici măcar nu a știut ce l-a lovit. Ultimul lucru transmis de el 
prin canalul BrainPal a fost un amestec de emotii care se pot descrie 
cel mai bine ca un puzzle răvășit... Surpriza cuiva care știe că vede 
ceva ce nu se aștepta, dar fără să aibă habar ce vede. Apoi nimic. 


Consu cânta în clipa când a tras spre Watson. Îmi lăsasem deschis 
translatorul. Așa că am văzut moartea acestuia cu subtitrare. 
„Răscumpărat“ scria în josul câmpului meu vizual. „Răscumpărat, 
Răscumpărat, Răscumpărat, Răscumpărat...“, cânta acesta în vreme 
ce fragmente din capul lui Watson i se prelingeau în jos, pe torace. 


Am urlat și am tras. Consu s-a dat îndărăt, apoi corpul i-a explodat. 


Am continuat să trag și să urlu. 
- Perry, m-a oprit Viveros. Vin alţii. E timpul s-o ștergem. Haide... 
— Și Watson? 


- Lasă-l. El este mort, iar tu nu. Și nu e nimeni desemnat să bocească 
aici. O să ne întoarcem după el mai târziu. Să mergem. Și să 
rămânem în viață. 


Am învins. Combinația de două gloante a subțiat semnificativ 
rândurile trupelor Consu, până să le dea prin minte să recurgă la 
altă tactică în locul asaltului frontal. După alte câteva ore de luptă și- 
au distrus scutul defensiv, iar ultimii dintre ei s-au sinucis ritual cu 
cuțitele de ceremonie. Felul lor de a recunoaște înfrângerea. Nu ne 
rămăsese altceva de făcut decât să ne culegem morții și răniții. 


În ziua aceea, plutonul 2 ieșise destul de bine. Doi morți, cu Watson 
cu tot, și doar patru răniți, dintre care unul grav, care avea să-și 
petreacă următoarea lună așteptând să-i crească la loc intestinul 
gros. Ceilalți trei urmau să fie gata de luptă în doar câteva zile. 
Având în vedere cu cine ne confruntasem, lucrurile ar fi putut sta 
mult mai rău. Spre exemplu, un hovercraft blindat din armata Consu 
a intrat în plin în plutonul 4, din compania C, după care s-a 
autodetonat. Șaisprezece oameni au murit, inclusiv comandantul de 
pluton și doi comandanţi de grupă. Plus o mulțime de răniți. Dacă 
locotenentul acela nu ar fi murit pe loc, cu siguranţă că și-ar fi dorit 
asta, după acel măcel. 


După ce am primit de la locotenentul Keyes ordinul de încetare a 
focului, m-am întors pe câmp după Watson. Câţiva hoitari cu opt 
picioare, din fauna locală, deja erau grămadă pe el. Am împușcat 
unul dintre ei, iar ceilalți s-au împrăștiat. ÎI lucraseră bine de tot într- 
un răstimp destul de scurt. Am rămas surprins cât de ușor poate să 
fie un om după ce rămâne fără cap și fără mare parte din țesuturile 
moi. l-am luat rămășițele în spinare și am pornit spre morga 
improvizată la vreo doi kilmetri distanță. A trebuit să mă opresc și 
să dau la boboci o singură dată. Pe drum, m-am întâlnit cu Alan. 


- Te ajut? 


— Nu-i nevoie, nu e prea greu. 
— Cine este? 
— Watson. 


— A, ăla, s-a strâmbat Alan. O fi existând, undeva, cineva care să-i 
simtă lipsa. 


- Vezi să nu te apuce plânsul, i-am răspuns. Tu cum te-ai descurcat 
astăzi? 


- Binișor. Mai tot timpul mi-am ținut capul jos, dar am și tras, când 
și când, câteva salve, aproximativ în direcția inamicului. E posibil să 
fi și nimerit ceva, nu-s sigur. 


- Ai ascultat cântecul morții dinainte de bătălie? 


- Sigur că da, mi-a răspuns Alan. Suna de parcă se regulau două 
trenuri de marfă. Nu era un cântec pe care să poti să-l ignori. 


- Adică ai urmărit traducerea? Ai fost atent la ce spuneau? 


- Mda... Nu cred că-mi place planul de convertire la religia lor, 
având în vedere că asta înseamnă să ne omoare pe toți. 


- FCA cred că ăsta este doar un ritual. Ca o rugăciune pe care o 
recită tot timpul. 


— Dar tu ce crezi că este? m-a întrebat Alan. 
Am dat din cap spre Watson. 


- Consu care l-a ucis urla cât putea de tare: „Răscumpărat, 
răscumpărat“. Sunt sigur că la fel mi-ar fi cântat și mie. Am impresia 
că FCA subestimează ce se întâmplă cu adevărat aici. Motivul 
pentru care Consu nu se mai întorc într-un loc în care au pierdut o 
bătălie... nu e pentru că ei se gândesc că au pierdut. Nu cred că 
trebuie să judecăm în termenii ăștia. Am învins, am pierdut. Pentru 
ei, planeta este acum consacrată prin sânge. Ei cred, de fapt, că au 
luat-o deja în posesie. 


- Și de ce nu își ocupă planetele câștigate astfel? 


- Poate că nu le-a sosit vremea. Poate că așteaptă o bătălie finală, un 
fel de Armageddon. În fine, ce vreau să spun este faptul că nu cred 
că FCA au habar că planeta aceasta este considerată de Consu ca 
fiind acum a lor. Și am convingerea că mai devreme sau mai târziu, 
FCA o să aibă o mare surpriză. 


- Gata, m-ai convins. Fiecare soldat pe care l-am auzit trebuie să aibă 
o istorie ciudată. Ce crezi că este de făcut? 


- La naiba, Alan. N-am nici cea mai vagă idee. Tot ce îmi doresc este 
să fiu deja mort atunci când se va întâmpla. 


- Schimbând subiectul cu ceva mai puțin deprimant... Ai avut o idee 
excelentă cu seria de două focuri. Unii dintre noi se simțeau cam 
frustrati când îi vedeau pe Consu ridicându-se după ce încasau 
primul glonţ. Toată lumea o să vrea să-ți facă cinste în următoarele 
două săptămâni. 


— Ştii că nu plătim nimic pentru băuturi. Doar suntem într-o excursie 
în infern cu all inclusive. 


- Așa-i... dar dacă am fi plătit, așa s-ar fi întâmplat și ai fi acceptat. 

— Oricum, nu-i mare scofală. 

L-am văzut pe Alan că ia poziția de drepți. M-am întors și am zărit-o 
pe Viveros îndreptându-se spre mine, împreună cu locotenentul 
Keyes și cu încă un ofițer pe care nu-l cunoșteam. M-am oprit și i-am 
așteptat. 

— Perry! 


- Domnule locotenent... îmi cer scuze că nu vă pot saluta, domnule. 
Duc un cadavru la morgă. 


— Acolo se duc cu toții... Cine este? 
— Watson, domnule. 


- A, ăla, a rostit Keyes. Nu i-a luat mult, nu-i așa? 


- Era foarte emotiv, domnule. 


- Cred că era... în fine, Perry, dânsul este locotenentul-colonel 
Rybicki, comandantul Regimentului 233. 


- Domnule, îmi pare rău că nu vă pot saluta. 

- Știu, cari un cadavru. Fiule, vreau doar să te felicit pentru soluția 
găsită astăzi. Ai economisit o mulțime de vieți și de timp. Acești 
Consu ne dau mereu de furcă. Scuturile individuale au fost o 


surpriză tare neplăcută și care ne-a creat o mulțime de necazuri. Am 
să te recomand pentru o decorație, soldat. Ce părere ai? 


- Mulţumesc, domnule. Dar sunt sigur că și altcineva și-ar fi dat în 
cele din urmă seama cum trebuie procedat. 


- Cu siguranță. Dar tu ai fost primul. Și asta contează mai mult. 
— Da, domnule. 


- După ce ne întoarcem pe Modesto, trag nădejde că ai să-l lași pe un 
bătrân infanterist să-ți facă cinste cu un pahar. 


— M-aș simţi onorat, domnule. 
L-am zărit pe Alan surâzând cu subînțeles în spatele ofițerului. 


- În ordine. Felicitări încă o dată... Și, îmi pare rău pentru prietenul 
tău, a adăugat Rybicki arătând spre Watson. 


— Mulţumesc, domnule. 


Alan a salutat și pentru mine, Rybicki s-a răsucit pe călcâie și s-a 
îndepărtat urmat îndeaproape de Keyes. Viveros s-a apropiat de noi. 


— Pari amuzat. 


- Tocmai mă gândeam că au trecut mai bine de cincizeci de ani de 
când nu mi-a mai spus cineva fiule... 


Viveros mi-a zâmbit după care m-a întrebat: 


— Ştii unde să-l duci? 


- Morga este dincolo de creasta aia. Vreau să-l las acolo și să prind 
primul transport către Modesto, dacă se poate, firește. 


- La naiba, Perry. Eşti eroul zilei. Poți să faci ce vrei. 
S-a întors și a dat să plece. 

- Viveros, am strigat-o. Mereu e ca acum? 

— Mereu e ca acum ce? 

- Astea... Războiul, bătăliile, luptele. 


- Ce? Viveros a pufnit pe nas. Pe dracu’, Perry. Astăzi a fost floare la 
ureche. O nimica toată, pe lângă ce va urma... 


După care a plecat vizibil amuzată. 


Așa s-a dus prima mea zi de luptă. Incepuse perioada mea de 
război. 


Zece 


Dintre Bătrânii Bășinoși, Maggie a fost prima care a murit. 


S-a întâmplat în atmosfera superioară a unei planete numite 
Cumpătarea și care adăpostea o colonie minieră. Numele planetei 
părea o ironie, având în vedere că, la fel ca toate coloniile miniere, 
aceasta era plină de cârciumi și de bordeluri. Planeta avea o scoarță 
bogată în minereuri metalifere și tocmai din pricina asta fusese greu 
de cucerit și la fel de greu de păstrat. FCA trebuia să ţină la sol 
efective de trei ori mai mari decât în mod obișnuit. Și tot timpul erau 
cerute întăriri. Dayton, nava pe care Maggie fusese îmbarcată, 
primise ca misiune să sprijine trupele FCA de pe Cumpătarea. 
Tocmai atunci, Ohu debarcaseră pe planetă un corp expediționar 
compus din drone de luptă. 


Plutonul lui Maggie fusese desemnat să participe la un atac destinat 
a recuceri o mină de aluminiu, cam la o sută de kilometri depărtare 
de Murphy, principala așezare a coloniei. Nici măcar nu au reușit să 
ajungă la sol. Transportorul lor a fost interceptat și lovit de o torpilă 
Ohu. Carcasa transportorului s-a fisurat în câteva locuri, iar o parte 
din plutonul lui Maggie, printre care și ea, a fost scuipată în afara 
navei. Majoritatea celor aruncati în spaţiu au murit imediat, fie din 
cauza șocului, fie din pricina schijelor. 


Maggie a supraviețuit. A fost târâtă în spațiu și a fost conștientă tot 
timpul. Costumul ei a izolat-o perfect, inclusiv fața, care i-a fost 
acoperită automat de o extensie a costumului, protejând-o astfel de o 
decompresie severă. Imediat, Maggie și-a contactat comandantul de 


pluton și pe cel de grupă. Ce mai rămăsese din comandantul de 
grupă fâlfâia între corzile parașutei, încurcate printre resturile 
metalice ale carcasei transportorului. lar comandantul de pluton 
chiar nu avea cum să-i fie de folos. Și nu era vina lui. Transportorul 
nu era echipat pentru misiuni de salvare. În plus, era avariat destul 
de grav și se afla sub tirul inamic. Tot ce putea să facă era să încerce 
să se întoarcă împreună cu supraviețuitorii pe cea mai apropiată 
navă FCA. 


Maggie a încercat să-și contacteze nava proprie. La fel de inutil. 
Dayton tocmai era într-un schimb de focuri cu câteva nave Ohu și nu 
putea lansa operațiuni de salvare. Nicio altă navă nu se putea ocupa 
de ea. Chiar și în condiţii normale ar fi fost o țintă prea mică și greu 
de ajuns. Era destul de jos, în putul gravitațional al Cumpătării. Și 
prea aproape de marginea atmosferei. În condiţii de luptă, se putea 
considera deja moartă. 


Așa că Maggie, ai cărei plămâni deja urlau după oxigen, și-a ridicat 
carabina, a aţintit-o asupra unei nave Ohu, a făcut câteva calcule 
după care a început să lanseze rachetă după rachetă. Reculul fiecărei 
salve o arunca pe Maggie și mai aproape de marginea atmosferei 
planetei. Datele bătăliei aveau să arate, mai târziu, că rachetele 
lansate de ea chiar au provocat câteva avarii minore acelei nave 
inamice. 


După ce și-a termina muniţia s-a răsucit cu fața spre planeta care 
urma să o ucidă și, ca un bun profesor de religie orientală, așa cum 
fusese, a compus un jisei, un poem al morții sub formă de haiku. 


Nu jeliți, prieteni. 
Sunt stea căzătoare 
Spre altă viață. 


L-a trimis împreună cu ultimele ei clipe. Apoi a murit, un fulger iute 
pe cerul întunecat al Cumpătării. 


Imi fusese prietenă. Imi fusese chiar iubită. Fusese mai curajoasă 
decât aș fi putut fi eu în clipa morții. Și, da, la naiba, fusese o 
afurisită de stea căzătoare. 


- Problema cu Forțele Coloniale de Apărare nu este combativitatea 
lor. Deloc. Au trupe excelente. Problema este că trupele FCA sunt 
foarte ușor de folosit. 


Așa grăit-a Thaddeus Bender, de două ori senator democrat al 
statului Massachusetts, fost ambasador SUA în Franţa, Japonia și la 
ONU, secretar de stat pe timpul catastrofalei administrații Crowe, 
autor, lector, și, în cele din urmă, soldat în plutonul D. Având în 
vedere că doar calitatea de soldat avea o oarecare semnificație 
pentru noi... am decis cu toţii că Soldatul Senator Ambasador 
Secretar de Stat Bender era un mare rahat. 


Remarcabil cât de repede un pifan ajunge să devină veteran. Când 
am ajuns prima dată pe Modesta, Alan și cu mine ne-am luat în 
primire cușetele, am fost întâmpinați cu un bun venit neutru din 
partea locotenentului Keyes (care a ridicat o sprânceană atunci când 
i-am transmis complimentele sergentului Ruiz) și am fost tratați de 
către ceilalți cu o indiferenţă călduță. Comandanții de grupă ni se 
adresau doar atunci când era cazul, iar colegii de grupă ne spuneau 
numai ceea ce trebuia să știm. Altfel eram ținuți pe dinafară. 


Nu era o chestie personală. Ceilalți nou-veniți, Watson, Gaiman și 
McKean, cu toții au avut parte de același tratament, care avea la bază 
două lucruri simple. 


Primul era acela că nou-veniţii îi înlocuiau pe cei vechi, care 
„plecaseră“. lar „plecat“ însemna „mort“. Din punct de vedere strict 
formal, soldații erau ca dinţii de lapte. Cădea unul, apărea altul. Dar 
la nivel de pluton, nou-veniţii înlocuiau un prieten. Un camarad, pe 
cineva care a luptat și a învins și a murit. Ideea că tu, oricine ai fi 
fost, ai fi putut înlocui un camarad sau un prieten plecat era 
neplăcută pentru cei care îl cunoscuseră. 


Al doilea lucru era, evident, legat de faptul că până atunci nu ai mai 
luptat nicăieri. Până nu treci de botezul focului nu ești unul de ai lor. 
Nu ai cum să fii. Nu este vina ta. Se poate corecta imediat. Dar până 
nu ajungi pe câmpul de luptă, ești un oarecare. Un nimeni care 
ocupă locul unui om mai bun decât tine și care a fost acolo, printre 
ei. 


Am observat această diferenţă imediat după bătălia împotriva 
forțelor Consu. Au început să-mi spună pe nume. Mă chemau să 
stau la masă cu ei. Eram invitat să joc biliard sau pur și simplu mă 
băgau în seamă. Viveros, comandantul de grupă, a început să-mi 
ceară părerea despre unele lucruri care trebuiau făcute. În loc să-mi 
ordone să le fac. Locotenentul Keyes mi-a spus o poveste despre 
Ruiz, ceva despre un hovercraft și fiica unui colonist, o chestie pe 
care, pur și simplu, nu am crezut-o. Pe scurt, eram unul de-ai lor. 
Unul de-ai noștri. Soluția aceea de tragere, precum și decorația mă 
ajutaseră, desigur. Dar și Alan, și Gaiman, și McKean au fost bine 
veniți în grup. 


Nu făcuseră nimic altceva decât să lupte și să rămână în viață. Asta 
fusese destul. 


În decurs de trei luni am avut parte de câteva serii de pifani. Și i-am 
văzut cum au luat locul celor cu care abia ne împrietenisem. Am 
avut aceeași reacţie. Atâta vreme cât nu ai botezul focului, ești un 
oarecare. Ocupi doar un loc. Majoritatea celor nouveniți au înţeles 
cum stau lucrurile și au strâns din dinți, până când au avut parte de 
ceva acțiune. 


Soldatului Senator Ambasador Secretar de Stat Bender i se rupea de 
toate astea. Din prima clipă, a încercat să se bage în seamă vizitând 
pe fiecare membru al plutonului, căutând să lege o relaţie cât mai 
adâncă și personală cu toată lumea. Era enervant. 


— Parcă e în căutare de voturi, mi s-a plâns Alan. 


Era de înțeles. O viaţă întreagă de alergătură după candidaturi și 
voturi și-ar fi lăsat amprenta asupra oricui. Și nimeni care ar fi trăit 
ca el nu ar fi știut când este cazul să se oprească. 


Soldatul Senator Ambasador Secretar de Stat Bender era convins, de 
asemenea, că lumea era ahtiată după persoana sa și după cuvintele 
sale. Probabil de aceea nu tăcea niciodată. Nici atunci când nimeni 
nu mai părea că îl ascultă. Așa că, atunci când și-a dat cu părerea 
despre problemele FCA, pe când ne aflam în sala de mese, mai mult 
ca sigur că își vorbea sieși. Cu toate acestea, ultimele lui cuvinte au 
atras atenţia lui Viveros. 


— Adică? Vrei să repeti ultima frază? 


- Am spus că problema cu FCA nu este că nu are luptători buni. Ci 
că îi folosește prea ușor. 


-Chiar așa... Mă faci curioasă. 
- Dar este simplu... 


Bender deja luase atitudinea aceea pe care o văzusem în fotografii, 
pe Pământ. Mâinile cu palmele în sus, de parcă ar fi așteptat o 
revelație pe care să o împărtășească tuturor. 


- Nu este nicio îndoială că FCA dispun de trupe excelente. Dar nu 
ăsta este cel mai important lucru. Problema este: ce facem noi ca să 
evităm intervenţia FCA? Sunt oare momente când se recurge la FCA 
înainte ca diplomaţia să-și fi epuizat resursele? 


— Cred că ai ratat ultimul meu discurs, am intervenit. Acela în care 
spuneam că nu trăim într-o lume perfectă, iar competiția de pe piața 
imobiliară din univers a devenit extrem de agresivă. 


- Am mai auzit asta, mi-a răspuns senin. Numai că nu cred așa 
ceva... Câte stele sunt în galaxie? O sută de miliarde sau pe acolo? 
Cele mai multe au sisteme planetare. Așadar, piața imobiliară este 
practic nesfârșită. Dar nu despre asta este vorba. Problema în 
discuţie este motivul pentru care recurgem la forță atunci când venim 
în contact cu specii extraterestre. lar acest motiv este simplu: o facem 
pentru că putem. Și putem foarte ușor. Avem trupe excelent 
pregătite, puternice, la îndemână. Spre deosebire de diplomație, este 
mai ușor să manevrezi batalioane și divizii. Simplă aritmetică: fie 
controlezi o bucată de pământ, fie nu. Diplomaţia presupune un 
efort intelectual mai mare, nuanțele sunt mai bogate, implicit este 
mai dificil de făcut un demers diplomatic. 


Viveros mi-a aruncat o privire scurtă, apoi s-a întors spre Bender: 
— Și ai impresia că tot ceea ce facem este simplu? 


- Nicidecum, s-a apărat Bender zâmbind. Am spus doar că este 
simplu comparativ cu diplomația. Dacă îţi dau o armă și îți spun să 
cucerești un sat, situația este foarte simplă. Pac, pac și gata. Dar dacă 


îți spun să mergi în acel sat și să negociezi cu locuitorii o înțelegere 
prin care aceștia să-ți predea satul... e mult mai complicat. Apar tot 
felul de probleme. Ce faci cu locuitorii satului. Cum îi despăgubești, 
ce drepturi mai au asupra pământului înconjurător... Și așa mai 
departe. 


- Asta presupunând că locuitorii acelui sat nu deschid focul asupra 
ta, imediat ce apari cu un tratat diplomatic în mâini în raza lor 
vizuală. 


Bender mi-a zâmbit și mi-a făcut semn cu degetul. 


- Exact! Despre asta e vorba. Mereu îi tratăm pe ceilalți de parcă toți 
au aceleași înclinații războinice ca și noi. Dar dacă, și subliniez, dacă 
ei au ușa deschisă pentru diplomaţie? Oare speciile raționale nu ar 
trebui să treacă prin acea ușă decât să pornească un măcel? Să luăm 
drept exemplu poporul Whaid. Suntem în război cu ei, nu-i așa? 


Eram. Whaidanii și pământenii se aflau în război de mai bine de un 
deceniu pentru sistemul Earnhardt, care avea trei planete locuibile 
de ambele specii. Astfel de sisteme, cu planete multiple și locuibile, 
erau extrem de rare. Whaidanii erau relativ slabi din punct de 
vedere militar, dar erau dotați cu o tenacitate ieșită din comun. 
Posesiunile lor planetare erau reduse ca număr și majoritatea 
industriei lor se afla pe planeta de origine. Așadar, atâta vreme cât 
Whaidanii nu se lăsau duși din sistemul Earnhardt, singura soluție 
era să le lovim planeta de origine: distrugerea porturilor și a zonelor 
industriale le-ar fi stopat, pentru o bună bucată de vreme, avântul în 
spațiu. Regimentul 233 făcea parte din forța de invazie și i se 
stabilise ca obiectiv debarcarea în capitala planetei și să o facem praf. 
Ni se spusese să evităm uciderea civililor, în măsura în care acest 
lucru era posibil. Pe de altă parte, ni se ceruse să tragem câteva 
lovituri în parlamentul lor, dar și în alte câteva centre religioase. Nu 
câștigam niciun avantaj tactic făcând așa ceva, dar acțiunea noastră 
dădea un mesaj clar și puternic: puteam să le dăm la cap ori de câte 
ori avem chef. 


— Ce-i cu ei? a întrebat Viveros. 


— Am căutat ceva informaţii. Au o cultură extraordinară. Forma lor 
de artă cea mai dezvoltată este corul, au niște coruri uriașe, ceva în 


stil gregorian, se adună câte un oraș întreg și cântă. Se spune că li se 
pot auzi cântecele de la câteva zeci de kilometri. Și cântă ore în șir. 


- Și? 


- Și... Aceasta este o cultură care ar trebui respectată și cercetată. Nu 
să-i strângem de gât doar pentru că ne stau în drum. Au încercat 
coloniștii să cadă la pace cu aceste ființe? Nu am găsit nicio 
mențiune a vreunei tentative de acest gen. Eu sunt de părere că ar 
trebui încercat. Și mai cred că am putea încerca chiar noi. 


Viveros a pufnit scurt. 
- Negocierea unui tratat depășește competențele noastre, Bender. 


-În primul meu mandat de senator, am fost în Irlanda de Nord, la o 
masă de protocol. Eram într-o misiune comercială. Dar m-am întors 
de acolo cu un tratat de pace între catolici și protestanți. Nu aveam 
autoritatea să închei un astfel de tratat, iar asta a stârnit controverse 
mari în țară. Dar atunci când ai ocazia de a face pace, trebuie să 
profiți de acea ocazie. 


-Îmi amintesc, i-am răspuns. Asta s-a întâmplat chiar înainte de cele 
mai sângeroase marșuri de protest din ultimele două secole. Nu prea 
a avut succes tratatul acela. 


- Nu tratatul a fost de vină, s-a scuzat Bender. Un catolic, un puști 
drogat, a azvârlit o grenadă în mijlocul unor protestanți adunaţi 
pentru un marș. După care violențele s-au răspândit peste tot. 


- Afurisiţii ăștia de oameni reali și vii... Cum se mai pun ei de-a 
curmezișul idealurilor tale pacifiste, am remarcat. 


- Am spus doar că diplomaţia nu este ușoară. Dar sunt convins că 
avem mai mult de câștigat colaborând cu această specie decât 
exterminând-o. Este un punct de vedere care ar trebui luat în seamă. 


- Mulţumesc pentru prelegere, Bender, spuse Viveros. Dacă ai 
terminat, am de făcut două remarci. Mai întâi, până când nu vei 
lupta, tot ceea ce știi sau ceea ce crezi că știi nu înseamnă nimic 
dincolo. Nu înseamnă nimic, nici pentru mine și nici pentru nimeni 
altcineva. Aici nu este nici Irlanda de Nord, nici Washington D.C. 


Acolo nu este Pământul. Atunci când te-ai înrolat, ai făcut-o în 
calitate de soldat și ar fi bine să nu uiţi asta. În al doilea rând, 
indiferent ce gândești, soldat, nu răspunzi pentru soarta universului 
sau a omenirii. Responsabilitatea ta este subordonată mie, colegilor 
tăi de grupă, plutonului și FCA. Dacă ţi se dă un ordin, îl executi. 
Dacă treci dincolo de ordinele care ti-au fost date, ai să-mi dai 
socoteală. E clar? 


Bender s-a uitat la Viveros cu o privire rece și relaxată. 


- Foarte mult rău s-a făcut sub acoperișul cuvintelor „am urmat 
doar ordinele“. Sper să nu ajungem și noi să ne apărăm cu aceeași 
scuză. 


Viveros și-a îngustat privirea și s-a ridicat de la masă, luându-și tava. 
— Am terminat de mâncat, a spus ea și a plecat. 

Bender și-a arcuit sprâncenele a uimire. 

- Nu am avut intenţia s-o jignesc. 

- Bender, numele ei nu-ți spune nimic? l-am întrebat. 

- Nu-mi este cunoscut, a răspuns după câteva clipe. 


- Încearcă să-ți aduci aminte... Demult, pe când aveam cinci sau șase 
ani... 


Un beculeţ i-a pâlpâit sub frunte. 


- Pe vremea aceea... a fost un președinte peruvian cu numele ăsta. 
Parcă a fost asasinat. 


- Corect, Pedro Viveros. Și nu numai el a fost asasinat. Aproape 
întreaga familie. Soţia, fratele său, fratele soției, și mulți alții înrudiți 
cu el. Doar fiica lui Pedro a supraviețuit masacrului. Dădaca ei a 
încercat să o scoată pe șest din palatul prezidențial, ascunsă într-un 
coș de rufe murdare, în vreme ce soldații îi căutau pe membrii 
familiei... ca fapt divers, dădaca a fost violată de soldați înainte de ai 
se tăia beregata. 


Chipul lui Bender a căpătat o tentă cenușie. 
- Nu poate fi fetița aceea... 


- Ba da. Viveros este fiica președintelui Pedro Viveros. După ce 
puciul a fost înăbușit, iar militarii responsabili au fost aduși în fața 
justiției, știi cum s-au apărat? Au spus că au urmat doar ordinele. 
Așa că, indiferent dacă punctul tău de vedere este corect sau nu, ai 
încercat să explici teorema răului universal singurei persoane din 
lume care nu are nevoie de o asemenea explicaţie. Ea a trăit acel rău, 
știe totul despre rău. Îi măcelăreau familia în vreme ce ea stătea 
ascunsă într-un coș cu rufe murdare, undeva în subsolul palatului, 
sângerând și abținându-se să nu plângă. Înţelegi? 


- Dumnezeule, îmi pare rău, firește. N-ar fi trebuit să spun ce am 
spus. Dar nu am știut nimic. 


- Sigur că nu ai știut nimic, Bender. Tocmai asta a încercat Viveros 
să-ți explice. Aici nu știi. Nu știi nimic. 


— Fiți atenți cu toții, ne-a spus Viveros în vreme ce ne pregăteam să 
fim debarcaţi pe suprafața planetei. Sarcina noastră este simplă. 
Mușcă și fugi. O să fim desantați lângă centrul lor guvernamental. 
Loviţi clădirile și infrastructura, dar evitați să deschideţi focul 
asupra locuitorilor. Răspundeţi cu foc doar dacă sunteți atacați. Le- 
am tras deja un șut în ouă, acuma doar îi necăjim un pic, să ne țină 
minte. Fiţi rapizi, faceți pagube cât mai mari, după care retragerea. 
S-a înțeles? 


Misiunea, până în acel moment, fusese floare la ureche. Whaidanii 
se dovediseră complet nepregătiți să înfrunte câteva zeci de nave de 
luptă ale FCA, apărute brusc în preajma planetei lor. FCA avuseseră 
grijă, cu câteva zile înainte, să declanșeze o serie de operațiuni de 
diversiune în sistemul Earnhardt, astfel încât să momească grosul 
flotei Whaidane. Nu mai rămăsese aproape nimeni care să apere 
planeta lor de baștină. Firava rezistență pe care am întâlnit-o a fost 
rapid anihilată. 


Distrugătoarele noastre făcuseră un raid asupra principalului 


spațioport al planetei, prefăcând în moloz rampele de lansare, 
lovind infrastructura în punctele-cheie, astfel încât trupele lor să nu 
mai poată reacționa decât simbolic. Nu fusese detectată nicio lansare 
a vreunei drone care să ceară ajutor flotei Whaidane care se afla cu 
treabă prin sistemul Earnhardt. Cei de la sol și-au dat seama prea 
târziu de cursa în care picaseră. Ideea era că, atunci când flota lor s- 
ar fi întors, nu ar mai fi avut nicio posibilitate să coboare la suprafața 
planetei pentru alimentare sau pentru reparaţii. Toate instalațiile lor 
portuare fuseseră distruse. lar forțele noastre ar fi fost de mult 
plecate, atunci când flota lor s-ar fi întors acasă. 


Fără amenințări majore în spaţiul din jurul planetei, FCA au luat la 
țintă, metodic și temeinic, centrele industriale, bazele militare, 
minele, rafinăriile, uzinele de apă, barajele, heliocentralele, porturile 
și rampele de lansare, autostrăzile și orice alt obiectiv vital, astfel 
încât Whaidanii să fie multă vreme ocupați cu reconstrucţia, înainte 
să-și refacă instalaţiile destinate lansărilor în spațiu. După șase ore 
de bombardament necruţător și precis, întreaga planetă fusese 
întoarsă, din punct de vedere tehnologic, la zilele motoarelor cu 
combustie internă. Și acolo avea să rămână o bună bucată de timp. 


FCA au evitat să execute un bombardament la întâmplare asupra 
orașelor. Nu populația civilă era obiectivul nostru. Sigur, Whaidanii 
nu ar fi putut opri un atac generalizat din partea noastră. Dar FCA 
se gândeau că, oricum, urmau să aibă destule probleme cu 
epidemiile, cu lipsa de alimente și de apă, cu revoltele generate de 
lipsa de autoritate și de structură socială. Prin urmare, uciderea 
deliberată a civililor prin bombardamente masive era considerată 
inumană și (ceea ce conta în primul rând pentru FCA) reprezenta o 
folosire ineficientă a resurselor. Atacul la sol asupra capitalei 
reprezenta o excepție și avea mai degrabă rolul de a administra o 
lovitură psihologică. 


Whaidanii din capitală nu păreau să aprecieze gândirea FCA. 


Transportoarele noastre au fost întâmpinate cu foc imediat ce am 
debarcat. Se auzea ca o grindină sau ca și cum cineva prăjea ouă pe 
blindaj. 


- Doi câte doi, ne-a împărțit Viveros. Nimeni nu umblă singur, de 
capul lui. Consultaţi-vă hărţile și aveți grijă să nu picaţi în vreo 


capcană. Perry, tu mergi cu Bender. Ai grijă, te rog, să nu semneze 
vreun tratat de pace cu ei. Ca bonus, voi doi o să ieșiți primii. Capul 
sus și atenţie la lunetiști. 


M-am apropiat de el. 


- Bender, pune MF-ul pe rachete și vino după mine. Activează 
camera. Comunicăm doar prin BrainPal. 


Rampa transportorului s-a lăsat în jos și am tâșnit înainte. Chiar în 
fața mea, cam la patruzeci de metri, o sculptură abstractă greu de 
descris. Am tras asupra ei și am fugit. Niciodată nu mi-a plăcut arta 
abstractă. Îmi luasem ca punct de reper o clădire înaltă, la nord-vest 
față de locul în care debarcasem. În spatele unor ferestre mari, de 
sticlă, care delimitau holul de la parter, am putut zări câțiva 
Whaidani care țineau în labele lor niște obiecte prelungi. Am lansat 
două rachete spre ei. Acestea urmau să explodeze la impactul cu 
sticla. Probabil că nu ar fi omorât pe niciunul dintre ei, dar ne-ar fi 
dat timp, mie și lui Bender, să ne facem nevăzuți. l-am transmis lui 
Bender să arunce în aer o fereastră de la etajul doi și, după ce și-a 
lansat racheta, am sărit amândoi prin spărtura astfel creată. Ne-am 
trezit într-o sală compartimentată în mici birouri. lată că și 
extratereștrii obișnuiau să meargă la lucru. Oricum, nu era niciun 
Whaidan pe care să-l întrebăm de vorbă. Mi-am imaginat că și-au 
luat liber în ziua aceea. În fine, cine i-ar fi putut învinovăți? 


Am descoperit o rampă care urca în spirală spre etajele de sus. 
Niciun Whaidan din holul de la parter nu ne luase urma. Bănuiam 
că erau destul de ocupati cu ceilalți soldați FCA ca să ne mai bage pe 
noi în seamă. Rampa ducea spre acoperiș. L-am oprit pe Bender 
înainte să dăm buzna în piesaj. Ne-am furișat cu grijă și am văzut 
trei lunetiști. Am doborât pe doi dintre ei, iar Bender i-a venit de hac 
celui de al treilea. 


Și acum? — a transmis el. 
Vino după mine — i-am răspuns. 


Whaidanul mediu arată ca o încrucișare dintre un urs negru și o 
veveriță zburătoare uriașă. Și foarte furioasă. Whaidanii pe care îi 
doborâsem arătau acum ca niște urși-veveriţe cu arme în mâini și 


capetele terci. Ne-am târât cât de repede am putut până la marginea 
acoperișului. I-am făcut semn lui Bender să se îndrepte spre unul 
dintre lunetiștii pe care îi doborâsem. 


Bagă-te sub el — i-am transmis. 

Ce să fac? 

I-am arătat acoperișurile celorlalte clădiri. 

Lunetiști peste tot. Ne camuflăm până când îi dobor pe toți. 
Și eu ce trebuie să fac? 


Supraveghează intrarea și dacă apare cineva nu-l lăsa să ne facă ce le-am 
făcut noi lor. 


Bender s-a strâmbat și s-a strecurat sub un Whaidan mort. Am făcut 
același lucru și am regretat imediat. Habar nu aveam cum miroase 
un Whaidan viu, dar cel sub care mă băgasem putea ca dracu’. 
Bender își ațintise deja arma spre intrarea pe acoperiș. l-am transmis 
lui Viveros o imagine panoramică, apoi am început să fac ravagii 
printre ceilalți lunetiști Whaidani. 


Am doborât șase dintre ei, de pe clădirile învecinate, înainte ca să-și 
dea seama ce se întâmplă de fapt. În cele din urmă, am zărit un 
Whaidan îndreptându-și arma spre mine. L-am pocnit direct în 
creieri și i-am transmis lui Bender să se descotorosească de cadavru 
și să o șteargă de acolo. Am spălat putina cu câteva secunde înainte 
ca rachetele lor să facă praf acoperișul. 


La coborîre, am dat nas în nas cu niște Whaidani care urcau după 
noi, așa cum mă și așteptasem. La întrebarea cine a fost mai surprins 
de întâlnire am răspuns amândoi, Bender și cu mine, deschizând 
focul primii, după care ne-am ascuns la cel mai apropiat etaj. Am 
azvârlit câteva grenade, în jos, pe rampa de acces, ca să dau o temă 
de gândire eventualilor Whaidani care ar fi dorit să urce după noi. 


— Ce dracu’ facem acum!? a urlat Bender în urma mea, în vreme ce 
alergam de-a lungul etajului. 


BrainPal, idiotule — i-am transmis cotind brusc pe un alt coridor. Ai să 


ne dai de gol. 


M-am apropiat de un perete din sticlă. Ne aflam la cel puțin treizeci 
de metri înălțime. Prea mult ca să sărim, chiar și pentru trupurile 
noastre minune. 


Vin după noi — mi-a transmis Bender. 


De undeva, din urma noastră, se auzeau niște zgomote pe care le 
atribuiam unor Whaidani extrem de furioși. 


Ascunde-te — i-am răspuns și am tras în peretele de sticlă. 


Nu s-a spart, doar s-a fisurat. Am înșfăcat ceea ce părea a fi un scaun 
whaidan și l-am azvârlit în peretele care a cedat. Apoi m-am ascuns 
sub un birou, alături de biroul sub care se pitise Bender. 


La naiba, acuma chiar ne-au luat urma. 


Așteaptă — i-am transmis. Stai ascuns. Fii gata să deschizi focul la 
comanda mea. Foc automat. 


Patru Whaidani și-au făcut apariția de după colț și au început să 
avanseze cu precauţie spre spărtura din perete. li auzeam gâlgâind 
unul la altul. Am comutat pe modul traducere. 


- ... au ieșit prin gaura din zid, spunea unul dintre ei. 
- Imposibil, a răspuns altul. E prea sus. Ar fi murit. 


- l-am văzut făcând salturi uriașe, a continuat primul dintre ei. 
Poate că au scăpat. 


-Chiar și acești |intraductibil] nu sunt în stare să sară 130 deg 
[unitate de măsură] și să rămână în viaţă, a intervenit al treilea 
dintre ei, apropiindu-se. Acești |intraductibil] mâncători de 
[intraductibil] sunt ascunși pe undeva pe aici. 


- L-ai văzut pe [intraductibil — probabil un nume propriul pe 
rampă? Acești |intraductibil] [1] au rupt în bucăți cu grenadele lor, a 
intervenit al patrulea dintre ei. 


— Am urcat pe rampă, ca și tine. Bineînțeles că [1] am văzut. Acuma 
liniște, fiecare să cerceteze zona. Dacă sunt aici, o să plătim 
[intraductibil] cu aceeași monedă. 


Cel de al patrulea s-a apropiat de al treilea Whaidan și a întins spre 
el o labă uriașă, într-un gest de consolare. Se adunaseră grămadă în 
dreptul găurii din zidul de sticlă, ideal pentru ce aveam de gând. 


Acum — i-am transmis lui Bender. 


Whaidanii s-au bâţâit ca niște marionete sub tirul nostru și au căzut 
prin peretele de sticlă, împinși de impulsul gloanțelor. Am așteptat 
câteva secunde, după care ne-am năpustit înapoi spre rampă. Nimic 
nu ne-a mai atras atenţia, în afară de resturile lui [intraductibil — 
probabil un nume propriu] care mirosea mai năprasnic decât 
compatriotul său de pe acoperiș. Trebuie să spun că întreaga 
experienţă de pe lumea Whaidanilor, până în acel moment, fusese 
doar o permanentă ameninţare olfactivă. Am ajuns la etajul al doilea 
și am ieșit din clădire la fel cum am intrat. Adică am sărit pe 
fereastră. Lângă trupurile celor patru Whaidani. 


- Nu este tocmai ceea ce m-am așteptat să fie, mi-a spus Bender 
holbându-se la cele patru cadavre. 


- La ce te așteptai? 

— Nu știu. 

- Dacă nu știi, cum poate să fie ceva neașteptat? 
I-am transmis lui Viveros că am ieșit din clădire. 


Vino aici — mi-a ordonat ea și mi-a trimis coordonatele. Și adu-l și pe 
Bender. Nu o să vă vină să credeți ce am găsit. 


Pe când spunea astea, am auzit, printre exploziile grenadelor și 
printre pocnetele carabinelor, o psalmodiere, un tânguit gutural și 
profund, ricoșând pe fațadele clădirilor din jur. 


- Despre asta ţi-am povestit, mi-a explicat Bender, aproape bucuros, 
în vreme ce ne apropiam de locul cu pricina. 


Într-o depresiune se afla un amfiteatru natural plin cu sute 
Whaidani care cântau și se legănau agitând în aer mulțime de bâte. 
Pe culmi, de jur împrejur, câteva zeci de soldați FCA în poziții de 
tragere. Dacă ar fi deschis focul, ar fi declanșat o baie de sânge. Am 
comutat din nou pe traducere, dar nu s-a întâmplat nimic. Fie 
cântecul nu avea niciun înţeles, fie foloseau un dialect pe care 
lingviștii noștri încă nu-l descifraseră. 


Am zărit-o pe Viveros și m-am îndreptat spre ea. 
- Ce se petrece aici? am zbierat căutând să acopăr vacarmul. 
- Tu să-mi spui, Perry. Eu sunt doar un spectator. 


Mi-a făcut semn cu capul. Ceva mai încolo, locotenentul Keyes purta 
o discuţie aprinsă cu alți ofițeri. 


- Încearcă să-și dea seama ce ar trebui să facă mai departe. 
- De ce nu a tras nimeni în ei? a întrebat Bender. 


- Pentru că nici ei n-au tras, i-a răspuns Viveros. Ordinul e să nu 
deschidem focul asupra civililor decât dacă e absolută nevoie. lar 
ăștia par a fi civili. Au bâte cu toţii, dar nu ne-au amenințat în vreun 
fel. Le agită în sus și în jos, în vreme ce cântă. Prin urmare nu a 
trebuit să deschidem focul asupra lor. Ar trebui să fii fericit pentru 
asta, Bender. 


- Chiar sunt, a recunoscut el. Îl vezi pe ăla care conduce adunarea? 
Este Feuy, șeful lor spiritual. Este un Whaidan de vază. Probabil că 
el a scris cântecul pe care îl interpretează acum. Are cineva o 
traducere? 


- Nu, nu folosesc un idiom pe care să-l știm, i-a răspuns Viveros. 
Bender a făcut un pas înainte. 


- Este o rugă pentru pace, a murmurat el. Asta trebuie să fie. 
Probabil că știu deja ce s-a întâmplat cu planeta lor. Au văzut ce am 
făcut orașului. Oricine ar fi păţit la fel ar implora pacea. 


- Ce tâmpenii spui, s-a răstit Viveros. Habar n-ai despre ce cântă ei 


acolo. Poate că este o baladă care spune cum au să ne smulgă 
capetele și cum au să se pișe în gâturile noastre după aia. Poate că 
cântă morții. Poate că recită o listă de băcănie. Habar nu avem. Și 
nici tu nu știi. 


A 

- Te înșeli. Pe Pământ, timp de cinci decenii am fost în linia întâi în 
lupta pentru pace. Știu când un popor este pregătit pentru pace. Știu 
când o imploră. Iar ființele astea sunt gata, Viveros. Simt asta. Și am 
de gând să-ți dovedesc acest lucru. 


Spunând acestea, Bender și-a lăsat arma jos și a pornit să coboare 
spre amfiteatru. 


- La naiba, Bender! Întoarce-te imediat! Este un ordin! 


- Nu sunt dintre aceia care „doar urmează ordinele“, caporal 
Viveros. 


Bender deja alerga spre adunarea Whaidanilor. Viveros a pornit 
după el înjurând. Am căutat să o trag înapoi, dar nu am reușit. 
Keyes împreună cu ceilalți ofițeri se uitau deja la noi. Bender 
coborând amfiteatrul, Viveros după el. L-am zărit pe Keyes 
mișcându-și buzele încercând să dea un ordin. Viveros s-a oprit 
brusc. Probabil Keyes o contactase și prin BrainPal. Dacă la fel se 
întâmplase cu Bender, acesta preferase să ignore ordinul. 


În cele din urmă, s-a oprit chiar la marginea amfiteatrului. Apoi 
Feuy, conducătorul acelui cor, l-a observat pe omul care se apropiase 
de ei și a încetat să mai cânte. Derutaţi, ceilalți Whaidani s-au oprit 
și ei din cântat și și-au întors chipurile spre Bender. 


Acesta era momentul pe care și-l dorea. A așteptat câteva clipe, 
alegându-și cuvintele cu care să înceapă discursul. Pentru că avea de 
gând să le vorbească în limba lor și, după părerea specialiștilor, se 
pare că a făcut o treabă bună. 


- Prieteni, semenii mei întru căutarea păcii, a început el ridicându-și 
braţele spre cer. 


Înregistrările făcute cu acea ocazie au arătat că nu mai puțin de 
patruzeci de mii de săgeți mici cât un ac, pe care Whaidanii le 


numeau avdgur, s-au înfipt în trupul lui Bender în mai putin de o 
secundă. Bâtele s-au dovedit a fi un fel de sarbacane obținute din 
ramurile unui arbore considerat sfânt de către Whaidani. Pur și 
simplu, Bender s-a lichefiat sub ploaia de ace care i-au penetrat 
costumul fără niciun fel de probleme. Toată lumea a fost de acord, 
mai târziu, că moartea lui Bender fusese una dintre cele mai 
interesante despre care auziseră sau pe care o văzuseră. Pur și 
simplu trupul său s-a dizolvat într-o ceaţă. În secunda următoare, 
soldaţii FCA au deschis focul. A fost un masacru. Niciun Whaidan 
nu a supraviețuit, iar noi nu am avut nicio pierdere. Totul s-a 
terminat în mai puţin de un minut. 


Viveros a așteptat ordinul de încetare a focului, după care s-a 
îndreptat spre băltoaca în care se transformase Bender și a început să 
tropăie furioasă prin pasta aceea. 


- Cum îţi place pacea, acum, idiotule! zbiera ea, în vreme ce stropi 
din organele interne ale lui Bender îi pătau bocancii. 


- Să știi că Bender avea dreptate, mi-a spus Viveros ceva mai târziu, 
la bordul transportorului, în drum spre Modesto. 


- Cu privire la ce? 


- Cu privire la faptul că FCA sunt folosite prea repede și prea mult. 
Avea dreptate când spunea că este mai ușor să lupți decât să 
negociezi. 


A dat din mână spre planeta Whaid, care se zărea undeva, în urma 
navei. 


- Nu era nevoie să facem ceea ce am făcut. Adică să le-o tragem 
astfel încât vreme de decenii să aibă parte numai de foamete, 
epidemii și războaie civile. N-am ucis civili astăzi, mă rog, în afară 
de ăia care i-au tras-o lui Bender. Dar își vor petrece multă vreme de 
acum înainte ucigându-se unii pe alții. Și asta este tot un fel de 
genocid. Declanșat de noi. 


— Parcă nu erai de acord cu ideile lui Bender. 


- Nu-i adevărat, mi-a răspuns. Eu am afirmat că habar nu avea 
despre ce vorbește. Nu că ideile lui ar fi fost greșite. Ar fi trebuit să 
mă asculte. Dacă ar fi urmat doar ordinele, acum ar fi fost în viață. Și 
nu ar fi trebuit să-l răzuiesc de pe tălpile bocancilor. 


- Probabil că ar spune, dacă ar putea, că a murit pentru principiile 
sale. 


- Scutește-mă, s-a burzuluit ea. Bender a murit pentru Bender. Atât. 
Să te duci în mijlocul unor ființe cărora tocmai le-ai făcut praf 
planeta și să te porți de parcă le-ai fi prieten... Ce imbecil! În locul lor 
aș fi făcut la fel. 


- Afurisiţii ăștia de oameni reali și vii... Cum se mai pun ei de-a 
curmezișul idealurilor pacifiste! 


Viveros a zâmbit. 


- Dacă Bender chiar ar fi fost interesat de pace în loc să fie atât de 
narcisist, ar fi procedat altfel. Ar fi procedat așa cum fac eu. Și așa 
cum ar trebui să faci și tu, Perry. Respectă ordinele. Rămâi în viaţă. 
Du-ţi la bun sfârșit mandatul de infanterist. Intră apoi în corpul 
ofițerilor și croiește-ți propriul drum. Fă-te unul dintre aceia care dă 
ordine. Abia în felul acesta am putea să aducem pacea. Acolo unde 
se poate, firește. De aia eu pot trăi cu cuvintele astea: „Doar execut 
ordinele“. Pentru că știu că într-o zi voi putea să schimb acele 
ordine. 


S-a lăsat pe spate, a închis ochii și a adormit. 


Luisa Viveros a murit două luni mai târziu, pe un bulgăre de noroi 
numit Apa Adâncă. Grupa noastră a picat într-o cursă în 
catacombele naturale care se întindeau pe sub o colonie Hann'i. 
Primisem ordin să eliminăm prezenţa Hanri din zonă. În timpul 
luptei, am fost împinși într-o grotă spre care convergeau alte patru 
galerii înțesate cu infanterie Hanni. Viveros ne-a ordonat să ne 
retragem în tunelul prin care venisem. După ce toată lumea a intrat 
înapoi în tunel, și-a ridicat arma și a prins să macine pereții și 
tavanul de la ieșirea din tunel. Intrarea în galerie s-a surpat, iar 


Viveros a rămas de partea cealaltă. Am văzut prin BrainPal cum s-a 
luptat mai departe. Singură. Nu a rezistat mult. Noi, ceilalți, ne-am 
croit drum spre suprafață. Nu a fost ușor. Dar am decis că era de 
preferat să luptăm, decât să ne lăsăm măcelăriți în ambuscadă. 


Pentru fapta sa de vitejie, Viveros a primit o medalie. Post-mortem. 
Eu am fost avansat caporal și am preluat comanda grupei. Patul lui 
Viveros, precum și vestiarul ei au fost preluate de un nou-venit pe 
nume Withford. Un individ destul de potolit, care și-a acceptat în 
liniște rolul de novice. 


Sistemul tocmai își schimbase un dinte de lapte. Și i-am simțit lipsa. 


Unsprezece 


Thomas a murit din cauză că a înghițit ceva. 


Ceea ce înghiţise era o chestie atât de nouă, încât nici FCA nu aveau 
încă un nume pentru ea. S-a întâmplat pe o colonie la fel de nouă și 
care nu avea nume încă. În afară de un cod: Colonia 622, 47 Ursae 
Majoris. 


(FCA continuau să folosească nomenclatorul terestru pentru 
denumirea stelelor din același motiv pentru care ziua avea peste tot 
douăzeci și patru de ore, iar anul 365 de zile. Pentru că era cel mai 
simplu.) Una din procedurile standard ale coloniilor noi era aceea de 
a transmite în fiecare zi, prin intermediul unei drone de salt, toate 
datele înregistrate în ziua respectivă. Drona era lansată spre 
Phoenix, în acest fel guvernul colonial avea o imagine destul de 
precisă despre cum le mergea noilor colonii. 


Colonia 622 începuse să-și trimită dronele imediat după debarcare, 
cu șase luni în urmă. În fiecare zi. Nimic deosebit în acele rapoarte: 
obișnuitele discuții, încurcături și confuzii care însoțesc mereu o 
colonie în curs de formare. Nimic interesant în afară de menţionarea 
unui fungus mucilaginos care avea obiceiul de a se strecura oriunde. 
În motoare și în utilaje, în calculatoare, în instalații, în țarcurile 
animalelor. Chiar și în dormitoare. Secvența genetică a fungusului a 
fost trimisă spre Phoenix, cu rugămintea de a se găsi un remediu la 
această problemă. Apoi, de a doua zi, dronele de salt care au 
continuat să vină automat de la Colonia 622 nu au mai conținut 
nicio informație. 


Thomas și Susan se aflau la bordul lui Tucson, când acesta a fost 
trimis pentru a afla ce se întâmplase acolo. Mai întâi, Tucson a 
încercat să contacteze colonia de pe orbită. Niciun răspuns. 
Imaginile nu puneau în evidenţă nicio activitate la sol. Clădirile 
coloniei păreau pustii, printre ele nu se mișca nimeni, nici om, nici 
animal. Nu se vedeau semne exterioare de stricăciuni. Clădiri 
intacte, utilaje intacte. Plutonul lui Thomas a primit ordin de a face o 
recunoaștere la sol. 


Întreaga colonie era acoperită cu o substanță gelatinoasă, un soi de 
fungus care se depusese pe alocuri în straturi de câțiva centimetri 
grosime. La prima vedere, gelatina aceea rupsese liniile de 
alimentare cu energie electrică și invadase echipamentul de 
comunicații. Lucrul ăsta putea să fie o veste bună. Probabil că 
fungusul defectase echipamentele și de aceea se întrerupseseră 
transmisiile. Dar optimismul inițial a fost iute risipit, când grupa lui 
Thomas a ajuns la ţarcul animalelor. Toate animalele erau moarte și 
într-o stare avansată de descompunere, mulțumită muncii neobosite 
a fungusului. La scurtă vreme după acea descoperire macabră, au 
dat și de coloniști. Cu toţii se aflau în aceeași stare. Majoritatea în 
paturile lor. Excepţie făceau familiile, care erau găsite, de regulă, 
reunite în camera copiilor sau pe coridoarele care duceau spre 
camerele copiilor. Precum și cei care fuseseră de tură pe nava bază și 
care fuseseră găsiți la posturile lor. Orice îi lovise, o făcuse în timpul 
nopții și cu așa de mare iuțeală încât aproape că nu au avut timp să 
reacționeze. 


Thomas a sugerat să ducă un cadavru la infirmeria coloniei și să 
încerce să facă o autopsie care să le ofere indicii cu privire la 
moartea coloniștilor. Comandantul de grupă și-a dat 
consimțământul. Thomas împreună cu încă un coleg au ales un 
cadavru care părea mai puțin deteriorat. L-a luat de brațe, iar 
colegul său l-a apucat de picioare. Apoi au hotărât să-l ridice 
numărând până la trei. Dar abia a spus Thomas, doi, că o bucată 
mare de fungus a țâșnit de pe cadavru și i s-a lipit de față. A deschis 
gura, într-un gest de surpriză, iar fungusul i s-a strecurat în cavitatea 
bucală și apoi pe esofag. 


Imediat, ceilalți au dat ordin costumelor să realizeze o izolare 
facială. Era și cazul, deoarece bucăți mari de fungus mucilaginos 


prindeau viață, săreau din toate ungherele și se îndreptau spre 
soldați. Atacul s-a declanșat simultan, pe tot perimetrul bazei. Șase 
dintre colegii lui Thomas s-au trezit cu gura plină de muci. 


Thomas a încercat să tragă afară substanţa aceea, dar, cu cât se 
străduia mai tare, cu atât aceasta aluneca și mai mult în gâtul lui, 
blocându-i căile respiratorii, inundându-i plămânii și stomacul. A 
cerut ajutor, prin BrainPal, colegului său, să-l ducă la infirmerie, 
unde ar fi avut posibilitatea să tragă înapoi mizeria aceea din el, 
astfel încât să poată respira din nou. SmartBlood le dădea un răgaz 
de cincisprezece minute, până când creierul lui Thomas ar fi suferit 
leziuni ireversibile din pricina hipoxiei. Era o idee excelentă și 
probabil că ar fi dat rezultate dacă fungusul nu ar fi început să 
secrete un suc digestiv în plămânii lui Thomas, mâncându-l pur și 
simplu de viu. Plămânii i s-au dizolvat sub acțiunea acizilor, iar 
acesta a murit câteva minute mai târziu din cauza hemoragiei și a 
hipoxiei. Toţi ceilalți șase camarazi atinși de fungus au avut aceeași 
soartă. 


Comandantul de pluton a dat ordin de retragere, iar Thomas a fost 
abandonat acolo împreună cu celelalte victime. Restul s-au refugiat 
în transportor și au decolat către Tucson. Dar ajunși pe orbită, li s-a 
refuzat andocarea. Unul câte unul, fiecare supraviețuitor a fost 
nevoit să iasă în vid astfel ca orice altă formă de viață de pe 
costumele lor să fie distrusă. Apoi au fost supuși unei decontaminări 
severe și extrem de dureroase. 


Sonde automate au completat cercetarea și s-a ajuns la concluzia că 
nu mai exista niciun supraviețuitor din Colonia 622. Totodată, 
fungusul, dotat cu suficientă inteligenţă încât să lanseze atacuri 
coordonate, era aproape imposibil de eliminat cu armele obișnuite. 
Proiectilele clasice ar fi distrus porțiuni mici din el. Aruncătoarele de 
flăcări ar fi ars doar un strat superficial, lăsând straturile profunde 
neatinse. lar razele treceau prin acesta fără a-l deranja prea mult. 
Cercetătorii au început imediat să lucreze la obținerea unui fungicid, 
dar efortul lor a fost imediat oprit în momentul în care s-a descoperit 
că, practic, fiecare cotlon al planetei era plin de sporii acelui fungus. 
Era mult mai ieftin să descoperi o planetă nouă decât să elimini 
porcăria aia de pe Colonia 622. 


Moartea lui Thomas ne-a adus aminte că nu numai că nu știm cu ce 


ne putem confrunta acolo, dar, de multe ori, nici măcar nu ne putem 
imagina cu ce urmează să avem de a face. Thomas a presupus greșit 
că inamicii ne sunt, cumva, asemănători. S-a înșelat. Și a murit din 
pricina asta. 


Cucerirea Universului începuse să mă afecteze. 


Am avut primul sentiment de nesiguranță pe Gindal, unde am 
surprins într-o ambuscadă un grup de soldați Gindalani pe când se 
întorceau către cuiburile lor fortificate. Le loveam aripile uriașe cu 
rafale de raze sau cu rachete și îi priveam cum se prăbușesc, în volte 
spectaculoase, țipând ascuţit, de pe falezele înalte de două mii de 
metri. 


M-am simtit cu adevărat atins de acest sentiment deasupra planetei 
Udaspri. Aveam atașate la costume sisteme de amortizare inerțiale, 
care ne ajutau să ne controlăm salturile printre bolovanii din care era 
alcătuit inelul planetei. Jucam un fel de „v-aţi ascunselea“ cu 
invadatorii Vindi, o specie arahnoidă, care se distrau jucând un fel 
de hochei cu bolovanii din inelul planetei, bolovani pe care îi 
trimiteau pe traiectorii descendente, savant calculate astfel încât, în 
final, fragmente uriașe din inelul lui Udaspri picau peste colonia 
umană Halford. 


Când am ajuns pe Cova Banda, eram deja pe cale să clachez. 


Poate și din pricină că specia Covandu era, în multe privințe, 
asemănătoare cu oamenii: bipezi, mamifere, având un talent artistic 
extraordinar, mai ales în poezie și în dramă, se înmulțeau rapid și 
erau extrem de agresivi atunci când venea vorba despre Univers și, 
mai ales, despre locul lor în Univers. Adesea, oamenii și Covandu și- 
au disputat domenii nerevendicate de nimeni altcineva. Cova Banda 
fusese, de fapt, o colonie umană înainte de a fi preluată de Covandu. 
Fusese abandonată de oameni datorită unui virus care afecta 
coloniștii. Le făcea să le crească niște apendice dizgrațioase pe trup 
și le crea, în plus, o a doua personalitate, cu tendinţe ucigașe, în 
schimb, asupra Covandu virusul nu a avut niciun efect. Nici măcar o 
durere de cap. Așa că au preluat colonia abandonată. După șaizeci și 
trei de ani, guvernul Colonial a obținut un vaccin și a vrut să preia 


controlul planetei. Din nefericire, Covandu au reacționat la fel ca 
oamenii. Adică nu au fost foarte încântați să împartă cu altcineva 
acea planetă. De aici am preluat noi. Să ne războim cu Covandu... 


Covandu, o specie umanoidă. Cel mai înalt dintre ei abia dacă 
măsura un inci 8. 


Nu erau deloc proști, nu lansau armatele lor mititele în atacuri 
frontale asupra unor inamici de șaizeci de ori mai mari decât ei. Mai 
întâi ne atacau cu aviația sau cu mortiere cu rază lungă de acțiune. 
Apoi cu blindatele sau cu orice alt tip de armament capabil să 
provoace pagube de la distanță. Nu era deloc ușor să dobori un 
avion de luptă de douăzeci de centimetri care mai și zboară cu peste 
șapte sute de kilometri pe oră. Trebuie să faci tot ce se poate pentru a 
le diminua avantajele. Am recurs la o debarcare într-unul dintre 
parcurile orașului Cova Banda. Astfel, artileria lor putea să provoace 
pagube propriilor trupe. Oamenii noștri erau mai grijulii ca de 
obicei, în încercarea lor de a anihila trupele Covandu. Și nu din 
pricină că aceștia erau mult mai mici. Dar nimeni nu avea chef să se 
lase doborât de un adversar cât un chiștoc. 


În cele din urmă, într-un fel sau altul, le dobori aviația și le anihilezi 
blindatele. Atunci trebuie să dai piept cu infanteriștii lor. lată cum 
decurge lupta cu unul dintre ei: ridici piciorul și calci peste el. 
Trebuie doar să calci peste el, să apeși și gata. În vreme ce faci asta, 
soldatul Covandu trage cu arma sa și zbiară cu toată puterea 
plămânilor săi minusculi. Scoate un mic chițcăit pe care abia poți să- 
l auzi. Costumul tău, proiectat să reziste la proiectile mari, la scară 
umană, abia de simte micile fragmente de materie care tâșnesc dintr- 
un Covandu, de sub talpă. Abia de poți auzi cum trupul lui micut 
este strivit. Apoi găsești altul. Î calci și pe acela. Și tot așa. 


Făceam asta de câteva ore, avansând cu greutate prin oraș, oprindu- 
ne din când în când pentru a dărâma cu o lovitură de rachetă vreun 
zgârie-nor înalt de șase metri. Unii soldaţi din pluton preferau să 
tragă cu alice în blocurile înalte. Acestea ricoșau prin interiorul 
clădirii și făceau prăpăd printre eventualii ocupanți. Dar cel mai 
mult tropăiam. Godzilla s-ar fi simţit aici de parcă ar fi fost acasă. 


Nu-mi amintesc exact momentul în care am început să plâng și să 
lovesc orbește zgârie-norii din jur. Dar am plâns și am lovit cu furie 


clădirile, destul de mult și destul de tare, de vreme ce, în momentul 
în care Alan a venit să mă recupereze dintre mormanele de moloz, 
Găoază tocmai mă informa că reușisem să-mi rup trei degete de la 
picioare. Alan m-a condus către locul în care debarcasem și m-a 
forțat să mă așez. Imediat după asta, un Covandu mititel a răsărit 
din spatele unui bolovan și a început să-mi împroaște fața cu 
gloanţe. Simţeam ca și cum cineva îmi azvârlea grăunţe de nisip în 
obraji. 


- La naiba, am spus după care l-am înșfăcat pe Covandu și l-am 
azvârlit într-un zgârie-nor din apropiere. A descris o traiectorie 
arcuită prin aer și s-a izbit de fațada clădirii cu un plici scurt. Apoi s- 
a prăbușit de la doi metri înălțime pe sol. Toti ceilalți Covandu de 
prin zonă pare că au hotărât să renunte, iar tentativele de asasinat 
asupra mea au încetat. 


M-am întors către Alan: 
- Nu ai o grupă de care să ai grijă? 


Fusese avansat, după ce un Gindalian dăduse la întors fața 
comandantului lor de grupă. 


— Aș putea să te întreb același lucru, mi-a replicat dând din umeri. 
Nu ai nicio teamă, au ordine clare și nu există o rezistență notabilă în 
jur. Tipton se poate descurca în locul meu. Keyes mi-a spus să te iau 
de acolo și să aflu ce naiba se întâmplă cu tine. Așa că te întreb: ce 
dracu’ ai pățit? 


— Dumnezeule, Alan. De trei ore nu fac altceva decât să strivesc 
fiinţe inteligente de parcă ar fi gândaci. Asta am pățit. Strivesc 
omuleți cu afurisitele astea de picioare. Toată chestia din jur este 
penibilă, Alan. Omuleţii ăștia abia de un inci înălțime... E ca și cum 
Gulliver s-ar fi apucat să-i caftească pe Lilliputani. 


- Nu putem să ne alegem bătăliile, John. 
- Da... și bătălia asta cum te face să te simţi? 


- Mă sâcâie un pic. La urma urmei nu este o luptă pe măsura 
noastră. Nu facem altceva decât să trimitem niște omuleți în iad. Pe 


de altă parte, rănitul cel mai grav dintre oamenii mei are un timpan 
ars. Așa că, una pusă peste alta, mă simt destul de confortabil. Iar 
Covandu nu sunt chiar atât de neajutoraţi. Până acum, scorul este 
destul de strâns. 


Surprinzător, dar adevărat. Avantajul de a fi mic se făcea simtit în 
luptele din spaţiu. Navele lor erau ținte dificile pentru tirul nostru. 
Pagubele produse de loviturile unei singure nave Covandu nu erau 
mari, firește. Dar loviturile însumate ale navelor lor puteau provoca 
necazuri însemnate. Doar la sol aveam un avantaj copleșitor. Cova 
Banda dispunea de o flotă defensivă relativ mică. Acesta fusese 
motivul pentru care FCA hotărâseră să preia înapoi colonia. 


- Nu mă refer la cine conduce în bătălia asta, Alan. Mă refer la faptul 
că adversarii noștri au un amărât de inci înălțime, Alan. 


Înainte de asta ne-am bătut cu păianjeni, iar mai înainte ne-am 
luptat cu niște pterodactili. Sistemul meu de valori este praf. Sinele 
meu e întors pe dos. Nu mă mai simt deloc uman, Alan. 


- Din punct de vedere tehnic, nici nu mai ești uman. 
Făcuse o încercare de a-mi ridica moralul. Fără efect. 


— Vreau să spun că nu mă mai simt deloc conectat cu ceea ce 
însemna să fii om. Sarcina noastră este să ne ciocnim cu rase noi și 
cu culturi noi și să-i ucidem pe nenorociții ăia cât de repede suntem 
în stare. Știm despre extratereștri doar atât cât trebuie ca să-i 
exterminăm cât mai eficient. Pentru noi nu sunt altceva decât 
inamici. Exceptând faptul că sunt destul de isteti ca să riposteze, am 
putea spune că ne luptăm cu niște animale. 


- Asta ne face sarcina mai ușoară. Atâta vreme cât nu te identifici cu 
un păianjen, nu o să ai mari regrete dacă omori vreunul, fie el foarte 
inteligent. Mai ales unul foarte inteligent. 


— Poate că asta mă scoate din minți. Nu am nicio remușcare. Tocmai 
am luat o chestie vie și rațională și am azvârlit-o în clădirea aia. Nu 
m-a deranjat prea tare. Tocmai asta este problema, că nu-mi mai 
pasă, Alan. Acţiunile noastre sunt în afara oricărei păreri de rău. Ar 
trebui să avem măcar un fior de repulsie la ceea ce facem. Chiar dacă 


acțiunile noastre servesc o cauză bună. Nu simt nicio repulsie. Și mi- 
e teamă de asta. Mi-e teamă de ceea ce semnifică, de fapt, lipsa mea 
de afecte. Am strivit orașul ăsta întocmai ca un monstru orb și 
imbecil. Și încep să cred că tocmai asta am și devenit. Un monstru. 
Tu ești un monstru. Cu toții suntem niște monștri cretini, nonumani, 
și nu vedem nimic rău în asta. 


Alan n-a găsit nimic de spus. Așa că, în loc de altceva mai bun, ne- 
am supravegheat soldații. Care au tot pisat la Covandu până când 
nu a mai rămas nimic de strivit. 


- Ce naiba se întâmplă cu el? l-a întrebat Keyes pe Alan, la briefingul 
de după bătălie, care se ținea cu toți comandanții de grupe. 


- Crede că suntem, cu toții, niște monștri cu nimic omenesc în ei, i-a 
răspuns Alan. 


- A, despre asta era vorba... 

Keyes s-a întors către mine: 

— De câtă vreme ești în FCA, Perry? 
— De aproape un an. 

Keyes a dat din cap. 


- Eşti în grafic, Perry. Mai toți au nevoie de aproximativ un an ca să- 
și dea seama că s-au transformat în niște mașini de ucis, fără 
conștiință și în afara oricărei morale. Unii mai devreme, alții mai 
târziu... Uite-l pe Jansen, aici de față... a avut nevoie de cincisprezece 
luni până să clacheze. Povestește-i ce ai făcut, Jensen. 


- Am tras asupra lui Keyes, a început Ron Jensen. Il vedeam ca o 
personificare a unui sistem malefic, din pricina căruia ajunsesem o 
simplă mașină de ucis. 


— Aproape că mi-a smuls capul, a adăugat Keyes. 


- A fost o împușcătură norocoasă, recunoscu Jensen. 


— Da, norocul tău a fost că ai ratat. Altfel eu eram mort acum, iar 
creierul tău ar fi fost izolat într-un borcan, unde ar fi înnebunit încet, 
în lipsa oricărui stimul exterior. După cum vezi, Perry, toată lumea 
trece prin așa ceva. Ai să scapi de gândurile astea în momentul în 
care ai să-ți dai seama că, de fapt, nu ești deloc un monstru. Ceea ce 
faci acum nu este altceva decât să-ți protejezi creierul de 
evenimentele care o iau razna în jurul tău. Timp de șaptezeci și cinci 
de ani ai avut o viaţă lineară, în care cele mai periculoase momente 
au fost acelea în care ţi-ai înșelat, din când în când, nevasta. Și dintr- 
odată te-ai trezit cu un MF în mâini, trăgând în niște caracatite 
spaţiale, înainte ca ele să-ţi vină de hac. Dumnezeule, nu cred să fie 
vreunul care să nu clacheze. 


- Alan nu a pățit-o. Și a venit aici odată cu mine. 
- Adevărat, a răspuns Keyes. Ce explicație ai, Rosenthal? 


- Pe dinăuntru sunt un cazan sub presiune, plin cu furie latentă, 
domnule locotenent. 


— A, reprimare. Excelent. Încearcă, te rog, să nu mă iei drept țintă 
atunci când o să-ți sară capacul. 


- Nu pot să garantez nimic, domnule. 


— Ştii ce m-a ajutat pe mine? a intervenit Aimee Weber, și ea 
comandant de grupă în plutonul nostru. Mi-am făcut o listă cu toate 
lucrurile de pe Pământ cărora le duceam dorul. Este cam deprimant, 
dar m-a ajutat să-mi aduc aminte de unde veneam. Dacă duci dorul 
la ceva, încă mai ești în cărți. 


-Şi la ce duci tu dorul? am întrebat-o. 


- Shakespeare în grădina de vară, spre exemplu. În ultima noapte 
petrecută pe Pământ am văzut Macbeth într-o montare aproape de 
perfecțiune. Dumnezeule, a fost măreț. lar aici nu cred că vom avea 
parte de spectacole de teatru. 


- Mi-e dor de fulgii de ciocolată pe care îi mânca fie-mea, spuse 
Jensen. 


- Ai așa ceva și pe Modesto, i-a amintit Keyes. Și încă dintre cei foarte 


buni. 


- Nu se compară cu ăia de acasă. Tot secretul constă în siropul de 
zahăr ars. 


- Dezgustător, s-a strâmbat Keyes. Nu-mi place siropul de zahăr ars. 
- Bine că n-am știut asta atunci când am tras în tine. N-aș fi ratat. 


- Mi-e dor să înot, a mărturisit Greg Ridley. Obișnuiam să înot în 
râul care străjuia proprietatea mea din Tennessee. Era cumplit de 
rece, dar mie îmi plăcea. 


- Un roller-coaster din parcurile de distracții, spuse Keyes. Astea îmi 
lipsesc. Mai ales cele de mare viteză, în care simţeai că îţi ies matele 
prin pantofi când luau o curbă. 


- Mie mi-e dor de cărţi, a recunoscut Alan. Mi-e dor de o carte 
babană, cu coperte cartonate, la care să citesc într-o duminică 
dimineața. 


— Perry? m-a întrebat Weber. Este ceva la care să duci dorul, în clipa 
asta? 


Am dat din umeri: 
- Un singur lucru. 


- Nu poate fi mai stupid decât trenulețele mele. Dă pe goarnă, e un 
ordin! 


- Singurul lucru de care mi-este dor este să fiu căsătorit. Mi-e dor să 
fiu iarăși împreună cu nevastă-mea, să stăm de vorbă sau să citim 
împreună sau să facem orice altceva împreună. 


S-a lăsat o liniște grea. 
- Asta e ceva nou pentru mine, a rostit în cele din urmă Ridley. 


— La naiba, de asta chiar nu-mi este dor, a murmurat Jensen. Nimic 
din ultimii douăzeci de ani cât am fost căsătorit nu merită adus 
aminte. 


M-am uitat la chipurile lor. 


- Niciunul dintre voi nu are partenerul înrolat? Nu păstraţi legătură 
între voi? 


- Soțul meu s-a înrolat înaintea mea, ne-a spus Weber. A murit în 
luptă până să ajung să-i scriu prima scrisoare. 


- Nevastă-mea este îmbarcată pe Boise, a continuat Keyes. Imi mai 
trimite câte un mesaj, uneori. Nu cred că îi este foarte dor. Cred că 
treizeci și opt de ani alături de mine i-au fost destul. 


Apoi Jensen a făcut o remarcă interesantă: 


- Eu nu cred că oamenii care vin aici vor cu adevărat să se reîntoarcă 
la viețile lor de odinioară. Desigur, ne este dor de lucruri mărunte, 
iar aceasta, după cum a spus Aimee, ne ajută să nu ne pierdem 
mințile. Este la fel ca și cum ti s-ar oferi ocazia să te întorci în trecut. 
Ai repeta aceleași gesturi? Ai face aceleași alegeri în momentele 
importante? Eu, unul, nu regret nimic din ce am făcut pe Pământ. 
Dar, trebuie să spun, nu cred că aș mai lua totul de la capăt. 


- Asta nu mă înveselește, oameni buni, le-am atras atenţia. 
-Şi la ce anume duci dorul din căsnicia ta? m-a întrebat Alan. 


- Mi-e dor de soția mea. Dar îmi este dor și de sentimentul de... cum 
să-i spun... de tihnă. Sentimentul că te afli acolo unde trebuie să te 
afli, alături de persoana lângă care trebuie să fii. lar aici nu am deloc 
acel sentiment. Ne ducem de colo colo, în locuri pe care trebuie să le 
cucerim prin luptă, alături de oameni care ar putea să moară mâine 
sau poimâine. Fără supărare... 


- Nicio problemă, mi-a spus Keyes. 


- Nu există niciun loc sigur și stabil acolo. Nu există nimic aici de 
care să fiu sigur. Căsnicia mea a avut și momente mai proaste, și 
momente pline de strălucire, ca la toată lumea. Dar, indiferent de 
ceea ce se întâmplă, știam că este ceva durabil. Îmi lipsește tocmai 
acest soi de siguranță, precum și legătura profundă pe care o poți 
avea cu cineva. O parte din ceea ce ne face umani este ceea ce 
însemnăm pentru alți oameni și reciproc, ce înseamnă alți oameni 


pentru noi. Mi-e dor să fiu cineva pentru altcineva, mi-e dor de 
această parte a umanității mele. Asta îmi lipsește, Alan. 


Tăcere. 


- Al naibii să fiu, Perry, a rupt tăcerea Ridley. În felul în care o spui 
tu, și mie mi-e dor să fiu căsătorit. 


Jensen a pufnit scurt. 


- Mie nu! Tu continuă să-ți fie dor de căsnicia ta, iar eu voi continua 
să tânjesc după fulgii de ciocolată. 


- Sirop de zahăr... dezgustător. 


- Nu începeți din nou, domnule. Altfel s-ar putea să mă duc să-mi 
iau MF-ul. 


Moartea lui Susan a fost, cumva, opusă față de moartea lui Thomas. 


O grevă a sondorilor de pe Elysium a dus la reducerea cantităților 
de hidrocarburi pentru rafinării. Tucson a primit ordinul să 
transporte niște spărgători de grevă și să-i protejeze până când 
aceștia aveau să repornească platformele de foraj oprite de greviști. 
Susan se afla pe una din acele platforme când greviștii au încercat 
un atac cu niște tunuri improvizate. Una dintre explozii a proiectat-o 
pe Susan, împreună cu alți doi soldaţi, peste marginea platformei. 
Au căzut în mare de la câteva zeci de metri înălțime. Cei doi 
muriseră deja când au atins suprafața apei. Dar Susan, deși cu arsuri 
grave, a supraviețuit și a fost recuperată chiar de greviștii care 
deschiseseră focul. 


Au ajuns la concluzia că trebuie să ofere un exemplu. Mările de pe 
Elysum adăpostesc un necrofag numit gaper, ale cărui fălci articulate 
puteau înghiți cu ușurință o persoană pe nemestecate. Gaperii 
mișunau pe lângă platformele de foraj deoarece se hrăneau cu 
gunoaiele aruncate de sondori în mare. 


Rebelii au proptit-o pe Susan în picioare, au adus-o în simțiri și au 
derulat prin faţa ei o listă cu revendicări și acuzații, știind că toate 


acele cuvinte aveau să ajungă la FCA prin intermediul BrainPal. 
După care au găsit-o vinovată de colaborarea cu inamicul, au 
condamnat-o la moarte și au azvârlit-o în mare, chiar în zona în care 
platforma deversa gunoiul. 


Gaperii nu s-au lăsat prea mult așteptați. Unul dintre ei a înghițit-o 
pe Susan. Ea încă era vie și a încercat să iasă din gaper prin același 
orificiu prin care intrase. Dar, chiar înainte să reușească să iasă, unul 
dintre sondori a împușcat gaperul sub aripa dorsală, acolo unde 
acesta avea creierul. Animalul a murit imediat și a prins să se 
scufunde. Susan a murit nu digerată sau sufocată. A murit strivită 
de presiunea apei. 


Bucuria sondorilor nu a durat mult. Întăririle trimise de Tucson au 
pătruns în tabăra rebelilor, au capturat căpeteniile acestora, pe care 
le-au împușcat și le-au aruncat pradă gaperilor. Cei care au omorât-o 
pe Susan au avut parte de un tratament diferit. Au fost aruncați de 
vii gaperilor. Eliminându-se din ritual partea cu împușcatul acelor 
necrofagi. Greva s-a încheiat la scurtă vreme. 


Moartea lui Susan mi-a limpezit gândurile. Oamenii puteau fi la fel 
de inumani precum extratereștrii. Dacă aș fi fost la bordul lui 
Tucson, cu mâna mea aș fi dat pradă gaperilor pe ucigașii lui Susan 
și nu mi-ar fi părut rău nicio clipă. Nu știu dacă acest lucru m-ar fi 
făcut mai bun sau mai rău decât monstrul inuman la care făcusem 
referire atunci când am clacat pe Cova Banda.. 


Și de atunci nu am mai fost îngrijorat dacă am devenit ceva mai 
puțin uman decât înainte. Nu mi-a mai păsat. 


Doisprezece 


Aceia dintre noi care am luptat în Bătălia pentru Coral își amintesc 
unde eram când am auzit că planeta a fost pierdută. Eu îl ascultam 
pe Alan explicând cum că universul pe care credeam că îl știu 
dispăruse de multă vreme. 


- L-am părăsit la primul salt. Am sărit pur și simplu printr-o altă ușă 
a universului. Așa funcționează propulsia prin salt. 


Singura reacție a mea și a lui Ed McGuire, cu care lâncezeam alături 
de Alan în barul „Pe Loc Repaus“, a fost să tăcem îndelung. Într-un 
târziu Ed, care preluase comanda grupei lui Aimee Weber, a spus: 


- Nu te înțeleg, Alan. Eu știam că saltul te transportă cu o viteză mai 
mare decât a luminii sau ceva de genul ăsta. Așa merge propulsia 
prin salt. 


- Dg’ de unde, a replicat Alan. Einstein încă mai are dreptate — 
viteza luminii e viteza maximă cu care te poți deplasa. Pe de altă 
parte, n-ar fi de dorit să începi să zbori aiurea prin univers, nici 
măcar cu o fracțiune din viteza luminii. Dacă zbori cu două sute de 
mii de kilometri pe secundă și lovești chiar și o fărâmă de praf, te 
alegi cu ditamai gaura în grozava ta navă. Ar fi doar o metodă foarte 
rapidă de a muri. 


Ed a clipit, apoi s-a scărpinat în creștet. 


- Aici m-ai pierdut... 


- Bine, stai să-ți explic. M-ai întrebat cum funcționează propulsia 
prin salt. Și, precum ti-am spus, e simplu: ia un obiect dintr-un 
univers, să zicem nava Modesto, și îl azvârle în alt univers. Problema 
noastră e că asociem termenul de „propulsie“ cu cel de „călătorie“. 
De fapt nu e nicio deplasare, pentru că nu e implicată accelerația. 
Importantă este doar zona în cadrul multiversului. 


- Alan, am intervenit eu, te-ai dus pe arătură. 


- Scuze, a spus Alan, luând o pauză de gândire. Cât de multă 
matematică știți voi? 


- Eu îmi amintesc în mod vag calculul diferenţial, am spus. 
Ed a dat și el din cap. 


— Vai de mine, a oftat Alan. In regulă, o să vorbesc pe limba voastră. 
Fără supărare. 


- Vom încerca să nu ne supărăm prea tare, a încuviințat Ed. 


- Bine. În primul rând, universul în care vă aflați — cel în care suntem 
cu toții în acest moment — este doar unul dintr-un număr infinit de 
posibile universuri, a căror existenţă este permisă de fizica cuantică. 
Atunci când observăm un electron aflat într-o anumită poziție, 
universul nostru este definit funcțional de poziția acelui electron, 
care poziţie este cu totul alta în universul alternativ. Mă urmăriți? 


— Nicidecum, a recunoscut Ed. 


- Necunoscătorii ăștia... Atunci trebuie să mă credeți pe cuvânt. 
Problema este simplă: universurile multiple. Multiversul. Ceea ce 
face propulsia prin salt este să deschidă o ușă spre unul dintre aceste 
alte universuri. 


-Şi cum face asta? am întrebat. 
- Nu știi destulă matematică pentru a înțelege. 
— Deci e ca magia, am spus eu. 


- Din punctul tău de vedere, da, e magie. Dar în fizică e un adevăr 


științific. 


- Eu tot nu înțeleg, a revenit Ed. Am ajuns aici călătorind prin 
multiple universuri, și totuși fiecare dintre ele era exact la fel ca al 
nostru. Fiecare „univers alternativ“ despre care am citit eu prin 
cărțile de science fiction era profund diferit de universul de bază. 
Tocmai așa îţi dai seama că ești într-un univers alternativ. 


— Am un răspuns foarte interesant la remarca ta, a spus Alan. Să 
considerăm o axiomă faptul că mutarea unui obiect dintr-un univers 
în altul este un eveniment fundamental improbabil. 


— Pot accepta asta, am spus eu. 


- În fizică, acest lucru este permis, deoarece, la nivel fundamental, 
acest univers este unul cuantic și, în principiu orice se poate 
întâmplă, chiar dacă în mod curent nu se întâmplă. Oricum, fiecare 
univers preferă să își mențină evenimentele improbabile la 
minimum, mai ales dacă vorbim de nivelul subatomic. 


- Cum poate un univers să „prefere“ ceva? a întrebat Ed. 
- Nu ai cunoștințele matematice necesare, a replicat Alan. 
- Sigur că nu am, a zis Ed dându-și ochii peste cap. 


- Adevărul este că universurile preferă anumite lucruri în 
detrimentul altora. De exemplu, preferă să caute o stare de entropie 
cât mai mare. Preferă să aibă viteza luminii aceeași. Ai putea în 
principiu să încerci să modifici aceste lucruri, dar s-ar putea să se 
dovedească laborios. Același lucru și în cazul nostru. Mutarea unui 
obiect dintr-un univers în altul este atât de improbabilă, încât 
universul destinaţie este cvasiidentic cu cel expeditor — un mod de 
conservare a improbabilității. 


- Dar cum îţi explici mutarea noastră dintr-un loc în altul? am 
întrebat. Cum poți ajunge dintr-un loc anume al unui univers în cu 
totul alt loc în celălalt univers? 


- Păi gândește-te, a spus Alan, mutarea unei întregi nave într-un alt 
univers este un eveniment de o improbabilitate uriașă. Din punctul 
de vedere al universului, locul unde va apărea ea în noul univers este 


un lucru de-a dreptul neînsemnat. De aceea am spus că termenul 
„călătorie“ este impropriu. Noi nu plecăm spre undeva. Noi doar 
ajungem undeva. 


— Și ce se întâmplă în universul pe care l-ai părăsit? 


— Apare imediat o altă versiune a lui Modesto, din alt univers, cu 
versiunile noastre alternative în ea, a spus Alan. Probabil. Există o 
mică șansă ca asta să nu se întâmple, dar, ca regulă generală, e ceea 
ce se întâmplă. 


— Deci ne întoarcem vreodată? am întrebat eu. 
— Să ne întoarcem unde? 
- În universul de origine. 


- Nu. Ei bine, teoretic este posibil, dar este extrem de improbabil. 
Universurile se creează în mod continuu, urmând ramificațiile 
opțiunilor noastre. În realitate, se nasc imediat înainte de a sări noi 
în ele; acest lucru ne facilitează de fapt accesul, pentru că vor fi 
foarte asemănătoare în structură cu universul nostru. Cu cât suntem 
separați mai mult timp de un anume univers, cu atât el are mai mult 
răgaz să devină divergent, și devine cu atât mai improbabil să te poți 
întoarce în el. Chiar și întoarcerea într-un univers pe care l-ai părăsit 
acum o secundă este foarte improbabilă. Dar să te întorci într-unul 
din care ai plecat acum un an, când ai făcut primul salt de la Pământ 
spre Phoenix, este de-a dreptul imposibil. 


- Asta mă întristează. Mi-era drag universul meu..., s-a plâns Ed. 


- Bine zici, a continuat Alan. Tu nu vii din același univers originar ca 
John și cu mine, pentru că n-ai făcut primul salt odată cu noi. Mai 
mult, oamenii care au făcut saltul cu noi, acum se află în alte 
universuri, pentru că sunt pe alte nave. Orice versiune a vechilor 
noștri prieteni pe care am putea-o reîntâlni ar fi o versiune 
alternativă. Bineînţeles, ei ar arăta și s-ar purta la fel, deoarece, cu 
excepția poziției diferite a acelui electron, ei ar fi aceleași persoane. 
Dar universurile noastre originare sunt complet diferite. 


- Deci tu și cu mine suntem singurii care au rămas din universul 


nostru, am concluzionat eu. 


- Sunt șanse mari ca acel univers să existe în continuare. Dar mai 
mult ca sigur că noi doi suntem singurii proveniți din el care se află 
acum în acest univers. 


- Nu știu ce să cred despre toate astea, am murmurat eu. 


- Nu te îngrijora. Din punctul de vedere al vieții noastre normale, 
țopăiala prin universuri nu contează. Funcţional, toate sunt aceleași, 
indiferent de universul în care te afli la un moment dat. 


- Dar de ce ne mai trebuie nave spațiale? a întrebat Ed. 
- Simplu, ca să te deplasezi dintr-un univers în altul. 


- Nu asta întreb. Dacă tot suntem capabili să ne mutăm instantaneu 
dintr-un univers în altul, de ce n-o facem și de pe o planetă pe alta? 
Pur și simplu să facem saltul pe suprafața planetei. Așa măcar n-am 
mai risca să se tragă în noi în spațiu. 


- Universul preferă ca salturile să se facă departe de mari mase 
gravitaționale, cum ar fi planetele și stelele, a răspuns Alan. Mai ales 
când faci salt de la un univers la altul. Poţi într-adevăr să faci saltul 
în vecinătatea unui put gravitațional, de aceea intrăm în noile 
universuri destul de aproape de planetele de destinaţie, dar saltul se 
face mult mai ușor la distanţă de ele, din cauza asta ne depărtăm 
puţin întotdeauna înainte de salt. Aș putea să vă arăt o relaţie 
exponențială care definește toate astea, dar... 


- Știu, știu, nu dispun de aparatul matematic necesar pentru a 
înțelege..., a oftat Ed. 


Alan se pregătea să răspundă sarcastic, dar în acel moment BrainPal- 
urile noastre au început să clipească. Modesto tocmai primise vești 
despre masacrul de pe Coral. Și, în orice univers te-ai fi aflat, aceste 
vești erau groaznice. 


Coral a fost a cincea planetă colonizată de oameni și prima care era 
chiar mai bine aclimatizată pentru viața omenească decât Pământul. 


Era stabilă geologic, avea un sistem de control al climatului care 
menținea o climă temperată pe cea mai mare parte a suprafeței și era 
populată cu specii native de plante și animale care erau destul de 
apropiate genetic de cele de pe Pământ, ca să corespundă cerinţelor 
nutriționale și estetice ale coloniștilor. Cu ceva vreme în urmă, se 
propusese schimbarea numelui planetei în Eden, dar s-a ajuns la 
concluzia că un astfel de nume ar fi avut un potențial karmic 
generator de belele. 


S-a ales numele de Coral, de la creaturile asemănătoare cu coralii 
pământeni care dăduseră naștere multor arhipelaguri și recifuri în 
lungul zonei tropicale. Expansiunea umană pe Coral a fost ţinută în 
frâu — spre deosebire de alte colonizări —, iar coloniștii au ales o viață 
simplă, aproape preindustrială. Era unul dintre puținele locuri din 
univers în care oamenii preferaseră să se adapteze mediului existent, 
în loc să îl modifice pentru a semăna cu cel pământean. Și a 
funcționat, prezența umană, redusă și neinvazivă, s-a mulat pe 
biosfera Coralului și a prosperat într-un mod liniștit și controlat. 


De aceea Coral a fost luată pe nepregătite de invazia Rraey, care au 
năvălit cu tot atâția soldați câți coloniști erau pe planetă. Posturile de 
apărare ale FCA staționate pe Coral și pe orbită au dus o luptă 
vitejească, dar scurtă, înainte de a fi copleșite de forța adversarului. 
Și coloniștii au ripostat, dar au fost învinși repede. Supraviețuitorii 
au fost căsăpiți, literalmente, deoarece Rraey apreciau în mod 
deosebit gustul cărnii de om. 


BrainPal-urile ne-au transmis o secvenţă dintr-un show culinar de 
succes la Rraey, în care bucătarii lor de frunte discutau cel mai 
economic mod de a tranșa trupul unui om pentru a reduce 
pierderile și despre cât de bună iese supa din oasele gâtului. Pe 
lângă faptul că transmisia ne-a făcut să vomăm, a fost o dovadă că 
atacul fusese planificat dinainte, în detaliu, dacă avuseseră grijă să 
aducă și celebrități de mâna a doua de pe planeta lor pentru a 


organiza festivitățile. Era clar că Rraey aveau de gând să rămână. 


După euforia victoriei, Rraey n-au pierdut vremea. După ce au 
omorât toți coloniștii, au coborât platforme de extracție minieră pe 
insulele de pe Coral. Înainte de atac, ei negociaseră cu guvernul 
colonial exploatarea acestor insule. Pe planeta lor de baștină, 
recifurile, cândva numeroase, dispăruseră din cauza unei combinații 


dezastruoase între exploatarea minieră abuzivă și poluarea 
industrială masivă. Guvernul Colonial refuzase propunerea, pe de o 
parte, pentru că locuitorii de pe Coral voiau să-și protejeze planeta, 
și pe de altă parte, pentru că gusturile antropofage ale Rraey erau 
bine cunoscute. Nu risca nimeni să accepte mineri Rraey care la 
ieșirea din șut, în drumul spre casă, urmau să vâneze oameni 
gustoși pentru cină. 


Greșeala Guvernului Colonial a fost să nu realizeze cât de 
importantă era pentru Rraey exploatarea coralilor — pe lângă 
interesul comercial, mai exista și un aspect religios pe care 
diplomații Guvernului nu l-au sesizat. După cum nu și-au dat seama 
nici cât de departe erau aceștia dispuși să meargă pentru a-și atinge 
scopul. Rraey și Guvernul Colonial avuseseră câteva întâlniri, dar 
relaţiile au fost întotdeauna încordate — cum ar fi putut fi destinsă o 
întâlnire în care partenerul te privește cu poftă, gândindu-se dacă ai 
fi mai potrivit pentru micul dejun sau pentru prânz. Ambele părți 
au tinut-o pe-a lor. Dar când ultimul recif de pe planeta Rraey a 
murit, adevărata măsură a nevoii lor pentru resursele Coralului a 
devenit vizibilă. Coral era acum al lor, iar noi trebuia să ne luptăm 
din greu ca să îl luăm înapoi. 


- E o treabă cam sinistră, spunea locotenentul Keyes comandanților 
de grupe, și o să fie și mai și când ajungem acolo. 


Ne aflam în camera de adunare a plutonului. Cafeaua se răcea în 
cești, în timp ce noi parcurgeam, pagină cu pagină, rapoartele 
asupra atrocităților comise și informaţiile transmise de misiunile de 
recunoaștere. Dronele de salt care scăpaseră atacului Rraey raportau 
aterizarea unui șir nesfârșit de nave inamice, atât de luptă cât și 
miniere. În mai puţin de două zile de la masacru, aproape o mie de 
nave se adunaseră în spațiu deasupra Coralului, așteptându-și 
rândul la jefuirea ei. 


- lată ce știm, a spus Keyes, afișând o imagine a sistemului Coral în 
BrainPal. Estimăm că cea mai mare parte a activității Rraey este 
industrială și comercială. Luându-ne după modelul navelor, o 
treime, adică mai bine de trei sute, sunt nave militare având 
capacități defensive, dar și ofensive. Cele care transportă trupe au 


capacități de atac și de protecție minimale. Dar cele din clasa navelor 
de luptă sunt mai mari și mai puternice decât ale noastre. Estimăm 
de asemenea că la suprafața planetei se găsesc acum o sută de mii de 
soldați Rraey, care se pregătesc pentru invazie. Serviciile noastre 
secrete cred că ei se așteaptă să ne luptăm pentru Coral, și că atacul 
va avea loc într-un interval între patru și șase zile, cât ne-ar lua să 
aducem navele mari în poziție de salt. Rraey cunosc preferința FCA 
pentru atacuri copleșitoare, iar asta va lua FCA ceva vreme. 


- Deci când vom ataca? a întrebat Alan. 
— In unsprezece ore, a răspuns Keyes. 
Toţi ne-am foit neliniștiți în scaune. 


- Dar ce șanse avem, domnule? a întrebat Ron Jensen. Singurele 
nave disponibile sunt cele care se găsesc deja la distanţa de salt, plus 
cele care vor ajunge acolo în următoarele ore. Câte s-ar putea 
strânge? 


- Șaizeci și două, inclusiv Modesto. 


BrainPal-urile au început să descarce lista navelor. Am observat că 
figura și Hampton Roads, nava pe care fuseseră trimiși Harry și Jesse. 


- Mai sunt șase nave care se grăbesc să ajungă la distanţa de salt, dar 
nu ne putem baza pe ele că vor ajunge până la ora atacului. 


- Dumnezeule, a exclamat Ed McGuire, au cinci la unu la nave și doi 
la unu la forțele terestre, asta în cazul fericit în care putem ateriza cu 
toate navele. Cred că aș fi preferat să respectăm tradiția cu forța de 
atac copleșitoare. 


- Dacă așteptăm să avem destule nave, le dăm timp să se 
pregătească, a spus Keyes. Mai bine trimitem o forță redusă acum, 
când nu se așteaptă, și încercăm să producem cât mai multe 
stricăciuni. În patru zile am putea aduce încă două sute de nave. Dar 
dacă noi ne facem treaba bine, ele n-ar mai avea mult de furcă. 


- Ce păcat că noi nu vom mai fi pe-aici, să ne mulțumească, a zis Ed 
pufnind. 


- Ghinion, a spus Keyes, cu un zâmbet scurt. Băieți, ascultați, știu că 
nu seamănă a voiaj de plăcere. Dar nu o să fim idioţi. Nu ne ducem 
acolo să fim măcelăriți. Avem de gând să ne atingem scopul. Vrem 
să le lovim transportoarele, astfel încât să nu mai poată debarca alte 
trupe. Vom debarca trupe terestre care să întrerupă activitatea de 
extracţie, așa încât le va fi greu să-i lovească pe ai noștri, fără să-i 
distrugă și pe ai lor. Vom lovi țintele comerciale și industriale pe care 
le găsim și vom încerca să dislocăm navele lor de atac de pe orbită, și 
astfel, când vor ajunge întăririle noastre, să-i atacăm pe Rraey din 
două părți. 


— Aș vrea să revenim la trupele terestre, a spus Alan. Deci le ducem 
pe planetă, apoi navele noastre vor încerca să scoată navele lor de pe 
orbită? Asta înseamnă că vom fi părăsiți acolo sau mă înșel? 


Keyes a dat din cap. 
- Vom fi pe cont propriu cel puțin trei-patru zile. 
— La dracu’, a răbufnit Jensen. 


- E război, nenorociților, s-a răstit Keyes. Imi pare tare rău că nu vă 
convine sau că vi se pare greu. 


- Ce se întâmplă dacă planul nu funcționează și navele noastre sunt 
distruse? am întrebat eu. 


-În cazul ăsta, Perry, cred că suntem futuți. Dar hai să nu ne gândim 
la asta. Suntem profesioniști, avem o treabă de făcut. Pentru asta ne- 
am pregătit. Planul comportă riscuri, dar nu riscuri prostești, iar 
dacă va merge vom fi recucerit planeta și le vom fi cauzat pierderi 
importante. Hai să considerăm că vom reuși, ce ziceți? Este o idee 
cam nebunească, dar nu imposibilă. lar dacă vă implicați, șansele ca 
ea să reușească vor crește considerabil. În regulă? 


Iarăşi foială în scaune. Nu eram pe de-a-ntregul convinși, dar nu 
prea aveam loc de întors. Urma să mergem, indiferent dacă ne 
convenea sau nu. 


Jensen a întrebat: 


- Care sunt cele șase nave care ar putea să ajungă în timp util? 


Keyes a accesat informaţia și ne-a spus: Little Rock, Mobile, Waco, 
Muncie, Burlington și Sparrowhawk 9. 


— Sparrowhawk? a sărit Jensen. Nu glumești? 
- Care-i treaba cu Sparrowhawk? am întrebat. 


Numele era ciudat. De obicei, navele-batalion erau denumite după 
orașe de mărime medie. 


- Brigăzile-fantomă, Perry, a răspuns Jensen. Forțele Speciale ale 
FCA. Niște monștri mari și-ai dracului. 


- N-am auzit de ei până acum, am spus. 


De fapt aveam impresia că mai auzisem undeva, dar nu-mi 
aminteam în ce împrejurare. 


- FCA îi păstrează pentru ocazii speciale, a continuat Jensen. Nu se 
amestecă ei cu gloata. Ar fi bine să-i avem aici când vom coborî pe 
planetă. Ne-ar scuti de neplăcerea de a muri. 


- Ar fi bine, dar probabil că asta nu se va întâmpla, a conchis Keyes. 
Suntem gata, băieți și fete? La bine și la rău. 


Zece ore mai târziu, Modesto a făcut saltul în spaţiul orbital al lui 
Coral și a fost lovit, în primele secunde, de șase rachete trase de 
aproape de un crucișător Rraey. Motorul de la pupă pentru 
menținerea direcției a fost distrus, iar nava s-a răsucit cu susul în jos. 
Când rachetele au lovit, grupa mea și cea a lui Alan erau într-o 
navetă de transport. Forța exploziei a izbit câțiva băieți de pereții 
navetei. În docul navetelor, echipamente și materiale zburau 
necontrolat, lovind alte navete, dar, ca prin miracol, nu și pe a 
noastră. Din fericire, navetele, blocate de electromagneți pe docuri, 
au rămas pe loc. 


L-am activat pe Găoază ca să verific starea navei. Modesto fusese grav 
avariat și din scanarea navei Rraey se părea că aceasta se pune în 
poziție pentru a trage o nouă salvă. 


- E timpul s-o întindem, am răcnit la Fiona Eaton, pilotul nostru. 
- Nu am liber de la Control, mi-a replicat. 


-În cel mult zece secunde vom fi loviți de altă serie de rachete. Gata, 
ţi-am dat liber. 


Am auzit-o mârâind. Alan, care era și el conectat cu computerul 
central al lui Modesto, a strigat din spate: 


- Rachete lansate! Douăzeci și șase de secunde până la impact! 
— Avem destul timp ca să ne îndepărtăm? am întrebat-o pe Fiona. 


- Vom vedea, a spus ea și a deschis un canal de comunicaţie cu 
celelalte navete. Sunt Fiona Eaton, pilot al Transportorului Șase. Vă 
înștiințez că voi executa o procedură de ieșire de urgenţă în trei 
secunde. Mult noroc. 


S-a întors către mine. 
- Centurile, a spus, și a apăsat un buton roșu. 


O dungă de lumină roșie a marcat porțile docului. Zgomotul 
exploziei lor s-a pierdut în mugetul aerului care țâșnea din navă. Tot 
ce nu era ancorat în vreun fel a fost supt prin spărtură. Printre 
resturile zburătoare, cerul se răsucea, pe măsură ce Modesto se rotea 
ametitor. Fiona a crescut puterea motorului, a așteptat câteva 
secunde pentru ca sfărâmăturile să elibereze gaura, apoi a eliberat 
naveta din ancore și s-a lansat către porți. A încercat să compenseze 
rotirea lui Modesto, dar n-a reușit întru totul, acoperișul a fost zgâriat 
uşor. 


Am accesat imaginile provenite de la docul de lansare. Și alte navete 
au ieșit în urma noastră, întâi două, apoi trei. Numai cinci au reușit, 
înainte ca a doua salvă de rachete să lovească nava, schimbându-i 
brusc sensul de rotaţie și strivind restul navetelor care încercau să 
iasă. Cel puţin una dintre ele a explodat. Resturile s-au împrăștiat, 
lovind camera prin care primeam imagini. 


— Întrerupe-ţi legătura cu Modesto, a spus Fiona. O pot folosi ca să ne 
dea de urmă. Spune-o soldaților. Verbal. 


M-am conformat. Apoi Alan, arătând spre soldați, a spus: 
- Avem câteva răni minore, nimic grav. Care e planul? 


- Am stabilit un curs spre Coral și am închis motoarele, a zis Fiona. 
Probabil că ei caută semne de propulsie sau comunicații prin 
BrainPal pentru a pune rachetele pe urmele noastre. Așa că dacă 
facem pe morții, am putea câștiga destul timp pentru a încerca să 
intrăm în atmosferă. 


- Să încercăm? a spus Alan. 
- Dacă ai un plan mai bun, ascult. 


- N-am nici cea mai mică idee ce se întâmplă, așa că urmez bucuros 
planul propus de tine, a dat el înapoi. 


- Dar ce s-a întâmplat pe Modesto, de fapt? a întrebat Fiona. 


- Ne-au lovit imediat ce am ieșit din salt. Și n-aveau de unde ști 
unde o să se întâmple asta. 


— Poate că doar ne-am nimerit în locul nepotrivit, la momentul 
nepotrivit, a spus Alan. 


- Eu nu cred, am replicat, arătând spre fereastră. Priveşte! 


Am arătat spre un crucișător Rraey care sclipea ca un pom de 
Crăciun pe măsură ce își scuipa rachetele. În partea opusă a boltei, 
un crucișător FCA a apărut de niciunde. Câteva secunde mai târziu, 
torpilele l-au lovit în plin. 


- Nu se poate, a gemut Fiona. 


- Ei știu exact unde vor apărea navele noastre, a spus Alan. Asta este 
o ambuscadă! 


- Dar de unde dracu” știu? a strigat Fiona. Ce pizda mă-sii se petrece 
aici? 


- Alan? am spus. Tu ești fizicianul. 


Alan se holba la crucișătorul FCA avariat, care tocmai era lovit de o 
nouă salvă. 


- Habar n-am ce se întâmplă, e ceva cu totul nou pentru mine, a 
murmurat el. 


- E o porcărie, a zis Fiona. 


— Să ne păstrăm cumpătul, am intervenit. Suntem în rahat și nu 
avem timp de asta. 


- Dacă ai un plan mai bun, te ascult, a spus din nou Fiona. 


- Pot să îmi accesez BrainPal-ul, atâta timp cât nu încerc să mă 
conectez la Modesto? 


- Sigur, a zis Fiona, dacă nu există transmisiuni în afara navetei, e în 
regulă. 


L-am accesat pe Găoază și am cerut o hartă geografică a Coralului. 


- Ei bine, am zis, cred că putem considera că atacul asupra 
platformelor miniere nu va avea loc astăzi. De pe Modesto n-au 
scăpat destul de mulți încât să putem organiza un atac serios și, în 
plus, nu sunt sigur că vom reuși cu toții să aterizăm întregi. Nu toți 
piloţii sunt la fel de rapizi ca tine, Fiona. 


Fiona a încuviințat și mi-am dat seama că s-a relaxat puţin. Laudele 
fac întotdeauna bine, mai ales în timpul unei crize. Am trimis harta 
Fionei și lui Alan. 


- lată noul plan. Forțele Rraey sunt concentrate pe barierele de corali 
și în orașele Coloniale de pe coastă. Deci noi vom merge acolo, am 
spus, arătând spre mijlocul celui mai mare continent de pe Coral, ne 
vom ascunde în munți și vom aștepta al doilea val. 


- Dacă acesta va veni, a spus Alan. O dronă de salt este programată 
să se întoarcă pe Phoenix. Vor afla că Rraey știau că venim peste ei. 
Și odată ce ai noștri vor afla asta, pot hotărî să nu mai vină deloc. 


- Ba nu, vor veni, am zis. S-ar putea să nu ajungă când ne-ar plăcea 
nouă, dar de venit vor veni. Trebuie să fim pregătiți să îi așteptăm. 


Partea bună este că planeta asta e propice vieții umane. Vom găsi 
hrană din belșug. 


- Nu prea am chef să fac colonizări acuma, a bombănit Alan. 


- Nu e o soluţie definitivă, am replicat. Și este, oricum, cea mai bună 
variantă. 


- Da, asta așa e, a convenit Alan. 
M-am întors către Fiona. 
-Ce te-ar putea ajuta să ne duci teferi pe suprafață? 


- O rugăciune. Acum nu avem probleme, pentru că arătăm ca o 
bucată de gunoi, dar orice lucru mai mare decât un trup omenesc, 
odată intrat în atmosferă, va fi depistat de Rraey. Imediat ce vom 
începe să facem manevre, ne vor observa. 


- Cât timp putem rămâne la altitudinea asta? am întrebat-o. 


- Nu prea mult, nu avem mâncare, nu avem apă și, oricât ar fi 
corpurile noastre de performante, vom rămâne fără aer în scurt 
timp. 


- La câtă vreme după ce intrăm în atmosferă ai de gând să începi să 
pilotezi? 


- La scurtă vreme, dacă începem să ne rostogolim nu voi fi în stare 
să redresez naveta până jos. Vom cădea și ne vom zdrobi, punct. 


- Fă ce poti. 
A încuviințat. 
- Alan, tu înștiințezi trupele despre schimbarea de plan, am spus. 


- Să-i dăm drumul, a zis Fiona, lovind acceleraţia. Forța neașteptată 
a motoarelor m-a înfundat în scaunul copilotului. Acum nu mai 
cădeam liber spre suprafața planetei, ci ne îndreptam voit. 


- Atenţie, cad pietre, a strigat Fiona intrând în atmosferă. 


Naveta a început să trepideze. Apoi din bord s-a auzit un scurt țiuit. 
- Scanare activă, am spus, suntem urmăriți. 


- M-am prins, a zis Fiona, făcând un salt lateral. Vom intra curând 
într-o pătură de nori. Poate ne va ajuta să ne ascundem. 


- De obicei ajută? am întrebat. 
- Nu, a răspuns ea intrând oricum în nori. 


Am ieșit din ei la câțiva kilometri spre est, apoi am intrat iarăși în 
nori. 


- Suntem urmăriți în continuare, am spus, aeronavă la 350 de 
kilometri, și se apropie. 


— Încerc să ajungem cât se poate de aproape de sol până să ne 
prindă. Nu putem scăpa de ei și nici nu-i putem ataca. Cel mai bine 
ar fi să fim cât mai aproape de sol și să sperăm că rachetele lor vor 
lovi copacii, nu pe noi. 


- Asta nu e foarte încurajator, am bombănit. 

- Nu suntem la ora de încurajări, țineţi-vă bine, plonjăm. 
Aeronava Rraey era după noi. 

- Rachete! am strigat. 


Fiona a rotit naveta puternic spre stânga și s-a năpusti spre sol. O 
rachetă ne-a depășit și s-a pierdut în depărtare. Cealaltă a explodat 
într-un deal, imediat în urma noastră. 


- Bravo, am spus, dar era să-mi mușc limba, pentru că o a treia 
rachetă a detonat chiar în spatele nostru, iar suflul ei ne-a 
destabilizat. A patra rachetă ne-a lovit în plin și bucăţi de șrapnel au 
pătruns prin lateral. Auzeam aerul ieșind, dar și gemetele oamenilor 
răniți. 


- Coborâm, a anunţat Fiona, încercând să controleze naveta. Se 
îndrepta spre un mic lac cu o viteză incredibil de mare. 


- Vom lovi apa și ne vom zdrobi. Imi pare rău. 


- Te-ai descurcat bine, am spus, și în aceeași clipă botul navetei a 
atins suprafaţa lacului. 


Zgomot infernal, de fiare scrâșnind, botul navetei răsucindu-se în 
jos, apoi rupându-se de rest. O scurtă imagine a compartimentului 
cu soldați desprinzându-se, strigăte mute cu gurile deschise, țipete 
neauzite pierdute în celălalt zgomot, mugetul trecerii pe deasupra 
botului navetei, care deja se învârtea nebunește deasupra apei. Rotiri 
scurte, dezordonate, pe măsură ce botul împrăștia bucăți de metal și 
de instrumente în urma sa. Durere ascuţită, ceva lovindu-mi 
maxilarul și plecând cu el cu tot. Gâlgâiala neinteligibilă în timp ce 
încerc să strig, sânge gri, Smart-Blood, tras din rană, rotit în spirală 
de forța centrifugă. Un stop-cadru cu Fiona, ale cărei cap și braț 
drept sunt acum pierdute, undeva în urma noastră. 


Un zdrăngănit ascuţit de metal, pe când scaunul meu se rupe de 
restul compartimentului, cade cu spătarul pe pământ și se îndreaptă 
vertiginos spre un colț de stâncă, eu pe spate, în continuare așezat, 
scaunul învârtindu-se și deplasându-se în același timp. O scurtă și 
ameţitoare schimbare de direcție în clipa în care piciorul meu drept 
lovește stânca, urmată de o durere crâncenă, albă-aurie, când 
femurul îmi pocnește ca un vreasc. Piciorul retezat sare exact în 
locul în care îmi fusese maxilarul și devin astfel prima persoană din 
istorie care-și trage singură șuturi în gură. Un zbor arcuit peste sol și 
aterizez într-un loc în care crengile copacilor încă mai cad, pentru că 
pe-acolo tocmai se prăbușise și corpul navetei. O ramură grea, 
masivă îmi vine peste piept și îmi rupe cel puţin trei coaste. După ce 
am reușit să-mi trag singur un șut în omușor, acest lucru este ultima 
mea grijă. 


Privesc în sus (nu am altă opțiune) și îl văd pe Alan deasupra, 
atârnând cu capul în jos, înfipt într-o ramură care-i intrase în trup 
cam prin locul unde ar trebui să fie ficatul. De pe fruntea lui, 
SmartBlood îmi picură pe gât. ÎI văd clipind, semn că mă vede la 
rându-i. Apoi primesc un mesaj prin BrainPal. 


Arăți groaznic, transmite el. 


Nu pot răspunde. Pot să mă holbez în schimb. 


Sper doar să pot vedea constelațiile acolo unde mă duc, transmite el. Și o 
mai transmite o dată. Și încă o dată. Apoi nu mai transmite nimic. 


Ciripeli. Ceva aspru prinzându-mi brațul. Găoază recunoaște 
piuiturile și-mi traduce. 


— Asta mai trăiește. 


— Lasă-l. O să moară curând. Și oricum ăștia verzi nu sunt buni de mâncat. 
Nu sunt copti încă. 


Grohăială, pe care Găoază o traduce |râsete]. 


- La dracu”, trebuie să vedeţi asta, spune cineva. Nenorocitul ăsta 
trăiește. 


O altă voce. Familiară. 

- Să văd. 

Liniște. Din nou vocea familiară. 

— Îndepărtaţi bușteanul ăsta de pe el. Îl luăm cu noi. 


- Pentru Dumnezeu, șefa, zice prima voce. Uită-te cum arată. li tragi 
un glonț în cap. Ar fi cel mai bine pentru el. 


- Ni s-a spus să căutăm supraviețuitori, a revenit vocea aceea. Și, ca 
să vezi... Asta e un supraviețuitor. De fapt este singurul 
supraviețuitor. 


- Dacă poți numi asta supraviețuire... 
— Ai terminat? 
— Da, coniţă. 


- Bine, acum mută nenorocita aia de cracă. Rraey ne vor da curând 
de urmă. 


Incercarea de a-mi deschide ochii e ca și cum aș forța niște uși 


metalice înțepenite. Mă ajută în treaba asta durerea insuportabilă pe 
care o simt atunci când bușteanul îmi este luat de pe piept. Ochii mi 
se deschid involuntar și expir echivalentul unui strigăt prin 
maxilarul lipsă. 


- Dumnezeule, s-a trezit, spune prima voce, și văd un bărbat blond, 
care dă deoparte lemnul de pe mine. 


O mână caldă pe acea parte a feţei care încă mai există. 


- Hei, spune vocea familiară, o să fii bine. Ești în siguranţă. Te 
ducem înapoi. Ești bine. Va fi bine. 


Chipul ei îmi intră în raza vizuală. Știu fața asta. Sunt căsătorit cu ea. 
Kathy a venit după mine. 


Suspin. Știu că sunt mort. Nu mă deranjează. 

Încep să alunec. 

-ÎI știi pe tipul ăsta? întreabă blondul. 

- Nu fi prost, o aud pe Kathy spunând, bineînţeles că nu-l cunosc. 
M-am dus. 


În alt univers. 


Partea a treia 


Treisprezece 


- Aha, te-ai trezit..., am auzit pe cineva vorbind, imediat ce am 
deschis ochii. Nu încerca să-mi răspunzi. Ești complet scufundat în 
lichid. Ai un tub respirator care-ţi ajunge direct în gât. Și nu mai ai 
maxilar. 


Am aruncat o privire împrejur. Pluteam într-un cilindru, plin cu un 
lichid consistent, căldut și transparent. Puteam vedea dincolo de 
pereții cilindrului, dar nu puteam focaliza imaginea. Așa cum mi se 
spusese, un tub flexibil ieșea dintr-un panou și ajungea undeva în 
zona gâtului. Am încercat să privesc de-a lungul lui, însă n-am 
reușit. Vederea îmi era blocată de un aparat care îmi înconjura 
partea inferioară a capului. Am încercat să-l ating cu mâna, dar nu 
am reușit să fac nicio mișcare. Lucrul acesta m-a îngrijorat. Dar 
vocea m-a liniștit imediat. 


- Nu te speria, ti-am anulat capacitatea de mișcare. Ai să poți să te 
miști imediat ce vei fi scos din cuvă. Adică peste vreo două zile. Dar 
ai acces în continuare la BrainPal. Folosește-l dacă vrei să comunici 
ceva. Așa o să vorbim de acum înainte. 


Unde naiba sunt? Și ce mi s-a întâmplat? 


- Eşti în Clinica Brenneman, deasupra lui Phoenix, mi-a răspuns 
vocea. Cele mai bune tratamente de oriunde. Acum ești la terapie 
intensivă. Sunt doctorul Fiorina și m-am ocupat de tine din clipa în 
care te-au adus aici. Cât despre ce ți s-a întâmplat... hmm, acum ești 
într-o stare mult mai bună. Așa că nu te îngrijora. Ti-ai pierdut falca, 


limba, mare parte din obrazul drept, precum și urechea dreaptă. 
Piciorul drept ţi-a fost retezat de la jumătatea femurului. Stângul a 
suferit fracturi multiple și ai pierdut trei degete și călcâiul. Noroc că 
măduva spinării a fost secționată imediat sub cușca toracică. 
Probabil că nu ai avut dureri prea mari. Și, că tot am pomenit de 
torace, șase coaste au fost rupte iar una dintre ele ţi-a perforat vezica 
biliară, așa că ai avut parte și de o hemoragie internă masivă. Ca să 
nu mai pomenesc de infecțiile apărute din cauza rănilor deschise și 
netratate timp de câteva zile. 


Credeam că am murit. Sau că sunt pe moarte. 


— Atâta vreme cât acum ești în afara oricărui pericol, cred că pot să 
spun, cu inima deschisă, că ar fi trebuit să fii mort. Dacă nu erai 
modificat, ai fi fost deja mort. Să mulțumești sângelui tău că te-a 
ținut în viață. S-a coagulat imediat și a ținut infecțiile sub control. 
Dar ai fost foarte aproape să nu reușești. Dacă nu ai fi fost descoperit 
atunci, ai fi murit la scurtă vreme. Când te-au adus pe Sparrowhawk, 
te-au scufundat imediat într-o cuvă de stază și așa ai ajuns aici. Nu 
puteau să-ți facă mare lucru pe navă. Aveai nevoie de asistență 
medicală de specialitate. 


Mi-am văzut soția. Ea a fost cea care m-a salvat. 

- Soţia ta este soldat? 

A murit de câțiva ani. 

- Oh, a spus Fiorina, apoi a adăugat: Oricum, erai cu un picior pe 
lumea ailaltă. Halucinaţiile nu sunt un lucru neobișnuit în asemenea 
momente. Tunelul cu o lumină la capăt, rudele decedate și restul. 
Caporal, încă mai trebuie să muncim zdravăn la tine și ne-ar fi mai 
ușor s-o facem dacă ești adormit. Nu ai nimic de făcut aici decât să 


plutești. Am să te adorm pentru o vreme. Când ai să te trezești, vei fi 
deja afară. Și falca o să-ți crească destul ca să poți vorbi. Bine? 


Ce s-a întâmplat cu grupa mea? Ne-am prăbușit... 
- Dormi, o să vorbim mai mult după ce ai să ieși din cuvă. 


Am încercat să-i dau un răspuns care să îl usture, dar am fost lovit 


de un val de oboseală. Mi s-a rupt filmul înainte să mă gândesc cât 
de repede se poate rupe. 


- Hei, ia uite cine-i iarăși printre noi. Omul prea tâmpit ca să moară. 


De data asta nu mai eram în cuvă, plutind prin gelatină. M-am uitat 
în jur, căutând să localizez acel glas. 


- Harry, am rostit atât cât puteam de bine cu falca imobilizată. 
- El în carne și oase, mi-a răspuns cu o plecăciune. 


— Imi pare rău că nu te pot întâmpina cum se cuvinte. Sunt un pic 
pus pe butuci. 


- Auzi-l, pus pe butuci! Hristoase pe un ponei, erai mai mult risipit 
și lipsă decât întreg, John. Știu asta. Am văzut cum te-au adus de pe 
Coral, erai doar o carcasă. Când au spus că ești în viață mi-a căzut 
falca'n podea. 


— Amuzant... 


- Scuze, fără intenţie. Erai de nerecunoscut, un maldăr de organe. 
Nu mi-o lua în nume de rău, dar m-am rugat să mori. Nu-mi 
imaginam că sunt în stare să te adune la loc. 


- Mă bucur că te-am dezamăgit. 


— Îmi pare bine să fiu dezamăgit, mi-a răspuns el și în clipa 
următoare altcineva a intrat în cameră. 


— Jesse, am murmurat. 
A venit lângă pat și mi-a dat un pupic pe obraz. 


- Bine ai revenit pe tărâmul celor vii, John, spuse ea, făcând un pas 
înapoi. 


- la te uită, din nou împreună... Cei trei muschetari, a adăugat. 
- Doi și jumătate, am corectat-o. 


- Nu fi macabru, m-a apostrofat. Dr. Fiorina spune că te vei recupera 


complet. Maxilarul tău va fi întreg până mâine. lar piciorul va fi gata 
peste alte două zile. Vei țopăi pe-aici cât ai zice pește. 


M-am întins și mi-am pipăit piciorul drept. Era întreg sau așa se 
simțea prin pătură. Am dat deoparte așternutul ca să văd cu ochii 
mei. Era acolo: piciorul meu drept. Un fel de picior. Imediat sub 
genunchi aveam o vânătaie verzuie. Deasupra vânătăii piciorul arăta 
normal. Sub vânătaie, arăta ca o proteză. 


Știam despre ce era vorba. Un soldat din grupa mea avusese piciorul 
smuls într-o bătălie și i-l recreaseră în același mod. Se atașează un 
membru fals, plin de nutrienți, pe locul amputării. Apoi, printr-o 
branulă fixată în zona de contact dintre proteză și organ se 
injectează nanoroboți. Folosind ADN-ul pacientului drept ghid, 
nanoroboții transformă nutrientii și substanțele primare din 
membrul fals în carne și oase, conectând noile țesuturi la cele 
existente. Nanoroboţii se deplasează încet, în lungul membrului fals, 
până când îl transformă complet. După ce își termină treaba, 
migrează prin vasele de sânge în intestine, iar de acolo sunt 
eliminați pe cale naturală. 


Nu este o chestie foarte delicată, dar este o soluție bună: fără 
intervenții chirurgicale, nu trebuia să se aștepte crearea unui organ 
clonat, fără proteze greoaie. Totul rezolvat cam în două săptămâni. 
Tot așa îmi refăcuseră falca și călcâiul plus cele trei degete lipsă, care 
erau toate prezente la post. 


— Câtă vreme am zăcut aici? 


- În camera asta ești de o zi, mi-a răspuns Jesse. Și înainte să fii adus 
aici, ai stat în cuvă o săptămână. 


- Ne-a luat patru zile ca să ajungem pe Phoenix. Tot timpul 
drumului ai fost ținut în stază, știai asta? m-a întrebat Harry. 


Am dat din cap. 


- Și au mai fost vreo două zile, înainte să fii găsit pe Coral. Așa că, în 
total, cam două săptămâni. 


M-am uitat pe rând, la fiecare. 


- Imi pare tare bine să vă văd pe amândoi. Nu vreau să fiu înțeles 
greșit, dar... De ce sunteți aici? De ce nu sunteți pe Hampton Roads? 


— Hampton Roads a fost distrus, John. Ne-au lovit imediat ce am ieșit 
din salt. Naveta noastră abia a reușit să părăsească docul, dar și-a 
avariat motoarele în timpul ejectării. Am fost singurii care am reușit 
să ieșim. Am plutit aproape o zi și jumătate până când Sparrowhawk 
ne-a găsit. Am fost aproape să ne asfixiem. 


Mi-am amintit că o navă Rraey izbise un crucișător aflat în drumul 
ei. Mă întrebam dacă nu cumva fusese chiar Hampton Road. 


- Ce s-a întâmplat cu Modesto? Aveţi idee? 
Jesse și cu Harry s-au privit câteva clipe. 


— Și Modesto a fost doborât, mi-a răspuns Harry, în cele din urmă. 
John, toate navele au fost doborâte. A fost un masacru. 


- Nu puteau să le doboare pe toate. Spuneați că v-a cules 
Sparrowhawk. Și eu am fost cules tot de ei. 


— Sparrowhawk a venit mai târziu. După primul val. Au ieșit din salt 
la mare distanţă de planetă. Orice au folosit Rraey ca să detecteze 
navele noastre, pe Sparrowhawk l-au ratat... i-au luat însă urma mai 
târziu, după ce acesta s-a parcat pe orbită, deasupra locului în care 
te-ai prăbușit. A fost cât pe ce. 


- Câţi supraviețuitori? am întrebat. 
- Tu ai fost singurul de pe Modesto, mi-a răspuns Jesse. 
- Au mai fost și alte navete care s-au lansat... 


- Au fost doborâte, toate. Rraey au tras în orice obiect mai mare 
decât un bidon de tablă. Motivul pentru care naveta noastră a fost 
cruțată îl pun pe seama faptului că nu mai aveam motoare. Probabil 
că nu au vrut să risipească o rachetă. 


— Câţi au scăpat în total? Nu se poate să fi fost doar eu și naveta 
voastră. 


Jesse și Harry ședeau în fața mea fără să scoată niciun cuvânt. 
- Nu se poate așa ceva... am murmurat. 


- A fost o ambuscadă, John, mi-a explicat Harry. Fiecare navă care a 
ieșit din salt a fost lovită aproape imediat. Nu știm cum au reușit, 
dar au făcut-o. După care au urmărit și au distrus fiecare navetă pe 
care au găsit-o. De aceea Sparrowhawk a riscat viețile noastre ca să te 
găsească. Pentru că, pe lângă noi, tu ești singurul supraviețuitor. 
Numai naveta ta a reușit să ajungă la sol. Te-au descoperit urmând 
baliza voastră. Pilotul tău a activat-o înainte să vă prăbușiți. 


Mi-am adus aminte de Fiona. Și de Alan. 
- Câţi am pierdut? 


- Șaizeci și două de crucișătoare cu echipaj cu tot. Și fiecare navă 
avea un batalion la bord. Nouăzeci și cinci de mii de oameni, plus, 
minus..., mi-a răspuns Jesse. 


— Mi se face rău..., am murmurat. 


- Este ceea ce s-ar putea numi un excelent futai de modă veche, prin 
toate găurile, a continuat Harry. Nu-i nicio îndoială. Așa că de aceea 
suntem aici. Nu mai aveam unde să ne ducem. 


- Plus că ne-au păstrat pentru interogatorii, a adăugat Jesse. De 
parcă am ști ceva. Eram deja în navetă când am fost loviți. 


- Abia așteaptă să-ți revii ca să te ia la întrebări. Cred că vei primi, 
cât de curând, o vizită de la niște anchetatori FCA. 


— Cum sunt? am întrebat. 


- Lipsiţi de haz, mi-a răspuns Harry. 


— Scuză-ne, dar nu avem chef de glume, caporal Perry, mi-a atras 
atenţia locotenentul-colonel Newman. Când pierzi șaizeci de nave și 
o sută de mii de oameni, nu poti să o iei decât foarte în serios. 


Newman mă întrebase cum mă simt, iar eu nu făcusem altceva decât 
să-i răspund că „mă simt împrăștiat“. Considerasem că un pic de 
umor sec legat de condiția mea fizică nu putea fi deplasat. Se pare că 
mă înșelasem. 


- Imi cer scuze. Dar nu era tocmai o glumă. După cum s-ar putea să 
știți, o mare parte din trupul meu a rămas pe Coral. 


- Și cum ai ajuns pe Coral? m-a întrebat maiorul Javna, celălalt 
anchetator. 


- Parcă îmi aduc aminte că am luat o navetă. Deși ultima parte a 
coborârii am făcut-o pe barba mea. 


Javna s-a uitat scurt spre Newman, de parcă i-ar fi spus „Face 
bancuri, din nou“. 


- Caporal, în raportul tău despre incident ai menționat faptul că ai 
dat dispoziție pilotului să arunce în aer ecluza docului în care se afla 
naveta. 


— Așa este. 
Completasem acel raport cu o noapte înainte de interogatoriu. 
- Cu autorizarea cui ai dat acel ordin? 


— Pe răspunderea mea. Modesto era sub un bombardament puternic 
de rachete. Mi-am spus că un pic de inițiativă, în acele momente, nu 
ar fi fost un lucru chiar atât de rău. 


- Ai cunoștință câte navete au fost lansate de întreaga flotă? 
- Nu cunosc. Deși se pare că au fost foarte puţine. 


- Mai puţin de o sută. Incluzând aici și cele șapte navete de pe 
Modesto, mi-a răspuns Newman. 


— Ştii câte au ajuns pe suprafața planetei? m-a întrebat Javna. 


- Din câte am înţeles, numai a mea a ajuns atât de departe. 


— Exact! a exclamat Javna. 
— Și?... 


— Și..., a intervenit Newman. Se pare că ai fost destul de norocos, ai 
dat ordinul acela chiar la timp ca să te poti lansa cu naveta și să 
ajungi în viață la suprafața planetei. 


M-am uitat cu o privire opacă la Newman. 
— Sunt suspectat de ceva anume, domnule? 


- Trebuie să recunoști că este un lanţ de coincidente foarte ciudat, a 
observat Javna. 


- Recunosc pe dracu’! Am dat acel ordin după ce Modesto a fost lovit. 
Pilotul meu a avut prezenţa de spirit și antrenamentul 
corespunzător ca să ne ducă spre Coral, suficient de aproape de sol 
ca să pot supraviețui. Și, dacă vă amintiţi, aproape am murit. Cea 
mai mare parte a corpului meu s-a împrăștiat pe o suprafață cât 
Rhode Island. Singurul lucru norocos a fost că m-au găsit înainte să 
mor. Celelalte au fost niște chestii numite inteligență, îndemânare, 
antrenament. Îmi cer scuze pentru că am fost instruiți bine, domnule! 


Javna și Newman s-au privit din nou. 


- Nu facem decât să urmăm fiecare pistă a anchetei, mi-a spus 
Newman pe un ton potolit. 


- Dumnezeule! Gândiţi-vă, dacă aș fi planificat cu adevărat să trădez 
FCA, aș fi făcut-o de așa manieră încât să nu-mi pierd fututa asta de 
falcă. 


M-am gândit că, în starea mea, mă puteam răsti la un ofițer superior 
fără să mi-o fur în bască. Nu m-am înșelat. 


- Să mergem mai departe, a continuat Newman. 
- Chiar așa. Să mergem. 


- Ai menţionat că ai observat un crucișător Rraey deschizând focul 
asupra unei nave FCA imediat ce aceasta a ieșit din salt, în apropiere 


de Coral. 

— Corect, așa este. 

- Interesant cum de ai reușit să vezi asta, a murmurat Javna. 
Am oftat adânc. 


— Aveţi de gând să o ţineţi tot așa? Lucrurile s-ar putea derula mai 
repede dacă nu ați încerca la tot pasul să mă faceți să recunosc că 
sunt spion. 


- Caporal, atacul cu rachete... Îţi poți aminti dacă rachetele inamice 
au fost lansate înainte sau după ce nava a ieșit din salt? 


— Părerea mea este că au fost lansate chiar înainte ca nava să apară. 
Cel puţin așa mi s-a părut mie. Au știut când și unde va ieși din salt 
acea navă. 


- Cum crezi că este posibil așa ceva? m-a întrebat Javna. 


- Habar n-am. Cu o zi înainte de atac, nici măcar nu știam cum 
funcționează motoarele de salt. Știind ce știu acum, nu pare a exista 
vreun mijloc prin care să ghicești când o navă iese din salt. 


- Ce vrei să spui prin „știind ce știu acum”? a întrebat Newman. 


- Alan, un alt comandant de grupă (m-am ferit să le spun că-mi 
fusese prieten, puteau găsi lucrul acesta ca fiind suspect) mi-a spus 
că motoarele de salt funcționează transferând o navă dintr-un 
univers în altul, aproape identic cu cel din care nava a plecat. lar 
aceste două evenimente, dispariția navei și apariţia ei, sunt extrem 
de improbabile. Dacă așa stau lucrurile, se pare că nu ai de unde să 
știi unde și când poate apărea o navă. Nu ai cum. 


- Atunci ce crezi că s-a întâmplat acolo? a vrut Javna să știe. 
— Ce vreți să spuneți? 


— Așa cum ai pomenit, nu ar trebui să fie niciun mijloc prin care să se 
știe dinainte unde și când o navă va apărea. Singurul mod prin care 
ne putem imagina realizarea unei astfel de ambuscade este acela că a 


existat o scurgere de informaţii către Rraey. 


- Legat de asta... chiar dacă presupunem existența unui trădător, 
cum ar fi putut să o facă? Chiar dacă ar fi reușit să ia legătura cu 
Rraey, i-ar fi fost imposibil să stabilească cu precizie locul fiecărei 
nave și momentul când aceasta va ieși din salt. Rraey ne așteptau și 
ne loveau pe măsură ce ieșeam din salt. 


- Așadar... din nou, ce crezi că s-a petrecut acolo? 
Am dat din umeri. 


— Poate că saltul nu este un eveniment atât de improbabil pe cât am 
crezut până acum. 


- Nu fi preocupat prea mult de interogatorii, mi-a spus Harry 
oferindu-mi un pahar cu suc de fructe. Și pe noi ne-au tratat la fel... 
„este suspect că ați supraviețuit“. 


- Și cum ai reacționat? 


- La naiba, am fost de acord cu ei. Este chiar foarte suspect. 
Amuzant, dar ei nu au gustat răspunsul. În fine, nu-i poți învinovăți. 
Coloniile simt că le fuge pământul de sub picioare. Dacă nu 
descoperim ce s-a întâmplat la Coral, am încurcat-o. 


- Ei bine, tu ce crezi că s-a întâmplat? 


- Habar n-am, a dat Harry din umeri. Poate că saltul nu este un 
eveniment atât de improbabil pe cât credeam. 


- Ciudat, la fel le-am spus și eu. 


- Mda... dar chiar am vorbit serios. Nu am fundamentul teoretic pe 
care îl avea Alan, odihnească-se în pace, dar cred că întregul model 
teoretic pe care s-a fundamentat saltul este pe undeva greșit. 
Evident, Rraey au un mijloc prin care pot prezice cu mare acuratețe 
unde vor ieși navele noastre din salt. Dar cum fac asta? 


- Cred că nimeni nu ar fi în stare să prezică așa ceva. 


- Perfect adevărat. Dar ei cumva o fac. Așadar, este destul de 
limpede că modelul nostru teoretic este greșit. Teoriile sunt aruncate 
pe fereastră, atunci când observaţiile le contrazic. Întrebarea este ce 
s-a întâmplat, de fapt, acolo? 


— Ai vreo idee? 


— Vreo două, deși nu este tocmai domeniul meu. Nu am aparatul 
matematic necesar. 


M-a bufnit râsul. 

- Ştii, Alan mi-a spus ceva asemănător, nu cu mult timp în urmă. 
Harry a zâmbit ridicând paharul cu suc. 

— Pentru Alan! 


- Pentru Alan și pentru toți prietenii noștri care nu mai sunt, am 
adăugat. 


- Amin, a încheiat Harry. 


- Ascultă, Harry, ai spus că erai acolo, atunci când m-au adus la 
bordul lui Sparrowhawk... 


- Am fost. Erai un maldăr inform de carne, fără supărare. 
- Nicio problemă... Îţi poți aminti ceva despre echipa care m-a adus? 


- Foarte puţin. Ne-au ținut izolați majoritatea drumului. Te-am 
văzut în infirmerie atunci când te-au adus, tocmai ne examinau pe 
noi. 


- Ţii minte să fi fost vreo femeie în echipa de salvare? 


- Da, era o femeie... Înaltă, păr castaniu... cam atât îmi aduc aminte. 
Să fiu sincer, mai mult m-am uitat la tine decât la cei care te-au adus. 
Pe tine te cunoșteam, pe ei nu. De ce mă întrebi toate astea? 


- Harry... unul dintre salvatorii mei a fost soția mea. Aș putea să jur. 


- Credeam că soţia ta e moartă. 


- Este moartă. Dar femeia aceea... Nu era Kathy așa cum o știam pe 
Pământ, ci arăta ca un soldat FCA, cu ten verde și toate celelalte. 


Harry s-a uitat la mine ușor descumpănit. 
- Probabil că ai avut halucinații, John. 


- Mda... Dar dacă aveam halucinații... de ce am văzut-o pe Kathy 
tocmai în postura de soldat FCA? De ce nu am văzut-o exact așa 
cum fusese ea în viața de zi cu zi? 


- Nu știu, John. Halucinaţiile nu sunt ceva real. Și nu au reguli după 
care să apară.. Nu există niciun motiv pentru care nu ai fi putut să îţi 
vezi soția moartă în postură de soldat FCA. 


- Harry, știu că sună un pic nebunește, dar eu mi-am văzut soția. 
Eram făcut bucăţi, dar creierul îmi funcționa cât se poate de bine. 
Știu ce am văzut. 


Harry a stat în cumpănă câteva momente. 


— Pe Sparrowhawk, după cum știi, eu împreună cu grupa mea am fiert 
în suc propriu câteva zile. Am fost înghesuiți într-o cameră de 
recreere unde nu aveam nimic de făcut, nu puteam ieși de acolo, nici 
măcar nu am avut acces la serverele lor de divertisment. Ne escortau 
oriunde ne deplasam. Așa că ne-am petrecut timpul discutând 
despre echipajul navei și, mai ales, despre soldaţii din Forţele 
Speciale. Și am aflat un lucru interesant. Nimeni dintre noi nu 
cunoștea pe cineva sau nu auzise despre cineva din rândul trupelor 
obișnuite care să fi intrat în Forţele Speciale. Informația asta, în sine, 
poate să nu însemne nimic. Cei mai mulți dintre noi sunt în primii 
doi ani de serviciu. Dar este interesant, oricum. 


— Poate că trebuie să fii în serviciu mai multă vreme. 


- Poate, mi-a răspuns Harry. Dar poate că este altceva la mijloc. La 
urma urmei, li se spune „Brigăzile Fantomă“. 


Și-a umplut din nou paharul cu suc de fructe, după care s-a așezat la 
loc, pe marginea patului meu. 


- Cred că am să fac oarece săpături. Dacă nu mă întorc... Să mă 


răzbuni. 
- Am s-o fac atât cât pot de bine, având în vedere starea mea. 
- Fă la fel, a rânjit Harry. Și încearcă și tu să afli câte ceva. O să mai 


ai cel puţin două ședințe de interogatoriu. Incearcă să-i descoși și tu 
pe ei. 


- De ce te interesează Sparrowhawk? m-a întrebat Javna. 


— Aș vrea să le trimit un mesaj. Vreau să le mulțumesc pentru că m- 
au salvat. 


— Nu este nevoie, a intervenit Newman. 


- Știu, dar așa este politicos. Când cineva te salvează de la a fi 
mâncat bucată cu bucată de către animalele din pădure, îi trimiti 
măcar un mesaj de mulțumire. De fapt, aș vrea să trimit acest mesaj 
chiar celor care m-au găsit. Cum pot să fac asta? 


- Nu poți, mi-a spus abrupt Javna. 
— De ce nu? am întrebat cu inocentă. 


— Sparrowhawk este o navă a Forţelor Speciale, mi-a explicat 
Newman. Au consemn de tăcere. Comunicatiile dintre navele 
Forţelor Speciale și restul flotei sunt limitate la minimum. 


- Nu mi se pare corect. Sunt în serviciu de peste un an și nu am avut 
probleme să trimit scrisori celorlalți camarazi care se află pe alte 
nave. Ar trebui să vă gândiţi că și cei din Forțele Speciale ar putea 
dori să primească vești de la camarazii lor răspândiţi prin univers. 


Și-au aruncat o privire fugară, unul altuia. 
- Ne îndepărtăm de subiect. 
— Dar tot ce vreau este să trimit un mesaj... 


- O să vedem ce putem face, mi-a spus Javna cu un ton care sugera 


limpede: „Nu, n-o să facem nimic.“ 


Am oftat și m-am apucat să le povestesc, probabil pentru a 
douăzecea oară, de ce am dat ordinul să fie aruncată în aer ecluza 
docului în care se afla naveta. 


- Ce-ţi mai face falca? m-a întrebat dr. Fiorina. 


— Pe deplin funcţională și pregătită să mestece ceva. Și nu că nu mi- 
ar plăcea supa prin pai. Doar că devine monoton după o vreme. 


- Te înţeleg... Acum să vedem piciorul. 


Am dat pătura deoparte. Se vindecase până dincolo de jumătatea 
gambei. 


- Foarte bine... Aș vrea să începi să umbli. Zona încă neprocesată îţi 
poate susține greutatea corpului, iar un pic de mișcare va face bine 
piciorului. Am să-ți dau un baston cu care să te ajuţi în următoarele 
zile. Am observat că te vizitează niște prieteni. Ar putea să te scoată 
la masă sau la o plimbare. 


- Nu trebuie să-mi spui de două ori, i-am răspuns și mi-am îndoit 
piciorul vătămat de câteva ori. E ca și nou! 


- Chiar mai bun. De când te-ai înrolat, s-au adus îmbunătățiri 
structurii corpurilor soldaţilor FCA. Piciorul ţi-a fost modificat, dar 
și restul corpului va beneficia de aceste îmbunătățiri. 


- Mă întreb de ce FCA nu rupe pisica în două. De ce nu înlocuiește 
corpurile cu niște chestii proiectate în întregime numai pentru 
război. 


Fiorina și-a ridicat privirea de pe ecranul PDA-ului. 


- Ai piele verde, ochi de pisică și un computer în cap. Cât de mult ai 
fi dispus să renunti la atributele umane? 


— Bună întrebare. 


— Într-adevăr... Am să chem un infirmier să-ți aducă bastonul. 
A tastat ceva la PDA. 

- Doc... ai mai tratat și pe altcineva adus de pe Sparrowhawk? 
- Nu. Crede-mă, caporal, cazul tău mi-a fost destul. 

- Așadar, niciun membru al echipajului? 

Fiorina a zâmbit ușor afectat. 

- O, nu. Ei sunt Forţele Speciale. 

- Și? 

- Să spunem că ei au nevoi speciale, a mai adăugat el. 


Un infirmier a intrat în cameră aducând bastonul cerut de Fiorina. 


— Ştii ce poți afla despre Brigăzile Fantomă? În mod oficial, vreau să 
spun. 


- Cred că nu mare lucru, i-am răspuns lui Harry. 
- Nu mare lucru este încă foarte mult, John. Nu poți afla nimic. 


Harry, Jesse și cu mine luam masa de prânz într-una dintre popotele 
stației spaţiale care se rotea leneșă deasupra lui Phoenix. La prima 
mea ieșire le sugerasem să mergem cât puteam de departe de Clinica 
Brenneman. Popota în care ne aflam era pe partea cealaltă a staţiei. 
Panorama nu era una deosebită, ferestrele dădeau spre un mic 
atelier naval. Dar hamburgerilor de acolo li se dusese buhul pe toată 
stația. Și pe bună dreptate. Bucătarul, în viața trecută, avusese un 
lanţ de restaurante specializate în hamburgeri. Popota, o fundătură 
în cel mai bun sens al cuvântului, era mereu plină. 


Nouă însă ni se sleiau hamburgerii în farfurie în vreme ce discutam. 


- l-am întrebat pe Javna și pe Newman cum să fac să trimit un mesaj 
pe Sparrowhawk. Parcă am vorbit la pereți, le-am spus. 


- Nu mă miră, mi-a replicat Harry. Oficial, Sparrowhawk există. Și 
atât. Nu poți afla nimic despre echipajul său, capacitatea sa, ce 
armament are, care îi este poziția. Nu găsești nicio informaţie. Dacă 
dai o căutare generală în baza de date a FCA despre Forţele Speciale 
sau despre Brigăzile Fantomă, de asemenea, nu vei afla nimic. 


- Așadar, nu aveți nicio informație, a concluzionat Jesse. 


- Nu am spus asta, a precizat Harry zâmbind. Nu poti afla nimic pe 
cale oficială, dar... neoficial se pot descoperi multe. 


— Și cum procedezi ca să găsești pe căi neoficiale informațiile? 
- Știți voi... Personalitatea mea sclipitoare poate face minuni. 


- Las-o baltă... Eu vreau să mănânc. Este un lucru mai important 
decât ceea ce puteți voi spune, s-a strâmbat Jesse. 


- Și ce ai aflat? l-am întrebat pe Harry, după care am mușcat din 
hamburger. 


Era grozav de gustos. 
- Să vă fie clar, ce am să spun sunt doar zvonuri și aluzii vagi. 


- Asta poate însemna că sunt mai adevărate decât ceea ce am putea 
afla oficial, i-am răspuns. 


- Posibil, a fost de acord Harry. Lucrul cel mai important este că 
există un motiv puternic pentru care li se spune Brigăzile Fantomă. 
Nu este denumirea oficială, desigur. Mai degrabă o poreclă. Zvonul, 
pe care l-am aflat din mai multe surse, este că membrii din Forţele 
Speciale sunt oameni morți. 


- Pardon!? am exclamat, iar Jesse și-a ridicat privirea de la 
hamburgerul ei. 


- Nu oameni morți ca atare. Nu sunt zombi. Lucrurile stau cam așa: 
sunt o mulțime de oameni care semnează pentru înrolare în FCA, 
dar care mor înainte de vârsta de șaptezeci și cinci de ani. Când se 
întâmplă așa, se pare că FCA nu renunţă la ADN-ul celor morți. ÎI 
folosesc pentru a crea Forțele Speciale. 


Atunci mi-am amintit. 


- Jesse, mai știi când a murit Leon Deak? Mai ţii minte ce a spus 
asistentul acela? „Incă un voluntar pentru Brigăzile Fantomă.“ Am 
crezut atunci că face un banc de prost gust. 


- Cum de își permit așa ceva? Este complet lipsit de etică, s-a 
împotrivit Jesse. 


- Nu-i așa? i-a ținut isonul Harry. Atunci când ai semnat pentru 
FCA, le-ai dat acestora dreptul de a folosi orice procedeu necesar 
pentru a te face apt combatant. Dar nu poti fi gata de luptă dacă ești 
mort. Scrie în contract. Dacă nu este etic, măcar este legal. 


- Dar este o diferenţă între a-mi folosi ADN-ul pentru crearea unui 
corp pentru mine și a folosi acel corp fără mine înăuntru, a insistat 
Jesse. 


— Astea-s detalii. 


- Nu-mi place gândul să-mi știu corpul alergând prin preajmă de 
capul lui. Nu cred că FCA are dreptul să facă așa ceva, a adăugat 
Jesse. 


Harry a schițat un zâmbet. 


- Și asta nu este totul. După cum știți, noile noastre corpuri sunt 
profund modificate genetic. Ei bine, corpurile celor din Forțele 
Speciale sunt și mai mult modificate decât ale noastre. Forțele 
Speciale sunt cobaii pe care se aplică prima dată noile îmbunătățiri 
și abilități, înainte de a fi aplicate celorlalți. Și există zvonuri care 
spun că unii dintre ei sunt modificaţi atât de mult, încât nu mai au 
deloc aspect uman. 


- Doctorul a spus ceva, cum că Forţele Speciale au necesități 
speciale. Chiar dacă sunt de acord că am avut halucinații... cei care 
m-au salvat, mie mi s-au părut că arată cât se poate de omenesc. 


- Și nici noi nu am văzut mutanti pe Sparrowhawk, a precizat Jesse. 


- Dar nici nu am avut voie să colindăm toată nava, i-a atras atenţia 
Harry. Ne-au izolat într-un singur loc. Am văzut doar infirmeria și 


camera de recreere. Asta a fost tot. 


- Dar oamenii se întâlnesc cu Forțele Speciale în timpul luptelor, a 
spus Jesse. Unii dintre ei chiar se plimbă printre noi. 


- Sigur că da. Dar asta nu înseamnă că au văzut toate Forţele 
Speciale. 


- Dragul meu, paranoia ta își face iarăși de cap. 


— Mulţumesc, comoara mea..., dar chiar și renunțând la toate 
zvonurile astea despre corpuri supramodificate, sunt destule fapte 
care pot conduce la ideea că, de fapt, John și-a văzut soția moartă. 
Nu este vorba despre Kathy, totuși. Ar putea fi altcineva folosindu-se 
de corpul ei. 


— Cine? am întrebat. 


- Ei, asta este întrebarea. Soţia ta este moartă, așadar nu aveau cum 

să planteze personalitatea ei în acel trup. Atunci fie ar trebui să aibă 
niște personalități preformatate, pe care să le așeze în acele trupuri, 
fie... 


- ...fie altcineva a fost transferat dintr-un corp îmbătrânit în trupul 
ei. 


Jesse s-a înfiorat. 
- Îmi pare rău, John, dar ce spui este sinistru. 
- John? Eşti în ordine? 


— Ce?... Da, sunt în ordine. Doar că gândul ăsta mă copleșește. Ideea 
că soția mea ar putea fi în viață, dar nu tocmai în viață, și că în 
trupul ei ar putea fi cineva care nu este ea, și că se învârte pe aici... 
Aproape că prefer să cred că am avut halucinații. 


l-am privit pe amândoi. Incremeniseră, holbându-se peste umărul 
meu. 


- Hei, oameni buni..., ce-i cu voi? 


- Vorbești despre lup..., a murmurat Harry. 
— Ce?! 


- John, mi-a șoptit Jesse. S-a așezat la coadă la hamburgeri. M-am 
răsucit brusc în scaun, agățând și farfuria în mișcare. Apoi am avut 
sentimentul că mă scufund într-un bazin cu gheață. 


— Sfinte Sisoe, am murmurat. Era ea. Fără îndoială, era ea. 


Paisprezece 


Am dat să mă ridic, dar Harry m-a luat de mână și m-a tras imediat 
la loc. 


- Ce naiba faci? 

— Vreau să mă duc să vorbesc cu ea, i-am răspuns. 
- Eşti sigur că vrei să faci asta? 

- Ce tot spui acolo? Sigur că vreau. 


— Vreau să zic... Poate că ar fi mai bine ca eu sau Jesse să vorbim mai 
întâi cu ea. Să vedem dacă vrea să se întâlnească cu tine... 


- Pentru numele lui Dumnezeu, Harry! Nu suntem la liceu. E doar 
soția mea! 


- Nu este, John. Este cineva complet diferit. Nu știi nici măcar dacă 
vrea să-ți vorbească. 


- John, a intervenit Jesse, chiar dacă va dori să-ți vorbească, veți fi ca 
doi străini. Indiferent ce aștepți de la întâlnirea asta, nu vei obține 
nimic. 


- Nu mă aştept la nimic. 


- Nu vrem ca să suferi, John, a adăugat Jesse. 


- O să fie bine, am spus privindu-i pe amândoi. Te rog, Harry, dă-mi 
drumul, va fi bine. 


Harry și cu Jesse s-au privit o clipă, după care el mi-a eliberat mâna. 
— Mulţumesc. 
- Ce ai de gând să-i spui? a vrut să știe Harry. 


— Vreau să-i mulțumesc pentru că mi-a salvat viața, i-am răspuns și 
m-am ridicat. 


Între timp, ea împreună cu doi însoțitori își luaseră meniurile și se 
așezaseră la o masă mică, în partea opusă a sălii. Mi-am croit drum 
până la masa lor. Cei trei vorbeau despre ceva, dar la apropierea 
mea s-au oprit. Era cu spatele la mine, dar s-a întors imediat ce 
camarazii ei au început să mă privească. M-am oprit și i-am studiat 
chipul. 


Era diferit, desigur. Și nu mă refer la culoarea pielii sau la ochi. Era 
tot atât de tânără precum fusese Kathy în urmă cu cincizeci de ani. 
Dar chiar și așa, era diferită. Era mai slabă decât fusese vreodată 
Kathy, rezultat al predispoziției pentru gimnastică, predispozitie 
instalată de FCA în genele ei. Părul lui Kathy fusese mereu o coamă 
rebelă, chiar și la vârsta la care femeile recurg, de obicei, la tunsori 
casnice. Femeia din fața mea își ținea părul strâns pe cap și lăsat să 
cadă peste guler. Părul făcea notă discordantă. Trecuse atâta vreme 
de când nu mai văzusem pe cineva altfel decât verde, încât culoarea 
pielii nu-mi mai spunea nimic. Dar părul ei era cu totul diferit. 


- Nu-i frumos să te holbezi astfel, mi-a spus ea cu vocea lui Kathy. 
Oricum, îți spun din capul locului că nu ești genul meu. 


Ba sunt, a șoptit o voce în mine. 


- Îmi pare rău, nu vreau să vă deranjez... Mă întrebam doar, dacă m- 
ai putea recunoaște. 


M-a măsurat rapid cu privirea. 


- Nu, deloc. Crede-mă, nu am făcut instrucție împreună. 


- M-ai salvat... Pe Coral. 
Chipul i s-a luminat un pic. 


-Chiar așa... Nu-i de mirare că nu te-am recunoscut. Ultima dată 
când te-am văzut îţi lipsea falca. Fără intenția de a te jigni, dar chiar 
mă mir că mai ești în viață. N-aș fi pariat că ai să reușești. 


— Am avut pentru ce să supraviețuiesc. 
— Așa se pare. 


- Numele meu este John Perry, din păcate nu-l știu pe al tău, am 
spus și i-am întins mâna. 


- Jane Sagan, mi-a răspuns ea, strângându-mi mâna. 


I-am reținut degetele în strânsoarea mea un pic mai mult decât s-ar 
fi căzut. Avea o expresie ușor încurcată atunci când i-am dat 
drumul. 


- Caporal Perry, a intervenit unul dintre însoțitorii ei, care îmi aflase 
gradul cu ajutorul lui BrainPal, suntem oarecum grăbiţi, trebuie să 
ne întoarcem pe navă peste jumătate de oră... așa că, dacă nu te 
superi... 


- Nu îţi aduci aminte de mine? Din altă parte? am întrebat-o, 
întrerupându-l pe celălalt. 


- Nu, mi-a răspuns cu o privire înghețată. Iti mulțumesc că ai venit 
să mă vezi, dar acum chiar vreau să mănânc. 


- Lasă-mă să-ți trimit ceva. O fotografie. Prin BrainPal. 

- Chiar nu trebuie. 

- O singură fotografie. După care plec. Mi-ar face plăcere. 
- Bine, trimite-o, dar repede. 


Printre cele câteva lucruri pe care le-am luat cu mine atunci când am 
părăsit Pământul, a fost și un album cu fotografii digitale. Poze de 


familie, poze cu prieteni sau cu locuri care mi-au plăcut. Mi le 
descărcasem pe toate în BrainPal, ceea ce se dovedise a fi o decizie 
înțeleaptă de vreme ce toate obiectele mele personale fuseseră 
distruse în explozia lui Modesto. Am ales o anumită fotografie și am 
trimis-o. Și-a accesat BrainPal, după care s-a întors spre mine. 


— Acum mă recunoști? am întrebat. 


S-a mișcat rapid. Mai rapid decât un soldat normal. M-a înșfăcat și 
m-a trântit cu forță de cel mai apropiat perete. Am simțit cum una 
dintre coastele abia vindecate cedează din nou. l-am zărit, pe Harry 
și pe Jesse cum se ridică și se îndreaptă spre mine. Însoțitorii lui Jane 
s-au ridicat la rândul lor și s-au interpus între mine și camarazii mei. 
Am încercat să respir. 


- Cine puii mei ești? a șuierat ea. Și ce încerci să obţii? 
- Sunt John Perry, am articulat spasmodic. Și nu încerc nimic. 


- Rahat! De unde ai fotografia aia? Cine ti-a fabricat-o? mi-a spus pe 
un ton jos. 


- Nu a fabricat-o nimeni, i-am răspuns. E o fotografie de la nuntă, de 
la nunta... mea. 


Era cât pe ce să spun de la nunta noastră, dar m-am abținut la timp. 


- Femeia din fotografie este soția mea, Kathy. A murit înainte de a se 
înrola. l-au luat ADN-ul și l-au folosit ca să te creeze pe tine. Parte 
din ea se regăsește în tine. Și o parte din tine este în fotografia aceea. 
O parte din tine mi-a dăruit asta. 


Și am ridicat mâna stângă, arătându-i degetul pe care purtam 
verigheta. Singurul obiect pe care îl mai aveam de pe Pământ. 


Jane a mârâit, m-a ridicat și m-a azvârlit cu putere prin sala de mese. 
Am zburat peste câteva măsuțe târând după mine hamburgeri, 
condimente și suporturi pentru șervețele și m-am prăbușit pe podea. 
M-am izbit zdravăn cu capul de un colț metalic. Un firicel de sânge 
s-a prelins pe tâmpla mea. Harry și Jesse s-au separat din baletul pe 
care îl încinseseră cu însoțitorii lui Jane și au alergat spre mine. Cât o 
privește pe Jane, aceasta pornise deja spre locul în care căzusem, dar 


colegii ei au oprit-o înainte să ajungă la destinație. 


- Ascultă, Perry! Să stai naibii departe de mine, de acum înainte. 
Dacă te mai văd o singură dată, ai să-ți dorești să te fi lăsat pe Coral. 


După care a plecat. Unul dintre însoțitori a urmat-o imediat, dar 
celălalt s-a apropiat de mine. Jesse și Harry s-au ridicat în picioare 
să-l întâmpine, dar el și-a întins mânile în lateral, în semn de 
armistițiu. 

- Perry, despre ce este vorba? Ce i-ai trimis? 

- Întreab-o singur, amice. 

- Sunt locotenent Tagore, caporal! 

Tagore s-a uitat pe rând la Jesse și la Harry. 

- Vă știu pe amândoi. Aţi fost pe Hampton Roads. 


- Da, domnule, a răspuns Harry. 


- Luaţi aminte cu toții. Habar n-am despre ce a fost vorba. Dar un 
lucru vreau să fie limpede. Orice a fost, nu ne amestecați. Puteţi să 
spuneți ce povești vreți, și oricui, dar dacă aud cumva cuvintele 
Forțele Speciale, eu personal am să mă asigur că restul carierei 
voastre militare va fi extrem de scurt și foarte dureros. Nu glumesc. 
Am să vă turtesc scăfârliile cu mâna mea. Ne-am înțeles? 


- Da, domnule! au rostit într-un glas Jesse și Harry. 

Eu doar am horcăit. 

- Luaţi-vă prietenul. Arată de parcă tocmai s-a căcat pe el... 
Și dus a fost. 


- Dumnezeule, John. Ce-ai făcut? m-a întrebat Jesse ștergându-mă 
cu un șervețel pe tâmplă. 


- l-am trimis o fotografie de la nunta noastră. 


- Foarte subtil, a comentat Harry. Unde ţi-e bastonul? 


- Cred că pe lângă zidul în care m-a aruncat... 

Harry a plecat să caute bastonul, iar Jesse m-a întrebat: 
- Eşti în ordine? 

— Cred că am o coastă ruptă. 

- Nu la asta m-am referit. 


- Știu la ce te-ai referit. Și, după cât îmi dau seama, mi s-a mai frânt 
ceva. 


Jesse m-a mângâiat ușor pe față. După ce Harry s-a întors cu 


bastonul, ne-am târât către spital. Dr. Fiorina a fost extrem de 
nemulțumită de mine. 


Cineva m-a înghiontit să mă trezesc. Am deschis ochii și, când am 
văzut-o, am încercat să spun ceva. Mi-a astupat gura cu palma. 


- Liniște. N-ar trebui să fiu aici, mi-a șoptit Jane. 
Am dat din cap. Și-a luat palma de pe gura mea. 

- Vorbește încet. 

- Putem folosi BrainPal. 

- Nu, vreau să-ți aud vocea. Doar să vorbești încet. 
- Bine, i-am răspuns. 


— Imi pare rău pentru ce s-a întâmplat astăzi, s-a scuzat ea. Dar a fost 
ceva foarte neașteptat. Nu știu cum să reacționez în astfel de situații. 


- Nu-i nimic. N-ar fi trebuit să dau buzna așa cum am făcut-o. 
— Eşti rănit? 


-O coastă ruptă. 


-Îmi pare rău. 
- E aproape vindecată. 
Mi-a studiat chipul cu atentie. 


- Uite... Nu sunt soția ta. Nu știu cine crezi că sunt sau ce sunt, dar 
nu am fost niciodată soția ta. Nici nu am știut de existenţa ei până 
nu mi-ai arătat fotografia. 


- Trebuie să știi de unde provii. 


- La ce bun? a răspuns aprins. Știm că suntem făcuţi din genele 
altora, dar nu ni se spune ale cui au fost. Care ar fi rostul? Persoanele 
acelea nu mai sunt. lar noi nu suntem nici măcar clone. ADN-ul 
meu conţine fragmente de ADN de origine extraterestră. Suntem 
cobaii FCA, nu știai asta? 


— Ba da. 


- Așadar, nu sunt soția ta. De aceea am trecut pe aici, ca să-ți spun 
asta. Imi pare rău, dar nu sunt. 


- E-n ordine, i-am răspuns. 

- Bine... acum am să plec. lartă-mă că te-am azvârlit prin sală. 
— Câţi ani ai? 

— Ce? De ce vrei să știi? 

- Sunt doar curios. Și nu vreau să pleci. 

- Nu înțeleg, ce legătură are vârsta mea cu... 


- Kathy a murit acum nouă ani. Voiam să știu cât au binevoit să 
aștepte până când au extras genele ei ca să te creeze pe tine. 


— Am șase ani. 
— Sper că nu te superi dacă-ți spun că nu arăţi ca la șase ani. 


- Sunt bine crescută pentru vârsta mea, mi-a spus. 


După care a adăugat. 
- Asta a fost o glumă. 
- Știu, am murmurat. 


- Cei din jur nu prea se prind. Asta din pricină că majoritatea celor 
pe care îi cunosc au cam aceeași vârstă cu a mea. 


— Cum merge treaba? Vreau să spun, cum este să ai șase ani și niciun 
trecut? 


Jane a dat din umeri. 


- M-am trezit într-o zi, fără să am habar unde sunt și fără să știu ce 
se întâmplă. Dar eram deja în acest trup și deja știam o mulțime de 
lucruri. Cum să vorbesc, cum să mă mișc. Cum să gândesc și cum să 
lupt. Mi s-a spus apoi că sunt în Forțele Speciale și că este vremea să- 
mi încep antrenamentul. Și mi s-a spus că numele meu este Jane 
Sagan. 


— Un nume frumos. 


- A fost ales la întâmplare. Prenumele este unul comun, iar numele 
este al unui om de știință sau al vreunui mare gânditor. Am colegi 
pe care îi cheamă Ted Einstein sau Julie Pasteur. La început nu știi 
nimic. Mă refer la nume. Cu timpul mai afli unele lucruri, unde ai 
fost creat și cum, dar asta după ce îți dezvolți propriul simt al ființei 
tale. Sinele tău. Niciunul dintre noi nu are amintiri. Și nici nu prea 
știm ce-s alea până când nu întâlnim un adevărat-născut. Noi nu 
prea ne amestecăm cu ei. 


— Adevărat-născut? 
- Așa le zicem noi celorlalți. 
— Păi dacă zici că nu vă amestecați printre noi, ce căutai la popotă? 


- Voiam doar un burger. Nu ne este interzis să umblăm printre voi. 
Pur și simplu nu dorim asta. 


- Nu te-ai întrebat niciodată din cine provii? 


- Uneori. Dar nu avem cum să aflăm. Nu ni se spune cine au fost ei, 
predecesorii, cei din care provenim. Unii dintre noi provin din mai 
mulți oameni. Oricum, predecesorii noștri sunt morți de multă 
vreme. Mă rog, așa ar trebui, altfel nu ne-ar fi creat pe noi. Și nici nu 
avem idee măcar despre cei care i-ar ști pe cei din care provenim. lar 
dacă aceștia din urmă se înrolează, este puțin probabil să dea de 
urma noastră. Pentru că voi, adevărat-născuţii, vă curăţaţi destul de 
repede acolo. Nu știu pe nimeni dintre noi care să fi întâlnit vreo 
rudă a predecesorului. Cu atât mai puțin un sot... 


- Ai arătat fotografia locotenentului? 


- Nu. Mi-a cerut asta. Dar i-am spus că mi-ai trimis o fotografie de a 
ta și că am șters-o. Chiar așa am și făcut, să fiu acoperită în cazul în 
care ar căuta prin istoricul lui BrainPal. Nu am mai povestit nimănui 
ce mi-ai spus. Mi-o mai poți da? Fotografia? 


- De bună seamă. Mai am și altele, dacă dorești. Și, dacă vrei să afli 
mai multe despre Kathy, îți pot povesti. 


I-am simtit privirea prin întuneric. O puteam vedea, în obscuritatea 
camerei semăna și mai mult cu Kathy cea de odinioară. Am simtit o 
strângere de inimă. 


- Nu știu ce să spun, a rupt ea tăcerea. Nu știu ce vreau. Lasă-mi un 
pic de timp. Dă-mi doar fotografia aceea. Te rog. 


— O trimit chiar acum. 


- Trebuie să plec. Ascultă, nu am fost aici. Și dacă ne mai întâlnim pe 
undeva, nu te da de gol. 


— De ce nu? 


- Deocamdată este foarte important să nu știe nimeni că ne-am 
întâlnit. 


-În ordine, am liniștit-o. 
- Arată-mi verigheta, te rog. 


- Desigur. 


Am scos-o de pe deget și i-am oferit-o. A luat-o cu grijă și a studiat-o 
atent. 


— Scrie ceva pe ea. 


- „Dragostea mea este eternă — Kathy“... A dat-o la gravat înainte să 
mi-o dăruiască. 


— Câtă vreme ați fost căsătoriți? 
- Patruzeci și doi de ani. 


— Cât de mult ai iubit-o? Pe soţia ta, Kathy... Când oamenii sunt 
căsătoriți de mult timp, poate că stau împreună din obișnuinţă. 


- Uneori așa se întâmplă. Dar am iubit-o foarte mult. Tot timpul cât 
am fost împreună. O iubesc și acum. 


Jane s-a ridicat, m-a privit din nou, mi-a dat înapoi inelul și a plecat 
fără să-și ia rămas-bun. 


- Tahioni! a exclamat Harry, apropiindu-se de masa la care luam 
micul dejun împreună cu Jesse. 


- Sănătate, ai răcit? i-a răspuns Jesse. 


- Foarte amuzant, a comentat el așezându-se. Iahionii ar putea fi 
răspunsul la întrebarea cum de au știut Rraey că venim. 


- Grozav! i-am replicat. Dar dacă am ști și ce sunt aceia, poate că am 
fi și mai entuziaști. 


- Tahionii sunt particule elementare exotice. Au proprietatea de a 
călători mai repede decât viteza luminii, precum și pe aceea de a 
călători în trecut. Până acum sunt doar un model teoretic. La urma 
urmei, este greu să detectezi ceva care se deplasează mai iute decât 
lumina și se întoarce în trecut. Dar teoria fizicii motoarelor de salt 
permite existența tahionilor. Aceștia sunt generati la fiecare salt. Pe 
măsură ce materia și energia din universul nostru sunt trimise în alt 
univers, tahionii din universul destinaţie călătoresc invers, adică în 


universul de plecare. Prin urmare, la fiecare salt se creează o 
amprentă tahionică a materiei care sosește în universul de referință. 
Astfel, dacă poți detecta acei tahioni, amprenta formată de ei, vei 
putea ști când și unde va ieși din salt o navă. 


— Unde ai auzit chestiile astea? l-am întrebat. 


- Spre deosebire de voi doi, eu nu-mi petrec vremea trândăvind... 
Mi-am făcut tot felul de prieteni prin multe locuri interesante. 


- Atunci, dacă știm despre această amprentă tahionică sau cum s-o 
numi ea, de ce nu am acționat din timp ca să prevenim dezastrul? 
Din ce spui tu reiese că mereu am fost vulnerabili, iar până acum am 
avut doar noroc. 


- Să nu uităm că tot ceea ce știm despre tahioni este doar la nivel 
teoretic. Avem doar o teorie incompletă. Pentru noi nu-s nici măcar 
reali. În cel mai bun caz, sunt o abstracțiune matematică. Nu au 
niciun fel de legătură cu universul în care existăm și ne deplasăm. 
Nicio specie inteligentă cunoscută de noi nu a folosit tahionii la ceva 
anume. Pentru că nu au nicio aplicabilitate practică. 


— Sau așa am crezut până acum, am murmurat. 
Harry a dat aprobativ din mână. 


- Dacă ipoteza este corectă, înseamnă că Rraey posedă o tehnologie 
dincolo de capacitatea noastră de înțelegere. In cursa tehnologică, se 
pare că suntem în urma lor. 


- Și cum îi ajungem din urmă? a întrebat Jesse. 
Harry a zâmbit larg. 


- Păi cine a spus ceva despre ajuns din urmă? Vă aduceți aminte, 
când ne-am întâlnit prima dată, pe vrej, și am discutat despre 
superioritatea tehnologică a coloniilor? Vă amintiţi ce v-am sugerat 
atunci despre modul în care au obținut-o? 


- Din contactele cu extratereștrii. 


- Exact, Jesse. Fie prin comerț, fie prin război. Acum, dacă într- 


adevăr există un mijloc de a înregistra tahionii care vin și se duc 
dintr-un univers în altul, probabil că am putea dezvolta această 
tehnologie prin forțe proprii. Dar asta necesită timp îndelungat și 
resurse pe care nu le avem. Ar fi mult mai simplu dacă am lua 
această tehnologie direct de la Rraey. 


- Vrei să spui că FCA plănuiește să revină pe Coral? am întrebat. 


- De bună seamă. Doar că, de data asta, nu vom urmări să capturăm 
planeta. Primul obiectiv al nostru va fi să punem mâna pe 
tehnologia acelui detector de tahioni și fie să găsim o soluție 
împotriva detecției, fie să folosim această tehnologie împotriva lor. 


- Ultima oară când am fost pe Coral ne-am luat-o peste bot, a 
remarcat Jesse. 


- Nu prea avem de ales, i-a răspuns Harry cu blândeţe. Trebuie să 
obținem această tehnologie. Dacă principiul detecției de tahioni se 
răspândește, oricare altă specie va putea urmări mișcările noastre. 
Mai limpede spus, vor ști că venim peste ei înainte de a o face. 


— Va fi din nou un măcel. 


- Am bănuiala că, de data asta, vor recurge într-o măsură mult mai 
mare la Forţele Speciale. 


- Că veni vorba despre Forţele Speciale... 
Le-am povestit despre întâlnirea mea cu Jane, cu o noapte înainte. 


- Până la urmă se pare că nu intenționează să te omoare, a apreciat 
Harry. 


- Trebuie să fi fost tare ciudat să vorbești cu ea, chiar dacă știi că, în 
realitate, nu este soția ta, mi-a spus Jesse. 


- Ca să nu mai pomenim faptul că are doar șase ani. Asta-i pur și 
simplu bizar. 


- Chiar așa se și comportă, le-am explicat. Nu este foarte maturizată 
din punct de vedere emoțional. Pare că nu știe cum să reacționeze 
atunci când are emoții puternice. A dat cu mine de pereţi pentru că 


nu a știut cum altfel să se exprime în fața a ceea ce simţea. 


- Păi tot ceea ce știe este să lupte și să ucidă, a comentat Harry. Noi 
avem o viață plină de amintiri și de experienţe care au darul de a ne 
da stabilitate. Chiar și soldaţii tineri, din armatele tradiționale, au 
douăzeci de ani de experienţă. În fapt, aceste trupe ale Forţelor 
Speciale nu sunt altceva decât niște copii războinici. Este la limita 
eticii. 


- N-aș vrea să deschid niște răni vechi, dar, sunt curioasă, ai 
descoperit ceva din Kathy în ea? 


M-am gândit câteva clipe. 


- Arată ca ea, este evident. Dar am impresia că am descoperit la Jane 
o fărâmă din umorul lui Kathy. Și un pic din temperamentul ei. 
Kathy era uneori cam năbădăioasă. 


- Și Kathy dădea cu tine de toți pereții? m-a întrebat Harry zâmbind. 
Am rânjit la rândul meu: 

- Au fost momente când, dacă ar fi putut, ar fi făcut-o. 

— Avantajul geneticii, a conchis Harry. 


Brusc, Găoază a prins viață. Caporal Perry, ești convocat la ședința 
de la ora 1000, ţinută de generalul Keegan la Comandamentul 
Operaţional din Modulul Eisenhower al stației Phoenix. Să fii 
punctual. 


Le-am arătat mesajul. 


- Aveam impresia că eu mi-am făcut prieteni în locuri interesante. 
Ne-ai ținut pe dinafară, John, s-a plâns Harry. 


- Habar n-am despre ce poate fi vorba. Nu l-am mai întâlnit 
niciodată pe Keegan. 


- Este doar comandantul Armatei a Doua a Forțelor Coloniale. Sunt 
sigur că e vorba despre ceva lipsit de importanţă, a precizat Harry. 


— Amuzant... 


- Acum este 0915, John, m-a anunţat Jesse. Ar fi bine să o iei din loc. 
Vrei să te însoțim? 


- Nu, terminați-vă micul dejun, vă rog. O să-mi prindă bine un pic 
de mișcare. Modulul Eisenhower este la vreo doi kilometri de aici. 
Pot să ajung la timp. 


M-am ridicat de la masă, am înșfăcat o gogoașă ca s-o mănânc pe 
drum, i-am dat un pupic pe obraz lui Jesse și am plecat. 


De fapt, Modulul Eisenhower se afla la mai mult de doi kilometri 
depărtare, dar piciorul mi se refăcuse complet și voiam să-l pun la 
treabă. Fiorina avusese dreptate, noul picior se comporta mai bine 
decât cel vechi și chiar mă simțeam mai plin de energie. Desigur, 
abia îmi revenisem după ce avusesem răni atât de grave că era de 
mirare că mai trăiam. Oricine s-ar fi simțit mai plin de energie după 
ce ar fi scăpat din așa ceva. 


— Nu te întoarce, am auzit vocea lui Jane în ceafă. 
Aproape că m-am înecat cu gogoașa. 


— Aș vrea să nu te mai strecori pe la spatele meu, am spus fără să 
întorc capul. 


- Scuze, nu am vrut să te sperii. Dar nu am voie să-ți vorbesc. 
Ascultă, la ședința la care te duci... 


- De unde știi despre ea? 


- Nu contează. Ceea ce contează este ca tu să fii de acord cu orice îţi 
vor cere. Așa să faci. Este mijlocul prin care vei fi în siguranţă în cele 
ce vor urma. Pe cât va fi posibil. 


— Ce urmează să se întâmple? 
-O să afli curând. 


- Dar prietenii mei? Harry și Jesse, sunt în pericol? 


-Cu toţii suntem în pericol. Nu pot să fac nimic pentru ei. M-a 
preocupat numai persoana ta. Fă cum îți spun. E important. 


O atingere ușoară pe braț și apoi dusă a fost. 


- Caporal Perry, pe loc repaus, mi-a răspuns generalul Keegan la 
salut. 


Fusesem escortat într-o sală de conferințe plină cu ofițerime mai 
ceva decât o corabie din secolul optsprezece. Aveam, de departe, cel 
mai mic grad de acolo. Următorul în grad era locotenentul-colonel 
Newman, stimabilul meu anchetator. Mă simțeam cu stomacul în 
gât. 


- Pari cam pierdut, fiule, mi-a spus Keegan. 


Arăta, la fel ca toată lumea din acea sală și la fel cum arătau toți 
soldații din FCA, ca la douăzeci și ceva de ani. 


- Mă simt un pic pierdut, domnule. 
- E de înțeles... Ia loc, de rog. 


Mi-a arătat un scaun liber lângă masa de consiliu, m-am îndreptat 
spre el și m-am așezat. 


- Am auzit multe lucruri despre tine, Perry. 
- Da, domnule, am răspuns căutând să nu privesc înspre Newman. 
- Nu pari impresionat din pricina asta, caporal. 


- Nu urmăresc să ies în față, domnule. Doar mă străduiesc să-mi fac 
treaba cât mai bine. 


- Vrând-nevrând, te-ai făcut remarcat. O sută de navete au reușit să 
se lanseze spre Coral, dar a ta a fost singura care a atins suprafața 
planetei. Și asta, în mare măsură, datorită ordinelor pe care le-ai dat. 


A întins un deget spre Newman. 


- Newman mi-a povestit tot. E de părere că ar trebui să te decorăm 


pentru asta. 


Dacă ar fi spus că Newman e de părere că ar trebui să joci în Lacul 
Lebedelor alături de corpul de balet al armatei nu aș fi fost mai 
surprins. Keegan a observat mutra mea și a zâmbit. 


- Da, știu la ce te gândești. Newman are cel mai inexpresiv chip 
dintre toți, motiv pentru care face ceea ce face. Ce părere ai, caporal? 
Crezi că meriti acea decorație? 


- Cu tot respectul, domnule, nu cred. Ne-am prăbușit și nu au mai 
fost alți supraviețuitori în afară de mine. Cu greu se poate numi că 
am făcut un lucru merituos. Mai mult decât atât, laudele pentru 
faptul că am atins solul planetei se cuvin pilotului Fiona Eaton. 


- Pilotul Eaton a fost deja decorată, post-mortem, caporal. O 
consolare mică pentru cineva care a murit, dar este foarte important 
pentru FCA ca evenimentele acestea să fie consemnate undeva. Și, în 
ciuda modestiei, caporal, vei fi, de asemenea, decorat. Au mai 
supraviețuit și alții în bătălia de la Coral, dar a fost pur și simplu 
noroc. Tu ai luat inițiativa și ai dovedit calități de comandant într-o 
situație critică. Ţi-ai demonstrat capacitatea de a gândi rapid și 
înainte de Coral. Soluția de tragere împotriva Consu. Ai fost 
comandant de pluton pe durata instrucției. Sergentul-major Ruiz a 
remarcat în mod deosebit maniera în care te-ai folosit de BrainPal în 
timpul ultimei aplicații la care ai participat în perioada de instrucție. 
Eu am luptat alături de afurisitul ăla, caporal Perry. Ruiz n-ar fi 
felicitat-o nici măcar pe mă-sa, pentru că l-a născut. Știi ce vreau să 
spun. 


— Cred că da, domnule. 


- Așa gândeam și eu. Așadar, vei primi Steaua de Bronz, fiule. 
Felicitări. 


- Da, domnule. Mulţumesc, domnule. 
- Dar nu pentru asta te-am chemat aici... 


Keegan a făcut un gest larg spre masa de consiliu, după care a 
continuat: 


- Nu cred că l-ai cunoscut pe generalul Szilard, șeful Forţelor 
Speciale. Pe loc repaus, nu trebuie să saluti. 


N-am salutat, dar, cel puțin, am înclinat capul spre Szilard. 


- Caporal, mi s-a adresat acesta. Spune-mi ce ai auzit despre 
evenimentele de la Coral? 


- N-am auzit mare lucru, domnule. Doar am comentat un pic cu 
prietenii. 


- Chiar așa, a rostit Szilard, sec. Cred că soldatul Wilson ti-a oferit, 
până acum, o imagine de ansamblu atotcuprinzătoare. 


Incepeam să-mi dau seama că figura mea impenetrabilă, de jucător 
de poker, care oricum nu prea mă ajutase în viață, se topise ca untul 
de data asta. 


- Bineînţeles că știm despre soldatul Wilson. Ai putea să-i spui că nu 
a fost prea subtil în investigaţiile sale. 


- Harry ar fi surprins să audă asta. 


- Fără îndoială. De asemenea, nu am nicio îndoială că te-a pus la 
curent și cu natura Forţelor Speciale. Întâmplător, nu este un secret 
de stat. Doar că nu avem obiceiul să punem informații despre noi în 
bazele de date publice. Ne petrecem timpul în misiuni care necesită 
discreție și avem prea putin timp la dispoziție pe care să-l petrecem 
printre voi, ceilalți. Și nici nu prea avem asemenea porniri. 


- Generalul Szilard și Forțele Speciale vor prelua conducerea 
contraatacului asupra bazei Rraey de pe Coral, a intervenit Keegan. 
Atâta vreme cât dorim să preluăm controlul asupra planetei, 
preocuparea noastră imediată este să le tăiem accesul la dispozitivul 
de detecție tahionică, să-l scoatem din funcțiune, fără să-l distrugem 
dacă este posibil, sau să-l distrugem dacă nu avem încotro. 


Colonelul Golden — și Keegan a făcut un gest către un personaj 
mohorât, care ședea chiar lângă Newman - este de părere că avem 
localizarea exactă a acestuia. Colonele, te rog... 


- Pe scurt, caporal, acțiunile noastre de recunoaștere, anterioare 


primului atac al lor asupra coloniei Coral, au arătat că Rraey 
desfășoară o serie de sateliți de mici dimensiuni pe diferite orbite în 
jurul planetei. La început am crezut că sunt dispozitive de 
monitorizare care să ajute trupele Rraey să identifice mișcările 
noastre la suprafața planetei. Dar acum suntem de părere că acești 
sateliți reprezintă o rețea de detecție a amprentelor tahionice. Avem 
motive serioase să credem că stația de urmărire care analizează 
informaţiile primite de la sateliți se află la sol și că a fost adusă acolo 
odată cu primul lor val de invazie. 


Generalul Szilard a continuat: 


- Credem că se află la sol pentru că Rraey își imaginează că acolo 
este cel mai sigur. Dacă ar fi ținut-o pe o navă, ar exista pericolul ca 
un vas FCA să lovească instalația, chiar și din întâmplare. După cum 
știi, nicio navă nu a reușit să străpungă apărarea lor și să ajungă la 
sol, în afară de naveta ta. Așa că șansele ca dispozitivul să fie 
adăpostit pe planetă sunt foarte mari. 


M-am întors către Keegan. 
— Pot să întreb ceva, domnule? 
— Dă-i drumul. 


— De ce îmi spuneți mie toate lucrurile astea? Sunt doar un caporal 
fără grupă, fără pluton și fără batalion. Nu văd la ce îmi trebuie să 
știu aceste informații. 


- Trebuie să știi, deoarece ești unul dintre puținii supraviețuitori ai 
bătăliei de la Coral și singurul care a supraviețuit din alte motive 
decât simpla șansă, mi-a explicat Keegan. Generalul Szilard și 
oamenii săi cred, și sunt de acord cu ei, că șansele de succes ale 
contraatacului vor fi mai mari dacă la această misiune va participa și 
o persoană care a mai fost acolo și care are o experiență ce poate fi 
exploatată. Asta se referă la tine. 


- Cu tot respectul, domnule. Participarea mea la primul atac a fost 
minimă și dezastruoasă. 


- Mai puţin dezastruoasă decât a celorlalți, a remarcat Keegan. 


Caporal, nu fac un secret din asta: aș fi preferat să avem pe altcineva 
în locul tău. Dar lucrurile stau altminteri. Chiar dacă sfaturile tale au 
un efect minim, este mai bine decât nimic. Oricum, ai arătat că ai o 
anumită abilitate de a improviza și de a reacționa rapid în luptă. 
Prin urmare, ai să fii de folos. 


— Și ce ar trebui să fac? 
Keegan și Szilard s-au privit pentru o clipă. 


- Vei fi îmbarcat pe Sparrowhawk, mi-a răspuns Szilard. La bordul 
acestuia avem Forțele Speciale cu cea mai mare experienţă pentru 
situația de față. Sarcina ta va fi să consiliezi ofițerii superiori și să le 
pui la dispoziție experiența ta din prima bătălie. Totodată va trebui 
să supraveghezi operațiunea și vei fi legătura dintre forțele regulate 
ale FCA și Forțele Speciale, dacă va fi cazul. 


— Va trebui să lupt? 


- Ai rol de asistent, a precizat Szilard. Mai mult ca sigur că nu va fi 
nevoie ca tu să participi în mod direct la bătălie. 


- Sper că întelegi că misiunea ta este cu totul și cu totul neobișnuită, 
a intervenit Keegan. Din motive practice, datorită specificului diferit 
al misiunilor și personalului, trupele obișnuite ale FCA și Forțele 
Speciale nu se amestecă aproape niciodată. Chiar și în luptele în care 
participă ambele structuri împotriva aceluiași inamic, fiecare are 
propria felie de tort. 


— Am înţeles. 


Înţelesesem, de fapt, mai mult decât știau ei. Jane era îmbarcată pe 
Sparrowhawk. Dar Szilard, ca și cum mi-ar fi citit gândurile, m-a 
întrebat: 


- Caporal, am înțeles că ai avut un incident cu unul dintre oamenii 
mei, unul dintre cei îmbarcați pe Sparrowhawk. Am nevoie să mă 
asiguri că nu vor mai fi astfel de evenimente. 


- Da, domnule. A fost o neînțelegere. O confuzie. Nu se va mai 
întâmpla. 


Szilard a făcut un semn din cap spre Keegan. 


- Foarte bine, a spus el. Caporal, cred că gradul tău e 
necorespunzător acestei misiuni. De aceea ești promovat imediat la 
gradul de locotenent. Te vei prezenta, la 1500, maiorului Crick, 
comandantul navei Sparrowhawk. Asta înseamnă că ai destul timp să- 
ti pui lucrurile în ordine și să-ți iei rămas-bun de la prieteni. 
Întrebări? 


- Nu, domnule. Dar am o rugăminte. 


- Nu este un lucru obișnuit, a spus Keegan după ce i-am exprimat 
dorința mea. In alte circumstanţe aș fi spus nu. 


- Am înțeles, domnule. 


- Dar se va rezolva. Poate va ieși ceva bun din asta. Foarte bine, 
locotenent. Liber! 


Harry și Jesse au venit la mine cât de repede au putut după ce i-am 
chemat. Le-am spus de misiunea mea și despre promovare. 


- Și crezi că Jane a aranjat lucrurile, a spus Harry gânditor. 


- Știu sigur că ea a tras sforile. Mi-a spus asta. Așa cum se pare, aș 
putea în cele din urmă să le fiu cumva de folos. Dar sunt sigur că 
Jane a influenţat pe cineva ca lucrurile să evolueze astfel. Am s-o iau 
din loc în câteva ore. 


- lar ne despărțim, a oftat Jesse. Și ce a mai rămas din plutonul meu 
și al lui Harry, se risipește... Colegii noștri au primit detașări către 
alte nave. Așteptăm acum să vedem pe noi unde or să ne arunce. 


- Cine știe, John, poate că o să ne întoarcem la Coral, alături de tine. 


- Nu, nicidecum, le-am spus. L-am rugat pe generalul Keegan să vă 
promoveze din infanterie la altă armă și a fost de acord. Primul ciclu 
din serviciul vostru s-a încheiat. Aţi fost amândoi relocați în altă 
parte. 


- Ce tot spui acolo? m-a întrebat Harry. 


- Ati fost repartizați către Divizia de Cercetări Militare din cadrul 
FCA. Harry, știau despre tine că ţi-ai cam băgat nasul peste tot. l-am 
convins că, în felul acesta, ai face mai putin rău ție și altora. Ai să te 
ocupi cu ce naiba vom aduce de pe Coral. 


- Nu pot să fac asta. Nu am aparatul matematic necesar. 


- Sunt sigur că asta nu te va împiedica. Jesse, și tu vei merge tot la 
CM, în cadrul personalului auxiliar. Asta este tot ce am putut să fac 
pentru voi într-un termen atât de scurt. Nu va fi foarte spectaculos, 
dar, atâta vreme cât sunteţi acolo, vă puteți pregăti pentru alte 
lucruri. Și veţi sta departe de linia frontului. 


- Dar nu-i corect, John, a protestat Jesse. Nu ne-am îndeplinit 
stagiul. Camarazii noștri se întorc la luptă, în vreme ce noi vom 
lâncezi pe undeva. Și tu te întorci acolo. Eu vreau să-mi termin 
stagiul. 


- Jesse, Harry... Vă rog... Alan este mort. Susan și Thomas sunt morți 
și ei. Maggie la fel. Grupa mea, precum și plutonul meu au pierit. 
Oricine la care am ţinut și de care mi-a păsat este dus. În afară de voi 
doi. Am avut ocazia de a vă ţine în viață pe amândoi și am profitat 
de ea. N-aș fi putut face nimic pentru nimeni altcineva. Dar pentru 
voi pot s-o fac. Pentru că am nevoie de voi să fiți în viață. Sunteti tot 
ceea ce am pe lumea asta. 


-O ai pe Jane, a spus Jesse. 


-Încă nu știu ce reprezintă Jane pentru mine. Dar știu ce sunteți voi. 
Sunteţi familia mea. Jesse, Harry, sunteți familia mea. Nu vă supăraţi 
pe mine pentru că vreau să vă țin în siguranţă. Vreau s-o faceți. 
Pentru mine. Vă rog. 


Cincisprezece 


Sparrowhawk era o navă liniștită. În mod normal, transportoarele de 
trupe sunt pline de sunetele oamenilor vorbind, râzând, strigând, 
oameni trăindu-și verbal viaţa. Dar soldații din Forțele Speciale nu 
fac nimic din toate astea. 


Așa mi-a explicat comandantul lui Sparrowhawk, imediat ce am urcat 
la bord. 


- Nu te aștepta să ți se adreseze cineva, mi-a spus maiorul Crick 
îndată ce m-am prezentat. 


- Domnule? 


- Soldaţii din Forţele Speciale, a continuat el, nu au nimic personal 
cu tine, doar că nu sunt prea vorbăreți. Când suntem numai noi, 
comunicăm doar prin BrainPal. E mai rapid, și oricum nu suntem 
fani ai dialogului, ca voi. Noi ne-am născut cu BrainPal. Când cineva 
ni se adresează, comunică de fapt cu BrainPal. Deci ăsta este modul 
nostru natural de comunicare. Nu te simti lezat de asta. Oricum am 
ordonat trupelor să-ți vorbească, dacă se ivește vreo nevoie. 


- Nu este necesar să o facă, pot să-mi folosesc și eu BrainPal. 


- Nu ai fi în stare să ii pasul. Creierul tău este programat să 
comunice la o anumită viteză, iar ale noastre la alta. Când vorbim 
unui adevărat-născut, o facem cu viteză redusă. Dacă ai avut ocazia 
să vorbești cu unul dintre noi o perioadă mai lungă, ai observat 
poate că suntem abrupți în exprimare și foarte laconici. Este un efect 


secundar al faptului că ne simțim ca și cum am vorbi unui copil 
retardat. Fără supărare. 


- Nicio supărare, domnule. Păreți să comunicaţi foarte bine. 


- Eu, unul, ca și comandant, petrec mult timp alături de trupe non- 
speciale. Pe de altă parte, sunt mai bătrân decât majoritatea 
subordonaților mei. Așa că am deprins ceva uzante sociale. 


— Ce vârstă aveți, domnule? am întrebat. 


- Voi împlini paisprezece ani săptămâna viitoare. În altă ordine de 
idei, voi avea o ședință cu personalul mâine, la 0600. Până atunci, fă- 
te comod și odihnește-te, mănâncă ceva. Vom vorbi mâine- 
dimineață. 


Jane mă aștepta în cameră. 
- Tu, din nou, am spus zâmbindu-i. 
- Eu, din nou, a răspuns ea simplu. Voiam să știu cum te descurci. 


- Bine, ținând cont de faptul că mă aflu pe navă de doar 
cincisprezece minute. 


- Noi toți vorbim despre tine. 
- Da, pot să-mi dau seama după murmurul continuu... 
Jane a început să spună ceva, dar am ridicat mâna: 


- A fost doar o glumă. Maiorul Crick mi-a povestit despre treaba cu 
BrainPal. 


- Din cauza asta îmi și place să vorbesc cu tine așa. E diferit de 
celelalte conversații. 


- Dar țin minte că vorbeai cu colegul tău când m-ați găsit. 


— Ne temeam să nu fim reperaţi. Dialogul verbal este mai sigur. Mai 
vorbim și când suntem între străini. Nu vrem să atragem atenţia 
asupra noastră inutil. 


- De ce ai aranjat asta? Adică să stau la bordul lui Sparrowhawk? 


- Ne ești de folos. Ai o experienţă pe care o putem utiliza, atât pe 
Coral, cât și pentru un alt scop pe care îl avem în vedere. 


— Adică? 


- Maiorul Crick va vorbi despre asta mâine, la ședință. Voi fi și eu 
acolo. Comand un pluton și fac și muncă de spionaj. 


— Ăsta este singurul motiv? Pentru că sunt util? 


- Nu, dar este motivul pentru care ţi s-a permis accesul la bordul 
navei. Ascultă, nu am să petrec prea mult timp cu tine. Am de făcut 
o grămadă de lucruri în pregătirea misiunii. Dar vreau să știu 
despre ea. Despre Kathy. Cine era. Cum era. Vreau să-mi povestești. 


— Îţi voi povesti. Cu o condiţie... 

— Care? 

— Va trebui să-mi povestești despre tine. 
— De ce? 


- Pentru că am trăit nouă ani cu certitudinea că soția mea este 
moartă, iar acum te văd aici și chestia asta mă răscolește. Cu cât voi 
afla mai multe despre tine, cu atât îmi va fi mai clar că nu ești ea. 


- Nu prea am ce să-ți spun. Nimic interesant. Și-apoi, am numai șase 
ani. Nu am avut vreme să acumulez experiențe. 


- Eu am avut mai multe experienţe în ultimul an decât în toată viața 
mea anterioară. Crede-mă, șase ani sunt destui. 


- Domnule, putem să vă ținem companie? mi s-a adresat un tânăr 
(avea probabil vreo patru ani) soldat al Forțelor Speciale, însoțit de 
alți patru, așteptând cu tăvile în mână. 


- Masa este liberă, am spus. 


- Unii oameni preferă să mănânce singuri, a replicat soldatul. 
- Eu nu fac parte dintre aceștia. Vă rog, luaţi loc, cu toții. 


- Mulţumim, domnule, a răspuns și a pus tava pe masă. Sunt 
caporal Sam Mendel. Aceștia sunt soldaţii George Linnaeus, Will 
Hegel, Jim Bohr și Jan Fermi. 


- Locotenent John Perry, m-am prezentat. 
- Cum vi se pare Sparrowhawk, domnule? a întrebat Mendel. 
- E bine și liniște. 


- Așa este, domnule, tocmai îi spuneam lui Linnaeus că nu cred că 
am scos mai mult de zece cuvinte în ultima lună. 


- Ei, acum ţi-ai doborât recordul. 
- Vă supăraţi dacă ne arbitrați un pariu, domnule? 
- Presupune să fac ceva obositor? 


- Nu, domnule. Vrem doar să știm câţi ani aveți. Vedeţi, Flegel a 
pariat că sunteți mai în vârstă decât suma vârstelor întregii grupe. 


-Şi câţi ani aveţi voi? 


- Grupa este compusă din zece soldați, inclusiv eu. Eu sunt cel mai 
bătrân, am cinci ani și jumătate. Restul au între doi și cinci ani. 
Totalul face treizeci și șapte și vreo două luni. 


- Eu am șaptezeci și șase. Deci Linneaus are dreptate. Deși ar fi 
câștigat pariul dacă era vorba de oricare recrut al FCA. Nu ne putem 
înrola până nu împlinim șaptezeci și cinci de ani. Și pot să-ți spun că 
mă simt foarte ciudat să știu că am de două ori vârsta cumulată a 
întregii voastre grupe. 


- Vă înţeleg, domnule, dar, pe de altă parte, noi am petrecut în viața 
asta de două ori mai mult timp decât dumneavoastră. Deci suntem 
chit. 


— Să zicem. 


- Trebuie să fie interesant, domnule, a intervenit Bohr din capătul 
mesei. Ați avut o viață lungă înainte de asta. Cum era? 


- Cum era? Viaţa în sine sau doar faptul de a fi avut o altă viață 
înainte? 


— Ambele, domnule. 


Mi-am dat brusc seama că niciunul dintre cei cinci nu atinseseră 
furculițele de când s-au așezat la masă. Toată sala de mese, care mai 
devreme răsunase de zgomotele ca de telegraf făcute de tacâmuri, 
era de asemenea cufundată în liniște. Mi-am adus aminte spusele lui 
Jane, cum că toată lumea este interesată de persoana mea. Se pare că 
avusese dreptate. 


- Mi-a plăcut viaţa mea, am spus. Nu știu dacă cineva care n-a trăit- 
o ar găsi-o interesantă sau palpitantă în vreun fel. Dar pentru mine a 
fost o viață bună. Cât despre ideea de a fi avut o viață înainte de cea 
prezentă, nu i-am dat prea multă importanță. Nu m-am gândit la 
cum va fi această viață înainte de a fi intrat deja în ea. 


- Atunci, de ce aţi ales-o? a întrebat Bohr. Trebuie să fi avut o cât de 
mică idee despre ea. 


- Nu, nici cea mai mică idee. Cred că niciunul dintre noi n-a știut 
nimic. Cei mai mulți dintre noi nu am fost vreodată în război, poate 
nici măcar în armată. Niciunul dintre noi nu a știut că ne vor lua 
personalitățile și le vor planta în corpuri noi, care imită doar parțial 
oamenii care am fost cândva. 


- Mie mi se pare o prostie, domnule, a zis Bohr, demonstrându-mi că 
la vârsta de doi ani habar nu ai ce e ăla tact. Nu înțeleg de ce ar vrea 
cineva să se înroleze într-o acțiune despre care nu știe absolut nimic. 


- Ei bine, tu nu ai fost niciodată bătrân. O persoană de șaptezeci și 
cinci de ani, neîmbunătățită, e mult mai dispusă să riște așa ceva 


decât unul ca tine. 


— Dar ce este diferit? nu s-a lăsat Bohr. 


- Vorbești ca un copil de doi ani care n-o să îmbătrânească niciodată. 
- Am împlinit trei ani, a replicat el, intrând în defensivă. 
Am ridicat mâna. 


- Bine, haideţi să ne gândim la asta câteva minute. Am șaptezeci și 
șase de ani și am riscat când m-am înrolat în FCA. Pe de altă parte, a 
fost alegerea mea. Nu eram obligat să o fac. Dacă vi se pare dificil să 
vă imaginati cum mă simt acum, să privim problema invers, am 
spus, arătându-l pe Mendel. Când aveam cinci ani, nici nu știam să- 
mi leg șireturile. Dacă voi nu vă puteți imagina cum e să ai vârsta 
mea și să fii combatant, ei bine nici eu nu-mi pot imagina cum este 
să fii adult la cinci ani și să nu cunoști nimic altceva decât războiul. 
Măcar eu știu cum este viața în afara FCA! Voi ce știți? 


Mendel și-a privit tovarășii, care l-au privit la rândul lor. 


- Nu este ceva la care să ne gândim prea mult, domnule. Nici nu 
știm dacă e ceva ieșit din comun în ce ne privește. Toti ne-am 
„născut“ în același fel. Voi sunteți diferiți, din punctul nostru de 
vedere. Să fi avut o copilărie și o întreagă viață înainte de viața 


actuală pare să fie un mod tare ineficient de a aranja lucrurile. 


- Nu v-ati întrebat niciodată cum ar fi să trăiţi în afara Forţelor 
Speciale? 


- Nu îmi pot închipui asta, a răspuns Bohr, iar ceilalți l-au aprobat. 
Suntem cu toții soldați. Asta este viaţa noastră. Aștia suntem. 


- Acesta e motivul pentru care vă considerăm foarte interesant, 
domnule, a zis Mendel. Ideea că această viață ar putea fi subiectul 
unei alegeri. Ideea că există și alte moduri de a trăi. E o idee străină 
de noi. 


- Ce făceați în cealaltă viață, domnule? a întrebat Bohr. 
— Eram scriitor. 
S-au privit. 


— Ce e? am întrebat. 


- Ciudat mod de a trăi, domnule, a spus Mendel. Să fii plătit pentru 
a înșira cuvinte. 


- Existau și meserii mai rele ca asta. 
- Nu am vrut să vă supărăm, domnule, a intervenit Bohr. 


- Nu m-am supărat. Doar că aveţi o perspectivă foarte diferită 
asupra lucrurilor. Și mă întreb de ce. 


— De ce, ce? 


- De ce vă luptați. Majoritatea oamenilor din FCA sunt ca mine. lar 
majoritatea oamenilor din colonii sunt încă și mai diferiți de voi. De 
ce să luptați pentru ei? Și de ce alături de noi? 


- Dar suntem umani, domnule, a spus Mendel. Cel puţin la fel de 
mult ca dumneavoastră. 


- Ţinând cont de ADN-ul meu actual, asta nu înseamnă mare lucru, 
am replicat. 


— Știm că sunteţi uman, domnule. Și noi suntem. Noi și cu 
dumneavoastră suntem mai apropiați decât credeţi. Cunoaștem 
modul în care FCA își aleg recruții. Luptaţi pentru coloniști pe care 
nu i-ați întâlnit niciodată, coloniști care au fost poate, în trecut, 
dușmanii țării dumneavoastră. Deci dumneavoastră de ce luptaţi 
pentru ei? 


- Pentru că sunt umani și pentru că mi-am dat cuvântul că o s-o fac. 
Cel puţin asta făceam la început. Acum nu mai lupt pentru coloniști. 
Adică lupt, dar o fac în primul rând pentru grupa mea și pentru 
plutonul meu. Am avut grijă de ei, iar ei au avut grijă de mine. Am 
luptat pentru că dacă n-aș fi făcut-o, ar fi însemnat să îi trădez. 


Mendel a dat din cap aprobator. 


- Pentru asta luptăm și noi, domnule. Deci am descoperit un lucru 
ce ne face pe toți umani. E bine de reținut. 


- Este, am aprobat eu. 


Mendel a mormăit, apoi și-a luat furculita și a început să mănânce. 
Apoi sala s-a însufleţit treptat, răsunând de zgomotul făcut de 
tacâmuri și tăvi. Am privit de jur împrejur și într-un colț îndepărtat 
am zărit-o pe Jane cu ochii ațintiți asupra mea. 


La ședința de dimineaţă, maiorul Crick a intrat direct în subiect. 


- Spionajul FCA crede că Rraey sunt niște escroci. lar prima parte a 
misiunii noastre este să vedem dacă este așa. Vom face o mică vizită 
pe Consu. 


Asta m-a trezit instantaneu. Și nu numai pe mine. 


— Ce naiba au de-a face Consu cu treaba asta? a întrebat 
locotententul Tagore, care stătea în stânga mea. 


Crick a dat din cap către Jane, care ședea lângă el. 


- La cererea maiorului Crick și a unor ofițeri, am făcut cercetări 
asupra altor întâlniri ale FCA cu Rraey, ca să văd dacă găsesc vreun 
indiciu al evoluţiei lor tehnologice. În ultima sută de ani am avut 
douăsprezece ciocniri armate semnificative, plus alte câteva zeci mai 
puțin importante, dintre care în ultimii cinci ani o ciocnire 
importantă și cinci mai mici. În tot acest timp, curba tehnologică a 
Rraey a fost mult în urma curbei noastre. Asta se datora mai multor 
factori, printre care împotrivirea, din motive culturale, la orice 
progres tehnologic sistematic, precum și incapacitatea lor de a 
comunica eficient cu rase mai dezvoltate din punct de vedere 
tehnologic. 


- Cu alte cuvinte, sunt retrograzi și intoleranţi, a completat maiorul 
Crick. 


- În ce privește tehnologia călătoriei prin salt, acesta a fost cazul. 
Până la Bătălia pentru Coral, tehnologia lor de salt era mult în urma 
celei pe care o posedăm noi. De fapt, cunoștințele lor actuale de 
fizică a saltului se bazează numai pe informații primite de la FCA 
acum vreun secol, în cadrul unei încercări eșuate de schimb 
comercial. 


- De ce a eșuat? a întrebat căpitanul Jung, de la celălalt colț al mesei. 


- Pentru că Rraey au mâncat o treime din delegații noștri, a răspuns 
sec Jane. 


- Au, a gemut căpitanul Jung. 


- Ideea este că știind cine sunt Rraey și care este nivelul lor 
tehnologic, este absolut imposibil ca ei să ne fi putut depăși, și încă 
atât de mult, dintr-odată, a concluzionat maiorul Crick. Cea mai 
logică explicaţie este nu că au progresat, ci pur și simplu au luat 
tehnologia de prezicere a salturilor de la o altă cultură. Noi 
cunoaștem toate civilizațiile cu care ei au contact și una singură are 
aptitudinile tehnologice necesare pentru așa ceva... 


- Consu, a spus Tagore. 


- Da, Consu, a aprobat Crick. Ticăloșii ăia au fost în stare să pună 
șaua pe o pitică albă și s-o mulgă de energie. Nu este greșit să 
presupunem că au descoperit și o cale de a prezice destinația precisă 
a salturilor. 


- Dar ce au de-a face Consu cu Rraey? a întrebat locotenentul 
Dalton, din capătul celălalt al mesei. Pe noi Consu nu ne bagă în 
seamă decât atunci când au chef de antrenamente fizice, iar noi 
suntem mult mai avansați tehnologic decât Rraey. 


- Consu nu sunt interesați de tehnologie în aceeași măsură ca noi, a 
intervenit Jane. Tehnologia noastră are tot atâta importanţă pentru ei 
pe cât ar avea o mașină cu aburi pentru noi acum. Credem că pe ei îi 
motivează altceva. 


- Religia, am spus eu. 


Toţi ochii s-au întors spre mine și m-am simțit precum un băiat de 
cor care a scăpat un vânt în timpul slujbei. 

- Vreau să spun că atunci când plutonul meu s-a bătut cu Consu, 
aceștia au început printr-o slujbă de sfințire a luptei. l-am spus 
atunci unui amic că se poartă de parcă ar boteza planeta prin luptă. 


Și mai mulți ochi holbaţi. 


- Bineînţeles, mă pot înșela. 


- Nu te înșeli, a intervenit Crick. În FCA se discută de multă vreme 
motivele care îi fac pe Consu să se lupte, atât timp cât tehnologia le- 
ar permite să anihileze orice altă cultură din regiune, cât ai clipi. Cel 
mai mare succes l-a avut ideea că se luptă ca să se distreze, așa cum 
noi jucăm fotbal sau baseball, spre exemplu. 


- Noi nu jucăm niciodată fotbal sau baseball, a ripostat Tagore. 


- Alți umani joacă, idiotule, a spus Crick printre dinţi, apoi a 
redevenit serios. Oricum, o minoritate a diviziei de spionaj a FCA 
consideră că bătăliile duse de ei au o semnificație ritualică, așa cum 
a sugerat locotenentul Perry. Rraey nu pot schimba tehnologie cu 
Consu, dar pot avea altceva ce îi interesează pe aceștia. Le-ar putea 
da la schimb sufletele. 


- Dar Rraey sunt ei înșiși niște fanatici, a spus Dalton. Asta este și 
motivul pentru care au atacat Coralul. 


- Posedă câteva colonii, unele mai atrăgătoare, altele mai puţin, a 
intervenit Jane. Fanatici sau nu, ar putea să fi cedat una dintre ele în 
schimbul Coralului. 


- Ceea ce nu pare a fi o afacere bună pentru Rraey de pe planeta 
cedată, a replicat Dalton. 


— Pe mine unul nu mă interesează deloc soarta ălora, a comentat 
Crick. 


- Consu au cedat către Rraey o tehnologie care îi propulsează 
înaintea oricărei culturi din această parte a spațiului, a zis Jung. 
Chiar și pentru atotputernicii Consu, înclinarea balanței puterii în 
regiune poate avea repercusiuni. 


— Doar dacă acești Consu nu i-au păcălit pe Rraey, am intervenit eu. 
- Ce vrei să spui? a întrebat Jung. 


- Noi presupunem că Rraey au primit de la Consu informații despre 
crearea unui sistem de detectare a salturilor. Dar este posibil să fi 
primit doar o mașină, însoțită de instrucțiuni de folosire și atât. 


Astfel, Rraey au primit ce și-au dorit, adică o modalitate de a apăra 
Coralul în fața noastră, iar Consu au evitat dezechilibrarea balanței 
puterii în zonă. 


- Asta doar până când Rraey vor descoperi cum funcționează 
mașinăria, a comentat Jung. 


- Ţinând cont de nivelul lor tehnologic, asta ar putea dura ani 
întregi, am spus eu. Am avea destul timp să îi învingem și să le luăm 
jucăria. Asta dacă au primit într-adevăr tehnologia de la Consu. Și 
dacă au primit o singură mașină. Și dacă acești Consu nu dau doi 
bani pe balanţa de putere din regiune. O grămadă de „dacă“... 


- Și tocmai pentru a găsi răspunsuri la toți acești „dacă“, vom merge 
în vizită la Consu, a spus Crick. Am trimis o dronă înainte, pentru a 
le da de știre că sosim. Vom vedea ce putem scoate de la ei. 


-Şi ce colonie le vom oferi? a întrebat Dalton. 
Nu mi-am dat seama dacă glumea sau vorbea serios. 


- Nicio colonie, a răspuns Crick sec. Dar avem ceva cu care i-am 
putea face să ne acorde o audienţă. 


— Ce anume avem? s-a interesat Dalton. 

- Pe el, a spus Crick, arătând către mine. 

— Pe el? a întrebat neîncrezător Dalton. 

— Pe mine? am întrebat la rândul meu. 

— Pe tine, a spus Jane. 

- Sunt în același timp confuz și speriat, am zis. 


- Soluţia de tragere cu două focuri inventată de tine a permis FCA să 
ucidă rapid mii de Consu, a precizat Jane. În trecut, Consu au 
acceptat misiuni de pe colonii, dacă din acestea făcea parte vreun 
soldat FCA care să fi ucis mulți Consu pe câmpul de luptă. Și 
întrucât tu ai creat soluția de tragere care a permis moartea rapidă a 
luptătorilor Consu, moartea lor ţi se datorează. 


- Eşti mânjit de sângele a 8430 de Consu, a completat Crick. 
— Minunat, am zis eu. 


- Dar chiar este minunat, a spus Crick. Prezenţa ta ne asigură că 
vom ajunge până la ușa lor. 


— Și ce se va întâmpla cu mine după ce trecem de ușă? Imaginați-vă 
cum am reacționa noi dacă ne-ar bate la poartă unul care a ucis 
câteva mii de-ai noștri. 


— Fi nu văd lucrurile la fel ca noi, a intervenit Jane. Ar trebui să fii în 
siguranță. 


— Ar trebui, am subliniat eu. 


- Dacă nu te-am avea cu noi, probabil că vom fi aruncaţi în aer 
imediat ce apărem pe cerul planetei lor, a spus Crick. 


- Am înţeles. Mi-ar fi plăcut totuși să am mai mult timp la 
dispoziție, să mă obișnuiesc cu ideea. 


- Situaţia a evoluat rapid, a spus Jane cu nonșalanţă. Și, brusc, am 
primit un mesaj prin BrainPal. Ai încredere în mine — spunea mesajul. 
Am ridicat ochii la Jane, care mă privea cu indiferență. Am dat din 
cap a aprobare, ca și când reacționam la explicaţia ei verbală, și nu la 
mesajul mental. 


- Și ce mai facem după ce ei termină laudele la adresa locotenentului 
Perry? a întrebat Tagore. 


- Dacă totul se va desfășura precum la celelalte întâlniri, vom avea 
posibilitatea să le punem câteva întrebări, nu mai mult de cinci, a 
explicat Jane. Numărul de întrebări va fi stabilit în urma unui 
concurs, în care se vor lupta cinci de-ai noștri cu cinci de-ai lor. 
Lupta va fi unu la unu. Consu luptă neînarmați, dar ai noștri vor 
avea voie să utilizeze cuțite, pentru a compensa lipsa de brațe 
tăietoare. Trebuie avut în vedere un lucru important — în întâlnirile 
precedente, cei cu care am luptat în cadrul acestui ritual erau soldați 
dezonoraţi sau criminali, pe care o victorie în fața noastră i-ar fi 
reabilitat. Deci este limpede că erau foarte hotărâți. Apoi, în final, 
vom avea dreptul de a pune atâtea întrebări câte victorii obținem. 


- Și când e declarată victoria? a întrebat Tagore. 
— Când fie umanul, fie Consu este ucis. 
- Fascinant... 


-Încă un detaliu, a continuat Jane, Consu aleg ei înșiși combatanții 
din delegaţia noastră, deci protocolul cere să fim de trei ori mai 
mulți decât numărul de luptători. Singurul care este exclus de la 
luptă este conducătorul, despre care ei consideră, din politețe, 
firește, că este prea important pentru a se lupta cu ratații și criminalii 
lor. 


— Perry, tu vei fi liderul acestei delegații, a intervenit Crick. Din 
moment ce ai ucis opt mii de gândaci, din punctul lor de vedere ești 
conducătorul de drept. De asemenea, ești singurul non-Special de 
aici și îţi lipsesc unele abilități care la noi sunt înnăscute. Dacă ai fi 
ales să lupti, ai fi învins, mai mult ca sigur. 


- Sunt profund mișcat de grija pe care mi-o purtați. 


- Nu e vorba de asta. Dar dacă superstarul nostru este ucis de un 
criminal de-al lor de joasă speță, atunci Consu s-ar putea să nu mai 
coopereze. 


- În regulă, am zis, pentru o secundă am crezut că v-aţi înmuiat. 


- Nicio șansă, a replicat Crick. Mai departe. Avem patruzeci și trei 
de ore până ajungem la distanţa de salt. Delegaţia noastră va avea 
patruzeci de membri, printre care toți conducătorii de pluton și de 
grupă. Pe restul, îi voi selecta dintre soldați. Asta înseamnă că veți 
face antrenamente cu ei în lupta corp la corp până ajungem. Perry, 
am descărcat protocoalele delegaţiei, studiază-le și asimilează-le. 
Imediat după salt, îţi voi da întrebările pe care vrem să le punem, 
într-o ordine anume. Dacă ne descurcăm bine, vom avea dreptul la 
cinci întrebări, dar trebuie să fim pregătiți dacă vor fi mai puţine. La 
treabă. Sunteti liberi. 


În răstimpul până la salt, Jane a aflat despre Kathy. Apărea din senin 
pe lângă mine, punea întrebări, asculta răspunsurile, apoi dispărea 


să-și continue îndatoririle. Era un mod tare ciudat de a împărtăși o 
viață. 


Studiam protocoalele în barul din față, când Jane m-a abordat. 
- Spune-mi despre ea. 
— Am întâlnit-o când era în clasa întâi, am zis. 


Apoi a trebuit să-i explic ce înseamnă clasa întâi. Mai departe i-am 
povestit prima amintire despre Kathy, la cursul de artă comun 
pentru clasele întâi și a doua, cum am folosit împreună lipiciul la 
proiectul de construcții din hârtie. Despre cum m-a prins că 
mâncam lipici și mi-a spus că sunt dezgustător. Cum am lovit-o 
pentru asta și cum m-a lovit și ea, în ochi. A primit suspendare 
pentru o zi. N-am mai vorbit apoi până la liceu. 


- Câţi ani aveai în clasa întâi? a întrebat Jane. 

— Șase ani, exact câți ai tu acum. 

Peste câteva ore, în alt loc de pe navă, a venit din nou la mine. 
- Mai spune-mi despre ea. 


- Odată, Kathy era să divorțeze de mine. Eram căsătoriți de zece ani, 
iar eu aveam o aventură cu o altă femeie. Când a aflat, Kathy s-a 
înfuriat îngrozitor. 


- De ce o deranja că făceai sex cu altcineva? 


- Nu era vorba numai despre sex. A contat mai mult că am mințit-o. 
Că am făcut sex cu altcineva, a luat-o drept dovadă de slăbiciune 
hormonală. Dar că am mintit-o, asta a însemnat că nu o respectam, 
iar ea nu voia să fie căsătorită cu cineva care nu o respecta. 


- De ce nu aţi divorțat? 


- Pentru că, deși avusesem o aventură, o iubeam pe Kathy, iar ea mă 
iubea pe mine. Am rezolvat problema pentru că amândoi voiam să 
rămânem împreună. Oricum, a avut și ea o aventură câțiva ani mai 
târziu, deci putem considera că am fost chit. Adevărul este că după 


povestea aceea ne-am înțeles mult mai bine ca înainte. 
Peste câtva timp, din nou Jane. 
- Mai spune-mi despre ea. 


- Kathy făcea niște plăcinte grozave. Avea o rețetă pentru o plăcintă 

cu rubarbă și căpșuni care te dădea pe spate. Într-un an, a participat 
la un concurs regional cu plăcinta asta. Guvernatorul statului Ohio a 
fost arbitru. Premiul întâi era un cuptor nou de la Sears. 


- Și l-a câștigat? 


- Nu, a luat premiul doi, un tichet cadou în valoare de o sută de 
dolari la un magazin de decorațiuni interioare. Dar peste o 
săptămână, a primit un telefon de la biroul guvernatorului. 
Asistentul acestuia i-a explicat lui Kathy că premiul unu se acordase 
din motive politice soției prietenului unui bun contribuitor, dar că, 
de când gustase din plăcinta ei, guvernatorul nu încetase să o laude; 
ar fi Kathy așa de amabilă să mai facă o plăcintă, special pentru el, 
ca să se potolească dracului o dată și să nu mai vorbească despre 
afurisita aia de plăcintă? 


În altă zi. 
- Mai spune-mi despre ea. 


- Mi-am dat seama că sunt îndrăgostit de ea în primul an de liceu. 
Școala noastră pregătea un spectacol cu Romeo și Julieta, iar ea era 
Julieta. Eu eram asistentul regizorului, ceea ce însemna că trebuia să 
inventez decoruri și să aduc cafea pentru doamna profesoară Amos, 
regizoarea. Apoi Kathy a avut probleme cu memorarea replicilor, 
așa că am fost desemnat să lucrez cu ea. Așa s-a făcut că timp de 
două săptămâni, după repetiții, mergeam la ea acasă, unde ne 
pierdeam timpul vorbind despre prostii, cum fac adolescenţii. Totul 
era foarte inocent. Apoi a fost repetiţia cu costume și când am auzit- 
o pe Kathy spunându-i vorbe dulci lui Jeff Greene, care îl juca pe 
Romeo, am devenit brusc gelos. Consideram că mie trebuie să-mi 
spună replicile, nu lui. 


-Şi ce ai făcut? 


- Mi-am făcut de lucru în cele patru seri cât s-a jucat piesa și am 
evitat-o pe Kathy pe cât posibil. Dar duminică seara, la petrecere, m- 
a găsit Judy Jones, care o jucase pe doica Julietei și mi-a spus că 
sărmana Kathy plângea de mama focului în spatele cantinei. O 
duruse că am evitat-o, credea că o urăsc și nu înțelegea de ce. Judy a 
mai adăugat că dacă nu mă duc imediat la Kathy să-i spun că o 
iubesc, găsește o lopată prin recuzită și mă bate de-mi sună apa în 
cap. 


- Dar de unde știa Judy că ești îndrăgostit de Kathy? 


- Când ești adolescent și ești îndrăgostit, știe toată lumea, mai puțin 
tu și subiectul amorului tău. Nu mă întreba de ce. Așa sunt lucrurile. 
M-am dus deci în spatele cantinei și am văzut-o pe Kathy stând 
acolo, singură, urcată pe o ladă și legănându-și picioarele. Era lună 
plină, faţa îi era luminată și cred că era cel mai frumos lucru pe care 
l-am văzut vreodată. Și inima îmi era sfâșiată pentru că știam, 
simțeam asta, că o iubeam atât de mult încât nu voi fi în stare să-i 
spun cât de mult o doream. 


— Și ce-ai făcut? 


- Am trișat. Ştii, tocmai memorasem aproape toate replicile din 
Romeo și Julieta. Așa că m-am dus către ea și i-am recitat scena II 
din actul II. „Dar ce lumină blândă, fereastra ceea o străbate? E 
aurora, iar Julieta-i soarele. Răsări, soare bălai... “ Cuvintele le mai 
rostisem, dar abia acum le spuneam din toată inima. Și când am 
terminat, m-am apropiat de ea și am sărutat-o pentru prima oară. 
Avea cincisprezece ani, eu șaisprezece, și știam că mă voi însura cu 
ea și că ne vom petrece toată viața împreună. 


Apoi, chiar înainte de saltul în spațiul Consu: 
- Spune-mi cum a murit. 


- Era într-o sâmbătă dimineaţă, făcea clătite și a avut un atac în timp 
ce căuta vanilia. Eu eram în camera de zi. Tin mine că am auzit-o 
întrebându-se unde naiba o fi vanilia aia, apoi am auzit o bufnitură. 
Am fugit în bucătărie și am văzut-o la pământ, tremurând și 
sângerând la tâmplă, unde se lovise în cădere de colțul mesei. Am 
luat-o în braţe și am chemat ambulanta. Am încercat să opresc 


sângerarea, i-am spus că o iubesc și i-am repetat-o întruna până au 
sosit paramedicii și au luat-o de lângă mine, deși apoi m-au lăsat să 
o țin de mână în salvare, pe drumul către spital. O tineam de mână 
în clipa în care a murit, pe drum. Am văzut lumina stingându-i-se în 
ochi, dar am continuat să-i spun că o iubesc până m-au despărțit cu 
forța de ea, la spital. 


— Dar de ce ai făcut asta? 


— Pentru că voiam să fiu sigur că ultimul lucru pe care îl va auzi este 
declarația mea de dragoste. 


— Cum e când pierzi pe cineva drag? 


- Mori și tu odată cu el. Și apoi aștepți ca trupul tău să îl prindă din 
urmă în moarte. 


- Asta faci acum? Aștepţi ca trupul tău să o prindă din urmă? 


- Nu, nu mai aştept. In cele din urmă, începi să trăiești din nou. 
Doar că trăiești o viață diferită. 


- Deci acum ești la a treia viață. 

— Așa s-ar părea. 

- Și cum îți place această viață? 

-Îmi place, am răspuns. Îmi plac oamenii din ea. 


Dincolo de fereastră, stelele s-au aranjat diferit. Eram în spațiul 
Consu. Stăteam acolo liniștiți, pierzându-ne în tăcerea profundă a 
navei. 


Şaisprezece 


- Mi te poți adresa cu „Domnule ambasador“, chiar dacă nu sunt 
vrednic de acest titlu, a declamat Consu. Sunt un criminal, m-am 
dezonorat în bătălia de la Pahnshu și prin urmare trebuie să ispășesc 
vorbindu-ți pre limba ta. lar pentru această nouă rușine îmi cerșesc 
moartea și o pedeapsă dreaptă înainte de renaștere. Sper că, prin 
cele ce se vor întâmpla astăzi, fi-voi considerat mai puțin nedemn și 
mi se va permite izbăvirea prin moarte. Pentru aceasta mă 
murdăresc grăindu-ți... 


- Și eu mă bucur să te cunosc, am replicat. 


Ne aflam în mijlocul unui dom de mărimea unui teren de fotbal, 
construit de Consu în mai puţin de o oră. Bineînțeles, nouă, 
oamenilor, ne era interzis să atingem solul Consu sau să fim într-un 
loc prin care Consu ar putea trece vreodată. După sosirea noastră, 
mașini automate au ridicat acest dom într-o regiune a spațiului 
Consu special păstrată în carantină pentru astfel de întâlniri cu 
oaspeţi nedoriți, așa ca noi. După ce negocierile se vor fi terminat, 
urma ca domul să piară într-o implozie, apoi resturile să fie azvârlite 
în cea mai apropiată gaură neagră, astfel încât nici măcar unul dintre 
atomii săi să nu ajungă să contamineze vreodată această parte a 
spațiului. Lucru care mi s-a părut cam exagerat. 


- Inţelegem că aveți întrebări pe care doriţi să ni le adresati, întrebări 
despre Rraey, a vorbit ambasadorul, și că vreți să invocați ritualurile 
noastre pentru a câștiga onoarea de a pune aceste întrebări. 


— Așa este. 


La cincisprezece metri în spatele meu, treizeci și nouă de soldați ai 
Forţelor Speciale stăteau smirnă, echipați de luptă. Serviciile noastre 
de spionaj ne informaseră că această întâlnire nu va fi considerată de 
Consu ca fiind o întâlnire între egali, deci nu se cereau finețuri 
diplomatice aparte. Totodată, pentru că oricare dintre oameni putea 
fi selectat, toți trebuiau să fie bine antrenați. Eu mă îmbrăcasem mai 
cu ștaif, dar fusese opțiunea mea. Dacă tot mă prefăceam că sunt 
liderul delegaţiei, atunci măcar să arăt ca un lider. 


La aceeași distanţă în spatele ambasadorului erau cinci luptători 
Consu, fiecare purtând câte două cuțite lungi și înfricoșătoare. Știam 
foarte bine pentru ce se află ei acolo. 


- Mărețul meu popor ia act de faptul că aţi invocat ritualurile în mod 
corect și că v-aţi prezentat conform cerințelor noastre, a continuat 
ambasadorul. Totuși, aveam de gând să respingem cererea voastră ca 
neinteresantă, dacă nu aţi fi adus cu voi pe cel care a trimis în mod 
onorabil atât de mulți soldați de-ai noștri în ciclul renașterii. Ești tu 
acela? 


- Eu sunt acela. 

Consu a făcut o pauză și m-a măsurat cu atenție. 
- Cam ciudat arăţi, pentru un mare luptător. 

- Ciudat mă și simt, am răspuns. 


Spionajul nostru ne spusese că odată cererea acceptată, Consu 
urmau să îi dea curs indiferent de felul în care ne-am fi comportat la 
negocieri, cu singura condiție de a lupta în maniera agreată de ei. 
Deci îmi puteam permite să fac puţin pe nebunul. În plus, asta le și 
convenea, hrănindu-le sentimentul de superioritate față de noi. 


- Cinci criminali au fost aleși să se întreacă în luptă cu soldații voștri. 
Și pentru că oamenilor le lipsesc atributele fizice ale luptătorilor 
Consu, le vom permite soldaţilor voştri să folosească aceste cuțite, 
dacă doresc. Participanții noștri își vor alege oponenții oferindu-le 
aceste cuțite. 


— Înţeleg, am spus. 


- Dacă soldaţii voştri supraviețuiesc, pot păstra cuţitele ca o dovadă 
a victoriei lor. 


— Multam. 
- Nu dorim să le luăm înapoi. Vor fi fost pângărite. 
- M-am prins. 


- Vom răspunde la atâtea întrebări câte victorii veți avea. Acum vom 
selecta adversarii. 


Ambasadorul a scos un sunet atât de strident încât ar fi putut răzui 
asfaltul de pe o autostradă. Cei cinci Consu au înaintat, au trecut de 
ambasador, apoi de mine și s-au îndreptat spre soldaţii noștri, 
ținând cuțitele cu vârful înainte. Niciunul dintre ai noștri nu a clipit. 
Asta da disciplină. 


Consu nu au pierdut mult timp cu alegerea. Au înaintat în linie 
dreaptă și i-au înmânat cuțitul celui care se întâmpla să fie chiar în 
faţa lor. Pentru ei, oricare dintre noi era la fel de bun. Cuţitele le-au 
fost înmânate caporalului Mendel, cu care prânzisem odată, 
soldaților Joe Goodall și Jennifer Aquinas, sergentului Fred 
Hawking și locotenentului Jane Sagan. Fără niciun cuvânt, fiecare a 
preluat cuţitele. Consu s-au retras în spatele ambasadorului, iar 
restul soldaților mei s-au dat câțiva pași înapoi, în spatele celor cinci 
aleși. 


- Veţi începe lupta, a spus ambasadorul, apoi s-a retras dincolo de 
luptătorii săi. 


Eu rămăsesem între cele două linii de combatanți, aflați la câte 
cincisprezece metri de-o parte și de alta, așteptând răbdători să se 
ucidă. M-am deplasat în lateral, rămânând totuși pe linia imaginară 
care despărțea cele două șiruri, apoi am făcut semn către perechea 
cea mai apropiată de mine. 


= Începeți. 


Luptătorul Consu și-a desfășurat brațele tăioase, descoperind astfel 


lamele plate și ascuţite ale carapacei modificate, eliberându-și apoi 
brațele secundare, mai mici, asemănătoare celor umane. A lansat un 
strigăt scrâșnit de luptă, apoi a înaintat. Caporalul Mendel a dat 
drumul unuia dintre cuțite, iar pe celălalt l-a luat în mâna stângă și a 
pornit hotărât către Consu. Când au ajuns la trei metri unul de 
celălalt, totul s-a învârtejit brusc. Zece secunde mai târziu, caporalul 
Mendel avea deja o tăietură deschisă până la os, în lungul sternului, 
iar Consu avea un cuțit adânc înfipt în zona moale, acolo unde capul 
său ieșea din carapace. Mendel își căpătase rana pe când se răsucea 
în îmbrățișarea Consu, căutând poziția pefectă pentru a-l lovi în 
locul cel mai vulnerabil. Consu se scutura în vreme ce Mendel apăsa 
lama secționându-i nervii de la ceafă și separând astfel cel de-al 
doilea centru nervos, aflat în cap, de creierul principal, care se găsea 
în torace, tăind de asemenea și câteva vase de sânge importante. 
Consu s-a prăbușit. Mendel și-a recuperat cuțitul și a pornit spre 
colegii lui, ținându-și laolaltă marginile rănii cu mâna dreaptă. 


Am făcut semn către Goodall și al doilea Consu. Goodall a mârâit și 
a pornit spre adversar dansând, cu un cutit în fiecare mână, cu lama 
în jos și înspre înapoi. Consu s-a ghemuit și a atacat, cu capul înainte 
și cu brațele tăioase desfăcute. Goodall, la rându-i, s-a lansat spre el, 
apoi, în ultima clipă, s-a aruncat cu picioarele înainte, alunecând pe 
lângă acesta. Consu a lăsat un braţ în jos, bărbierindu-i lui Goodall 
în trecere urechea stângă și o bună parte din față. În același timp, 
Goodall a retezat unul dintre picioarele chitinoase ale dihaniei, cu o 
lovitură rapidă de cuţit. Piciorul a trosnit ca un vreasc și a sărit cât 
colo. Consu s-a înclinat pe o parte și s-a răsturnat lateral. Goodall și- 
a înfrânat mișcarea și a aruncat cutitele în aer, apoi s-a rostogolit pe 
spate și a sărit în picioare la timp pentru a-și recupera armele în 
cădere. Partea stângă a capului său era carne vie, dar Goodall 
continua să zâmbească, apropiindu-se de adversarul său care se 
străduia cu disperare să revină la verticală. Își flutura amenințător 
braţele tăioase, prea lent însă pentru Goodall, care le-a evitat cu o 
piruetă și, cu spatele fiind, a lovit spre înapoi străpungând carapacea 
dorsală, după aceea l-a ocolit și tot cu o lovitură spre spate a înfipt 
celălalt cuţit în carapacea toracică. Imediat s-a răsucit cu 180 de 
grade, ajungând faţă în față cu Consu și, apucând strâns mânerele 
cuțitelor încă înfipte în trupul bestiei, a prins să le rotească într-o 
mișcare de forfecare. Consu a început să tresară spasmodic, pe 
măsură ce felii din corpul său se împrăștiau peste tot, după care s-a 


prăbușit definitiv. Goodall s-a întors rânjind la loc în formație, 
schițând chiar câțiva pași de dans. Era evident că se distrase strașnic. 


Soldatul Aquinas nu dansa și nici nu părea să se distreze prea tare. 
Ea și al ei Consu și-au dat ocol cu grijă vreo douăzeci de secunde, 
apoi Consu s-a aruncat înainte cu brațul tăios ridicat, de parcă ar fi 
vrut s-o spintece din prima. Aquinas s-a dat înapoi, dar s-a 
împiedicat și a căzut cu fața la pământ. Consu a sărit peste ea, 
înfigându-și braţul tăios stâng între oasele antebraţului ei stâng, 
țintuind-o astfel de sol și apropiindu-și apoi celălalt braţ tăios de 
gâtul ei. Și-a mișcat picioarele din spate, căutând o poziție stabilă 
care să-i permită să o decapiteze, după care a plimbat ușor lama pe 
gâtul fetei, pentra a spori dramatismul clipei. 


Pe când Consu se pregătea să-i ia gâtul, Aquinas a icnit puternic și s- 
a răsucit în direcția loviturii care tocmai pornise. Bratul său, țintuit 
în continuare de Consu, s-a desprins de la cot, țesuturile și 
tendoanele cedând forței colosale, iar Consu s-a rostogolit odată cu 
ea, dezechilibrat de mișcarea neașteptată. Încă în braţele lui, Aquinas 
s-a rotit și a început să-l înjunghie repetat în carapace cu cuțitul din 
mâna dreaptă. Consu a încercat să o împingă deoparte, dar Aquinas 
l-a încălecat cu picioarele peste mijloc și s-a ținut cu putere de el. 
Înainte de a-și da duhul, Consu a reușit, la rându-i, să o înțepe de 
câteva ori în spate, numai că brațele lor nu sunt foarte eficiente în 
apropierea corpului propriu. Aquinas a descălecat și, înainte de a 
leșina, a reușit să parcurgă jumătate din drum, înapoi spre colegii ei, 
care au cărat-o mai departe pe braţe. 


Acum înțelegeam de ce fusesem exceptat de la luptă. Nu era numai 
o problemă de viteză și putere, era clar că soldații din Forțele 
Speciale mă întreceau la toate capitolele. Dar, în plus, ei urmau 
strategii fundamentate pe o cu totul altă percepție a ceea ce 
înseamnă pierdere suportabilă. Un soldat normal nu și-ar fi 
sacrificat nicio parte a trupului precum făcuse Aquinas. Șaptezeci de 
ani în care ai știut că membrele sunt de neînlocuit, iar pierderea 
unuia poate duce la moarte, te făceau să nu renunti ușor la ele. Pe de 
altă parte, soldaţii din Forţele Speciale nu aveau nicio problemă cu 
asta, pentru că membrele se puteau regenera la nevoie. În plus, ei 
știau că toleranța lor la răni era mult mai mare decât a unui soldat 
obișnuit. Nu este vorba că soldaţii din Forţele Speciale nu ar fi știut 


ce este frica, doar că la ei putea apărea mult mai târziu, după ce ar fi 
fost răniți, decât la un om normal. 


Am făcut semn către sergentul Hawking și perechea sa Consu. A 
fost primul Consu care nu și-a desfășurat braţele. Acesta a mers 
hotărât spre mijlocul arenei, s-a oprit și și-a așteptat adversarul. Între 
timp, Hawking se aplecase în față și avansa cu grijă cu genunchii 
ușor îndoiți, pas după pas, un picior, apoi celălalt, așteptând 
momentul potrivit pentru atac; înainte, stop, lateral, stop, înainte, 
stop, iarăși înainte. La unul din pașii săi precauțţi înainte, Consu s-a 
lansat ca din tun și l-a tras în țeapă cu ambele brate, apoi l-a ridicat 
și l-a aruncat în sus. Pe când era încă în aer, Consu s-a mai repezit o 
dată, i-a tăiat capul și i-a retezat trupul de la mijloc. Torsul și 
picioarele lui Hawking au zburat în direcții opuse, iar capul a căzut 
în faţa adversarului. Acesta s-a gândit o clipă, apoi l-a înțepat cu 
vârful brațul și l-a azvârlit cu putere spre grupul oamenilor. Capul a 
lovit pământul în faţa lor, lăsând o pată umedă în praf, după care a 
ricoșat mai departe peste ei, împroșcându-i cu fragmente de creier și 
cu SmartBlood. 


În timpul celor patru runde, Jane își așteptase nerăbdătoare rândul, 
lovind ușurel lamele cuțitelor una de alta, într-un tic nervos. A făcut 
un pas în față, la fel și ultimul dintre Consu. Le-am dat semnalul de 
începere. Consu a înaintat agresiv un pas, și-a deschis larg brațele 
tăioase și a scos un strigăt de luptă atât de puternic încât ne-am 
temut că se va sparge domul, iar noi toți vom fi ejectaţi în spaţiu. Își 
deschisese mandibulele mai larg decât aș fi crezut că este posibil. La 
treizeci de metri depărtare, Jane a clipit scurt, apoi a aruncat cu 
putere un cuțit în gura deschisă, cu atâta forță încât lama acestuia a 
ieșit prin spatele capului, oprită din drum doar de prăselele care s- 
au înțepenit în carapace. Mugetul care zguduise domul s-a curmat 
brusc și a fost înlocuit de zgomotul făcut de un gândac imens care se 
îneca în propriul sânge și cu o bucată de metal deopotrivă. Creatura 
a încercat să-și scoată cuțitul dintre mandibule, dar a murit înainte 
de a-și termina gestul, s-a prăbuţit în față și a horcăit gâlgâit pentru 
ultima dată. 


M-am îndreptat către Jane. 


- Nu cred că ar fi trebuit să folosești cuțitele în felul acesta. 


A ridicat din umeri, jucându-se cu cuțitul rămas. 
- Nu mi-a spus nimeni că n-aş avea voie. 


Ambasadorul Consu a alunecat către mine, evitând trupurile celor 
căzuți. 


- V-aţi câștigat dreptul la patru întrebări. Le puteți pune acum. 


Patru întrebări erau mai mult decât ne așteptasem. Sperasem la trei. 
Ne făcusem planuri pentru două. Crezusem că va fi mai dificil să-i 
înfruntăm pe Consu. Nu că un soldat ucis și câteva corpuri 
ciopârțite ar fi însemnat un preț prea mic. Dar acum trebuia să 
profităm. Patru întrebări erau de ajuns. 


- Este adevărat că poporul Consu a furnizat lui Rraey tehnologia de 
detectare a salturilor? 


- Da, a răspuns scurt ambasadorul. 


Era în regulă. Nici nu ne așteptam să ne spună mai multe decât erau 
obligați să o facă. Dar și răspunsul acesta lapidar ne dădea destule 
indicii. Dacă Rraey primiseră stația de-a gata, era greu de presupus 
că știau și principiul ei de funcționare. Nu trebuia să ne temem că o 
vor extinde sau că o vor schimba cu alte rase. 


— Câte unități de detectare a salturilor sunt în posesia Rraey? 


Iniţial ne gândisem să întrebăm câte le-au furnizat Consu, dar 
pentru că exista o șansă ca Rraey să își construiască singuri unități, 
am gândit că o întrebare la modul general ar fi mai potrivită. 


- Una, a răspuns ambasadorul. 


— Câte rase dintre cele cunoscute de oameni dispun de posibilitatea 
de a detecta salturile? 


Asta era a treia întrebare importantă. Presupuneam că rasa Consu 
cunoaște mult mai multe rase decât cunosc oamenii, deci dacă 
întrebam, la modul general, câte rase posedă tehnologia, răspunsul 
nu ne-ar fi fost de folos. La fel dacă întrebam cui au mai dat 
tehnologia, pentru că unele rase ar fi putut s-o dezvolte fără ajutorul 


Consu. Nu toate cuceririle tehnologice din univers sunt căpătate pe 
gratis de la rase mai dezvoltate. Câteodată se mai întâmplă ca 
fiinţele să și gândească pe cont propriu. 


- Niciuna, a răspuns ambasadorul. 


Iarăşi un răspuns bun pentru noi. Astfel puteam fi siguri că vom 
avea destulă vreme să rezolvăm problema. 


- Mai ai de pus una, a spus Jane, arătând către ambasadorul care 
aștepta ultima mea întrebare. 


Ei bine, ce aveam de pierdut? l-am dat drumul. 


- Consu pot distruge aproape toate rasele din această regiune a 
spațiului. De ce n-o faceți? 


— Pentru că vă iubim. 
— Pardon?!? 


Din punct de vedere tehnic, aceasta ar fi contat ca o a cincea 
întrebare, la care Consu nu erau obligați să răspundă. Dar 
ambasadorul n-a băgat de seamă și a continuat. 


- Noi prețuim viaţa, toată viaţa care are potenţial pentru Ungkat — 
pronunția ultimului cuvânt a sunat ca un ferăstrău tăind un perete 
de piatră —, care înseamnă participarea la marele ciclu al renașterii. 
Tinem la voi, la toate rasele inferioare nouă și vă botezăm planetele, 
astfel încât toată viața să poată renaște în ciclu. Considerăm de 
datoria noastră să vă sustinem progresul. Rraey sunt convinși că le- 
am dat tehnologia în discuţie pentru că am primit o planetă de-a lor 
în schimb, dar nu este așa. Am văzut în asta o șansă de a aduce 
ambele voastre rase mai aproape de perfecțiune, și suntem foarte 
bucuroși că am reușit s-o facem. 


Ambasadorul și-a deschis larg brațele tăioase și am putut vedea 
braţele secundare, cu palmele în sus, într-un gest aproape 
implorator. 


- Vremea la care popoarele voastre vor putea să ni se alăture este 
mult mai aproape acum. Astăzi sunteți impuri și trebuie să fiți 


mustrati în aceeași măsură în care sunteți iubiți. Dar mulțumiți-vă 
cu certitudinea că ziua reușitei se apropie. Eu, unul, trebuie să merg 
spre moarte acum, pângărit de a fi vorbit cu voi pre limba voastră, 
dar bucuros că mi-am asigurat un loc în ciclul renașterii, ajutând 
popoarele voastre să se apropie încă un pas spre locul care li se 
cuvine în marea roată. Vă dispreţuiesc și vă iubesc deopotrivă, pe 
voi, care sunteți blestemul, dar și salvarea mea. Plecaţi acum, ca să 
putem distruge locul acesta și să sărbătorim evoluția voastră. Plecați. 


- Nu-mi place asta, a spus locotenentul Tagore după ce i-am relatat 
cum decurseseră lucrurile. 


- Nu-mi place deloc, a reluat el după o scurtă pauză. Consu au oferit 
tehnologia de detectare a tahionilor pentru ca Rraey să ne-o tragă. 
Carcalacul ăla nenorocit a recunoscut-o singur. Ar putea să le 
transmită că suntem în drum spre ei. 


- Ar fi ceva redundant, a observat căpitanul Jung. Rraey au deja 
detectorul. 


— Ştii ce vreau să spun, a insistat Tagore. Consu nu intenționează să 
ne facă nouă vreun hatâr. Este limpede că vor să fim în război cu 
Rraey astfel încât să putem avansa spre un alt nivel cosmic, orice 
dracu’ ar însemna asta. 


- Consu oricum nu aveau de gând să ne facă vreun favor. Gata cu ei, 
a intervenit Crick. Poate că ne mișcăm după cum doresc ei, dar să nu 
uităm că planurile lor, deocamdată, coincid cu planurile noastre. Și 
sunt convins că nici nu le pasă cine va câștiga, noi sau Rraey. Așa că 
haideţi să ne concentrăm pe ceea ce avem noi de făcut, în loc să ne 
întrebăm ce au Consu în cap. 


BrainPal a semnalizat scurt. Crick ne transmisese două imagini 
detaliate: planeta Coral și planeta de origine Rraey. 


- Faptul că Rraey folosesc o tehnologie de căpătat ne asigură șanse 
bune să-i atacăm, să-i lovim repede și puternic, atât pe Coral, cât și 
la ei acasă. Câtă vreme noi am stat la povești cu Consu, FCA și-au 
deplasat navele în poziție de salt. Avem șase sute de nave, aproape o 


treime din totalul forțelor noastre, gata să facă saltul. Imediat ce vor 
primi un semnal de la noi, FCA vor declanșa atacul sincronizat 
împotriva inamicilor de pe Coral și împotriva planetei lor de origine. 
Obiectivele strategice sunt următoarele: să preluăm înapoi Coral și 
să le anihilăm eventualele întăriri. Lovindu-le căminul le vom scoate 
din luptă navele prezente acolo, iar pe cele răspândite aiurea le vom 
obliga să aleagă între a interveni pe Coral sau pe Rraey. Ambele 
atacuri se sprijină pe un singur lucru: anihilarea capacității de 
detecție tahionică. Aceasta presupune preluarea controlului asupra 
staţiei lor de detecție și scoaterea ei din funcțiune, dar fără să o 
distrugem. Tehnologia aceea poate fi folosită și de FCA în viitor. 
Poate că Rraey nu realizează, dar suntem mai avansați decât ei. Vom 
distruge stația doar dacă nu vom avea altă variantă. Intenționăm să 
preluăm controlul staţiei și să o păstrăm intactă până când ne vor 
sosi întăriri. 


— Cât timp le va lua întăririlor să ajungă la noi? a întrebat Jung. 


- Atacurile coordonate vor începe la patru ore după ce noi vom intra 
în spaţiul Coral. În funcţie de intensitatea luptelor dintre nave, ne 
putem aștepta la întăriri după următoarele două ore. 


- Patru ore după ce ajungem în vecinătatea planetei? Nu la patru ore 
după ce preluăm stația? 


- Corect, la patru ore după ce ajungem lângă Coral, a răspuns Crick. 
Așa că ar fi mai bine să luăm staţia aia înainte de al doilea val, 
oameni buni. 


— Imi cer scuze, am intervenit. Mă neliniștește un mic amănunt. 
- Da, locotenent Perry. 


— Succesul atacului forțelor noastre este determinat de oprirea staţiei 
de detecție care poate prevedea sosirea navelor noastre. 


- Foarte bine, Perry. 
— Dar aceeași stație va prezice și apropierea noastră. 


— Corect, a recunoscut Crick. 


- Am fost pe o navă care a fost detectată imediat ce a ieșit în 
vecinătatea planetei Coral, dacă vă amintiți. Ne-au prăjit instantaneu 
și au murit toți, în afară de mine. Nu vă îngrijorează faptul că la fel 
se va întâmpla și cu această navă? 


— Ne-am mai strecurat prin spațiul lor și înainte, a remarcat Tagore. 


- Știu asta, doar Sparrowhawk m-a salvat. Și, credeţi-mă, sunt 
recunoscător pentru asta. Oricum, trucul acela v-a reușit o dată. A 
doua oară, nu știu... Chiar dacă ieșim din salt la mare distanță de 
Coral, asta ar însemna mai multe ore pentru a ajunge pe planetă. Se 
poate alege praful de sincronizare. Pentru ca toată manevra să 
reușească trebuie să ieșim din salt în imediata apropiere a planetei. 
Așa că aș vrea să știu cum vom face acest lucru în așa fel încât nava 
noastră să rămână întreagă... 


- Răspunsul este simplu, a continuat Crick. Nu ne așteptăm ca nava 
să rămână întreagă. Ne așteptăm să fie aruncată în aer imediat ce 
apare pe cer. De fapt, chiar contăm pe asta. 


— Pardon?! am exclamat. 


Am privit de jur împrejurul mesei, așteptându-mă să văd pe fețele 
oamenilor aceeași confuzie care mă cuprinsese. Dar nu, toate fețele 
arătau mai degrabă gânditoare. Asta m-a bulversat și mai tare. 


— Vorbim despre inserție pe orbită înaltă, așa-i? a întrebat locotenent 
Dalton. 


- Da, a răspuns Crick. Modificată, desigur. 
Am intervenit. 
— Aţi mai făcut asta, să înțeleg? 


- Nu chiar, locotenent Perry, a răspuns Jane, făcându-mă să mă 
întorc spre ea. Dar de câteva ori am lansat Forțe Speciale direct din 
navă, de obicei când folosirea navetelor era improprie, cum va fi 
cazul și aici. Dispunem de costume speciale care ne protejează de 
căldură la intrarea în atmosferă. Asta ar fi singura diferență față de o 
lansare normală a oamenilor. 


- Numai că în cazul de față se va trage de la sol în nava voastră, iar 
voi veți fi la mijloc. 


- Da, asta este noutatea în cazul de față, a admis Jane. 
- Sunteţi absolut nebuni! am exclamat. 


- Dar face bine la tactică, a spus maiorul Crick. Dacă nava este 
distrusă, e de așteptat ca pe lângă resturi să lase în urmă și trupuri. 
FCA tocmai ne-au trimis o dronă de salt cu informații proaspete 
despre locul în care se află stația de detecție tahionică, așa că vom 
putea lansa oamenii cât mai aproape de țintă. Rraey vor crede că au 
oprit atacul înainte de a începe. Nici nu vor ști că suntem acolo când 
îi vom lovi cu adevărat. lar atunci va fi prea târziu pentru ei. 


- Asta presupune că veți supraviețui atacului lor inițial, am spus. 
Crick a privit către Jane și a încuviințat. 


- FCA ne ajută în privința asta. Au început să monteze motoare de 
salt pe rachete cu scut, pe care le lansează apoi în grupuri mari în 
spațiul Coralului. Când scuturile sunt lovite, se lansează rachetele, 
care sunt foarte greu de nimerit de Rraey. În felul ăsta au fost 
doborâte câteva nave de-ale lor în ultimele două zile, iar acum sunt 
mai precauți, așteaptă câteva secunde înainte de a trage, pentru a 
tinti cu precizie tot ce se aruncă înspre ei. Vom avea la dispoziție 
între zece și treizeci de secunde, înainte ca Sparrowhawk să fie lovit. 
Nu e destul pentru o navă care nu se așteaptă la un atac, dar e mai 
mult decât îndeajuns pentru ca noi să lansăm trupele. Poate că mai 
rămâne vreme pentru ca echipajul de pe puntea de comandă să 
lanseze chiar și o ripostă. 


- Deci echipajul de pe puntea de comandă rămâne pe navă? am 
întrebat. 


- Nu, vom părăsi nava odată cu ceilalți și o vom controla prin 
BrainPal. Dar vom părăsi nava numai după ce prima salvă de 
rachete este lansată. Nu vrem să ne folosim de BrainPal în afara 
navei, până ce nu vom ajunge în atmosfera Coralului, pentru că dacă 
Rraey monitoritează zona s-ar prinde că suntem vii. Toată schema 
presupune niște riscuri pentru echipajul de punte, dar operațiunea 


este riscantă pentru toată lumea. lar asta ne aduce la dumneata, 
locotenent Perry. 


— La mine? 


- E clar că nu vei dori să te afli pe navă când va fi lovită. Pe de altă 
parte, nu ai fost antrenat pentru acest gen de misiuni, iar noi ţi-am 
promis că ne vei însoți doar în calitate de consilier. Nu-ţi putem cere 
să participi. După ședință ți se va da o navetă, iar o dronă de salt va 
fi trimisă pe Phoenix cu coordontale poziției tale și o cerere de 
recuperare. Phoenix menţine în permanență nave de recuperare în 
așteptare la distanța de salt, deci probabil că vei fi găsit în cel mult o 
zi. Pentru orice eventualitate, vei avea provizii pentru o lună, iar 
naveta va fi echipată cu drone de salt de urgență. 


- Deci vreți să scăpați de mine, am spus. 


- Nu o lua personal, a răspuns Crick. Generalul Keegan va dori să 
aibă un raport asupra situației și a negocierilor cu Consu, și cum tu 
ești legătura noastră cu forțele convenționale FCA, ești cel mai în 
măsură să faci toate astea. 


- Domnule, cu permisiunea dumneavoastră, aș dori să rămân. 


- Nu avem loc pentru dumneata, a replicat Crick. Și ne poti fi mai de 
folos pe Phoenix. 


- Domnule, cu tot respectul, aveți cel puțin o poziție neacoperită 
printre gradati. Sergentul Hawking a murit în cursul negocierilor cu 
Consu. Soldatului Aquinas îi lipsește jumătate de braț. Nu veți 
apuca să completaţi trupele înainte de atac. Știu că nu fac parte din 
Forțele Speciale, dar sunt soldat veteran. Sunt mai bun decât nimic. 


- Parcă ziceai că suntem complet nebuni, mi-a spus căpitanul Jung. 


- Nu retrag, sunteţi cu adevărat nebuni, așa că veți avea nevoie de 
tot ajutorul posibil. De asemenea, domnule, am spus întorcându-mă 
către Crick, amintiți-vă că mi-am pierdut toți oamenii pe Coral. Simt 
că e de datoria mea să iau parte la această bătălie. 


Crick l-a privit pe Dalton. 


- Care e situaţia lui Aquinas? 
Dalton a dat din umeri. 


- Am conectat-o la sistemul de regenerare accelerată. Doare ca 
dracu’ să refaci un braț într-un timp atât de scurt, dar va fi gata când 
vom face saltul. Eu n-am nevoie de Perry. 


Crick s-a întors către Jane, care se holba la mine. 


- E rândul tău, Sagan. Hawking era omul tău. Dacă îl vrei pe Perry, îl 
poti avea. 


- Nu îl vreau, a spus Jane privindu-mă țintă. Dar are dreptate, îmi 
lipsește un om. 


- Bine, a spus Crick, antrenează-l. 
Apoi, întorcându-se către mine. 


- Dacă locotenent Sagan va considera că nu ești destul de bine 
pregătit, naveta te așteaptă. Ai înțeles? 


- Am înțeles, domnule maior, am răspuns, privind-o ţintă pe Jane. 


- Bine, a spus el. Bun venit în Forţele Speciale, Perry. Ești primul 
adevărat-născut vreodată înrolat la noi. Încearcă să nu ratezi, altfel 
îti promit că Rraey vor fi cea mai mică problemă a ta. 


Jane a intrat în camera mea fără să-mi ceară voie. O putea face în 
calitate de ofițer superior. 


— Ce dracu” crezi că faci? 
- Vă lipsește un om. Eu sunt un om. Fă o socoteală. 


— Te-am adus pe vasul ăsta pentru că știam că altfel ai fi fost pus într- 
o navetă de asalt. Dacă te-ai fi întors la infanterie, te-ai fi aflat acum 
pe una din navele de atac. Dacă noi nu reușim să punem mâna pe 
stația de detecție a salturilor, știm foarte bine ce se va întâmpla cu 


navele de atac și cu soldaţii lor. Te-am adus aici pentru că știam că 
este singura șansă de a te ține la adăpost, iar tu tocmai i-ai dat cu 
piciorul. 


- Puteai să-i fi spus lui Crick că nu mă vrei. L-ai auzit, ar fi foarte 
mulțumit să mă înghesuie într-o navetă și să mă lase în derivă în 
spațiul Consu până s-ar îndura careva să mă recupereze. N-ai spus 
nimic, pentru că știi foarte bine cât de nebunesc este planul ăsta. Știi 
că vei avea nevoie de orice ajutor posibil. Eu, unul, habar nu aveam 
că voi nimeri sub comanda ta. Dacă n-ar fi reușit s-o repare pe 
Aquinas, puteam foarte bine să fiu repartizat la Dalton. Nici măcar 
nu știam că Hawking, era omul tău până n-a spus-o Crick. Tot ce știu 
este că vreau ca planul ăsta să reușească și că aveți nevoie de orice 
om disponibil. 


- De ce îți pasă? Nu este misiunea ta. Nu ești de-al nostru. 


- Acum sunt, nu-i așa? Sunt pe nava asta. Mă aflu aici datorită ţie. Și 
nu am unde să mă duc în altă parte. Mi-am pierdut compania, iar cei 
mai mulți dintre prietenii mei sunt morți. lar pe de altă parte, după 
cum a spus unul dintre voi, suntem cu toții umani. La naiba, și eu 
am fost crescut într-un laborator, ca și tine. Mă rog, cel puțin corpul 
meu. Pot foarte bine să fiu unul dintre voi. lar acum sunt. 


Jane a izbucnit. 


- Nu ai nici cea mai mică idee cum e să fii ca noi. Spuneai că vrei să 
afli despre mine. Ce parte să îţi spun? Vrei să știi cum e să te trezești 
într-o zi cu capul plin de informații, de la cum să tai un porc până la 
cum să pilotezi o navă, dar să nu-ți știi numele? Sau dacă ai măcar 
un nume? Vrei să știi cum e să nu fi fost niciodată copil sau să nu fi 
văzut măcar vreodată unul până când nu nimerești pe o planetă 
carbonizată și te împiedici de trupul ars al unui bebeluș? Poate ai 
vrea să afli cum e prima dată când vorbim unui adevărat-născut și 
cum ne abținem să vă pocnim pentru că vorbiți prea lent, pentru că 
vă mișcaţi prea lent și mai ales pentru că gândiţi atât de al dracului 
de lent, încât ne întrebăm de ce naiba v-au mai înrolat. Sau poate 
vrei să știi că fiecare soldat din Forţele Speciale visează să aibă un 
trecut. Știm că suntem precum monstrul lui Frankenstein. Știm că 
suntem asamblați din rămășițe de oameni morți. Ne privim în 
oglindă și știm că vedem pe altcineva și că noi existăm doar pentru 


că ei nu mai există, și că sunt pierduţi pentru totdeauna pentru noi. 
Și toți ne imaginăm persoanele care au fost. Ne imaginăm viețile lor, 
copiii lor, soții și soțiile și știm că nimic din toate astea nu va fi 
vreodată al nostru. 


Jane și-a apropiat fața de a mea. 


— Vrei să știi cum e să întâlnești soțul femeii care ai fost? Să vezi 
bucuria recunoașterii pe chipul lui, dar tu să n-o simţi, oricât ţi-ai 
dori-o? Să vezi cu câtă disperare își dorește să te strige pe un nume 
care nu este al tău? Să știi că atunci când te privește, el revede zeci 
de ani de viață despre care tu nu știi nimic. Să știi că a fost cu tine, că 
a fost în tine, că te-a ținut de mână când mureai, spunându-ţi că te 
iubește. Să știi că nu te poate transforma într-un adevărat-născut, dar 
că îţi poate da continuitate, o istorie, o idee despre cine ai fost, care 
să te facă să înţelegi cine ești. Îți poţi imagina cum este să-ți dorești 
toate astea? Și să-ți dorești să le păstrezi pentru tine, în siguranță? 


Mai aproape. Buzele aproape atingându-le pe ale mele, fără intenţia 
unui sărut. 


- Tu ai trăit cu mine de zece ori mai mult decât am trăit eu însămi cu 
mine. Tu ești păstrătorul sinelui meu. Nu-ţi poți imagina ce 
înseamnă asta pentru mine. Pentru că nu ești unul dintre noi. 


O priveam ţintă. S-a depărtat. 
- Tu nu ești ea, am zis. Mi-ai spus-o cu gura ta. 
A explodat. 


- Pentru numele lui Dumnezeu! Am mințit. Eu sunt ea și o știi foarte 
bine. Dacă ar fi trăit, s-ar fi înrolat în FCA și i-ar fi folosit ADN-ul 
pentru a-i face un trup nou, exact cum l-au făcut pe al meu. E 
adevărat că eu am un rahat extraterestru amestecat în gene, dar nici 
tu nu mai ești în întregime uman, și nici ea n-ar fi fost. Partea umană 
din mine este aceeași care s-ar fi regăsit și în ea. Tot ce îmi lipsește 
este memoria. Tot ce îmi lipsește este fosta mea viață. 


Jane s-a apropit din nou și mi-a cuprins faţa în palme. 


- Sunt Jane Sagan, știu asta. Ultimii șase ani sunt ai mei, și sunt reali. 


Aceasta este viața mea. Dar sunt și Katherine Perry, în același timp. 
Imi vreau acea viață înapoi. Singura modalitate de a o avea este prin 
tine. Trebuie să rămâi în viață, John. Fără tine, mă voi pierde iarăși. 


I-am atins mâna. 


— Ajută-mă să rămân în viață, Jane. Învață-mă tot ce știi, ca să pot 
duce la bun sfârșit misiunea asta. Arată-mi tot ce trebuie ca să pot 
ajuta plutonul tău să-și facă treaba. Ajută-mă ca să te pot ajuta, Jane. 
Ai dreptate, nu știu cum e să fii ca tine, să fiu unul dintre voi. Dar 
știu că nu vreau să plutesc în derivă într-o navetă, în vreme ce voi vă 
luptați și vă riscati viețile. Și eu am nevoie ca tu să rămâi în viață. 
Ne-am înţeles? 


- Ne-am înţeles. 


I-am luat mâna și i-am sărutat-o. 


Şaptesprezece 


Asta-i partea cea mai ușoară — mi-a transmis Jane. Apleacă-te în față, nu 
te împotrivi. 


Porţile ecluzei fuseseră deschise printr-o explozie urmată de o 
decompresie rapidă, toate acestea îmi aduceau aminte de experiența 
precedentă avută în preajma planetei Coral. Intenționam ca, la o 
ulterioară vizită aici, să nu mă mai las aruncat din cală în felul ăsta. 
Oricum, de data aceasta locul fusese eliberat de obiectele mobile și 
periculoase. Singurele obiecte din navă eram noi, soldații și 
echipajul, vârîți în costumele de plonjare în atmosferă, etanșe și 
masive. Tălpile ne fuseseră țintuite de podea cu ajutorul unor cleme 
electromagnetice. Acestea urmau să se deschidă imediat ce resturile 
porților aruncate în aer s-ar fi depărtat suficient ca să nu mai 
reprezinte un pericol, iar noi urmam să fim aspiraţi în spatiu. 


Clemele s-au desfăcut. Era ca și cum un uriaș aspirator ne trăgea 
spre o gaură de șoareci din perete. O gaură mai mare, firește. M-am 
aplecat înainte, așa cum îmi recomandase Jane, și m-am trezit 
plutind în spaţiu. Ceea ce era de bine, pentru că doream să dăm 
impresia unui contact neașteptat și violent cu vidul, asta în cazul în 
care Rraey ar fi supravegheat zona. Fusesem ejectat într-un mod 
brutal alături de ceilalți membri ai Forţelor Speciale și am avut 
câteva momente de amețeală și confuzie până când afară a devenit 
jos. Un jos aflat la două sute de kilometri sub noi, pe suprafața 
întunecată a planetei. 


M-am răsucit involuntar, prins într-o mișcare de rotație, la timp ca să 


văd pe Sparrowhawk explodând în patru locuri diferite și resturi 
incandescente țâșnind din trupul navei cuprins de flăcări. Niciun 
sunet, nicio undă de căldură, mulțumită vidului din jur. Dar 
imaginea resturilor cuprinse de flăcări compensa pe deplin lipsa 
celorlalte senzații. Am reușit să văd cum, aproape miraculos, 
Sparrowhawk a lansat câteva rachete spre un inamic nevăzut. Cineva 
încă mai era la bordul navei atunci când aceasta fusese lovită. La 
următoarea rotație am văzut nava noastră încasând încă o lovitură 
care a frânt-o în două. Oricine mai era pe Sparrowhawk era 
condamnat. Am nădăjduit ca rachetele trimise de el mai înainte să-și 
fi atins ţinta. 


Cădeam singur spre Coral. S-ar fi putut ca alți soldați să fi fost lângă 
mine, dar îmi era imposibil să-mi dau seama, costumele noastre nu 
reflectau lumina și ni se ordonase întreruperea comunicațiilor prin 
BrainPal până nu atingeam atmosfera. Abia când am zărit cum 
cineva a ocultat o stea, mi-am dat seama că nu sunt singur. Trebuie 
să fii discret atunci când ai de gând să invadezi o planetă, mai ales 
atunci când știi că inamicul este cu ochii pe tine. Priveam, în cădere, 
cum discul planetei crește tot mai mult și înghite stelele de pe 
margine. 


BrainPal a piuit scurt. Urma activarea scutului termic. Am transmis 
confirmarea și din rucsacul atașat costumului a țâșnit un șuvoi de 
nanoroboți. Un câmp electromagnetic a fost generat imediat, iar 
nanoroboții, prinși în el, m-au izolat într-o sferă de un negru mat. 
Acum chiar mă prăbușeam într-un întuneric deplin. Slavă Domnului 
că nu aveam claustrofobie. 


Scutul termic era cheia inserției pe orbită înaltă. Protecţia împotriva 
căldurii generate de frecarea cu atmosfera se realiza în două moduri. 
În primul rând, sfera din nanoroboţi era creată pe când soldatul încă 
se mai afla în vid. Prin urmare, transferul de căldură către soldat nu 
s-ar fi realizat decât dacă acesta ar fi atins pe interior suprafața 
scutului. Pentru a evita atingerea accidentală a scutului, același 
câmp electromagnetic care ținea laolaltă nanoroboții îl fixa destul de 
strâns pe soldat în centrul sferei. Nu era foarte confortabil, dar nu ar 
fi fost de preferat nici să arzi din cauza moleculelor de aer care se 
freacă de tine cu viteze uriașe. 


Nanoroboții preluau căldura generată de frecarea cu aerul, foloseau 


o parte din energia termică pentru stabilizarea câmpului 
electromagnetic, iar restul o disipau în jur. Sigur, în cele din urmă 
stratul exterior se prăjea. Fiecare nanorobot care ardea era înlocuit 
de altul, din straturile interioare ale scutului. În mod ideal, trebuie 
să ajungi la sol înainte ca scutul să se consume. Necesarul de 
nanoroboți, în cazul nostru, fusese calibrat pentru atmosfera planetei 
Coral, cu un mic surplus de rezervă. Dar asta nu mă liniștea prea 
mult. 


Am început să simt o vibrație în momentul în care scutul a plonjat în 
straturile superioare ale atmosferei. Găoază mă avertiza, inutil, că 
începusem să traversăm o zonă de turbulente. M-am răsucit în mica 
mea sferă, câmpul stabilizator atenua șocurile, dar trepidațiile erau 
cam puternice pentru gustul meu. Atunci când suprafața unei sfere 
în care te afli captiv îţi poate transmite un puls termic de două mii 
de grade direct în carne, orice zgâlțâială, cât de măruntă, devine un 
motiv de îngrijorare. 


Dacă cineva de la suprafața planetei ar fi privit cerul, ar fi zărit sute 
de meteoriți brăzdând bolta. Orice suspiciune legată de acești 
meteoriți ar fi fost înăbușită de gândul că, de fapt, cel mai probabil 
aceștia provin din resturile navei care tocmai fusese distrusă, undeva 
sus. La câteva sute de mii de picioare înălțime, un soldat care cade 
arată la fel cu un fragment de navă care se prăbușește. 


Rezistenţa straturilor joase ale atmosferei și-a făcut datoria, frânând 
continuu sfera. La câteva secunde după ce căldura a fost disipată 
complet, sfera a colapsat, iar eu am trecut prin ea precum un pui 
care iese din găoace. Nu mai vedeam un zid negru de nanoroboți, ci 
o lume întunecată, luminată pe alocuri de bancurile de alge 
bioluminescente. Fosforescenţa algelor marca precis conturul șerpuit 
al recifelor de corali. Se mai zăreau și luminile puternice ale bazelor 
Rraey sau ale fostelor așezări umane. 


Activați BrainPal — am auzit vocea maiorului Crick și am rămas 
surprins. Imi imaginasem că fusese doborât odată cu Sparrowhawk. 


Comandații de plutoane, identificați-vă. Soldați, adunarea după 
comandanții de pluton. 


Cam la un kilometru spre vest și la câteva sute de metri deasupra, 


Jane s-a transformat într-o luminiță în câmpul meu vizual. Nu se 
pictase cu vopsea neon, ar fi fost o cale sigură să fie ucisă de inamicii 
de la sol. Era doar un marcaj generat de BrainPal. În jurul meu, tot 
mai mulți soldați începeau să strălucească. Mi-am zărit noii colegi 
de pluton. Ne-am răsucit în aer și am început să plutim unii spre 
alții. Pe măsură ce ne deplasam prin aer, peste imaginea solului 
planetei s-a suprapus o rețea topometrică pe care străluceau câteva 
mănunchiuri de puncte: stația de urmărire și zonele adiacente. 


Jane începuse să-și adune soldaţii în formație. Din momentul în care 
intrasem în plutonul lor, soldaţii renunțaseră la amabilitatea de a-mi 
vorbi, trecând la modul lor obișnuit de comunicare prin BrainPal. 
Dacă intentionam să lupt alături de ei, trebuia să o fac după regulile 
lor. Din punctul de vedere al comunicaţiilor, ultimele trei zile 
fuseseră o ceaţă totală. Când Jane îmi spusese că adevărații-născuţi 
comunică la viteze mai mici decât ei, îmi fusese greu să înțeleg, ce 
înseamnă asta. După care am aflat. Soldaţii din Forțele Speciale își 
transmiteau mesaje mai repede decât puteam eu clipi. O conversație 
între ei se termina înainte ca eu să înțeleg prima propoziție. Dar cel 
mai ametitor lucru era că ei nu se limitau doar la mesaje textuale sau 
verbale. Foloseau capacitatea lui BrainPal de a transmite emoțiile 
pentru a nuanţa mesajele, așa cum un om obișnuit recurge la 
semnele de punctuație. 


Cineva spunea un banc, toți ceilalți râdeau, iar eu simțeam ca și cum 
puzderie de hohote de râs îmi sfredeleau creierul ca niște alice 
minuscule. Imi dădea dureri de cap. 


Dar era un mod mult mai eficient de comunicare. Jane a marcat 
obiectivele noastre și ne-a desfășurat înaintea ochilor strategia, de 
zece ori mai repede decât s-ar fi întâmplat la trupele obișnuite. Un 
bonus valoros pentru cineva care poate începe să le dea ordine 
soldaților în vreme ce aceștia se prăbușesc spre suprafața planetei. 
Uimitor, dar am reușit să prind ordinele aproape la fel de rapid pe 
cât Jane le-a lansat spre noi. Secretul consta în a nu te împotrivi 
fluxului informațional și în a renunta să-l organizezi în maniera 
comună, adică în fragmente de propoziţii și cuvinte. Acceptă faptul 
că bei apă direct dintr-un hidrant de incendiu și fă gura maaaare. 
Îmi era de folos și faptul că nu prea trebuia să vorbesc, la rândul 
meu. 


Staţia de urmărire era localizată pe o înălțime, în imediata vecinătate 
a unei foste așezări umane, acum ocupată de Rraey. Fosta colonie era 
situată în lungul unei văi care se termina la poalele staţiei. Iniţial, în 
vârful colinei se aflase centrul de comandă al așezării și câteva 
anexe. Rraey deciseseră că este în avantajul lor să profite de sursele 
de energie ale centrului de comandă, precum și de infrastructura 
acestuia, adică de echipamentele de calcul și de comunicaţii. Rraey 
instalaseră câteva puncte de apărare în jurul staţiei și al fostului 
centru de comandă, dar imaginile primite în timp real (furnizate de 
unul dintre membrii echipei lui Crick, care își fixase practic un 
satelit de spionaj pe piept) ne-au arătat că erau slab înarmate, iar 
efectivele apărătorilor erau reduse. Rraey erau încrezători că 
tehnologia de detecție tahionică, precum și navele lor de pe orbită 
sunt suficiente ca să respingă orice amenințare. 


Celelalte plutoane aveau drept misiune să preia centrul de comandă, 
să localizeze și să asigure echipamentele care prelucrau informațiile 
provenite de la sateliți și care dirijau apoi navele de luptă de pe 
orbită. Plutonul nostru avea ca sarcină să captureze turnul de 
transmisiuni. Dacă instalaţiile de transmisiuni se dovedeau a fi 
alcătuite din echipamente Consu, nu trebuia decât să scoatem din 
funcţiune turnul și să-l apărăm de contraatacurile inevitabile ale 
inamicilor. Dacă turnul era doar un produs al tehnologiei Rraey, îl 
aruncam în aer și atât. 


În oricare dintre variante, navele Rraey ar fi zburat la întâmplare, 
fără să știe din ce direcţie ar fi sosit atacul nostru. Turnul era 
amplasat la o oarecare distanță de centrul de comandă și părea mult 
mai bine apărat decât restul zonei, dar aveam planuri de a elimina 
apărarea lor chiar înainte de a atinge solul. 


Selectaţi țintele — a ordonat Jane. 


Imediat BrainPal ne-a transfocat imaginea țintelor noastre. Soldații 
Rraey și mașinăriile lor străluceau în infraroșu. Știindu-se în 
siguranţă, nu aveau niciun fel de camuflaj termic. Tintele au fost 
distribuite pe plutoane, grupe și apoi la nivel individual. Pe cât 
posibil trebuiau loviți doar soldaţii, iar sistemele defensive cruțate. 
Nu armele ucid, ci extratereștrii din spatele lor. Odată țintele 
selectate, ne-am risipit planând. Trebuia să așteptăm să ajungem la 
un kilometru deasupra. 


Un kilometru — o mie de metri deasupra, ultimii nanoroboți 
disponibili s-au aranjat într-o parapantă, reducând brusc viteza de 
coborâre. Aripa de care atârnam era camuflată optic și termic și ne 
permitea să manevrăm destul de precis, astfel încât să nu ne izbim 
unii de alții prin aer. Doar cineva care ar fi știut că venim ar fi putut 
să ne vadă. 


Asupra țintelor, foc — a ordonat maiorul Crick. 


Și liniștea coborârii noastre s-a sfârșit în rafalele armelor noastre. 
Soldaţii Rraey, loviți prin surprindere, au fost sfârtecați de explozii. 
Cei mai ageri au mai avut timp doar să vadă urgia care îi lovea, 
după care au împărtășit aceeași soartă. Eu luasem la ochi trei soldaţi 
Rraey pozitionati chiar lângă turn. Pe primii doi i-am doborât fără să 
aibă timp să-și ridice privirile. Al treilea a apucat să-și înhațe arma și 
să o îndrepte spre întunericul din jurul lui. Își imagina că sunt 
undeva în faţa lui, nu deasupra. L-am ciuruit înainte ca să-și dea 
seama de eroare. În cinci secunde, toți soldații Rraey care erau în 
raza noastră vizuală fuseseră doborâţi. Încă eram la câteva sute de 
metri înălțime. 


S-au aprins câteva reflectoare care au risipit întunericul, dar aproape 
imediat ce au prins viață au fost sparte de tirul nostru. Apoi am 
început să lansăm rachete spre intrările în clădiri sau adăposturi, 
forțându-i pe Rraey să rămână cuminţi înăuntru. Inamicii care 
apucaseră să iasă din centrul de comandă au deschis focul asupra 
noastră, ghidându-se după urmele lăsate de rachete, dar tirul lor era 
imprecis. l-am doborât cu ușurință și pe aceștia. 


Am identificat un loc de aterizare chiar lângă turnul de comunicații 
și i-am dat instrucțiuni lui Găoază ca să calculeze o traiectorie 
evazivă. Imediat ce am pus picioarele pe pământ, doi soldați Rraey 
au țâșnit prin ușa barăcii de lângă turn, trăgând dezordonat înspre 
mine, în vreme ce alergau către centrul de comandă. Pe unul l-am 
nimerit în picior, a căzut la sol zbierând ascuţit. Celălalt a încetat să 
mai tragă și a luat-o la goană pe picioroangele-i ca de pasăre. Am 
semnalizat lui Găoază să mă elibereze de parapantă. Imediat ce 
filamentele electrostatice au fost tăiate, nanoroboții care alcătuiau 
parapanta s-au prefăcut într-un nor de praf. Am căzut, m-am 
rostogolit și l-am ochit pe soldatul Rraey care alerga. Nu căuta să se 
adăpostească, nu-și schimba direcţia brusc, o ținea șnur către centrul 


de comandă. L-am doborât cu un singur foc. Celălalt Rraey a 
continuat să zbiere până când urletul lui s-a topit într-un bufnet sec. 
M-am întors și am zărit-o pe Jane în spatele meu, cu arma încă 
aţintită spre soldatul doborât. 


Vino cu mine — mi-a transmis, arătându-mi baraca. Pe când ne 
apropiam, alţi doi Rraey au dat buzna afară, în vreme ce un al treilea 
a deschis focul din interior. Jane s-a trântit la pământ ripostând, iar 
eu am fugit după ceilalți doi. Aceștia se deplasau în zigzag, am 
reușit să-l dobor pe unul dintre ei, dar celălalt mi-a scăpat sărind în 
spatele unui taluz de pământ. Între timp, Jane, plictisită să tot 
schimbe focuri cu soldatul din baracă, a lansat o grenadă spre ușa 
acesteia. S-a auzit un urlet înfundat urmat de un bubuit puternic și 
de bucăţi mari din Rraey zburând prin ușă. 


Am intrat în baracă. Era plină cu resturi din soldatul spulberat de 
Jane, dar și de o mulțime de echipament electronic. Scanarea cu 
BrainPal ne-a confirmat că era vorba despre echipamente de 
comunicații de tehnologie Rraey. Ajunsesem în centrul operațional 
al turnului. Ne-am dat înapoi și am lansat în interior câteva grenade. 
Au făcut ravagii înăuntru. Turnul era scos din funcțiune. Dar mai 
aveam de rezolvat echipamentul de transmisiuni instalat în vârful 
turnului. 


Jane a cerut o situație de la ceilalți comandaţi de grupă. Totul era 
sub control, nu aveam decât puțini răniți și niciun mort. Și celelalte 
faze ale atacului au decurs bine, rezistența cea mai îndârjită fiind în 
zona centrului de comandă. Soldaţii noștri trebuiau să cucerească 
fiecare încăpere în parte, trăgând în stânga și în dreapta. Jane a 
trimis două grupe ca întărire, apoi a desemnat o altă grupă să 
păzească echipamentul capturat și accesul la turn, iar alte două 
grupe să asigure zona în care ne aflam. 


Iar tu — mi-a transmis întorcându-se spre mine și arătând turnul cu 
degetul — urcă-te acolo și spune-mi pe ce am pus mâna. 


M-am uitat la turn: o antenă radio obișnuită, 150 de metri înălțime și 
nimic altceva în afară de schela metalică din vârf. Era cel mai 
impresionant lucru pe care îl văzusem la Rraey până atunci. Turnul 
nu fusese acolo înainte de venirea lor, prin urmare am dedus că l-au 
instalat foarte repede după ce au cucerit planeta. E drept că era doar 


o antenă radio, dar să ridici asemenea chestie în doar câteva zile, era 
ceva. Turnul avea pe laturi o rețea de scoabe care alcătuiau o scară 
până în vârf. Rraey aveau cam aceeași greutate cu oamenii, așa că le 
puteam folosi fără probleme. M-am urcat. 


Sus, în vârf, vântul bătea cu putere. Pe schelă se găseau ancorate o 
mulțime de aparate și de instalații de transmisiuni. Le-am scanat cu 
BrainPal. Erau tot cu tehnologie Rraey. Orice informație transmiteau, 
aceasta fusese procesată jos, în centrul de comandă. Am sperat 
atunci ca restul oamenilor noștri să fi pus mâna pe instalaţiile de 
acolo intacte. 


Am transmis către Jane ceea ce constatasem. M-a informat sec că pe 
cât de repede mă dădeam jos, pe atât creșteau șansele mele de a 
scăpa întreg. N-am așteptat să-mi spună de două ori. Imediat ce am 
ajuns pe sol, câteva rachete au lovit instalaţiile din vârf. Cablurile de 
ancorare au plesnit, unul câte unul, cu un pocnet metalic care 
garanta un somn de veci liniștit oricui s-ar fi aflat în preajma lor. 
Întregul turn s-a balansat. Jane a ordonat o salvă la baza turnului și, 
după ce rachetele au lovit-o, antena s-a prăbușit cu un scrâșnet 
prelung. 


Zgomotul de luptă dinspre centrul de comandă încetase, se mai 
auzeau doar câteva vaiete ale soldaților Rraey răniți. Am cerut 
afișarea timpului. Trecuseră nouăzeci de minute de când plecasem 
de pe Sparrowhawk. 


- Habar nu aveau că venim, i-am spus lui Jane și am fost surprins de 
sunetul vocii mele. 


M-a privit și a dat din cap, apoi s-a uitat spre rămășițele turnului. 


- Așa-i, habar nu aveau. Asta a fost vestea cea bună. Vestea cea rea 
este că acum știu că suntem aici. Până acum a fost ușor. Greul abia 
începe. 


S-a întors cu spatele la mine și a început să împrăștie ordine în 
stânga și în dreapta. Ne așteptam la un contraatac. Unul masiv. 


— Vrei să fii om din nou? mă întrebase Jane cu o seară înainte de a 
porni în misiune. 


Ne aflam în sala de mese. 
— Din nou? am întrebat-o zâmbind. 


— Ştii ce vreau să spun. Inapoi, într-un corp adevărat, obișnuit, fără 
adaosuri artificiale. 


- Sigur că da. Am optzeci și ceva de ani înaintea mea... Presupunând 
că voi fi în viață la sfârșitul serviciului, am de gând să mă retrag într- 
o colonie. 


- Vreau să spun, să fii iarăși slab și lent, a precizat ea cu delicatețea 
celor din Forțele Speciale. 


- Nu este chiar atât de rău. Sunt destule lucruri care pot compensa 
asta. De exemplu, copiii. Sau posibilitatea de a întâlni alți oameni și 
să nu trebuiască să-i ucizi pentru că sunt inamici. 


— Vei îmbătrâni iarăși, apoi vei muri. 


- Cred că așa se va întâmpla. Asta li se întâmplă oamenilor. Acesta — 
am ridicat braţul în aer — nu este ceva obișnuit, după cum bine știi. 
Și, cum moartea poate veni, oricum, în anii de serviciu în FCA, am 
șanse mai mari să crăp înainte de a fi colonist. Statistic vorbind, cele 
mai mari șanse de supraviețuire le are un colonist. 


- Incă nu ești mort, a observat ea. 


— Se pare că unii sunt pe urmele mele... Dar tu? Ai planuri de ieșire 
la pensie sau de colonizare? 


- Forţele Speciale nu se pensionează. 
— Vrei să spui că nu aveți voie? 


- Ba ni se permite. Contractul nostru este de maximum zece ani, ca 
și la voi, doar că noi trebuie să fim în serviciu pe toată durata 
contractului. Pur și simplu nu ne pensionăm. 


— De ce nu? 


- Nu avem nicio altă experienţă de a fi altceva decât ceea ce suntem 
acum. Ne naștem, ne luptăm. Atât. Asta-i tot ceea ce facem. Suntem 
buni în ceea ce facem. 


- Nu v-aţi dorit niciodată să nu mai luptați? 
— Pentru ce? 


- Păi... dintr-un motiv foarte simplu: s-ar reduce dramatic 
posibilitatea unei morţi violente. Sau din alt motiv: ați avea șansa să 
vă trăiţi acele vieți la care ați visat. Să vă creați un trecut. Noi, 
soldații obișnuiți din FCA avem un trecut, trăit înainte de această 
viaţă. Voi l-aţi putea avea după ea. 


— N-aș ști ce să fac cu mine. 


- Bun venit printre oameni! Deci tu spui că nimeni din Forțele 
Speciale nu a fost lăsat la vatră? Niciodată? 


- Știu unul sau doi, dar nu mai mulți. 
- Ce s-a întâmplat cu ei? Unde s-au dus? 


- Nu sunt sigură, a răspuns ea, în doi peri, apoi a schimbat vorba: 
Mâine vreau să stai pe lângă mine. 


— Am înţeles. 
- Eşti încă prea lent. Nu vreau să-i încurci pe ceilalți. 
— Mulţumesc. 


-Îmi pare rău. Îmi dau seama că n-am fost prea delicată. Dar trebuie 
să-mi conduc soldaţii. Știi care e punctul meu de vedere. Eu mi-am 
asumat riscul de a te avea în grijă. Dar pe ceilalți nu trebuie să-i 
afecteze. 


- Știu, nu sunt supărat. Și nu-ți face griji. O să fiu cu băgare de 
seamă. Pentru că am de gând să mă pensionez cândva. lar pentru 
asta trebuie să mai rămân în viață ceva vreme. 


- E bine că ești motivat. 


— Așa e. Ar trebui să te gândești și tu la pensionare. După cum 
spuneam, e bine să ai un motiv pentru care să rămâi în viaţă. 


- Eu nu vreau să mor. Cred că e și ăsta un motiv destul de bun. 


- Când mă voi fi pensionat îţi voi trimite o carte poștală, de pe unde 
m-oi afla, poate te răzgândești. Să vii la mine. Putem trăi la o fermă. 
Ne tragem niște găini. Punem porumb. 


Jane bufhni. 

- Tu nu vorbeşti serios. 

- Ba da, am spus și mi-am dat seama că vorbisem foarte serios. 
Jane a tăcut pentru o clipă. Apoi: 

- Nu-mi place viaţa la țară. 

- De unde știi? N-ai trăit niciodată la țară. 

- Lui Kathy îi plăcea? 


- Nicidecum. Ea abia de reușea să aibă grijă de grădinița din fața 
casei. 


— Acum mă înţelegi. O moștenesc în privinţa asta. 
- Mai gândește-te, totuși. 


- Poate că am să mă gândesc. 


Unde dracu’ mi-oi fi pus încărcătorul — a transmis Jane, apoi au lovit 
rachetele. M-am aruncat la pământ. Pietre cădeau în ploaie, 
izvorând din locul unde fusese poziţia lui Jane. Am ridicat privirea 
și i-am văzut mâna tresărind spasmodic. Am pornit să urc spre ea, 
dar am fost dat înapoi de o puzderie de gloanţe. M-am rostogolit 
înapoi și m-am adăpostit în spatele stâncii care-mi asigurase poziția. 


Am privit în jos, spre trupa de Rraey care ne luase prin surprindere. 
Doi se deplasau cu precauţie spre vârful dealului pe care ne aflam, 
iar un treilea ajuta pe altul să încarce o nouă rachetă. Nu aveam 
niciun dubiu asupra țintei lor. Am aruncat o grenadă către cei ce 
urcau și i-am auzit agitându-se să se adăpostească. Pe când exploda 
grenada, am ieșit fără grijă și am tras înspre cel cu racheta. A căzut 
cu o bufnitură, dar cu ultima suflare a tras. Jetul i-a ars fața 
tovarășului său, care a scos un strigăt și a căzut, acoperindu-și ochii. 
L-am împușcat în cap. Racheta s-a înălțat și s-a depărtat, la distanță 
de mine. Nu m-am obosit să urmăresc unde aterizează. 


Cei doi Rraey care urcaseră spre mine au început să dea înapoi. Am 
lansat o altă grenadă în direcţia lor pentru a-i ţine ocupați și m-am 
grăbit spre Jane. Grenada a poposit chiar la picioarele unuia dintre 
ei și l-a lăsat fără ele. Celălalt s-a aruncat la pământ. Am aruncat o 
altă grenadă spre el. Nu a evitat-o destul de repede. 


Am îngenuncheat lângă Jane, care tresărea în continuare, și am 
văzut bucata de piatră care i se înfipsese în cap. SmartBlood se 
coagula rapid, dar pârâiașe se scurgeau pe lângă rană. l-am vorbit, 
dar nu mi-a răspuns. l-am accesat BrainPal și am receptat clipiri 
dezordonate, emoționale, de șoc și de durere. Ochii priveau fără să 
vadă. Era pe moarte. l-am luat mâna și am încercat să-mi stăpânesc 
senzația de amețeală și de dâjă-vu. 


Contraatacul începuse în zori, la scurtă vreme după ce luasem stația, 
și s-a dovedit a fi mai mult decât puternic, era de-a dreptul feroce. 
Rraey, înțelegând că le fusese luată protecţia, au lovit cu putere 
pentru a-și recăpăta stația. Atacul lor era dezordonat, trădând graba 
și lipsa de planificare, dar era deosebit de înverșunat. Nave peste 
nave apăreau întruna la orizont, aducând în luptă tot mai multe 
trupe Rraey. 


Soldaţii Forţelor Speciale își folosiseră stilul amestecat de tactică și 
nebunie pentru a întâmpina primele nave pe măsură ce aterizau, 
aruncând cu rachete și grenade în ecluze imediat ce acestea își 
deschideau porțile. Rraey au trimis și mai multe nave și au reușit să- 
și debarce trupele fără a mai fi aruncate în aer din prima clipă. În 
vreme ce majoritatea trupelor noastre apăra centrul de comandă și 
premiul Consu pe care acesta îl ascundea, plutonul nostru se 
deplasase la periferie, sâcâindu-i pe Rraey și făcându-le înaintarea 


dificilă. Asta este motivul pentru care eu și Jane ne aflam în stâncăria 
aia, la câteva sute de metri de centrul de comandă. 


Imediat sub poziția noastră, un alt grup de Rraey a început să urce. 
Venise vremea să ne mișcăm. Am lansat două rachete către Rraey 
pentru a-i încetini, apoi am luat-o pe Jane și am aruncat-o pe umăr. 
Jane a gemut, dar n-aveam timp să mă îngrijorez pentru ea. Am 
observat un bolovan după care ne ascunsesem pe la venire încoace și 
am luat-o la fugă spre el. În spatele meu, Rraey au început să tragă. 
Gloanţele mușcau pământul în jurul meu. O bucată de piatră mi-a 
lovit fața. M-am ascuns după bolovan, am pus-o pe Jane jos și am 
aruncat o grenadă înspre grupul de Rraey. Pe când exploda, am 
părăsit ascunzătoarea și m-am repezit către ei cu salturi mari. Rraey 
au început să scoată strigăte confuze — nu știau cum să procedeze cu 
umanul care se lansase direct spre ei. Mi-am comutat MF-ul pe foc 
automat și i-am împușcat de aproape, fără a le lăsa timp să se 
organizeze. M-am grăbit înapoi la Jane și i-am accesat BrainPal. Era 
încă acolo. Era încă în viaţă. 


Următoarea etapă a călătoriei noastre urma să fie dificilă. Erau vreo 
sută de metri de spaţiu deschis între locul în care ne aflam și micul 
hambar la care aș fi vrut să ajung. Liniile infanteriei Rraey 
mărgineau câmpul. O navă Rraey se îndrepta în aceeași direcţie ca și 
mine, căutând la sol umani pe care să-i ucidă. Am accesat Găoază 
pentru a afla poziția soldaților lui Jane și am găsit trei în apropierea 
mea, doi în partea mea de câmp, la vreo treizeci de metri, iar celălalt 
în partea opusă. Le-am ordonat să vină la mine, am apucat-o pe Jane 
și m-am lansat către hambar. 


Aerul a erupt în împușcături. Gloanţele se îngropau în sol în urma și 
înaintea pașilor mei, aruncându-mi în față bucăți de iarbă și pământ. 
Am încasat un glonţ în șoldul stâng. Jumătatea inferioară a corpului 
s-a răsucit involuntar, răspunzând durerii atroce. Asta urma să lase 
o cicatrice frumoasă. Am reușit să-mi coordonez pașii și am 
continuat să alerg. În urma mea auzeam bubuitul sonor al rachetelor 
care loveau pozițiile Rraey. Sosise cavaleria. 


Nava Rraey s-a poziționat pentru a trage în mine, apoi și-a schimbat 
cursul pentru a evita o rachetă trasă de ai noștri. A reușit, dar n-a 
avut noroc cu următoarele două rachete trase din direcția opusă. 
Prima i-a distrus motorul, iar a doua parbrizul. Nava a început să 


cadă, dar a rămas în aer destulă vreme pentru a primi sărutul final 
al unei rachete care a intrat prin parbrizul spart și a explodat în 
cabina pilotului. Nava s-a prăbușit cu un zgomot asurzitor chiar în 
momentul în care ajungeam la hambar. În spatele meu, trupa de 
Rraey care mă urmărise și-a îndreptat atenţia către soldaţii lui Jane, 
care îi pricinuiau mult mai multe necazuri decât mine. Am deschis 
ușa și am intrat cu Jane înăuntru. 


Profitând de calmul relativ, am reevaluat semnele vitale ale lui Jane. 
Rana din cap era complet acoperită de SmartBlood. Îmi era 
imposibil să văd cât era de întinsă sau cât de adânc îi pătrunseseră 
fragmentele de rocă în creier. Pulsul era puternic, dar respiraţia era 
superficială și neregulată. Aici putea fi de ajutor capacitatea Smart- 
Blood de a transporta un surplus de oxigen. Nu mai eram așa de 
sigur că va muri, dar nici nu știam cum să o ajut de unul singur. 


Am accesat Găoază, căutând soluții, și mi-a furnizat una: centrul de 
comandă avea în dotare o mică infirmerie, modestă, dar care 
dispunea de o cuvă de stază portabilă. Asta ar fi tinut-o pe Jane într- 
o stare stabilă până ce ar fi ajuns pe una dintre nave și apoi pe 
Phoenix. Mi-am amintit cum Jane și oamenii săi mă îndesaseră într-o 
astfel de cuvă de stază după prima mea călătorie pe Coral. Venise 
vremea să fac același lucru pentru ea. 


O serie de gloanţe au șuierat printr-o fereastră, pe deasupra mea. 
Cineva pesemne își amintise că eram înăuntru. Era timpul s-o iau 
din loc. Mi-am planificat următoarele mișcări, până la tranșeea aflată 
la vreo cincizeci de metri în față, săpată de Rraey, dar ocupată acum 
de Forțele Speciale. Le-am transmis că vin. Au oprit focul cât am 
alergat șchiopătând către ei. Acum mă aflam iarăși în spatele liniilor 
Forțelor Speciale. Restul călătoriei către centrul de comandă s-a 
desfășurat fără incidente. 


Am ajuns chiar în momentul în care Rraey începuseră să 
bombardeze centrul cu obuze. Se pare că nu mai erau interesați în 
recuperarea stației. Acum aveau de gând să o distrugă. Am privit 
spre cer. Cu toată strălucirea cerului dimineții, puteam zări sclipiri 
metalice punctând albastrul. Sosise flota Colonială. 


N-avea să dureze mult până ce Rraey vor fi distrus centrul de 
comandă și stația deopotrivă. N-aveam mult timp la dispoziție. M- 


am năpustit în clădire, fugind spre infirmerie, în vreme ce toți 
ceilalți se năpusteau afară. 


În infirmeria centrului de comandă se găsea ceva mare și complicat. 
Era sistemul Consu de detecție a salturilor. Dumnezeu știe de ce 
Rraey îl puseseră tocmai aici. Dar iată-l... Drept urmare, infirmeria 
era singura încăpere din tot centrul care nu fusese încă atinsă de 
gloanţe. Forțele Speciale aveau ordin să preia sistemul, întreg și 
nevătămat. Oamenii noștri îi atacaseră pe acei Rraey care se aflau în 
această cameră doar cu grenade și cuțite. Rraey înjunghiaţi zăceau și 
acum împrăștiați pe podea. 


Sistemul de detecție bâzâia, parcă mulțumit, plat și fără o formă 
distinctivă, lipit de un perete. Singurele periferice vizibile erau un 
monitor și un terminal pentru o unitate de memorie Rraey, aflate 
alături, pe o măsuţă de spital. Sistemul de detecție nu avea habar că 
în câteva minute urma să se transforme într-un morman de fiare 
contorsionate și de fire încâlcite, mulțumită următorului obuz tras 
de Rraey. Toată strădania noastră de a proteja drăcia asta urma să se 
ducă pe apa sâmbetei. 


Centrul de comandă s-a cutremurat. Am încetat să mă gândesc la 
sistemul de detecție și am plasat-o pe Jane cu blândețe pe un pat din 
infirmerie, apoi am pornit să caut cuva de stază. Am găsit-o într-o 
debara alăturată. Arăta ca un scaun cu rotile încastrat într-o jumătate 
de cilindru făcut din plastic. Pe un raft am găsit două surse de 
energie portabile. Am conectat una dintre ele la cuvă și i-am verificat 
afișajul. Urma să țină două ore. Am luat-o și pe cealaltă. Ca să fiu 
sigur. 


Am dus cuva lângă Jane. Un alt obuz a lovit, clădirea s-a zguduit 
puternic, iar curentul a căzut. Lovitura m-a dezechilibrat, am 
alunecat pe leșul unui Rraey și am căzut, lovindu-mă cu capul de 
perete. O flacără de lumină mi-a țâșnit în fața ochilor, apoi o durere 
puternică mi-a pulsat în tot corpul. Am blestemat, încercând să mă 
ridic. Dintr-o rană la tâmplă, SmartBlood mi se scurgea pe față. 


Lumina a pâlpâit vreme de câteva secunde, iar între clipiri Jane mi-a 
transmis o cascadă de informaţie emoțională atât de intensă, încât a 
trebuit să mă sprijin de perete. Jane se trezise, era conștientă, iar în 
cele câteva secunde am văzut totul din punctul ei de vedere. Mai era 


o persoană în aceeași cameră cu ea, o persoană care îi semăna, ale 
cărei mâini îi cuprinseseră fața, zâmbindu-i. Un pâlpâit și ea arăta 
așa cum o văzusem ultima oară. Lumina a clipit din nou, becurile s- 
au aprins, iar halucinația a dispărut. 


Jane a tresărit. M-am dus lângă ea. Avea ochii deschiși și mă privea 
țintă. l-am accesat BrainPal — era conștientă, dar o pierdeam. 


- Hei, i-am spus încetișor, și am prins-o de mână. Jane, ai fost rănită. 
Ești bine acum, dar trebuie să te pun în cuva asta de stază până 
ajungem la un spital. M-ai salvat o dată, ți-amintești? Deci după asta 
vom fi chit. Rezistă, te rog. 


Jane mi-a strâns mâna, ușor, pentru a mă face atent. 
- Am văzut-o, a șoptit. Am văzut-o pe Kathy. Mi-a vorbit. 
- Ce ţi-a spus? 


- Mi-a spus, a început Jane, a privit într-o parte, apoi s-a întors iarăși 
spre mine. Mi-a spus că ar trebui să trăiesc la țară cu tine. 


— Şi tu ce i-ai răspuns? 

- Am zis că bine. 

— Bine, atunci. 

- Bine, a mai spus Jane, pierzându-și din nou cunoștința. 


BrainPal îmi transmitea o activitate cerebrală dezordonată. Am luat- 
o în braţe și am pus-o ușurel în cuva de stază. Am sărutat-o și am 
pornit camera. Aceasta s-a închis și a început să zumzăie. Indicii 
neurali și fiziologici ai lui Jane au slăbit puternic. Era gata. Am 
pornit cu camera spre ieșire, atent ca roțile să nu calce pe trupul 
celui de care mă împiedicasem mai devreme, când am prins cu 
coada ochiului modulul de memorie care îi ieșea din buzunarul de 
la piept. 


Clădirea s-a clătint sub o nouă lovitură. In mod irațional, am luat 
modulul de memorie și l-am înfipt în terminalul de acces. Monitorul 
s-a trezit la viaţă și a afișat o listă de fișiere cu denumiri Rraey. Am 


deschis unul la întâmplare. Era o schemă. L-am închis și am deschis 
altul. Tot o schemă. M-am întors la lista de început și m-am uitat la 
interfața grafică, să văd dacă există o categorie de acces de nivel 
superior. Exista. Am intrat și l-am pus pe Găoază să-mi traducă. 


Era manualul de operare a sistemului Consu de detecție tahionică. 
Scheme, instrucțiuni de operare, setări tehnice, proceduri de 
depanare. Toate erau acolo. Era cel mai bun cadou, doar dacă n-aş fi 
reușit să iau stația însăși. 


Următorul obuz a demolat o parte din clădire, m-a aruncat pe jos și 
a împrăștiat o ploaie de șrapnel în toată infirmeria. O bucată s-a 
înfipt în monitor, alta în mașinărie. Sistemul s-a oprit din bâzâit și a 
început să scoată sunete de agonie. Am înșfăcat modulul de 
memorie, l-am smuls din terminal, am apucat cuva de stază și am 
șters-o. Mă găseam la distanţă sigură când obuzul final a nimerit în 
plin, făcând clădirea să se prăbușească. 


În fața noastră, Rraey se retrăgeau, stația de detecție nu îi mai 
interesa. Deasupra capetelor, zeci de puncte întunecate semnalau 
navete pline cu soldați FCA nerăbdători să preia controlul asupra 
planetei. Eram bucuros să-l predau. Eram dornic să scap de pe 
pietroiul ăla cât mai repede. 


In apropiere, maiorul Crick tocmai vorbea ceva cu câțiva dintre 
oamenii săi. Când m-a văzut, a venit către mine. Am împins camera 
de stază spre el. A privit înăuntru, apoi la mine. 


- Mi-au spus că ai fugit vreun kilometru cu ea în spinare și că apoi 
ai intrat în centrul de comandă exact când a început 
bombardamentul Rraey. Parcă-mi aduc aminte că ziceai că noi 
suntem nebuni. 


- Nu sunt nebun, domnule. Doar că am o înțelegere proprie a ceea 
ce înseamnă risc acceptabil. 


- Cum se simte? a întrebat Crick arătând spre Jane. 


- E stabilă, dar are o rană gravă la cap. Trebuie să o ducem într-un 
spital cât mai repede. 


Crick dădu din cap spre o navetă care tocmai ateriza. 
- lată primul transport. Voi doi veți fi în el. 
— Mulţumesc, domnule. 


- Eu îți mulțumesc, Perry. Sagan este unul dintre cei mai buni ofițeri 
pe care îi am. Îți sunt recunoscător că ai salvat-o. Dacă ai fi reușit să 
salvezi și afurisitul de sistem de detecție, m-ai fi făcut fericit. Așa, 
toată strădania noastră de a proteja drăcia aia a fost în zadar. 


- Apropo de asta, domnule, am ceva care vi s-ar putea părea 
interesant. 


I-am întins modulul de memorie. Crick s-a holbat la el, apoi s-a 
întors încruntat către mine. 


- Nimănui nu-i plac oamenii care reușesc în toate, căpitane. 
- Nu, domnule, cred că nu, dar să știți că eu sunt doar locotenent. 
- Mai vedem noi, mi-a spus. 


Jane a luat prima navetă. Eu am mai fost reținut la sol pentru o 
vreme. 


Optsprezece 


M-au făcut căpitan, iar pe Jane n-am mai văzut-o niciodată. 


Cel mai dramatic dintre acestea două a fost să ajung căpitan. Faptul 
că am cărat-o în spate câteva sute de metri în câmp deschis și că am 
pus-o într-o cuvă de stază, pe când se trăgea asupra noastră, ar fi fost 
destul pentru a-mi aduce o citare pe ordinea de zi. Faptul că am 
adus și schemele tehnice ale sistemul de detecție Consu, părea deja 
cam mult, după cum spusese și maiorul Crick. Dar asta este. În 
urma celei de-A Doua Bătălii pentru Coral am mai căpătat vreo 
două medalii și promovarea asta rapidă. Dacă a fost vreunul care să 
observe că avansasem de la caporal la căpitan în mai puțin de o 
lună, a tinut-o pentru el. Nici eu n-am comentat. Câteva luni după 
aceea, toți pe care îi întâlneam îmi făceau cinste cu una mică. 
Bineînţeles, în FCA băutura e gratuită. Dar gestul contează. 


Manualul tehnic Consu a fost trimis direct către Divizia de Cercetare 
Militară. Harry mi-a spus mai târziu că traducerea ar fi fost la fel de 
dificilă ca descifrarea scrisului de mână al lui Dumnezeu. Rraey 
știau să folosească sistemul, dar nu aveau nici cea mai mică idee 
despre cum funcționează. Chiar și dacă ar fi avut întreaga schemă, e 
dificil de crezut că ar fi putut să-i dea de cap. Nu dispuneau de 
capacitatea de construcție necesară. Știam asta pentru că nici măcar 
noi nu dispuneam de capacitatea de construcție necesară. Teoria care 
stătea la baza dispozitivului deschidea noi ramuri în fizică și a 
determinat coloniile să revizuiască întreaga tehnologie de salt. 


Harry a fost numit în echipa desemnată să extragă noi aplicații 


practice din tehnologia asta. Era încântat de noua sa muncă. Jesse se 
plângea însă că devenise imposibil de suportat în viața de zi cu zi. 
Vechea zicală, dragă lui Harry, care spunea că „nu dispui de 
cunoștințele matematice necesare“ devenise un truism, pentru că 
nimeni nu avea cunoștințele necesare. Oricum, a devenit clar că era 
bine să stăm în banca noastră și să nu-i călcăm pe Consu pe bătături. 


La câteva luni după A Doua Bătălie pentru Coral s-a zvonit că Rraey 
s-au întors în spațiul Consu, cerșind iarăși tehnologie. Consu au 
răspuns făcându-le nava să implodeze și trimițând-o în cea mai 
apropiată gaură neagră. Mi s-a părut, iarăși, o reacție exagerată. Dar 
oricum era doar un zvon. 


După Coral, FCA mi-au dat o serie de însărcinări foarte plăcute, 
prima dintre ele fiind să fac un tur de onoare al coloniilor, în calitate 
de proaspăt erou, și să le explic cum Forțele Coloniale de Apărare 
Luptă Pentru Voi Toţi! Urma să iau parte la niște parade militare și 
să fac pe arbitrul în concursuri de bucătari amatori. După câteva 
luni, m-am simtit gata să revin la viața militară, deși fusese 
reconfortant să vizitez atâtea planete fără să am ordinul de a 
împușca tot ce mișcă. 


După ce steaua gloriei mele a pălit, FCA m-au trimis să mân 
hoardele de noi recruți. Am devenit tipul care stătea în fața a o mie 
de oameni abia mutați în noile corpuri, care îi îndemna să se 
distreze, ca după numai o săptămână să le spună că în zece ani, trei 
sferturi dintre ei vor fi murit. Această parte a muncii mele era și 
dulce, și amară. Mă duceam în sala de mese, vedeam grupuri de 
oameni împrietenindu-se, creând noi legături, întocmai cum 
făcuserăm eu, Harry, și Jesse, Alan și Maggie, Tom și Susan. Mă 
întrebam câţi dintre ei vor reuși. Speram că toți. Știam că cei mai 
mulți n-o vor face. După câteva luni, am cerut să fiu mutat. Nu a 
comentat nimeni. Era genul de muncă pe care nimeni n-o putea face 
prea mult timp. 


În cele din urmă, am cerut să fiu trimis înapoi în luptă. Nu că mi-ar 
plăcea din cale-afară, deși sunt foarte bun la asta. Numai că în 
această viață eu sunt soldat. Asta am acceptat să fiu și să fac. Aveam 
în minte să renunţ cândva, dar până venea vremea, doream să fiu în 
linia întâi. Mi s-a dat o companie și am fost repartizați pe Taos. Aici 
sunt acum. E o navă bună. Am în subordine oameni buni. În această 


viață nu poți cere mai mult. 


Faptul că n-am mai văzut-o pe Jane a fost mai puţin dramatic. În 
definitiv, ce mare lucru să nu mai vezi pe cineva... Jane a fost trimisă 
cu prima navetă spre Amarillo. Medicul navei a citit indicativul ei: 
Forțele Speciale, apoi a depozitat-o într-un colț al infirmeriei, să 
aștepte în stază întoarcerea pe Phoenix, unde urma să fie pusă pe 
picioare de tehnicieni specializați. La un moment dat am ajuns și eu 
pe Phoenix, la bordul lui Bakersfield. Jane se afla în cuvele din 
spitalul militar, dar un biet muritor ca mine nu avea acces acolo, 
chiar dacă era un erou recunoscut. 


La scurtă vreme am fost decorat, promovat și trimis în turneul de 
relaxare prin colonii. Am primit un mesaj de la maiorul Crick, cum 
că Jane se recuperase și primise o nouă misiune, alături de 
supraviețuitorii de pe Sparrowhawk, pe o navă nouă, Kite. Ar fi fost 
nelalocul lui să-i trimit un mesaj. În definitiv, făcea parte din Forţele 
Speciale. Ei erau Brigăzile Fantomă. N-ai voie să știi unde se duc sau 
ce fac, nici chiar dacă-ți suflă în față. 


Dar eu știu că ei sunt acolo. De câte ori întâlnesc pe vreunul din 
Forțele Speciale, mă sună pe BrainPal, scurte bip-uri emoționale, 
semn de respect. Sunt singurul adevărat-născut care a luptat 
vreodată în Forţele Speciale; am salvat pe unul dintre ei; am 
îndeplinit scopul principal al misiunii, chiar când nu mai părea 
posibil. Le răspund cu un bip, semn că am primit salutul, dar nu le 
transmit altceva, pentru a nu-i da de gol. Forțele Speciale preferă 
asta. N-am mai văzut-o pe Jane. Nici pe Phoenix, nici în altă parte. 


Dar am auzit de ea. Imediat după ce am fost repartizat pe Taos, 
Găoază m-a informat că am un mesaj, trimis de un anonim. Asta era 
o noutate, nu mai primisem mesaje anonime. L-am deschis. Am 
văzut imaginea unui lan de grâu, o fermă în depărtare, răsăritul 
soarelui. Poate să fi fost apusul, dar nu ăsta e sentimentul pe care l- 
am avut. Am priceput într-un târziu că era o carte poștală. Apoi i-am 
auzit vocea, o voce pe care o știam de o viaţă întreagă, vocea a două 
femei diferite. 


M-ai întrebat odată ce se întâmplă cu Forţele Speciale când trec în rezervă 
și ţi-am spus că nu știu. Adevărul este că știu. Există un loc unde putem 
merge, dacă vrem, și putem învăţa cum este să fii om. Când va veni vremea, 


cred că mă voi duce acolo. Cred că aș vrea să mă însoțești. Nu ești obligat. 
Dar dacă vrei să vii, vino. Doar ești unul dintre noi. 


Am făcut o pauză de un minut. Am reluat lectura când m-am simțit 
în stare. 


O parte din mine a fost cineva drag ție. Cred că acea parte din mine dorește 
să fie iubită de tine din nou, și dorește ca eu să te iubesc, de asemenea. Nu 
pot fi ea. Nu pot decât să fiu eu. Dar cred că m-ai putea iubi dacă ai vrea. 
Eu vreau să mă iubești. Vino la mine când poți. Voi fi aici. 


Asta era totul. 


Mi-am amintit de ziua în care am stat pentru ultima dată la 
mormântul soției mele. Plecasem de acolo fără regrete, pentru că 
știam că ea nu se afla în groapa aceea. Am intrat într-o viață nouă și 
am regăsit-o, într-o femeie care era altcineva. Când viața aceasta se 
va sfârși, voi pleca iarăși fără regrete, pentru că știu că ea mă 
așteaptă, într-o altă viață. 


Nu am revăzut-o, dar știu că se va întâmplă. Curând. Foarte curând. 


Note 


1 - Unitate de măsură anglo-saxonă pentru lungime. Un picior = 30,5 
centimetri. 


2 - NFCA - Nava Forţelor Coloniale de Apărare. 
3 - PDA = Personal Digital Assistant. 

4 - Lant de magazine în SUA. 

5 - IA= Inteligență Artificială. 

6 - Asshole în limba engleză. 


7 - În textul original, în ordine: Dipshit, Asshole, Bitch, Dickwad, 
Fuckhead, Satan, Sweety. 


8 - Unitate de măsură anglo-saxonă pentru lungime. Un inci = 2,54 
centimetri. 


9 - Sparrowhawk = uliu (în limba engleză). 


